
LIETUVIŲ ISTORIJOS DRAUGIJOS 
PENKIOLIKMETIS 


ALICIJA RŪGYTĖ 


I, 


JAV Lietuvių Bendruomenės centro valdyba 1956 m. rengtame 
pirmame Kultūros kongrese pavedė p. V. Liulevičiui suorganizuoti 
istorijos sekciją. Imdamasis jam pavestos pareigos, V. Liulevičius kvie- 
tė atvykti į kultūros kongresą per spaudą ir laiškais jam žinomus JAV 
gyvenančius istorikus, istorijos mokytojus, istoriją studijuojantį jauni- 
mą ir istorijos mėgėjus. Jau kvietime buvo pažymėta, jog istorijos sek- 
cijos posėdyje būsiąs svarstomas istorijos draugijos steigimo klausimas. 
Šis klausimas ir buvo svarbiausias punktas sekcijos posėdyje, įvykusia- 
me 1956.VII.30. Draugijos steigimo klausimu pirmas kalbėjo V. Liule- 
vičius ir kartu nubrėžė pagrindinius draugijos statuto metmenis. Pa- 
sisakius keliems susirinkimo dalyviams, sutarta draugiją steigti ir jos 
būstinę laikyti Čikagoje. Buvo išrinktas organizacinis komitetas, kuriam 
buvo pavesta atlikti šis uždavinys, 

Į organizacinį komitetą išrinkti kun. dr. K. A. Matulaitis, M.L.C., 
istorikė ir mokytoja A. Rūgytė ir istorikas mokytojas V. Liulevičius. Or- 
ganizacinis komitetas po diskusijų ir svarstymų vieningai nusprendė 
steigti Lietuvių Istorijos Draugiją (LID). 


Draugijos nariais kviestini; 


1. Istorikai su formaliniu išsimokslinimu, 
2. Visi, kas domisi istorijos klausimais ir rašo istorines studijas, 


straipsnius, 
3. Asmenys, kurie renka medžiagą lietuvių istorijai tremtyje. 

LID nariais priiminėti visus lietuvius, gyvenančius laisvame pasau- 
lyje. 

Nutarta skatinti jaunimą domėtis Lietuvos istorijos klausimais. 

Organizacinio komiteto sukviestas steigiamasis susirinkimas įvy- 
ko 1956.XII.15. Jame dalyvavo kun. K. A. Matulaitis, kun. Bagdonavi- 
čius, A. Rūgytė, V. Liulevičius, dr. A. M: Račkus, inž. J. Rugis, A. 
Plateris, M. Nauburas Č. Grincevičius. V. Liulevičius pranešė apie or- 
ganizacinio komiteto atliktus darbus, ir kun. K. A. Matulaitis pateikė 
statuto projektą. Susirinkimas jį aprobavo. 

Steigiamojo susirinkimo dalyviai išrinko į Lietuvių Istorijos Draugi- 
jos valdybą: Vincentą Liulevičių, Aliciją Rūgytę, M. Nauburą, dr. A. M. 
Račkų ir Česlovą Grincevičių. 


Lietuvių Istorijos Draugijos Valdybos 15 metų bėgyje 


Steigiamojo susirinkimo išrinktoji valdyba pasiskirstė pareigomis 
taip: 1957 metais gruodžio 15 d. pirmininkas Vincentas Liulevičius, 
vicepirmininkas kun. dr. K. A. Matulaitis, M.I.C., sekretorė Alicija 
Rūgytė, kasininkas dr. A. M. Račkus, M.D., redaktorius „Tautos Pra- 
eities“ Česlovas Grincevičius. 


1959 m. L.I. Draugijos I - 25 m. visuotiniame narių susirinkime įvyko 
valdybos sąstato pakeitimai: pirmininko pareigas perėmė kun. dr. K. A. 
Matulaitis, vicepirmininko M. Nauburas, sekretorė ir kasininkė Alicija 
Rūgytė liko, nes išrinktas J. Kreivėnas, vakarais dirbdamas, į valdybos 
posėdžius atvykti negalėjo, redaktorius Č. Grincevičius. 


1961 m. sekretorium išrinktas Povilas Dirkis ir administratoriaus 
padėjėjas J. Račkauskas. 

1963 m. vėl L.I. Draugijos valdybos rinkimai, nes kas ketveri me- 
tai renkama nauja valdyba: pirmininkas kun. K. A. Matulaitis, M.I.C., 
vicepirmininkas Antanas Vadopalas, redaktorius J. Tijūnėlis, sekretorius 
J. Dainauskas, kasininkė Alicija Rūgytė. 

Sekančiame valdybos posėdyje J. Tijūnėlis atsisakė iš redaktoriaus 
pareigų, kurias jam perdavė Č. Grincevičius. Toms pareigoms pa- 
kviestas J. Dainauskas, kuris buvo ir sekretoriumi, o 1964 m. sekretoriaus 
pareigoms pakviestas prof. Jonas Rugis ir kandidatu prof. St. Dirman- 
tas, atsisakius iš. tų pareigų Marijai Kasakaitytei. 

1967 m. L.I. Draugijos valdyba perrinkta: pirmininkas kun. K. 
A. Matulaitis, M.I.C., vicepirmininkas prof. St. Dirmantas, sekretorius 
prof. Jonas Rugis, kasininkė Alicija Rūgytė, redaktorius Jonas Dai- 
nauskas. 


Kun. dr. K. A. Matulaitis, MIC, LI.D. Prof. Stasys Dirmantas L..D. pirminin- 
pirmininkas nuo 1959.1.25 iki 1968 IX 415. kas nuo 19681X.15 iki 1971.1V 25. 


Revizijos Komisija: Kazimieras Juknis, Vincas Žemaitis ir Eugeni- 
jus Gerulis. 


1967 m. rudenį ilgametis L.I. Draugijos pirmininkas kun. dr. K. A. 
Matulaitis išvažiavo į Londoną po suruoštų jam išleistuvių paskirtas 
naujom pareigom. L.I. Draugijos pirmininku tapo vicepirmininkas prof. 
St. Dirmantas. 


1968 m. valdybos pasikeitimas: pirmininkas prof. St. Dirmantas, vi- 
cepirmininkas kun. Vyt. Bagdanavičius ir prof. Jonas Rugis, adminis- 
tratorė ir kasininkė Alicija Rūgytė, sekretorius Valdemaras Šadaus- 
kas, valdybos nariai: Jonas Račkauskas ir Augustinas Idzelis. 

Revizijos Komisija: Kazimieras Juknis, Vincas Žemaitis ir Jonas 
Litvinas. 

1969 m. V. Šadauskui atsisakius iš sekretoriaus pareigų, Alicija 
Rūgytė ėjo sekretorės pareigas. 1970 m. sekretorium išrinktas Povilas 
Dirkis. 


1971 m. naujos valdybos rinkimai: pirmininkas ir redaktorius „Lie- 
tuvių Tautos Praeities“ prof. dr. Juozas Jakštas, redakcinėje komisijoje 
prof. J. Račkauskas, vicepirmininkas kun. Vyt. Bagdanavičius, reikalų 
vedėja ir kasininkė Alicija Rūgytė, sekretorius prof. Jonas Račkauskas, 
administratorius Jonas Litvinas, valdybos nariai: prof. St. Dirmantas ir 
Albina Dumbrienė. 


II. 


LID valdybos nenutrūkstamą veiklą rodo gan dažni jos posėdžiai. 
Per 15 metų net 147. Stengtasi posėdžiauti kartą į mėnesį (išskyrus 
porą vasaros atostogų mėnesių). Posėdžiuose svarstyti Draugijos veik- 
los planai, įvairūs einamieji reikalai ir jų vykdymas. Beveik kiekvie- 
name posėdyje darbų tvarkoje figuravo Draugijos organo „L. T. Pr.“ lei- 
dimo reikalai, apie kuriuos daugiausia pranešinėdavo redaktorius. 

Jau nuo 1959 metų įsivyravo paprotys, kad Lietuvių Istorijos Drau- 
gijos valdybos mėnesiniuose posėdžiuose būtų skaitomos tų metų isto- 
rinių įvykių jubiliejų paskaitos ar pranešimai, ar šiaip įdomiais klau- 
simais surasta istorinė medžiaga valdybos narių. Į tuos pranešimus ir 
paskaitas po valdybos posėdžio per spaudą buvo kviečiami ir kiti LID 
nariai ir bičiuliai, kurie ir lankydavosi išklausyti jiems įdomių paskaitų. 


1959 metais buvo skaitomos žemiau išvardintos paskaitos, kurias 
pradėjo LID pirmininkas kun. K. A. Matulaitis, M.I.C., savo paskaita 
tema „Senovės prūsai ir jų raštas“. M. Nauburas skaitė tema „Durbės mū- 
šis 1260 m.“ Kun. dr. K. A. Matulaitis — „Didžiojo Lietuvos Kunigaikš- 
čio Algirdo krikštas, jo stabmeldiškas sudeginimas ir palaidojimas šv. 
Marijos bažnyčioje“. Šita paskaita sukėlė gyvas diskusijas ir įvairias nuo- 
mones. Kun, dr. K. A. Matulaičio paskaita tema „Danijos karalius Val- 
demaras“ 800 m. jubiliejaus proga, kai jis užpuolė prūsus ir skalvius 
1159 - 1160 metais. Kun. dr. K. A, Matulaitis, M.I.C., skaitė tema „Skal- 
vių karaliaus piršlybos apie 1123 - 1124 metus“. Kun. dr. K. A. Matulai- 
tis — „Kodėl turėjo atsistadydinti vyskupas Jurgis Matulaitis 1925 m. iš 
Vilniaus“. Kun. dr. K. A, Matulaitis skaitė pranešimą tema „Lietuviški 
žodžiai Sirijos akmenyse“. 

1960 metais skaitytos paskaitos: kun. dr. K. A. Matulaitis, M.I.C., 
skaitė paskaitas: „„Arzavos giesmė Labajos garbei“ ir „Kiek yra lie- 
tuvių kalbos pradų Karaburos Malūno įraše“. 


1961 metais skaitytos paskaitos: Vincento Liulevičiaus paskaita te- 
ma „Lietuvoje laisvės idėjos 1875 - 1918 metais“. Povilas Dirkis pateikė 
pluoštą atsiminimų „Kaip buvo gabenamos iš JAV nupirktos prekės iš 

1968 metais Liet, Istor. Dv-jos valdyba: vicepirmininkas prof. Jonas Rugis, pirm. 
prof. Stasys Dirmantas, kasininkė, reikalų vedėja ir administratorė Alicija Rūgytė 
ir „Lietuvių Tautos Praeitis“ redaktorius Jonas Dainauskas. 


Liepojos į Kauną“ ir „Atsiminimai iš Vilniaus 1918 metais“. Kun. dr. 
J. Bičiūno, atvažiavusio iš Romos, pranešimas tema „Lietuvių Kata- 
likų Mokslo Akademijos ir Istorijos Sekcijos veikimas“. Kun. dr, K. A. 
Matulaičio paskaita tema „Lietuviai ateiviai ir vienuoliai JAV“. 


1962 metais V. Liulevičius darė pranešimą tema „Kultūros kon- 
gresas 1962.XI.22-23 d.“ Kun. dr. P. Jatulis iš Romos skaitė prane- 
šimą „Darbai lietuvių istorikų Romoje“. Kun. dr. K. A. Matulaitis, 
M.I.C., skaitė paskaitą tema „Lietuvos metraštis“. 


1963 metais Juozo Tijūnėlio paskaita tema „1905 m. revoliucija 
Lietuvoje“. Jonas Dainauskas skaitė paskaitas tema „Lietuvos Statu- 
to I laida“ ir „Lietuvos Statuto kalba“. Kun. dr, K. A. Matulaitis skaitė 
tris paskaitas trijuose posėdžiuose LID valdybos temomis: „Senovės skal- 
viai“, „Trys Skalvos šventieji: šv. Adalbertas Vaitiekus, šv. Bonifacas - 
Brunonas ir šv. Kantas iš Lavard“. 


1964 metais Vyskupo P. Karevičiaus pastangos Pirmo Pasaulinio 
karo metu gauti Lietuvai nepriklausomybę, besikalbant su Vokietijos 
valdžia“, J. Dainauskas tema „1863 metų sukilimo Lietuvoje apyskaita“. 

Kun. dr. K. A. Matulaitis skaitė dvi paskaitas: „Draugo“ knygų spaus- 
tuvė 1918-1962 metais“ ir „Lietuviai lenkų kunigų seminarijoje 1910 - 
1915 m. (Orchard Lake, Mich.)“. Alicija Rūgytė skaitė paskaitą tema 
„Rusų siekiai uždarant Vilniaus universitetą 1832 m. ir to padariniai“. 
J. Dainauskas skaitė tema „Vilniaus Akademijos ir Universiteto tautinė 
reikšmė Lietuvai“. Alicija Rūgytė skaitė pranešimą tema „Amerikos 
Lietuvių Kongresas Washingtone 1964.VI.26, 27, 28 d.“ Kun. dr. K. A. Ma- 
tulaitis marijonų vienuolių auksinio jubiliejaus Amerikoje proga darė 
pranešimą tema „Marijonų vienuolijos 50 metų sukaktis Amerikoje“. 
Alicija Rūgytė padarė pranešimą apie „Lietuvių Katalikų Mokslo Aka- 
demijos VI suvažiavimą“ 1964.IX.5-7 dienomis. J. Dainausko paskaita 
tema „Lietuvos mokyklos po 1863 - 64 m. sukilimo“. 


1965 metai: Kun. dr. K. A. Matulaitis skaitė įdomų aprašymą tema 
„Kun. K. Švirmicko kelionė po Sibirą prieš 100 metų (1859 - 1860 m.)“. 
Prof. Stasys Dirmantas skaitė paskaitą tema „Oršos mūšio 450 sukaktis“. 
Povilas Dirkis — „Dr. K. Griniaus 100 m. sukaktis“. 


1966 metais: pulkininko Kazio Ališausko paskaita tema „1919 metų 
Zarasų - Dauguvos operacija“. Prof. J. Rugis paskaitė įdomią paskaitą 
„Tiesos klausimas istorijoje“. Jonas Dainauskas skaitė dvi paskaitas dvie- 
juose posėdžiuose: „Antras Lietuvos Statutas 1566 m.“ ir „1466 m. Torū- 
nės taikos reikšmė“. Kun. dr. K. A. Matulaitis, MIC, „Kamanduliai Lie- 
tuvoje“ ir „Dėl ko lenkai Varšuvoje 1794 metais pakorė Vilniaus vysku- 
pą Masalskį“. Jonas Dainauskas — „Karalienės Bonos politika Lietuvoje“ 
ir „Istorinių įvykių falsifikacija“ kitame posėdyje. Prof. J. Rugis ir Čes- 
lovas Grincevičius padarė pranešimą tema „J. Rugio ir Č. Grincevičiaus 
kelionė po Europą“, iliustruotą vaizdais Č. Grincevičiaus. 


1967 metai: prof. St. Dirmantas — „Lietuvos - Latvijos valstybinės 
sienos nustatymas 1920 - 24 metais“. Kun. dr. K. A, Matulaitis — „Lie- 
tuvių tautos išlaisvinimas“ ir „Lietuvių ligoninė Čikagoje 1907 metais“. 
J. Dainauskas — „Nepriklausomybę paskelbus“. Prof. St. Dirmantas -- 
„Senovės lietuvių kariai“ ir „Naftifikacija Lietuvoje“. Prof. J. Rugis --— 
„Pramonė Lietuvoje nepriklausomybės laikais“. Kun. dr. K. A, Matulai- 
tis — ,„Vargdienių seserys Lietuvoje“. J. Dainauskas — „Lietuvos Lien- 
kijos sienų protokolai“. 


1968 metai: prof. dr. K. Gudaitis — „Kaimo arba liaudies medicina 
Lietuvoje“. Kun. Mykolas Urbonavičius — „Aplinkybės privedusios prie 
lietuvių - lenkų konflikto 1918 metais“. J. Dainauskas — „Nauji duome- 
nys apie Pirmą Lietuvos Statutą“, „1468 metų Kazimiero Didžiojo tei- 
synas“ ir „Istorinės temos XV tomo Lietuvių Enciklopedijos“, 

1969 metai: prof. dr. Juozas Jakštas 400 metų jubiliejaus proga nuo 
Liublino unijos pasirašymo skaitė paskaitą „Liublino unija“. Kun. My- 
kolas Urbonavičius, M.I.C., — „Pasekmės Liublino unijos Lietuvoje ir 
Lenkijoje“ ir „Liublino unijos silpnybių neutralizavimas“. Prof. St. Dir- 
mantas — „Prof. Kairio atsiminimai“, J. Dainauskas — „Voluinės atplė- 
šimas Liublino unijos išvakarėse“, Vinco Žemaičio — „Ką Marijampolės 
rusų gimnazija davė lietuviams“. Kun. prel. dr. J. Bičiūnas — „Lietu- 
vių kunigų Romoje mokslinis veikimas“. Jonas Dainauskas — „Lietuvos 
totoriai“ ir „Didžiojo Lietuvos kunigaikščio S. Radvilos dienynas“. 


1970 metai: prof. St. Dirmantas — „Septynioliktojo šimtmečio Tau- 
ragės žemėlapis“. Prof. dr. J. Jakštas — „Steigiamasis seimas 1920 m. 
gegužės 15 dieną“. Alicija Rūgytė — pranešimas iš kelionės po Europą 
tema „Lankymas istorinių vietų Portugalijoje, Ispanijoje, Prancūzi- 
joje ir Italijoje“. Jonas Dainauskas — „Lietuvos krikšto ir pakartotino 
krikšto problemos“. Kun. Vytauto Bagdanavičiaus pranešimas „Pabal- 
tijo Valstybių Studijų Sąjunga“. 


1971 metai: Jonas Dainauskas — „Mokslo srities darbai, liečiantys 
Lietuvos istoriją“. Alicija Rūgytė — pranešimas iš kelionės po Europą, 
lankant istorines vietas Anglijoje, Prancūzijoje, Šveicarijoje, Italijoje, 
Austrijoje, Vokietijoje, Luksemburge, Islandijoje, iliustruotas nuotrau- 
komis ir paveikslais. Jono Dainausko paskaitos: „Lietuva Niurnbergo 
bylos dokumentuose“, „Firlėjų rankraštis Pirmo 1529 m. Lietuvos Sta- 
tuto“. 


1972 metai: Jonas Dainauskas — „Tadas Daugirdas“, paskaita skai- 
tyta 120 metų jubiliejaus proga nuo jo gimimo 1852 metais. Prof. St. 


Dirmanto pranešimas — „Įspūdžiai iš kelionės po Europą“. Jono Dai- 
nausko — „Lepanto mūšis“ ir „1772 metų Pirmas Lietuvos - Lenkijos 
padalinimas“. 


Iš viso buvo skaityta aštuoniasdešimt paskaitų ir pranešimų įvai- 
riomis istorinėmis temomis. 

Išleidus atskiru leidiniu visas tas paskaitas ir pranešimus susida- 
rytų didelė knyga, kuri parodytų Lietuvių Istorijos Draugijos narių 
domėjimąsi įvairiais istoriniais klausimais. 


III. 


Be eilinių posėdžių LID valdyba, narių padedama, šaukė metinius 
susirinkimus, seniau kartą į metus, paskutiniu laiku net du kartus į 
metus. Įvyko 17 metinių susirinkimų. Paprastai į visuotinius susi- 


13 


Liet. Istor. Dr-jos narių visuotinis susirinkimas Čikagoje 1969.1.26 d. I eilėje: 


Jurgis Pėteraitis prof. J. Romaniuk, M. Babickienė, A. Dumbrienė, prof. St. Dirman= 
tas, A. Rūgytė, prof. dr. J. Jakštas, M. Karaitis. II eilėje: B. Pupalaigis, prof. A. 
Varnas, kun. dr. V. Bagdanavičius, MIC, J. Dainauskas, G. Songinas, J. Litvinas, 
L. Murelis, prof. B. Račkauskas, K. Juknis, B. Kliorė, prof. dr. K. Gudaitis ir inž. 
E. Jasiūnas. 


1970.IV.12 d. Lietuvių Istorijos Draugijos visuotiniame susirinkime L.I.D, valdyba, | 
prof. dr. J. Jakštas, J. Dainauskas, A. Rūgytė skaito pranešimą, kun. dr. V. Bag- 
danavičius ir prof. St. Dirmantas. 

rinkimus atvykdavo dažniausiai vien Čikagoje gyveną nariai. Kitur 
gyvenantieji gaudavo prieš mėnesį valdybos kvietimą ir, negalintieji 
atvykti, buvo prašomi įgalioti čikagiškius Draugijos narius jiems atsto- 
vauti susirinkime. 

Visuotiniuose susirinkimuose LID nariai duodavo metinę veiklos 
apyskaitą, pirmininkas pranešdavo apie narių mokslinius darbus (jei 
jų būdavo), ir kas ketveri metai visuotiniuose susirinkimuose buvo ren- 
kama nauja valdyba. 

Dažnu atveju metiniai susirinkimai stengtasi jungti su paskaitomis. 
Kartais paskaitos temos sietos su kokiomis istorinėmis sukaktuvėmis. 
Pvz. 1969 m. paskaitos tema lietė Liublino uniją, minint jos 400 metų 
sukaktuves 1970 m. skaityta apie Steigiamąjį seimą, jo penkiasde- 
šimtmetį prisimenant; 1972 m. metinio susirinkimo paskaita buvo Gedi- 
mino dinastija, prisimenant jos 400 metų pabaigos sukaktuves. 1971.IV.25 
visuotiniame susirinkime paskaitą skaitė G. Galva tema „Lietuvos su- 
tartis su SSR 1920.VIII.12“, 


IV. 


LID, suprasdama istorinų įvykių ir asmenų minėjimų svarbą savo 
tautos praeičiai pažinti ir jai pamilti, rengė viešas paskaitas plačiajai 
visuomenei jiems paminėti. Šio pobūdžio paskaitos - minėjimai vis reng- 
ti Jaunimo Centre, 


LID surengti šie vieši minėjimai: 
1960 m. 350 m. Žalgirio pergalės sukaktuvės. Paskaitą parašė prof. 
dr. Z. Ivinskis (Roma). Ją perskaitė A. Dikinis. Meninę programos da- 


lį atliko solistė E. Blandytė ir Čikagos Aukštesniosios Lituanistinės 
mokyklos mokinių choras, vadovaujamas Fausto Strolios. 


1961.XII.27 Draugija pakvietė į Čikagą iš Anglijos atvykusi prof. 
R. Sealey skaityti viešą paskaitą apie velnią lietuvių tautosakoje, 


1963 m. LID surengė Mindaugo mirties 700 metų sukaktuvių mi- 
nėjimą. Paskaitą skaitė pirmininkas kun. K. A. Matulaitis tema „Kro- 
nikininkų Mindaugas“. 

1964.XII.13 Čikagoje surengtas Simano Daukanto mirties šimtmečio 
minėjimas. Paskaitą „Simanas Daukantas — pirmas tautinis Lietuvos 
istorikas“ skaitė J. Jakštas. 

1968 m. surengta vieša paskaita J. Dainausko apie Kazimiero Jo- 
gailaičio teisyną ir 1969 m. to paties prelegento „Lietuvos kelias į 1569 
m. uniją“. 

1972.IV.28 L.I.D. narių visuotinis susirinkimas. I eilėje: G. Indreika ir V. Kra- 
pauskas. II eilėje: inž. J. Slabokas, B. Babickienė, kun. M. Urbonavičius, MIC, A. 
Dumbrienė, arch. J. Mulokas, prof. dr. J. Jakštas, A. Rūgytė, J. Dainauskas, prof. 
St. Dirmantas, J. Vasaitis. III eilėje: J. Kasakaitis, kun. dr. V. Bagdanavičius, 
MIC, A. Bagdonas, V. Žemaitis, K. Juknis, J. Litvinas, J. Kreivėnas ir Avižienis. 


1969.X.19 dr. J. Bičiūnas skaitė paskaitą tema „Vilniaus kolegijos 
ir žemesniųjų mokyklų įsteigimas“. 


1970 m. LID surengė dailininko Antano Jaroševičiaus gimimo šimt- 
mečio minėjimą su vieša K. Varnelio paskaita apie dailininko kūrybą. 


1971.XI.28 paminėta kun. Jurgio Pabrėžos 200 metų gimimo sukak- 
tis. Paskaitą „Kun, J. A. Pabrėža — liaudies gydytojas“ skaitė prof. K. 
Gudaitis ir J. Dainauskas — „Kun. J. A. Pabrėža vaistininkas“. Pabrė- 
žos biografiją perskaitė V. Krapauskas. 


1972.XI.4 -5 LID su kitomis organizacijomis surengė prof. Z. Ivins- 
kio mirties minėjimo metines. XI. 4 per duotą nepilną pusvalandį M. 
ir A. Rudžių radijo forume. Mirusis buvo paminėtas 5 kalbėtojų trum- 
pomis kalbomis. Kalbėjo A. Rūgytė, St. Dirmantas, B. Paliokas, J. Jakš- 

tas ir Žadeikis. XI. 5 buvo surengtos pamaldos ir akademija. Šv. Mišias 
koncelebravo jėzuitų provinciolas G. Kijauskas, S.J., kun. Zaremba, S.J. 
ir kun. dr. I. Urbonas, kuris pasakė ir pamokslą. 


Akademijai vadovavo prof. B. Vitkus. Invokaciją sukalbėjo J. E. 
vysk. Brizgys. Velionio biografiją perskaitė Jūratė Jasaitytė. Sekė dvi 
paskaitos: dr. A. Damušio „Ivinskis visuomenininkas“ ir J. Jakšto 
„Ivinskis mokslinės Lietuvos istorijos pradininkas nepriklausomybės lai- 
kais ir jos tęsėjas“. Meninę programą atliko solistė P. Bičkienė ir muzi- 
kas Manigirdas Motekaitis. 

Be minėjimų bei viešų paskaitų pažymėtini dar du LID paren- 
gimai. 

1971.II.24 Jaunimo Centre suruoštas dr. K. Jurgėlos veikalo „Lie- 
tuvos sukilimas 1862-64 metais“ pristatymas ir 1972.XI.3 (su kitų or- 
ganizacijų talka) keltas banketas buvusiam LID pirmininkui prof. St. 
Dirmantui pagerbti, minint jam 85 metų sukaktį. Banketui vadovavo 
lietuvių karių veteranų „Ramovės“ Centro Valdybos vicepirmininkas K. 
Dabulevičius. Jubiliatą sveikino įvairių organizacijų atstovai, jų tarpe 
ir LID pirmininkas. 

Iš viso, LID per 15 metų suruošė Čikagos visuomenei 25 viešus 
renginius, k.a. minėjimus, akademijas, paskaitas, radijo valandas, 


V. 


Jau LID kūrėjai ir planuotojai numatė vieną svarbiausią Draugi- 
jos paskirtį: leisti istorinį žurnalą. Todėl jau į pirmą valdybą buvo 
renkamas jos narys redaktorius, numatytas žurnalui redaguoti. Pir- 
muoju redaktoriumi išrinktas Č. Grincevičius. Pirmas žurnalo nr. „Tau- 
tos Praeitis“ išėjo suredaguotas 1959 m. Įžanginiame redakcijos žodyje 
šiaip nusakytas pagrindinis žurnalo tikslas: „Tik Nepriklausomoje Lie- 
tuvoje jau buvo susidariusios sąlygos mūsų istoriją tyrinėti bešališkai 
ir su moksliniu objektyvumu. Šiandien ten mūsų praeitis vėl aiškinama 
ir žalojama pagal okupanto nurodymus, ir tik laisvajame pasaulyje esan- 
tieji lietuviai gali nevaržomai tęsti aną Neprikl. Lietuvoje pradėtą tyri- 
nėjimą. Tuo tikslu kaip tik ir leidžiama „Tautos Praeitis“.“ 

Užsimota leisti neperiodiškai pagal turimą medžiagą ir išteklius. 
Tačiau turėta tendencija išleisti kasmet po vieną knygą. 1959 - 1971 m. 
pavyko išleisti 9 knygos ir 10-ji dabar (1973) yra spausdinama. Žur- 
nalo leidimui daug triūso įdėjo buvęs Draugijos pirmininkas kun. K. 
A. Matulaitis ir p-lė A. Rūgytė, 15 metų valdybos narys - iždininkė, 
administratorė, sekretorė ir reikalų vedėja. 

Vincentas Liulevičius Lietuvių Istorijos Draugijos pirmasis pirmininkas 1957.VII.15 
iki 1959.1.25 d. ix LJI.D. Organizacinio Komiteto, išrinkto 1956.V1.80, narys. 


Žurnalas išeiviško gyvenimo sąlygose negalėjo būti iškeltas į aukš- 
tą mokslinį lygį. Tenkintasi plačiajai visuomenei, istorijos mylėtojams 
taikytais straipsniais. Beveik visi jie buvo vaizduojamo, bet ne tyrinė- 
jamojo pobūdžio. Nemaža jų buvo Draugijos narių susirinkimuose ar vie- 
šuose parengimuose skaitytos paskaitos. Nemaža dėta recenzijų, apžval- 
gų ir net dokumentinės medžiagos. Prie šios pastarosios priskirtinos V. 
Liulevičiaus paruoštos lietuvių tremtinių mokyklų Vokietijoje istorijos. 
Jos sudarė dalį jo veikalo „Švietimas Vokietijoje“, išleisto Draugijos lie- 
tuvių kultūrai remti. 

Žurnalas Draugijai yra veiklos bazė, ir ji pasiryžusi jį toliau leisti. 
Darbas redakcijai būtų lengvesnis ir žurnalo lygis aukštesnis, jei būtų 
daugiau tinkamų bendradarbių. Turime šiek tiek išsimokslinusių isto- 
rikų savoje Draugijoje, bet nedaug linkusių rašyti tinkamus istorinius 
straipsnius. Pravartu turėti bendradarbių jei ne straipsniams, tai bent 
recenzijoms, apžvalgoms ar kokioms dokumentinėms medžiagoms iš Lie- 
tuvos praeities pateikti. Neturinčiam pakankamai bendradarbių redak- 
toriui sunku verstis, kai didesnė žurnalo dalis tenka pačiam pildyti, 

1971 m. Draugijos posėdyje nutarta leisti skyrium atskirais sąsiuvi- 
niais Lietuvos istorijografiją. Redaguoti ir paruošti sutiko J. Dainaus- 
kas. Išleisti du sąsiuviniai: vienas 1971 ir kitas 1972 m. Pirmame są 
siuvinyje sudėtos knygos Lietuvos istorijos klausimais, parašytos ne 
lietuvių autorių ir išleistos ne Lietuvoje per paskutinius 10-15 me- 
tų. Duoti 144 numeriai. Knygos ir straipsniai daugiausia lenkų kal- 
ba ir šiek tiek rusų. Pridurta dar beletristikos ir populiarių istorinių 
knygų 28 nn. Antras sąsiuvinis irgi turi sudėtus veikalus, straipsnius, 
studijas ne lietuvių autorių, lenkų ir rusų, ir išleistus ne Lietuvoje. Iš 
viso 276 nn. Gale pridėta dar 11 beletristinių dalykų. 

Draugija nuo 1971 m. rugpiūčio m. pradėjo leisti istorijos bendra- 
raštį. Jo redaktorė yra Draugijos valdybos narys A. Rūgytė. Iki 1972 
m. lapkričio mėn. išleista 5 nr. Bendraraštis informuoja narius apie Drau- 
gijos veiklą, skelbia jos aplinkraščius, kviečia prenumeruoti ir remti 
žurnalą „Lietuvių Tautos Praeitį“. 

LID paruošė spaudai Lietuvos istorijos žemėlapių atlasą, redaguo- | 
tą J. Dainausko. Atlasas dar spausdinamas, 


VI. 


Jau pirmame Lietuvių Kongrese istorijos sekcijoje buvo iškelta 
mintis, kad reikia stengtis sudominti lietuvišką jaunimą Lietuvos isto- 
rija. Turint tai galvoje, 1970 m. vasario 9 d. buvo sukviestas būrelis 
studijuojančio lietuviško jaunimo į Alicijos Rūgytės butą ir po trumpų 
diskusijų nutarta įkurti prie LID-jos Jaunųjų Istorikų sekciją. Nutari- 
mas tuojau vykdytas. Steigiamasis susirinkimas įvyko vasario 18 d., 
ir sekcija buvo įsteigta. Į sekciją įsirašė studentai istorikai, archeologai, 
antropologai ir šiaip jaunuoliai, kurie domisi Lietuvos praeitimi, 

Sekcija įkurta su mintimi turėti ateityje pasiruošusius pavaduo- 
tojus senajai istorikų kartai ir kartu papildyti LID naujais nariais. 
Iš paslankesnių jaunųjų narių tikimasi sulaukti ir rinkėjų medžiagos 
lietuvių tremties istorijai. 

Sekcijai vadovauti išrinkta valdyba: pirmininkas Virgilijus Kra- 
pauskas, vicepirmininkas Andrius Markulis ir sekretorius Jurgis Bra- 
dūnas. 

Sekcija turėjo jau 17 susirinkimų, kuriuose paskaitas skaitė patys 
nariai pasirinktomis temomis: 

A. Rūgytė — „Lietuviai proistoriniais laikais“. Jūratė Jasaitytė — 
„Gediminas kelia Lietuvos kultūrą“. Andrius Plioplys — „Lietuvos ar- 
cheologija“. Jurgis Bradūnas — „Lietuvos suvienijimas“. Virgilijus Kra- 
pauskas — „1926 m. gruodžio 17 d. perversmas“. Gintaras Plačas — 

Alicija Rūgytė Liet. Istor. Dr-jos Organizacinio Komiteto išrinkto 1956.VI.80 d. 
sekretorė ir L.I.D. valdybos narė įvairiose pareigose: sekretorės, kasininkės, reiku- 
lų vedėjos, administratorės per 15 metų. 


„Lietuvos architektūra“. Paskaita buvo iliustruota skaidrėmis. Alicija 
Rūgytė — „Lietuvių tremtinių gyvenimas Vokietijos stovyklose“ ir 
„Antro pasaulinio karo pradžia ir jo pasekmės Lietuvai“. Jonas Dai- 
nauskas — „Partizanai Lietuvoje“. Gediminas Indreika — „Antropologi- 
niai metodai visuomenės moksle“. 

Kaip matome, temos įdomios ir įvairios. Jos pažadindavo gyvas 
diskusijas dalyvių tarpe. 

Sekcijos nariai dalyvauja ir LID narių visuotiniuose susirinki- 
muose, 

Pradžia yra, kad ji tik būtų sėkminga ateityje ir atneštų tinkamų 
savo paskirčiai vaisių. 

Lietuvių Istorijos Draugijos 15 metų veiklą suglaustai aprašiau šia- 
me straipsnyje, nes draugijos valdyboje įvairiose pareigose dirbu jau 
šešioliktus metus. Mano butė vyko valdybos posėdžiai ir yra draugijos 
archyvas, 

ABSTRACT 


THE LITHUANIAN HISTORICAL SOCIETY (1956-1973) 


ALICIJA RŪGYTĖ 


The Lithuanian Historical Society is celebrating its 15th anniversa- 
ry. The Society was established in 1956. The organizing committee con- 
sisted of V. Liulevičius, Rev. K. A. Matulaitis, and Miss Alicija Rugytė. 
The first president, elected in 1957 was Mr. V. Liulevičius. In 1959 
Rev. Dr. K. A. Matulaitis became president. He served until 1967 when 
he left for London. From 1967 to 1972 the president was Prof. St. Dir- 
mantas. Since 1972 Dr. J. Jakštas has assumed the leadership role. 

Since the inception of the Society Miss Alicija Rugytė has served 
as a member of the Executive Committee, The Executive Committee 
during the last 15 years held 147 meeting. The Society has held 17 
general meetings. At each of the General Meeting a major paper is 
presented by a noted authority in the field. 

The Lithuanian Historical Society has sponsored a number of events 
for the general public. Of note are: 1) The 350th Anniversary of the 
Battle of Žalgiris; 2) The Devil in Lithuanian Folklore; 3) The 700th 
Anniversary of the Death of Mindaugas; 4) The 100th Anniversary of 
the Death af Simanas Daukantas; 5) Seminar on Kazimieras Jogailai- 
tis; 6) Lithuania and the Union of 1569; 7) The Establishment of the 
University of Vilnius; 8) The 100ih Anniversary of the Birth of An- 
tanas Jaroševičius 9) The 200th Anniversary of Jurgis Pabrėža; 10) 
Commemoration of the Death of Lithuanian Historian Zenonas Ivins- 
kis; and 11) The Lithuanian Uprising of 1862-64, 

In total during the 15 years the Society has sponsored 25 public 
meetings, lectures, seminars or radio programs. 

The Lithuanian Historical Society as one of its primary goals took 
upon itself to establish and publish a historical journal. The first 
editor of Tautos Praeitis was Č. Grincevičius. Followed by J. Dainaus- 
kas and at present J. Jakštas. The Society also publishes Lietuvos 
Istoriografija which is edited by J. Dainauskas and LID Bendraraštis 
which is edited by A. Rugytė. 

In 1970 the Society expanded its activities and established a student 
section. This section has held 17 meetings. Its president is Virgilijus 


Krapauskas. 


RŪGYTĖ, ALICIJA, pedagogė, istorijos mokytoja, g. 1902 m, 


1927 m. baigė Kauno mergaičių mokytojų seminariją ir įstojo į VDU teologijos-filo- 
sofijos fakultetą, kur studijavo istoriją. 1933 m. parašė diplominį darbą — Vilniaus 
Universitetas, ir gavo diplomą. 1943-44 m. Švėkšnos Gimnazijos direktorė. Vokie- 
tijoje Regensburge ir Scheinfelde gimnazijos inspektorė, o vėliau direktorė. Čika- 
gos Aukštesniosios Lituanistinės Mokyklos direktorė nuo 1955-1961 m. Viena iš 
steigėjų Lietuvių Istorijos Draugijos ir jos valdyboje nuo 1956 metų. 


ADRESAS: 6547 So. Washtenaw Avenue, Chicago, Illinois 60629. 

GEDIMINAIČIŲ DINASTIJA LIETUVOS 
ISTORINIAME LIKIME 


J. JAKŠTAS 


Istorinėmis sukaktuvėmis paprastai laikomi metai , kur minimi ko- 
kie įžymūs asmenys, įvykiai, institucijos ar kūriniai, kurie visuomenės 
branginami ir kurių minėjimas pripažįstamas vertas. Vieni minėtini da- 
lykai yra visuomenei labai žinomi, kiti žinomi vien praeities mylėto- 
jams, pirmoje eilėje istorikams. Pvz., prieš keletą metų minėjome Žal- 
girio mūšį, Liublino uniją, 1863 m. sukilimą. Tai mūsų visuomenei gerai 
žinomi įvykiai, kurie todėl ir buvo plačiai paminėti tam tikrais rengi- 
niais ir spaudoje. Kitos sukaktuvės praeina be garso ir nesužadina pla- 
tesnio visuomenės dėmesio. Ne ką mūsų visuomenė, pvz., žinome apie 
Mindaugo mirties sukaktuves 1963 m. minėtas, ar S. Daukanto mirties 
1964 m. Jos ir paminėtos kiek daugiau tik praeities mylėtojų ir istorikų 
ratelyje. 

Labai mažai kam žinomos ir šių metų gediminaičių sukaktuvės. 
Žinoti gal ir žino, kas mokėsi Lietuvos istorijos ir prisimena vietą, kur 
apie Žygimantą Augustą pasakyta, kad jam mirus (1572) pasibaigė 
Gedimino dinastija. Bet ką reiškia tas faktas Lietuvos istorijoje — ne 
kiekvienam bus aišku. Ne kiekvieno bus suprasta, kad Žygimanto Au- 
gusto mirtis reiškė galą Lietuvos istorijos laikmečio, prasidėjusio nuo 
XIV a. pradžios, kad iškilo Gedimino giminė. Tik mums, istorikams. 
žinoma to laikmečio istorinė reikšmė ir jo pabaigos minėjimo prasmė. 
O kokia jo reikšmė, tikiuosi galėsiąs šiuo straipsniu paryškinti. 

Apie Gediminaičių reikšmę tegalima, aišku, kalbėti tik ryšium 
su Lietuvos d. kunigaikštija, kuri buvo jų kūrinys. Gediminaičių gi- 

minės likimas neatskiriamai sijo su Lietuvos likimu. Iš čia ir ž0rmMuU- 
luotas mano straipsnio temos pavadinimas: gediminaičių dinastija Lie- 
tuvos istoriniame likime,. į 

Kadangi tos giminės pabaigos sukaktuvės davė mums progą Mi- 
nėti jos vaidmenį Lietuvos istorijoje, tai tinka ir pradėti nuo to isto- 
rinio momento. Pradžioje paminėsime žodžius garbingo Lietuvos isto- 
riko T. Narbuto, kuris užsklendė savo didelę (9 tomų) Lietuvos istorija, 
kalbėdamas apie Žygimanto Augusto mirtį: „Aš išdėsčiau viską iki laiko- 
tarpio, kada išnyko savarankiška tautos buitis; dabar turiu savo darbą 
perduoti lenkų istorijos rašytojams. Mirė paskutinis savarankiškosios Lie- 
tuvos monarchas ir paskutinis vyriškos linijos Jogailaitis Žygimantas 
Augustas, ir aš laužau plunksną prie jo karsto“.! . 

Taip rašė Narbutas anuo metu (XIX a. pirmoje pusėje) paveik- 
tas beveik visuotinio įsitikinimo, kad su paskutinio gediminaičio M1T- 
timi (ir su Liublino unija) pasibaigė atskira Lietuvos valstybė ir bal8- 
tinai įsijungė į Lenkiją, tapo Lenkijos provincija. Šiandien kitaip mp 
klausimu galvojama ir pagrįstai įrodinėjama. Bet mums Narbuto Z0- 
džiai svarbu dėl to prisiminti, kad jis jungė Lietuvos valstybės pabaiga 
su paskutinio gediminaičio mirtimi, atseit, pažymėjo, kad Gedimino 
giminė buvo esmingai susijusi su Lietuvos savarankiška valstybe. | 

Ką reiškė gediminaičių giminė senajai Lietuvos valstybei, aiškėja 
iš įvykių jos viešpatavimo paskutiniais metais, kuriuos trumpai pris!- 
minsime. 

Kaip žinoma, XVI a. vidurio laikai buvo sunkūs, audringi Lie- 
tuvos valstybei. Jai iškilo didelis Maskvos pavojus, kai Jonas IV Žiau- 
rusis brovėsi į Pabaltijį ir kartu beveik pasiekė etnografinę Lietuvos 
sieną, 1563 m. užgrobdamas Polocką (prie Dauguvos). Tada Lietuvos 
bajorams kilo didelis reikalas gauti paramos iš Lenkijos, ir jie tai ti- 
kėjosi gausią per atnaujintus pasitarimus dėl unijos. Pirmiausia iš- 
kėlė tą reikalą kariuomenės stovykloje prie Vitebsko ir per pasiųsta 
delegaciją bajorai vertė kunigaikštį tartis su Lenkija dėl unijos. Po tO 
lietuviai pasiuntiniai vyko derėtis į Varšuvą. Ir štai Varšuvos seime 
lietuviams pakišta staigmena — Žygimanto . Augusto atsisakymas nuo 
teisės paveldėti Lietuvos d. kunigaikštiją. Lenkų istorikų aiškinimu,“ 
tas d. kunigaikščio mostas buvęs lemiamas žingsnis abiejų valstybių 
sujungimui. Toks aiškinimas atitinka lenkų pusę. Lietuviams tas jų 
d. kunigaikščio žingsnis reiškė daugiau nei valstybių sąjungą. Jis jiems 
reiškė Lietuvos valstybingumo panaikinimą. Juk Lietuvos d. kunigaikš- 
tija buvo gediminaičių sukurta ir pagal anų laikų vis dar viduramžišką 
pažiūrą buvo jų patrimonija (tėvonija). Lietuvos d. kunigaikštija rodėsi 
mūsų didikams neatskiriama nuo gediminaičių dinastijos. Todėl jie ne- 

galėjo lengvai sutikti su tuo jų d. kunigaikščio apsisprendimu, jam, be 
abejo, lenkų įteigtu, ir priešinosi jam. Nežinia kuo būtų pasibaigusios 
tos derybos, jei jų metu nebūtų atėjusi žinia, kad lietuviai smarkiai 
sumušė rusus prie Ulos upės (1564.1.26).* Tada lietuviai pasitraukė iš 
seimo, išsiderėję atidėti unijos klausimą. Dėl lietuvių pasitraukimo sei- 
mas gavo Varšuvos receso vardą. 

Kad lietuviams gediminaičių giminė ir jų valdžia reiškė pačią vals- 
tybę, rodo tas dramatiškas protestas Liublino seime, kada jiems unija 
buvo primesta. Jie, principe priėmę jiems tiesiog padiktuotą uniją, 
derėjosi vien dėl kai kurių dalykų, ypač dėl Žygimanto Augusto at- 
sisakytos paveldėjimo teisės. Jie net reikalavo, kad jis ją pasilaikytų 
Lietuvos kunigaikštijai ir dar įsigytų ir Lenkijai. Tačiau lenkai pasiprie- 
šino tam. Jie įtarė, kad lietuviai šiuo atveju turi pašalinį tikslą: pa- 
sitaikius progai, išsirinkti sau atskirą d. kunigaikštį * Kai jiems nepa- 
vyko perkalbėti savo valdovą, jie paskutiniame seimo posėdyje net 
suklaupę prieš jį skundėsi savo vado Žemaičių seniūno Jono Chodke- 
vičiaus lūpomis: „Jei mūsų atžvilgiu Jums yra paveldėjimo teisė ir 
Jūsų Didenybė ją perleidžiate Karūnai, tada mus Karūnai su pavel- 
dėjimo teise atiduodate“.> Vadinasi, mūsų didikai suprato, jog pavel- 
dėjimo teisė, atimta iš Lietuvos ir perduota Lenkijos Karūnai, daro juos 
ir Lenkijos valdiniais, o ne Lietuvos. Lietuvos valstybingumas tuo 
darosi sužalotas. Mūsų didikai suprato tai ir apgailestavo net verkdami 
suklaupę prieš karalių. Jų elgesį galima laikyti simboliniu: jie apraudojo 
žūstančią gediminaičių Lietuvą. 

Gediminaičių giminės garsas ir garbė XV - XVI a., kada jos valdo- 
vai viešpatavo ne tik Lietuvoje ir Lenkijoje, bet dar ir Čekijoje, Vengri- 
joje ir prie jos prisijungusioje Kroatijoje, t.y. nuo Baltijos iki Adrijos, 
atsispindėjo ir pasakojimuose apie jos pradžią. Pasakojimuose veltui 
ieškotume tikrų istorinių žinių, kurios būtų rūpėjusios nežinomiems jų 
autoriams. Ne istorinė tikrovė, bet giminės šlovė rūpėjo Lietuvos au- 
toriams, o jos panieka Lietuvai priešingų kraštų autoriams. Tuo bū- 
du, gediminaičių dinastijos kilmės pasakojimai rodo, kas buvo gedi- 
minaičiai lietuviams ir jų priešams. Tie pasakojimai kartu rodo, kiek 
daug reiškė Lietuvos valstybei ta valdančioji giminė, ir dėl to tinka 
šiame straipsnyje apie juos pakalbėti, 

Trumpas užuominas apie gediminaičių kilmę randame ir bend- 
ruose istorijos veikaluose. Tik juose mažai pasakoma. Plačiau ir giliau 
Gedimino giminės pradžios pasakojimus bei legendas nagrinėjo ne per 
seniausiai du autoriai. Vienas jų lenkas K. Chodynickis, buvęs Stepono 
Batoro universiteto profesorius Vilniuje, ir dabartinis Tarybų Lietuvos 
akademikas M. Jučas (vienas rimčiausių istorikų dabartinėje Lietuvoje). 

Abu autoriai visai teisingai nurodo, jog seniausioji žinia apie Gedi- 
mino giminės pradžią sukurta kryžiuočių ordino raštininkų po Žalgirio 
mūšio. Tada, kaip žinome, Jogaila ir Vytautas drauge vedė sunkią diplo- 
matinę kovą su Ordinu dėl Žemaičių net tarptautiniu mastu: Konstan- 
cos sinode ir imperatoriaus dvare. Ordinui vis rūpėjo įrodyti turint 
teises į Žemaičius ir tuo pačiu atremti Jogailos ir Vytauto teises į tą 
kraštą. Tam politiniam reikalui sufabrikuota pasakaitė, kad Ordinas 
gavo Žemaičių dovanojimo aktu „iš galingo Lietuvos ir Žemaičių ku- 
nigaikščio Vytenio“. O Vytautas su Jogaila jokių teisių į tą kraštą 
neturį, nes jie net nesą karališkos kilmės. Jų senelis Gediminas bu- 
vęs arklininkas ar arklidžių prižiūrėtojas (Pferdemarschalk) Vytenio 
dvare ir po jo mirties paskelbtas karaliumi. Tuo būdu, Jogaila ir Vy- 
tautas kilę iš paprasto, menko bajoro (von schlechten bajoren). 

Tą kryžiuočių fabrikatą pasigriebė lenkų istorikas J. Dlugošas, ku- 
ris, kaip žinoma, nemėgo lietuvių. Jis dar labiau juodino Jogailos ir 
Vytauto protėvį ir parašė, kad tas arklininkas Gediminas nužudė Vytenį 
ir užgrobė jo valdžią. 

XV a. pabaigoje ar XVI a. pradžioje ta Ordino kanceliarijoje su- 
fabrikuota pasakaitė pasiekė Rusiją. Jučo nuomone, ji pirmiausia per 
Livoniją pasiekė Naugardą. Ir būtent tuo laiku, kada Maskvos d. ku- 
nigaikštis Jonas III (1562 - 1605) ėmė brautis į Lietuvos d. kunigaikšti- 
jos pakraščius ir juos jungti prie Maskvos. Kartu su Lietuvos kraštais 
Jonas grobė ir kitų rusiškų kunigaikščių valdas ir tuo didino savo 
Maskvos d. kunigaikštiją, ir darėsi „visos Rusės valdovu“ (Hospodar 
vseja Rusi). Pažymėtina, kad šį titulą Jonas III pavartojo pirmą kartą, - 
kai kreipėsi į Lietuvos d. kunigaikštį Aleksandrą“ Pavartotas Jono 
„visos Rusės“ titulas gal buvo jo demonstracija prieš gediminaičius, 
kurių pirmasis narys (Gediminas) vadino savo lietuvių ir daugelio 
rusų arba lietuvių ir rusų karaliumi. Gediminas su šiuo titulu skelbėsi 
esąs ne vien lietuvių, bet dar ir rusiškų žemių valdovas. Tuo titulu 
jau pirmas gediminaitis pabrėžė rusiškų žemių priklausomybę Lietuvai. 

XV a. padėtis ima keistis. Iškilo konkurentas Lietuvai — Maskva, kai 
jos valdovas pretendavo būti visų rusų viešpačiu. Pretenzijoms sustip- 
rinti Maskvoje susikurtas įvairiopas pasakojimas, kad ir Gediminas pats 
buvo rusų kilimo ir prieš tapdamas Lietuvos valdovu, buvo rusų tar- 
nyboje. Pagal vieną rusų metraštį Lietuva pasikvietusi Polocko ku- 
nigaikštį Davilą ir nuo jo prasidėjusi jos valdovų giminė. Daugiau 
ir plačiau metraščiai kalba apie gediminaičių kilmę iš Smolensko. 
Vienas tipiškiausias pasakojimas taip skamba: Smolensko kunigaikštis Vy- 
tenis (Vitenec), išsigelbėjęs nuo totorių vergijos, apsigyveno Žemai- 
čiuose ir vedė bitininko dukterį. Jis buvo bevaikis ir mirė perkūno nu- 

trenktas. Jo buvęs vergas, arklininkas Gediminas vedė jo žmoną. Jis 
turėjo 7 sūnus. Toliau dar priduriama: Maskvos kunigaikštis pasiuntė 
Gediminą į Volynijos, Kievo ir Minsko žemes. Gediminas buvęs labai 
narsus ir didžiai protingas. Rinkdamas tose žemėse duokles, jis greit 
praturtėjo. Dėl rusų kunigaikščių nesantaikos jis greit iškilo ir pasiva- 
dino „pirmuoju didžiuoju Lietuvos kunigaikščiu“. 

Šiame pasakojime aiškiai atsispindi Maskvos politinė tendencija. 
Pasakojimo padirbėjams maskviečiams rūpėjo paniekinti gediminaičių 
giminę, nurodant jų pirmatako labai prastą kilmę. Jis ir iškilo tik tar- 
naudamas Maskvos d. kunigaikščiui ir iš jo malonės gavęs teisę rink- 
ti mokesčius rusų miestuose. Tik dėl rusų kunigaikščių tarpusavio 
nesantaikos jis galėjęs tapti Lietuvos d. kunigaikščiu. Aiškus įtarimas, 
kad Gediminas buvo neteisėtas d. kunigaikštis, lyg uzurpatorius. Jučas, 
pateikęs rusų metraščių pasakojimus, daro visai teisingą išvadą: „Mask- 
vos kunigaikštijoje sukurta Lietuvos valdovų geneologija iki Gedimi- 
no atspindi politinę ir ideologinę kovą.“ ? 

Trečioji, lietuviškoji gediminaičių giminės kilimo versija užrašyta 
viduriniame Lietuvos metraščių sąvade, kur užrašyta ir pasaka apie 
lietuvių kilmę iš romėnų (populiariai vadinama Palemono legenda). Pa- 
sakojama, kad romėnų būrys, Palemono vedamas, išsikėlė iš laivų 
Žemaičių krašte ir pradėjo plisti po visą Lietuvą. Išskirtinai minimos 
4 giminės, vadintos pagal jų turimus ženklus (herbus).  Metraštyje 
itin atsispindi lietuvių pasipriešinimas Maskvos pretenzijoms, kai kal- 
bama apie miestų, ypač rusiškose srityse, įsteigimą. Jų steigimas jun- 
giamas su romėniškomis giminėmis, atvykusiomis su Palemonu. Pvz., 
plačiausiame Bychovo metraštyje rašoma: „O tuo laiku Žemaičių di- 
dysis kunigaikštis Mantvila sužinojo, kad Rusų šalis ištuštėjusi ir rusų 
kunigaikščiai išvaikyti. Ir pavedęs kariuomenę savo sūnui Erdvilai, pa- 
siuntė su juo savo tarybos ponus — pirmą Stulpų herbo poną, vardu 
Grumbį, o antrą Meškos herbo poną, vardu Eikšį, o trečią Rožės herbo, 
vardu Griaužį. Jie peržengė Neries upę, paskui persikėlė per Nemu- 
no upę ir už keturių mylių nuo Nemuno atrado gražų kalną; jiems 
patiko, įkūrė ant jo miestą ir pavadino Naugarduku. Didysis kunigaikš- 
tis Erdvila įsirengė čionai sostinę ir ėmė vadintis Naugarduko didžiuoju 
kunigaikščiu. 

Išžygiavo iš Naugarduko, įkūrė Gardino miestą, ir paskui nužy- 
giavo į Brastą, ir Drohičiną, ir Melniką, Batų (t.y. totorių nusiaubtus 
ir sunaikintus. Jis tuos miestus atstatė ir ėmė juose kunigaikščiauti,“ *? 
Toliau kalbama apie Polocko, Lucko, Pinsko, Mstislavo nukariavimus 
ir kalba baigiama: „Ir visa Rusia pravirko graudžiu verksmu, kad 
bedieviai lietuviai šitaip visus sumušė“.'! Čia metraštininko netiesiogi- 

nai pažyminą, kad Lietuvos d. kunigaikštijos rusiški miestai lietuvių 
įkurti ar užkariauti ir jiems priklauso. 

Tarp 4 romėniškų giminių pirmaujanti buvo Centaurų (rusiškai pa- 
rašytame metraštyje ji vadinama Kitovras). Iš šios giminės kilo ir 
pirmieji Lietuvos didieji kunigaikščiai. Paskutinis tos giminės kunigaikš- 
tis buvo Traidenis, turėjęs sostinę Kernavėje. Toliau tęsdamas pasa- 
kojimą, metraštininkas įmantriai pina Gedimino giminės pradžios isto- 
riją. Pasak jį, Traidenio sūnus Rimantas atsisakė nuo sosto ir patarė 
ponams rinkti d. kunigaikščiu Vytenį, buvusį Traidenio maršalą. ,,Di- 
'dikai — kalba metraštininkas, — nenorėdami pažeisti savo tikrojo val- 
dovo, didžiojo kunigaikščio Traidenio sūnaus, valios ir patarimo (taip 
ir) padarė. Ir pamatę Vytenį esant išmintingą bei rimtą vyrą, kuris 
buvo kilęs iš Stulpų giminės ir kartos... išsirinko jį Lietuvos ir Že- 
maičių didžiuoju kunigaikščiu.“ '* Metraštininkas aiškiai nori pasakyti, 
kad gediminaičių giminės pradininkas buvo ne kas kitas, kaip romėnas. 
Pats jo giminės vardas Stulpas - Kolumna yra vertimas lotyniško žo- 
džio Colonna. Aišku, kad metraštininkas davė giminei vardą pagal jos 
turėtą ženklą (kurį mes šiandien vadiname Gedimino stulpais). Ženk- 
las buvo žinomas pačioje XV a. pradžioje, gal ir anksčiau. Jį turėjo 
keli Vytauto pulkai, vesti į Žalgirio mūšį. To ženklo paveikslą davė ir 
Dlugošas savo Lenkijos istorijoje, nes prisipažino negalįs jo kaip rei- 
kiant aprašyti. 

Metraštininkas nesitenkino papasakojęs apie Vytenio išrinkimą di- 
džiuoju kunigaikščiu. Jis dar pridūrė pasakaitę, kaip Vytenis atsirado 
didžiojo kunigaikščio dvare. Pasakaitė šiaip skamba: „Didysis kunigaikš- 
tis Traidenis, lankydamasis Žemaitijoje, keliavo per savo Ariogalos 
dvarą ir pamatė tą Vyteni, buvusį dar mažą berniuką; pamatęs, kad 
tas vaikas labai gražaus veido ir dailiai nuaugęs, pasiėmė jį su savimi. 
Ir šis tarnavo kambariniu,“ tarnaudamas rūmuose, kiekvieną valdo- 
vo daiktą nuostabiai sumaniai prižiūrėjo ir tvarkė. O tasai, regėda- 
mas jo dorumą ir mokėjimą tinkamai elgtis, padarė jį savo maršalu. 
Ir buvo jo numylėtiniu, vertu visų valdovo reikalų tvarkytoju, o pas- 
kui, po jo mirties, buvo įkeltas į didžiojo kunigaikščio sostą. 

Ir čia baigiasi Kentauro (herbo) giminė ir prasideda didžiojo ku- 
nigaikščio Vytenio valdymas.“ '4 

Prasmė šios pasakaitės apie Vytenio kilmę iš Žemaičių yra kiek 
mįslinga. Jau minėtas K. Chodynicki reiškė nuomonę, kad gediminai- 
čių giminė prasidėjo Žemaičiuose ir kad ši pasakaitė yra išlikęs pa- 
davimas apie tai. Bet nei Lietuvos istorinis vystymasis, nei jokie tikresni 
šaltiniai neparemia to padavimo. Daug arčiau tiesos būtų prielaida, kad 
metraštininkas sukūrė tą pasakaitę įteigtas kryžiuočių ir rusų pasa- 

kojimų apie Vytenį Žemaičiuose. Be to, ir pati Palemono legendos ten- 
dencija, kur rodoma, kaip iš Žemaičių išėję romėniški valdovai sklido 
po Lietuvą, lenkė ir metraštininką kildinti Vytenį iš Žemaičių. 

Kaip matome, lietuviškas gediminaičių kilmės pasakojimas skirtin- 
gas nuo kryžiuočių ir rusų. Vytenis lietuviams nebuvo koks arklinin- 
kas, (Pfedemarschalck), bet maršalas. Jis nebuvo koks rusų kunigaikš- 
tukas pabėgėlis, bet romėnas didikas, kilęs iš Colonna giminės. (To 
vardo žymi romėnų didikų giminė iš tikrųjų buvo XIV a. ir vėliau.) 
Lietuviškame metraštyje Gediminas vaizduojamas Vytenio sūnumi, bet 
ne jo žudiku ar žmonos pagrobėju. 

Tik vieną žinią kartojo Lietuvos metraštininkas, kurią jis išskaitė 
rusų metraščiuose. Jis ir rašo, kad Vytenis buvo nutrenktas perkūno. 
Sekant Lietuvos metraščiais, ta žinutė kartota kai kuriuose mūsų is- 
torijos vadovėliuose net iki paskutinių laikų. Net ir toks apdairus tyri- 
nėtojas, kaip M. Jučas jos neišsižadėjo. Iš tikrųjų pasakojimas yra rusų 
metraščio kokio nors perrašinėtojo klaida ar sąmoningas pakeitimas, 
kur vietoje originale parašyto, jog Vytenis buvo užmuštas Gedimino 
(Gediminom, kaip rusai pagal Dlugošo fabrikatą rašė), perskaityta per- 
kūno (Gromom). Jei vienas padarė klaidą, galėjo ją pakartoti ir kiti 
perrašinėtojai, ir taip ji įsitvirtino istorijoje. Pasaka turėtų būti išgy- 
vendinta ir nebekartojama. 

Iš šio kiek plačiau išdėstyto gediminaičių giminės kilimo padavi- 
mų matyti, kaip juose atsispindi Lietuvos d. kunigaikštijos santykiai su 
kaimynais. Aiškėja jų ilgametis priešingumas Lietuvai. Lietuvos vals- 
tybės jau buvo toks likimas, kad ji kūrėsi ir augo tarp dviejų nedrau- 
giškų kaimynų. Tiesa, iš pat pradžių ji teturėjo vieną priešą, kryžiuo- 
čių ordiną, ir ji kūrėsi jo poveikyje. Kas galėtų neginčijamai įrodyti, 
kad Lietuvos valstybė XIII a. būtų galėjusi susikurti vien vidine 
evoliucija (imanentinėmis priežastimis, kaip įrodinėjo V. T. Pašuto), 
jei nebūtų atsiradęs Livonijos ordinas jos pakraštyje? Lietuvos vals- 
tybė kūrėsi gindamasi nuo jo ir nuo vėliau jos pakraštį pasiekusio 
kryžiuočių ordino. Kai abu ordinai susijungė (1237), jie sudarė vieną 
bendrą Lietuvos kaimyną. Besikuriančiai Lietuvai plėstis ir stiprėti 
padėjo kad ir netiesiogiai totoriai, kai jie sugriovė Kijevo valstybę 
(1240) ir nusiaubė plačius Rusios plotus. Vietoje buvusios Kijevo 
valstybės, siekusios Lietuvos pakraščius, paliko palaidos neorganizuo- 
tos slavų grupės, kur-ne-kur susimetusios į mažus politinius vienetus 
aplink sustiprintas vietoves. Jie negalėjo prilygti Lietuvos valstybei, 
išaugusiai nuo gediminaičių pradžios aplink centrą Vilnių. Tuometinei 
Lietuvos valstybei atsirado rytuose ir pietuose politinė tuštuma, ir isto- 
rinis likimas lėmė jai užpildyti ją. Mat, istorijos vyksmas, kaip ir 

gamtos, nemėgsta tuštumos. Tuo gali būti aiškinama ir pateisinama 
didelių imperijų susidarymas. Ryškiausias pavyzdys viduramžiais buvo 
Karolio D. imperija. Pradžioje aprėpusi šių dienų Prancūziją (ir dar 
ne visą), išsiplėtė tiek, kad siekė vidurio Dunojaus ir Elbos rytuo- 
se, Vokiečių jūros šiaurėje, Apeninų ir Pirėnų pusiasalių pietuose. 
Panašiai išsiplėtė ir Vengrija, prasidėjusi Panonijos slėnyje (prie Du- 
nojaus) X a. gale. Vėlesniais amžiais pasiekė Slovakiją ir net šian- 
dien vadinamą Karpatų Rusią, pietuose prisijungė Kroatiją ir išsiplėtė 
iki Adrijos; pietryčiuose įsitraukė didelę Transilvanijos sritį. Lenkija 
irgi buvo virstanti didelė valstybė Boleslovo Drąsiojo laikais (X-XI a. 
sąvartoje). Tik jos plėtra buvo efemeriška. 

Žinomas Sovietų istorikas V. T. Pašuto teisingas, kai jis kalba, 
kad prijungimas slaviškų (pagal jį gudiškų) žemių pavertė nedidelę 
Lietuvos valstybę didžiąja kunigaikštija. Tik jis, pasekęs senais didžia- 
rusių istorikais, čia pat porina apie „prievartinę lietuviškų feodalų val- 
džios plėtrą gudų, ukrainiečių ir rusų žemėse“. Prie to priduria tei- 
singą pastabą, jog Maskvos d. kunigaikštijos sustiprėjimas prie Jono 
Kalitos (Gedimino bendralaikio) valdžios rodė pradžią permainų poli- 
tinėje rytų Europos padėtyje“. Bet tos Pašuto menamos permainos 
prasidėjo po 200 metų nuo Gedimino viešpatavimo pradžios. Čia vėl 
Pašuto .postringuoja senų rusų istorikų, kaip Karamzino, Kojalavi- 
čiaus, Ustrialovo, dvasioje, kai jis kalba: „Lietuvos prislėgtos tautos 
(narody pridavlennye Litvoii) rasdavo vis viltingesnę paramą broliš- 
koje rusų tautoje, stiprėjusioje centralizuotoje rusų valstybėje“." Šio 
straipsnio rėmai neleidžia svarstyti kiek plačiau šių Pašutos sampro- 
tavimų. Tačiau tinka šioje vietoje pridurti, kad gediminaičių Lietuva vis 
juto, kad Maskvos kunigaikštija tėra jos priešas. Jau Gedimino sūnus ir 
įpėdinis Algirdas rašė Konstantinopolio patriarchui, kad „Lietuva turi 
du svarbiausius priešus, kryžiuočių ordiną ir Maskvą.“ ** Išeina, kad ge- 
minaičių Lietuva atsidūrė tarp dviejų jai priešingų frontų. Net ir iš 
naujausių istorijos laikų žinome, kad du frontai yra pavojingi. Algir- 
das ir stengėsi vieną jų panaikinti, kai net du kartus buvo priar- 
tėjęs prie pačios Maskvos. Bet neužėmė jos. Dar bandė trečią kartą 
žygiuoti. Šiuo kartu nepasiekė Kremliaus ir, sutiktas Maskvos ku- 
nigaikščio toli nuo jo, turėjo grįžti taiką sutaręs. Trys Algirdo žygiai 
prieš Maskvą gal reiškė jo užsimotą politinę programą, kurią vienas 
Livonijos metraštininkas išreiškė jam priskiriamais žodžiais: „Visa Ru- 
sija turi paprastai lietuviams priklausyti“. Panašų tikslą turėjo ir Vy- 
tautas, kai įsikišo į totorių kanų tarpusavius kivirčus ir traukė prie 
Vorsklos. Pagal, tiesa, vėlai užrašytą vieno kronininko liudijimą, Vy- 
tautas kalbėjęs, jog su jo pagalba sostą gavęs totorių kanas Tochtamy- 

šius jį „pasodins ant visos Rusios žemės“. Kaip žinome, žygis pasi- 
baigė dideliu pralaimėjimu. Lietuvos d. kunigaikštija išsilaikė savo 
platybėse nepajudinama šalia kylančios Maskvos iki priešpaskutinės 
gediminaičių kartos. 

Kai kalbama apie gediminaičių sukurtą Lietuvos kunigaikštiją, kur 
lietuviškas kamienas sudarė mažą jos dalį, dažnai keliamas klausimas, 
ar jai tinka Lietuvos valstybės pavadinimas. Kelti šiam klausimui davė 
pagrindą jau didžiarusiai istorikai XIX a., kai kai kurie jų ėmė vadinti 
ją vakarinės Rusijos ar Lietuvos - Rusijos valstybe. Po pirmo pasaulinio 
karo Lietuvos d. kunigaikštijos lietuviškumo klausimą, gali sakyti, „su- 
aktualino“ gudai, kai jiems Sovietų Sąjungos ribose buvo duota sava 
respublika. Jos istorikams, žinoma, rūpėjo ieškoti savo tautos pra- 
džios kiek galima tolimesnėje praeityje ir paliesti Lietuvos d. kuni- 
gaikštiją, į kurią visa Gudija kitados įėjo. Užuot pripažinę Gudiją 
Lietuvos valstybės provincija, jie ėmė laikyti ją centrine jos dalimi 
(savindamiesi net ir Vilnių) ir tuo būdu Lietuvos d. kunigaikštiją pa- 
vertė Gudija. Taip sugudintą Lietuvos d. kunigaikštiją turi pasisavinę 
dabartinės kartos gudai, išėję sovietiškas gudų mokyklas. Čia mums, 
išeivijoje, vienur kitur tenka susidurti su šia gudų pažiūra, liečiančia 
jų tautos praeitį. 

Iškėlus šį klausimą kalbant apie gediminaičių laikmetį, tinka pir- 
miausia pastebėti, kad anuo laikmečiu Lietuvos d. kunigaikštijoje jo- 
kių gudų nebuvo. joje buvo žinomos tik dvi tautos: lietuviai ir rusai 
(rutheni). Rusai vis buvo identifikuojami su stačiatikiais. Aplamai 
tautinė diferenciacija Lietuvos rusų, kaip ir visų rytų slavų, tarpe 
prasidėjo daug vėliau. Dvitautės Lietuvos d. kunigaikštijos branduolys 
buvo lietuviškas nuo pat pradžių. Sostinė Vilnius išaugo senojoje lietu- 
viškoje srityje. Valdančioji gediminaičių dinastija, neginčijamai lie- 
tuviško kilimo, nesurusėjo ir nesuortodoksėjo. Tiesa, nemaža gedimi- 
naičių stačiatikiais virto ir surusėjo, gavę sau valdas rusiškuose d. ku- 
nigaikštijos plotuose. Pvz., Algirdo 7 sūnūs iš pirmos žmonos Vitebsko 
kunigaikštytės visi stačiatikiais virto ir surusėję dingo kažkur rusiš- 
kose srityse. Buvo dar ir daugiau gediminaičių rusais ir stačiatikiais 
virtusių. Jie turėjo kunigaikščių titulus ir sudarė aukščiausių magnatų 
luomą valstybėje. Kas turėjo progos paskaityti neseniai išleistą lietu- 
višką 1529 m. statuto vertimą, galėjo pastebėti visur, kur kalbama 
apie luomus, vis pirmoje vietoje minimus kunigaikščius ir jau po jo po- 
nus (magnatus). 

Bet Vilniaus d. kunigaikščio dvaras nesurusėjo, nors du pirmieji 
gediminaičiai, Gediminas ir Algirdas, turėjo žmonas ruses stačiatikes. 
Bet tuo pačiu metu jie giminiavosi ir su katalikiškais mozūrų kuni- 

gaikščius. Be to, Gediminas laikė savo dvare pranciškonus ir dominin- 
konus ir jiems net bažnyčią turėjo pastatęs Vilniuje ir Naugarduke. 
Dar žinoma, kad Vilniaus Algirdo dvare keleris metus gyveno žymus 
pranciškonas Filargi (kilimo graikas), buvęs Jogailos draugas. Deja, apie 
jo veiklą nieko nežinome. Schizmos metu Pizos bžaykiais susirinkimas 
(1409) išrinko jį popiežium Aleksandru V. 

Tuo būdu Vilniaus dvaras bent pirmų dviejų gediminaičių kartų 
metu nepasidarė nei vakarietiškas katalikiškas, nei rytietiškas stačia- 
tikiškas. Jis išliko savaimingas, pagoniškas, lietuviškas. Pagoniškas Lie- 
tuvos gediminaičių dvaras ženklino ir valstybės tarpinę padėtį tarp 
dviejų pasaulių — Rytų ir Vakarų. Tuo atžvilgiu tokiai išvadai priešintųsi 
slaviškos valstybinės ar kanceliarinės kalbos vartojimas d. kunigaikšti- 
joje. Ji yra paradinis arkliukas įrodinėjantiems Lietuvos valstybės 
rusiškumą ar gudiškumą. 

Iš tikrųjų slaviškoji kalba atėjo į Lietuvos valstybę taip, kaip ir 
lotynų kalba į visas Vakarų valstybes nuo viduramžių pradžios. Kas 10- 
tynų kalba buvo Vakarų krikščionims ir jų valstybėms, tas slaviškoji 
kalba Rytų krikščionims, jų bažnyčiai ir valstybėms. Iš pradžioje 
vieningos krikščionybės skilimo dar nykstančios Romos imperijos lai- 
kais į vakarinę ir rytinę išriedėjo ir dvi Europos dalys su skirtingomis 
bažnytinėmis ir kultūrinėmis kalbomis: lotynų ir slavų. Kadangi Lie- 
tuvos d. kunigaikštija geografiškai įsiterpė į slavišką pasaulį, tai ir sla- 
viškoji kalba pasidarė valstybine, administracine kalba. Ji buvo gry- 
nas administracinis instrumentas ir neženklino pačios valstybės sla- 
viškumo (kaip ji neženklino ir dviejų rumuniškų kunigaikštijų, Mol- 
davijos ir Valachijos, slaviškumo, nors ir vartota ne tik administra- 
cijoje, bet ir bažnyčioje iki XV a.). Slaviškas pasaulis nepaveikė pago- 
niškos Lietuvos kamieno. Jis paliko savitas, lietuviškas. 

Kitaip dalykai virto po vad. Kriavos unijos ir Lietuvos krikšto, 
Permainos tuojau pasirodė gediminaičių dinastijos ketvirtoje kartoje, 
t. y. nuo Kazimiero laikų. Kaip žinoma, jis buvo išrinktas Lietuvos 
d. kunigaikščiu vos 13 metų, pirma atvežtas iš Krokuvos. Dlugošo 
liudijimu, jis buvo mokomas „krašto kalbos ir papročių“. Gal istorikas 
ir turėjo galvoje lietuvių kalbą, jei ne administracinę slavų. Jei taip, 
tai Kazimieras dar gal galėjo mokėti lietuviškai. Bet jo sūnus Alek- 
sandras greičiausiai josios jau nemokėjo. Nemokėjo ir jo įpėdinis ir 
brolis Žygimantas Senasis ir šiojo sūnus Žygimantas Augustas. Vadi- 
nasi, Jogailaičiai jei ne ketvirtoje, tai penktoje kartoje sulenkėjo. Jų 
lenkėjimas reiškė Lietuvos istorijos vyksmą, kur su krikščionybe atsi- 
vėrė durys vakarietiškai kultūrai, ėjusiai per Lenkiją. Lietuva kul- 
tūrėjo vakarietiškai sekdama Lenkiją, ir jos valstybinis-ir--visuome- 

ninis gyvenimas klostėsi Lenkijos pavyzdžiu. Jau lietuvių ir lenkų ba- 
jorų susibroliavimas Horodlės seime (1413), kur kelios dešimtys lie- 
tuvių bajorų gavo lenkiškus ženklus (herbus), parodė lenkišką įtaką. 
Paskui sekusios visokios reformos, ypač didžiausio XVI a. viduryje, 
vis vykdytos Lenkijos pavyzdžiu. Pagal Lenkiją Lietuva virto bajo- 
riška respublika, valdoma jos ponų (magnatų) oligarchijos. 

Su vakarietiška lenkiška kultūra skverbėsi į Lietuvą ir lenkų kalba. 
Bažnyčiose, diduomenės rūmuose, turtingesnių miesčionių rezidenci- 
jose ji rado sau vietą. Ji plito kartu ir šiaip visuomenėje, ypač bajo- 
riškoje. Tai liudija, kad ir garsioji Mikalojus Daukšos prakalba prie 
jo Postilos vertimo (XVI a. gale), kur sakoma: „Tiesą sakant, retas 
kuris mūsų, ypač prakilnesniųjų, nemoka lenkų kalbos ir negali skai- 
tyti lenkiškai rašytų pamokslų“.*? Tuo metu ir valstybiniuose, oti- 
cialiuose raštuose jau ima rodytis lenkų kalba šalia rusiškos. Pats 
Liublino unijos tekstas irgi parašytas lenkiškai. Tai pirmas lenkiškai 
rašytas lietuvių lenkų unijos aktas. 

Kaip matome, gediminaičių viešpatavimo galas sutapo su stipriu 
Lietuvos d. kunigaikštijos posūkiu lenkėjimo kryptimi. Pats paskuti- 
nis gediminaitis Žygimantas Augustas tarsi išsižadėjo lietuviškos kil- 
mės, kai jis atsisakė nuo Lietuvos paveldėjimo teisių. Jo aktas sutapo su 
gediminaičių giminės pabaiga ir reiškė jų laikmečio galą. Su gedimi- 
naičiais prasidėjo Lietuvos d. kunigaikštija su jų pabaiga ji pradėjo men- 
kėti, erdėti, kaip Daukantas rašė, graužiama kultūriškai ir politiškai 
lenkybės. Galų gale, virtusi lenkiškos karalystės ar Žečpospolitos dali- 
mi, žlugo. 

Gediminaičių laikmetis reiškė senosios Lietuvos didybę, kuria ža- 
vėjosi mūsų aušrininkai ir apie kurią dainavo atgimimo dainius Mai- 
ronis. Tas laikmetis įkvėpė, tur būti, ir dr. V. Kudirkai žodžius „Iš 
praeities tavo sūnūs te stiprybę semia“. Tad sukaktuviniai tos gimi- 
nės metai tebūna mums Lietuvos d. kunigaikštijos minėjimo metais. 
Šiam tikslui ir šis rašinys skirtas. 

ABSTRACT 


THE GEDIMINAS DYNASTY IN LITHUANIAN HISTORY 


DR. JUOZAS JAKŠTAS 


Gediminas (ca 1275-1341) was the Grand Duke of Lithuania (1316- 
1341), successor to his brother Vytenis (1295-1316). He is refered to as 
King, the highest title given to a sovereign ruler of Western Europe, by 
sources of the Teutonic Order and in Correspondence with Western ad- 
dressees. Gediminas started the permanent dynasty of Lithuanian rulers 
lasted almost 300 years. The dynasty was descendend from Pukuveras, 
the father of Vytenis and Gediminas. The chronicler Peter von Dusburg 
„refers to Pukuveras as King (rex Lethowie), but does not give any 
particulars of his reign. A Lithuanian legend, dating from the 16th 
century, credited the Gediminians as having descended from the Roman 
Columnus (Column) clan that settled originally in Samogitia or Western 
Lithuania. This fabricated genealogy (g.v.) of Lithuanian rulers is re- 
flected in the older historical literature, which tried to prove the origins 
of the Gediminas family as coming from Samogitia. Recent historical 
research shows them to have come from the Highland (Aukštaitija) or 
east central Lithuania, where according to historical sources of the 14th 
century were located the royal manors (koniges hof) of the Gediminians. 
At the end of the 13th century this whole region was known as the * 
“land of the Lithuanian King." The region formed the nucleus of the 
Lithuanian nation and there from the time of Gediminas was the per- 
manent capital city of Lithuania, Vilnius. 

VAKARŲ IR RYTŲ BAŽNYČIŲ UNIJA 
IR || 
KANKINYS JUOZAPATAS KUNCEVIČIUS 


Kun. Dr. K. A. MATULAITIS, MIC 


Lietuvos Didžiajai Kunigaikštijai (LDK) istorija lėmė ypatingą 
paskirtį: būti tarpininku tarp dviejų pasaulių — Vakarų ir Rytų. Šie 
du pasauliai susidėjo pirmaisiais mūsų eros amžiais, kai Europa kū- 
rėsi iš Romos imperijos ir joje kilusios krikščionybės. Dvi kultūriškai 
skirtingos Romos imperijos dalys lėmė ir skirtumą tarp rytų ir vakarų 
Europos. Vakarų Europa buvo ir yra iš esmės germaniškasš - romaniš- 
kas pasaulis, rytų Europa — slaviškas. Tarp tų dviejų pasaulių išsivystė 
dabar vadinamoji rytų centro Europa, kuriai LDK davė pradžią. Ji, iš- 
likusi išskirtinai ilgai pagoniška, nesutapo nei su vienu, nei su kitu. 
Savo geografine padėtimi ir istorine raida tapo tarpininke tarp Rytų 
ir Vakarų. 

Kai nuo XV a. pabaigos ji prisišliejo kultūriškai ir iš dalies poli- 
tiškai prie Vakarų pasaulio, jos buvęs tarpininkės vaidmuo pasikeitė. 
Ji tapo plotme, kur abu susitinkantieji pasauliai bandyti jungti. Vakarų 
pasaulio dvasiniam centrui Rcmai bei popiežiams, kuriem vis rūpėjo 
prisitraukti rytinę bažnyčią, dėmesio centre paliko LDK. Manoma, kad 
ir su Mindaugo krikštu bei vainikavimu popiežius Inocentas IV siejo 
tolimus planus: per Lietuvą plėsti krikščionybę toli į rytus. 

Kai nuo XV a. dėl mahometų turkų grėsmės kilo reikalas abiem 
"bažnyčioms jungtis, LDK tapo tos jungties plotme. Jungimosi sąjūdis 

gyvai palietė Lietuvą, kaip rodo Florencijos ir Brastos unijų istorijos. 

1. Florencijos unija 


Graikų imperatorius Jonas VIII (1425-1448) pageidavo unijos su 
Roma. Politinės priežastys vertė jį tartis dėl unijos: turkai grėsė jo 
sostinei Konstantinopoliui. Valdovo mintį palaikė patriarchas Juozapas. 
Popiežius Eugenijus IV (1431-1447) tegalėjo tik džiaugtis tuo, ir tuo- 
jau sutarta kalbėtis tuo reikalu visuotiniame Bazelio susirinkime 
1434 m. Sutarta pasikalbėjimą tęsti Ferraros susirinkime. Popiežius su- 
tiko apmokėti visas rytų bažnyčios atstovų išlaidas. O jų į Ferrarą at- 
vyko net 700 vyrų. Popiežius pritrūko pinigų ir turėjo įkeisti savo 
tiarą už 40.000 florenų paskolos. 

Ferraros pasitarime dalyvavo popiežius Eugenijus IV, 8 kardino- 
lai, 2 patriarchai, 17 metropolitų, 8 arkivyskupai, 50 vyskupų, impe- 
ratorius Jonas VIII ir gausus aukštų pareigūnų būrys. 

Pradėta svarstyti ne tai, kas abi bažnyčias jungia, o kas jas ski- 
ria. Tuos klausimus svarstydami sugaišo daugiau nei dvejus metus 
(1437.IV.5 - 1439.VIII). Apčiuopiamų išvadų nepadaryta. Kai mieste pa- 
sirodė maras, susirinkimas buvo nukeltas į Florenciją. Čia buvo dau- 
geliu dalykų susitarta. Tai išreiškė stambus unijos rėmėjas patriar- 
chas Juozapas savo testamente. Jis priėmė katalikų bažnyčios skelbiamas 
tiesas, kad yra skaistykla, kad popiežius visos bažnyčios regimoji gal- 
va, Šv. Petro įpėdinis bei vadas. Patriarchui gyvai pritarė graikas 
Besarionas ir Rusijai skirtas metropolitas Izidorius. 

Viešas pareiškimas, pasirašytas 1439.VII.5: 1. Šv. Dvasia kilusi iš 
Tėvo ir Sūnaus; 2. Filiogue priimtina abiem bažnyčioms; 3. Neraugin- 
ta ir rauginta duona lygiomis naudotina Eucharistijai; 4. Skaistykla 
yra; 5. Popiežius yra visos bažnyčios vadas ir Šv. Petro įpėdinis; 6. 
Pagarbos eilė bažnyčioje — popiežius, Konstantinopolio, Aleksandrijos, 
Antiochijos ir Jeruzalės patriarchai, 

Mirus Rusijos metropolitui, jo vieton buvo parinktas Graikijoje ir 
Rusijoje pagarsėjęs mokslu ir kalbų mokėjimu Izidorius. Sutarta skir- 
ti jį visos Rusijos metropolitu. Tuo tarpu Maskvos d. kunigaikštis, 
mirus metropolitui Focijui, paskyrė metropolitu Riazanės vyskupą Jo- 
ną (nors tam jis neturėjo teisės. Metropolitų skyrimas priklausė Kons- 
tantinopolio patriarchui). Su ta žinia kunigaikščio pasiuntiniai vyko į 
Konstantinopolį. Pakeliui susitiko su Izidoriumi, vykstančiu į Rusiją. 
Vyskupo Jono skyrimas turėjo atkristi. 

Kunigaikštis Vosylius (1425 -62) priėmė pagarbiai Maskvoje met- 
ropolitą Izidorių, laikydamas jį jam skirtu patriarcho dvasiniu vadu. 
Po penkių mėnesių (1437.IX.8) Izidorius išvyko į visuotinį susirin- 
kimą Ferraroje. Jo palydoje buvo 100 vyrų. Dar vyko į susirinkimą 

Suzdalio vyskupas Abraomas su būriu vyrų, jojusių ant 200 arklių. 
Kelionė nuo Maskvos iki Florencijos užtruko 345 dienas. 

Pasbaigus Florencijos susirinkimui.1439 metais, Izidorius buvo pa- 
aukštintas kardinolu ir paskirtas popiežiaus legatu Lietuvai, Rusijai, 
Livonijai ir Lenkijai. Išvykęs iš Florencijos, per Adrijos jūrą, pasiekė 
Zengą ir atvyko į Budapeštą 1440.III.5. Iš čia pasiuntė laiškus į visus 
savo paskyrimo kraštus ir pranešė apie sutartą uniją. Tęsdamas kelio- 
nę, per Krokuvą, atvyko į Vilnių 1440.VIII.14. Lietuvoje veikė 7 mė- 
nesius. Aplankė Kijevo, Smolensko ir kitų miestų vyskupus. Visur laikė 
mišias, sakė pamokslus kaip popiežiaus legatas ir Rusijos metropolitas. 
Mielai jis buvo sutinkamas, pagarbiai priimamas lotynų ir slavų ap- 
eigų vyskupų bei sritinių kunigaikščių. 

Izidorius pasiekė Maskvą 1441.III.19. Sostinės bazilikoje - Sobore 
pasitiko jį kunigaikštis Vosylius, daug aukštų dvasininkų, bajorų ir 
žmonių minia. Metropolitas laikė iškilmingas pamaldas. Jų metų dia- 
konas pagiedojo maldą pirmiausią už popiežių Eugenijų, paskui už 
kunigaikštį Vosylių ir visai praleido patriarcho vardą. Be to, atchidia- 
konas perskaitė iš sakyklos Florencijos susirinkimo unijos nutarimus. 
Pasibaigus pamaldoms, metropolitas įteikė kunigaikščiui Vosyliui du 
laiškus — popiežiaus ir Bizantijos imperatoriaus. Abu kvietė Vosylių 
paremti Bažnyčios uniją. 

Kaip visa tai priimti ir kaip pasielgti, kunigaikštis galvojo keletą 
dienų. Ketvirtą dieną nutarė įkalinti kardinolą Izidorių Čudovo vie- 
nuolyne ir siūlė atsisakyti nuo unijos. Jam nesutikus, kunigaikštis da- 
vė progą „pabėgti“ iš vienuolyno. Metropolitas atvyko į Lietuvą ir 
paskui iškeliavo į Romą. 

Kunigaikštis nepriėmė unijos politiniais sumetimais. Jis norėjo būti 
visagalis, savaimingas valdovas kaip valstybės, taip ir bažnyčios rei- 
kaluose. Teisindamas savo elgesį su Izidoriumi, jis rašė imperatoriui 
ir patriarchui ir klausė, kas darytina su bažnyčios administravimu, 
nors ir žinojo, jog jie abu pritaria unijai. Kunigaikštis nenorėjo, kad 
grįžtų Izidorius. Iš Konstantinopolio susilaukė mandagaus atsakymo. 
Antrą kartą kunigaikštis ieškojo imperatoriaus pritarimo, bet, sužino- 
jęs, kad imperatorius yra vienybėje su Roma, pasiuntinius atšaukė. Del- 
sęs penkerius metus, kunigaikštis paskyrė Riazanės vyskupą Joną met- 
ropolitu su išreikalautu vyskupų pritarimu. Paskyrimui įteisinti su- 
sisiekė su imperatoriumi, kai Jonas VIII jau buvo miręs, o jo įpėdinis 
Konstantinas nebuvo palankus unijai. 

1452 m. Izidorius popiežiaus siunčiamas vyko į Konstantinopolį.! 
Jis buvo girdėjęs, kad Rusijos didikų dalis nepritarė kunigaikščio Vo- 
syliaus elgesiui su bažnyčia. Mokslininkas vyskupas Pavnuti Borovs- 

kis nepripažino Jono metropolitu ir nevykdė jo potvarkių. Metropo- 
litas pasiskundė kunigaikščiui. Šis apkalė Pavnutį retėžiais ir įmetė 
į kalėjimą, „kol pakeisiąs nuomonę“? 

Maskvos kunigaikštis siekė patvaldystės. Dėl to jis ir nepripažino 
popiežiaus Pijaus II patvirtino Lietuvos ir Rusijos rytų apeigų kata- 
likams skirto metropolito Gregoro, konsekruoto Patriarcho Mamaso 
(1458). Po jo mirties Lietuvai skiriami metropolitai buvo palankūs 
unijai; jų tarpe ypač Juozapas Sultanas (1498-1517), smarkiai rėmęs 
uniją. Jis siuntė popiežiui Aleksandrui VI 1500 m. savo tikėjimo išpažini- 
mą, kur pripažino Florencijos susirinkimo nutarimus ir popiežiaus pri- 
matą. 

Florencijos unija pažadino bažnytinės vienybės sąjūdį LDK. Jis bu- 
vo palankiai sutiktas ir Lietuvos valdančiųjų sluoksnių. Pvz., didysis 
kunigaikštis Aleksandras (1492 - 1506) siuntė popiežiui Aleksandrui VI 
pranešimą apie tikėjimo padėtį Lietuvoje ir pripažino popiežių savo 
globėju. Ta proga Lietuvos vyskupai pateikė popiežiui klausimą, ar 
reikia krikštyti stačiatikius, kurie pripažista bažnyčios uniją ar net 
priima lotynų apeigas. Buvo atsakyta, jog pakrikštytųjų nereikia krikš- 
tyti. 

Ant Florencijos unijos pradėto sąjūdžio pagrindo galėjo įvykti Bras- 
tos unija,kuri iš Vakarų ir Rytų bažnyčių įsteigė savaimingą denomi- 
naciją — bizantiškų apeigų katalikų bažnyčią. 


2. Brastos unija 

Nuo Florencijos unijos prasidėjusį bažnyčių vienijimosi sąjūdį žy- 
miai pakurstė nuo 1570 m. Lietuvoje įsikūrę Jėzuitai. Jie jau nuo pat 
pradžių puoselėjo mintį prisitraukti rytų bažnyčią ir siekti net Mask- 
vos. Savo įkurtomis mokyklomis jėzuitai darė įtakos gudams orto- 
doksams, ypač jaunimui. Daug jų priėmė lotynų apeigas, nes įstatymas 
draudė katalikams vesti stačiatikes. Jėzuitų veiklos poveikyje daug 
žymių Lietuvos didikų giminių, k. a. Masalskiai, Katkevičiai, Kiškos, 
Sapiegos, Valavičiai, Tiškevičiai ir kiti, buvusių stačiatikiškų katali- 
kiškomis virto, Tam LDK stačiatikių poslinkiui į katalikų bažnyčią smar- 
kiai priešinosi kunigaikštis Konstantinas Vosylius Ostrogiškis, vienas 
turtingiausių didikų Lietuvoje. Jam priklausė 35 miesteliai ir 670 kai- 
mų. Iš jų gaudavęs milijoną ir du šimtus tūktančių auksinų metinio 
pelno. Jis įsteigė Turove ir Vladimire ortodoksams dvi mokyklas, 
Ostrogo pilyje įsteigė 1580 m. ortodoksų kunigams ruošti seminariją 
ir spaustuvę, kuri skleidė knygeles prieš katalikų bažnyčią. Katalikai 
„ neliko abejingi jo propagandai. Petras Skarga (1536-1612) išspaus- 

dino Vilniuje 1577 knygelę „O jednosci Kosciola Božego pod jednym 
pasterzem“. Užuot moksliškai atsakę į P. Skargos teiginius, stačiatikiai 
gaudė knygeles ir jas degino. Antras to veikalo leidimas pasirodė 1590 m. 
Kitas mokslininkas, kun. Benediktas Herbest (1531 - 1593), išspausdi- 
no Krokuvoje lenkų kalba knygelę „Romos katalikų bažnyčios tikėji- 
mo paaiškinimas ir graikų vergijos istorija“. 

Šie veikalai išblaškė abejones bažnyčios unijos draugams, priarti- 
no pačius stačiatikius prie vienybės, bet, deja, šieji pasiliko abejingi. 

1589 m. atvyko į Vilnių Konstantinopolio patriarchas Jeremijas II. 
Jis, sušaukęs sinodą, ieškojo priemonių, kaip pagydyti rytų bažnyčią 
nuo simonijos ir palaido gyvenimo reiškinių. Karaliaus Žygimanto 
Augusto apdovanotas, įšventino Kijevo ir Galicijos metropolitu Myko- 
14 Rohozą (1588-1599). Prieš išvykdamas patvarkė, kad Kirilas Ter- 
leckis, Lucko vyskupas, būtų Kijevo ir visos Rusios metropolito pa- 
galbininku; be to, įsakė, kad rytų apeigų vyskupai kasmet rinktųsi į 
sinodą bažnyčios reikalų svarstyti* 

Lucko vyskupas Terleckis sušaukė vyskupus į Belską pasitarti šauk- 
tino sinodo klausimais. Atvyko trys vyskupai, ir jie raštu pareiškė, 
jog savo valią ir išmintį paveda Romos popiežiui ir kartu prašė, kad 
būtų paliktos jų bažnytinės apeigos ir privilegijos. Tą savo raštišką pa- 
reiškimą įteikė Rahozos sušauktam sinodui L. Brastoje 1590.VI.24. Met- 
ropolitas ir Valdimiro vyskupas Meletas Chreptavičius dokumentą pri- 
ėmė, jį patvirtino, tačiau sutarė kol kas laikyti paslaptyje. 

Sinodas pavedė vyskupui Terleckiui tartis su valdovu Žygimantu 
Vaza. Praslinko metai su viršum, kol Terleckiui pavyko susisiekti 
su karaliumi. Iš jo gavo atsakymą 1592.III.18. Karalius džiaugėsi ukrai- 
niečių ir gudų vyskupų nutarimu, pažadėjo juos apsaugoti nuo gali- 
mo persekiojimo iš stačiatikių pusės ir pabrėžė, kad jų apeigos bus 
gerbiamos. 

Į mirusio vyskupo Chreptavičiaus vietą 1593 buvo įšventintas Vla- 
dimiro vyskupu Adomas Pociejus. Jis buvo nuoširdus unijos šalininkas. 

Tų pačių 1593.VI.24 sinode nesusitarta. Lvovo vyskupas Balabanas 
nepripažino patriarcho Jeremijo II sudarytos Lvove ortodoksų patriar- 
chinės bendruomenės. Sincdas nušalino Balabaną nuo vyskupijos val- 
dymo. Nors vyskupai buvo susirinkę į L. Brastą, tačiau sinodo nega- 
lėjo pradėti, nes valstybėje nebuvo valdovo. Jis viešėjo Švedijoje. 
Tada vyskupai susirinko į Sokolą ir pakartojo unijos nutarimą, pada- 
rytą Belske 1590 ir patvirtintą sinode L. Brastoje. Susirinkimas įga- 
lojo vyskupą Terleckį tartis su popiežium. Tuo tikslu surašė lotyniš- 
kai priėmimo ir įsijungimo į Romos bažnyčią dekretą. Vyskupas Ter- 


41 


leckis stengėsi gauti stačiatikių vyskupų sutikimą ir gavo metropo- 
lito Rahozos ir vysk. Pociejaus parašus. (1594.XII.2). 

1594.VI.24 suvažiavo į Brastą metropolitas Rahoza su Vladimiro, 
Lucko ir Pinsko vyskupais ir surašė du prašymus: vieną pop. Kle- 
mensui VIII, o kitą — karaliui Žygimantui III. Rašė, jog pageidauja 
atnaujinti Florencijos sutartą uniją ir pasilaikyti rytų bažnyčios apeigas 
ir papročius. Rašte karaliui dar pridūrė, kad jų bažnyčia priimsianti 
naują Grigaliaus kalendorių. Nuvykę į Krokuvą, vyskupai Terleckis 
ir Pociejus tarėsi su karaliaus atstovais ir apaštališku nuncijumi. Jų 
sąlygos buvo priimtos. 

Karalius Žygimantas III paskelbė 1595.VIII.2, kad rytų apeigų 
vyskupai turi tas pačias privilegijas valstybėje, kaip ir lotynų apeigų 
vyskupai, kad jie yra laisvi nuo Konstantinopolio patriarcho ekskomu- 
nikos ir bausmių, kad jų vyskupijos turi būti patikėtos rutėnų - gudų 
vyrams, kad rytų apeigų bažnyčia pasilaiko turimą nuosavybę ir jąja 
laisvai naudojasi, kad jų bažnyčios ir vienuolynai neturi būti suloty- 
ninti. Be to, karališkas dekretas skelbė, jog pravoslavų dvasininkai 
neturi jurisdikcijos Lietuvos rytų apeigų bažnyčiai. 

Šioms karaliaus duotoms privilegijoms pritarė apaštališkas nuncijus. 

Karalius pareikalavo, kad rutėnų vyskupų įgaliotiniai vyktų į Ro- 
mą gauti galutinį unijos patvirtinimą. Lucko, Chelmo, Peremišlio ir 
Lvovo vyskupai paskelbė savo tikintiesiems unijos faktą 1595.VIII.27. 
Susilaukta pasipriešinimo. 

Metropolitas Rahoza, nors pats ir buvo pasirašęs unijos aktą, tačiau, 
įsiteikdamas kunigaikščiui Konstantinui Ostrogiškiui, ėmė veikti prie- 
šingai. Jis net įtaigojo kunigaikštį, kad tas sukviestų rutėnų vysku- 
pus ir atkalbėtų nuo unijos su Roma. Tos jos pastangos nebuvo sėk- 
mingos. 

1595.XI.25 vyskupai Terleckis ir Pociejus pasiekė Romą, nusivež- 
dami ten 1594.XII.2 unijos dekretą. Jį svarstė popiežius Klemensas VIII 
su kardinolais ir priėmė. 

Rytų apeigos paliktos kokios buvo. Filiogue neįdėtina į Nikėjos 
tikėjimo išpažinimą, nors rutėnų vyskupai tikėjo ir išpažino Šventąją 
Dvasią kilusią iš Tėvo ir Sūnaus. Unitams buvo leista nesilaikyti 
Grigaliaus kalendoriaus. Sielovados srityje rutėnų vyskupai gavo dau- 
giaus nei tikėjosi ir prašė. 

Pašalinus abejones ir kliūtis, Vatikane įvyko bažnyčios unijos iš- 
kilmės Konstantino salėje. Vilniaus kanauninkas Valavičius perskaitė 
slavų ir lotynų kalbomis rutėnų vyskupų laiškus popiežiui, pasira- 
šytus 1595.VI.12. Kardinolas Silvio Antonianis dėkojo popiežiaus var- 
du rutėnų vyskupams, pasidžiaugdamas Bažnyčios unijos įvykiu. 

Vyskupas Pociejus savo ir rutėnų vyskupų vardu perskaitė loty- 
niškai graikų schizmos atsižadėjimą. Vyskupas Terleckis tą patį aktą 
perskaitė slaviškai. Ir abu pridėjo savo antspaudus prie akto. ilgesnę 
kalbą pasakė popiežius, pasidžiaugdmas unijos įvykiu ir pažadėdamas 
rutėnų vyskupams savo globą ir pagalbą. 

Unijos faktui paminėti atlietas medalis su įrašu ,„Ruthenis Receptis“. 
Sekė popiežiaus bulė, Magnus Dominus et laudabilis, skelbusi katali- 
kiškam pasauliui, jog rutėnų vyskupai grįžo į bažnyčios vienybę. 

Popiežius įdavė rutėnų vyskupams brevę, skatinusią sušaukti jų 
visų vyskupų sinodą, kur jie perskaitytų savo tikėjimo išpažinimą. Jis 
taip pat parašė laiškus karaliui, Lietuvos sritiniams kunigaikščiams ir 
magnatams ir prašė jų globoti rutėnų bažnyčią. Rutėnų vyskupų teisės 
ir jų santykiai su Apaštališkuų Sostu buvo nurodyti 1596.II.23 paskelbto- 
je bulėje Decet romanum pontificem. 

Vyskupai delegatai Terleckis ir Pociejus sugrįžo iš Romos 1596.II. 
ir pasiekė Lucką. Ten atgiedojo Te Deum. 

Tuo pačiu metu nesnaudė ir unijos priešai. Varšuvos seime 1596.V 
Ostrogo kunigaikštis Konstantinas smarkiai protestavo prieš uniją. Vil- 
kė sušaukti sinodą L. Braston. Čia spalio 8 d. 1596 m. įvykusiame 
sinode buvo iškilmingai paskelbta bažnyčios unija. Dalyvavo kadaise 
priešinęsis unijai Kijevo metropolitas Rahoza su keliais unitų vyskupais 
ir dar su lotynų apeigų Lucko, Lvovo ir Chelmo vyskupais. Dalyvavo 
ir garsusis P. Skarga su būriu prelatų. Ortodoksai atsiuntė į sinodą sa- 
vo atstovus. Jie reikalavo nušalinti unitus vyskupus ir nepripažinti 
metropolito Rahozos. Tiems atstovams leista kalbėti vien savo vardu. 
Niekas nebuvo verčiamas priimti unijos. 

Sinodas baigtas iškilmingomis pamaldomis Šv. Mikalojaus bažny- 
čioje, kur Rytų apeigų vyskupai laikė iškilmingas mišias. Joms pasi- 
baigus, į sakyklą įlipo Polocko arkivyskupas Hermogenas ir perskaitė 
Rytų apeigų episkopato pareiškimą, kad jungiasi su katalikų bažnyčia. 
Taikos bučkiu pasisveikinus abiejų apeigų vyskupams, visi sugiedojo 
Dievui padėkos giesmę Te Deum laudamus. 

Kitą dieną toje pačioje bažnyčioje P. Skarga pasakė susirinkusiems 
vyskupams pamokslą apie bažnyčios vienybę. 

Pasiskelbusieji priešingi unijai vyskupai, Lvovo Gideonas Bala- 
banas ir Peremišlio Mykolas Kopystenskis, buvo nušalinti nuo vys- 
kupijų administracijos ir išskirti iš Bažnyčios. 

Karalius Žygimantas Vaza veiksmingai sutvirtino uniją, kai 1596. 
XII.5 išleido potvarkį, kuriuo įsakė Rytų apeigų tikintiesiems pripažinti 
savo vyskupais tik tuos, kurie įsijungė į katalikų bažnyčią. 

Deja, daug kas iš lotynų apeigų katalikų vadų nesuprato nei baž- 
nyčios unijos reikšmės, nei reiliginės naudos, nei politinio laimėjimo. 


3. Juozapatas Kuncevičius 


A. Jo gyvenimas. Lietuvos rytų katalikų apeigų bažnyčiai didelės 
įtakos turėjo jaunas Polocko arkivyskupas Juozapatas Kuncevičius. Jis 
gimė tarp 1580 ir 85 metų“ Vladimire (Volinijoje), kuris iki Liubli- 
no unijos priklausė LDK. Pradžios mokslą gavo Vladimire, aukštes- 
niuosius mokslus ėjo Vilniuje. Tėvai pavedė jį globoti Vilniaus pirkliui 
Popovičiui, stačiatikiui, nelinkusiam į maldingą gyvenimą. Jis sten- 
gėsi atitraukti Juozapatą nuo unijos net piršdamas jam savo dukterį. 
Tuo tarpu unija veikė jaunuolį. Jis pats ir jo tėvai buvo unitai. Jis 
troško mokslo ir įstojo į spėjusią aukštu mokslu pagarsėti Vilniaus 
akademiją.* Kuncevičius pasiėmė priedu išmokti senovės slavų litur- 
ginę kalbą. Jam padėjo rytų apeigų rektorius Petras Arkadijus ir du 
kunigai jėzuitai — Valentinas Fabricius ir Gregoras Gruževskis, 

Pajutęs Dievo šaukimą tobulybėn, 1604 m. Kuncevičius įstojo į 
Vilniaus bazilijonų vienuolyną“ Vienuoliu tapęs, susipažino su Ro- 
moje mokslus baigusiu Rutskiu, buvusiu kalvinistu, ir įkalbėjo jį Die- 
vo darbui įsijungti į bazilijonų vienuoliją. Abu ėmė smarkiai veik- 
ti unijos kryptimi. Kuncevičius pakeitė krikšto vardą Joną į Juozapatą. 
Kai baigė teologijos mokslus, gavo kunigo šventimus 1609 m. Pa- 
skirtas Šv. Trejybės bažnyčios pamokslininku, greit išgarsėjo patrauk- 
liais ir įtikinančiais pamokslais. Jis uoliai skiepijo klausytojams baž- 
nyčios unijos mintį. To laiko vienuolyno vyresnysis, abatas buvo skir- 
tingos nuomonės. Kai į jo vietą buvo išrinktas Rutskis, tuojau pa- 
gausėjo pašaukimai, atjaunėjo vienuolynas; teko kurti naujus vienuo- 
lių židinius. Po keliolikos metų jau buvo įkurta 20 abatijų.* 

Siekdamas dvasinės tobulybės ir kiek galint glaudesnio artumo 
su Dievu — didvyriškos meilės, Juozapatas daug dirbo, nuolat meldėsi, 
save tvardė, negėrė svaigalų, nevalgė nei mėsos, nei žuvies, o žiemos 
metu, sako, Vilniuje basas vaikščiojęs. 

Juozapato savitvarda, meilumas santykiuose su žmonėmis, gerai 
paruošti ir iškalbingai pasakyti pamokslai traukė žmonių minias baž- 
nyčion. Stačiatikiai būriais jungėsi stodami į unitų bažnyčią. Už tai 
priešai pravardžiavo Juozapatą „sielų vagimi“. Jis buvo paskirtas Bitėnų 
vienuolyno vyresniuoju, igumėnu, o paskui toms pačioms pareigoms 
nukeltas į Žyrovicus. Vienoje ir kitoje vietoje sustiprino jis vienuolių 
dvasinį gyvenimą, 1614 m. buvo pakeltas Vilniaus bazilijonų vienuo- 
lyno archimandritu, nes tos abatijos vadas Rutskis buvo paskirtas Ki- 


44 


jevo metropolitu. Juozapato laikais Vilniaus bazilijonų vienuolyne bu- 
vo 60 jaunų vienuolių. . . 

Jis palydėjo Rutskį į Kijevą ir aplankė ten esančius vienuolius 
nuošaliečius.: Vienuolių buvo 200 su viršum. Juozapatas bandė juos pa- 
versti unitais. Nepavyko. Jie nesileido svarstyti teologinių klausimų ir 
laikėsi vien apeigų papročių. 

Vitebskui prireikė rytų apeigų vyskupo. Taip pat ir Polocko arki- 
vyskupas, 90 metų senelis Hermogenas, laukė pagelbininko. 1617 m. 
archimandritas Juozapatas buvo konsekruotas Vitebsko vyskupu ir kartu 
paskirtas Polocko arkivyskupo koadiutoriumi. Po metų, palaidojus Her- 
mogeną, jo vietą ir pareigas užėmė Juozapatas Kuncevičius. Jis rado 
žmonėse daug tamsos, nežinojimo ir prietarų. Kunigai linko į stačiati- 
kybę, nes nenorėjo, kad kas nors, net ir popiežiaus vardu, keistų jų 
pamaldas ir įsigyvenusius papročius. Šventovės stovėjo apšepusios, joms 
priklausomi turtai pasauliečių valdomi su skriauda parapijoms, bažny- 
čios bendruomenėms. Kai kurie unitai dvasininkai buvo teisinėje ne- 
tvarkoje, vedę antrą kartą, nors to daryti jiems nebuvo leista. Net ir 
vienuolynuose rado neklusnių ir išdidžių asmenų, visai nepašauktų gy- 
venti vienuolišką gyvenimą. 

Arkivyskupas Juozapatas ėmėsi darbo iš pagrindų. Paskelbė Tri- 
dento susirinkimo katekizmą, susirūpino vargšais, pasiimdamas juos 
globoti, kaip buvo pratęs daryti Vilniuje. Lankė parapijų bažnyčias, 
skelbė ir tvirtino žmonių tikėjimą. Per trejus metus jo vyskupija pa- 
sidarė katalikiška, tvarkinga, klausanti savo ganytojo. 

Juozapatui ir kitiems bažnyčių vienijimo darbą trukdė Maskva. 
Kai 1620 m. atvyko į Maskvą sultono siunčiamas Jeruzalės stačiatikių 
patriarchas Teofanas paraginti d. kunigaikštį paskelbti karą Lenkijai 
bei Lietuvai, jis gavo nurodymų, kaip pasunkinti ir sujaukti Lietuvos 
rytų apeigų krikščionių gyvenimą. Pasiekęs Kijevą, įšventino be ka- 
raliaus žinios ir pritarimo net 7 kunigus vyskupais. Atsirado po du vys- 
kupus toje pačioje vyskupijoje. Teofanas, neturėdamas teisių, paskyrė 
Polocko arkivyskupijai Meletą Smotrickį. Šis tikrai bandė užimti Juo- 
zapato namus, kai jis dalyvavo Varšuvos seime. Įsibrovėlis paleido gan- 
dą, kad Juozapatas priėmęs lotynų apeigas ir atsisakęs nuo Polocko. 
Kilo sąmyšis. Apie tai sužinojęs, Juozapatas išskubėjo į Polocką. Pake- 
liui Sokolnikuose vos nežuvo nuo suokalbininkų. Priešai, neturėdami 
mokytų vyrų, veikė iš pasalų. 

Laimingai pasiekęs Polocką, Juozapatas aptvarkė pairusius žmo- 
nių jausmus ir įvedė tvarką vyskupijoje. Nematė jo sunkenybių nė 
Lietuvos kancleris Leonas Sapiega (1623 - 33). Jis rašė arkivyskupui ir 
priekaištavo jam karalystės žmonių skaldymą. Nurodė, kad Zaporožės 

kazokai uždarinėja nekatalikų šventoves. Tuo tarpu atsirado iš kažkur 
vienuolis Silvestras ir palenkė į pravoslaviją žymią dalį Vitebsko, Mo- 
gilevo ir Oršos tikinčiųjų. Susidarė painiava, Karalius Žygimantas Va- 
za, norėdamas ją baigti, paskelbė Vilniuje sprendimą, pripažinusį Juo- 
zapatą tikru ir teisėtu Polocko arkivyskupu. Stačiatikiai Mogileve bu- 
vo jau užgrobę unitų bažnyčią, ir teko šauktis civilinės valdžios įsikišti. 
Visų tų sąmyšių metu Juozapatas nesusilaukė lotynų vyskupų para- 
mos; tada jie laikė lotynų apeigas svarbesnėmis už rytų apeigas. 

1623 rudenį arkivyskupas sumojo vykti iš Polocko taip pat į savo 
vyskupiją Vitebską, kur buvo itin neramu. Niekas negalėjo atkalbėti 
ganytojo nuo kanonų reikalaujamo parapijų lankymo. Jis net atsisakė 
priimti siūlomą karinę apsaugą. Paslaugiems draugams atsakęs: „Jei 
esu vertas ir užsitarnavęs kankinio garbę dėl tikėjimo, nebijau mirties“. 

Dvi savaites sakė jis pamokslus Vitebsko bažnyčiose. Stačiatikiai 
gatvėse užkabinėjo arkivyskupą, ieškojo priekabių prie ganytojo pa- 
lydovų ir tuo pačiu kėsinosi įtraukti į muštynes. Riaušių kurstytojas 
Smotrickis užsiundė kunigą Eliją išplūsti arkivyskupą ir jo tarnus už ti- 
kėjimą. Kai jis vyko į bažnyčią giedoti aušrinės, Elijas pasitikęs pradėjo 
jį dergti ir keikti. Arkivyskupas paliepė savo diakonui saugiai už- 
daryti akiplėšą viename namo kambaryje. Diakonas tai padarė. Są- 
mokslininkai to tik ir laukė. Kibo prie varpų ir ėmė skambinti kaip 
pavojaus metu. Susirinko minia. Smotrickio gundoma reikalavo iš- 
leisti iš kalėjimo Eliją ir nubausti Juozapatą. 

Po pamaldų arkivyskupas nekliudomas grįžo į savo namus. Pabarė 
ir įspėjo kunigą Eliją ir jį paleido. Jis ir kai kurie vyrai iš minios ėmė 
mušti arkivyskupo tarnus. Ganytojas išėjo jų nuraminti. Švelniu balsu 
jiems taręs: 

— Vaikeliai, ką darote mano tarnams? Jei turite ką prieš mane, aš 
čia. Nuo tarnų atstokite, 

Minia, pamačiusi, kad Elijas yra sveikas ir gyvas, buvo benurims- 
tanti, bet sąmokslo kelėjai nenurimo. Vienas jų lazdos buože smogęs 
arkivyskupui per galvą, o kitas kirvapente jį užmušęs.? Lavoną nuga- 
beno į paupi, prakirto Dauguvoje eketę ir pakišo po ledu. Tik po šešių 
dienų kankinio palaikai buvo surasti. 

Arkivyskupas Juozapatas atidavė savo gyvybę už tikėjimą, už baž- 
nyčios vienybę ir Dievą. Vitebsko vyskupas ir Polocko arkivsykupas 
Juozapas Kuncevičius mirė kankiniu 1623 m. lapkričio 23 d. 

Ganytojo šventa mirtis paveikė varžovą Meletą Smotrickį. Jis pri- 
ėmė uniją, susitaikė su Šv. Sostu ir nekliudomas valdė Polocką, atgai- 
laudamas dėl savo užsispryrimo ir prisidėjimo prie niekšingos žmog- 

žudystės. Smotrickio pavyzdžio paveikti, stačiatikiai mielai jungėsi į ka- 
talikų bažnyčią. 

Šventojo kankinio užtarimu padarytieji Dievo stebuklai paskatino 
popiežių Urboną VIII, ištyrus bylą, paskelbti 1643 tarp Dievo palaimin- 
tųjų. Ukrainiečiai ir kiti unitai jo šventę mini lapričio 12 d. Visoje 
likusioje bažnyčioje, popiežiaus Leono XIII potvarkiu, lapkričio 14 d. 


B. Beatifikacija 1643 m. Septynių unitų vyskupų bendras laiškas 
kardinolui Oktavijui Bandaniniui, paskirtam unitų globėjui, priminė, jog 
unijos reikalai šiuo metu (1624.1.30) yra prislėgti, pareikalavo ne vien 
prakaito, bet ir kraujo duoklės. Tai aiški užuomina apie nukankin- 
tą arkivyskupą Kuncevičių.!? 

Roma, atrodo, greit buvo gavusi pranešimą apie visą įvykį, nes kar- 
dinolas Barberini rašė iš Romos 1624.IV.13 nuncijui į Lenkiją J. K. Lan- 
cellotui ir apgailestavo Polocko arkivyskupo mirtį ir karaliaus skirtą 
nusikaltėliams bausmę. Tam pačiam nuncijui kardinolas Barberini kita- 
me laiškė dėkojo už iš jo gautus laiškus ir apie Juozapato mirtį ir apie 
galvažudžiams pritaikytą bausmę.!! 

Metropolitas J. V. Rutskis, rašydamas Romai, reiškė didelės vilties 
unijos pasisekimo dėl pasikeitusios nuotaikos po Juozapato mirties ir 
drauge teikė sumanymą, kaip tą uniją įgyvendinti. Tas pats metropolitas 
Rutskis rašė rugsėjo m. 1627 m. laiške rutėnų vyskupui Mikalojui No- 
vakui, jog siunčia jam Dievo tarno Juozapato užtarimu padaryto žy- 
maus stebuklo liudijimus.!* 

Beatifikacijos bylai laimėti būtinai reikėjo, kad Vilniaus vyskupas 
Eustachas Valavičius pravestų kanonišką bylą: teismo keliu ištirtų kan- 
kinio Juozapato gyvenimą, raštus, darbus ir visą veiklą bei jo šventu- 
mo garsą Vilniaus vyskupijoje. Dėl šios bažnytinio teismo bylos delsi- 
mo skundėsi Galicijos vyskupas Rafaelis Korsakas kongregacijos tikėji- 
mui ginti sekretoriui 1628 m. laiške.“ Tuo būdu susirašinėjimai dėl 
beatifikacijos vyko porą dešimtų metų. Galutinai susilaukta bažnyti- 
nio teismo sprendimo ir popiežiaus Urbono VIII pripažinimo, kad arki- 
vyskupas Juozapatas Kuncevičius yra palaimintojų eilėse. Beatifikacijos 
sprendimas įvyko 1643 m. gegužės 16 d. 

Beatifikacijos bylos dokumentų nėra Monumenta Ucrainae his- 
torica, nei II, nei III tomuose. Tik tėvų bazilijonų prašyme 1647 pažy- 
mėta, kad jiems turėtų būti grąžinta šventųjų Sergijaus ir Baccho baž- 
nyčia Romoje kartu su palaimintojo Juozapato paveikslu. 


C. Kanonizacijos pastangos. Popiežius Urbonas VIII rezervavo Šv. 
Sosto žiniai pripažinimą Dievo tarnų palaimintaisiais ir palaimintų 

šventaisiais. Kiekvienu atveju turėjo būti vedama sudėtinga bažnytinė 
byla, išaiškinta, ar kandidatas į šventųjų garbę tikrai turėjo didvy- 
riškumo dorybes, ar Dievas davė jo šventumui paliudyti išskirtinų ženk- 
lų. Smulkūs nuostatai pradėjo veikti nuo 1625 m. 

Sudėtingi kanonizacijos bylų reikalavimai nebuvo įprasti kanonų 
žinovams. Jie yra sunkūs ir mūsų laikais, nors jau turime visų tų nuos- 
statų ir reikalavimų santraukas garsiame popiežiaus Benedikto XIV vei- 
kale apie Dievo tarnų beatifikaciją ir palaimintųjų kanonizaciją.'4 

Nenuostabu, kad XVII a. vyskupai, didikai ir kiti gausiai siuntė į 
Romą prašymus, kad būtų kanonizuotas palaimintasis Juozapatas, bet 
nepateikė jokios bažnytinės bylos dokumentų ir aiškių įrodymų jo už- 
tarimu padarytų Dievo stebuklų. 

Gyvai susirūpino palaimintojo Juozapato kanonizacija Jokūnas Suša, 
OSBM, Chelmo vyskupas. Jis rašė tikėjimui, ginti kongregacijos pre- 
fektui kardinolui Barberiniui, kad Juozapatas būtų paskelbtas šventuo- 
ju. Jis savo laiškuose (1662.VI. 1 ir VI.3) siūlė sujungti kanonizacijos 
iškilmes su numatoma palaimintojo Stanislovo Kostkos kanonizacija. 

Žirovicuose susirinkę 1663.XI.3 unitų vyskupai pasiuntė sudėtinį 
laišką tikėjimui ginti kongregacijos kardinolams ir paprašė pasiūlyti 
popiežiui kanonizuoti palaimintąjį Juozapatą.** 

Žemaitijos vyskupas Aleksandras Sapiega siuntė laišką (1664. 
II 17) Lenkijos protektoriui kardinolui Orsiniui ir reiškė įsitikinimą, 
kad jo esama danguje, nes jo užtarimu vykstą stebuklai. Panašią min- 
tį reiškė ir Gniezno arkivyskupas Leščinskis 1664.11.23. 

Gardine susirinkę Lietuvos vyskupai ir aukštieji pareigūnai 1665. 
VII.30 pasiuntė kardinolui Pr. Barberiniui nuoširdų prašymą, kad už- 
tartų pas Šventąjį Tėvą palaimintojo Juozapato kanonizaciją. Pasirašiu- 
sieji neabejoja, kad palaimintojo Juozapato garbės garsas plinta kas- 
dien nuolat patiriamomis malonėmis, 

Bendrų pasisakymų nors ir labai garbingų žmonių neužteko tikėji- 
mui platinti kongregacijai. Ji nusprendė, kad pranešamus stebuklin- 
gus įvykius reikia ištirti teismo keliu, dokumentuoti ir visus duome- 
nis su visais įrodymais ir smulkmenomis pasiųsti į Romą per savų pasiun- 
tinių rankas. 

Mykolas Kazimieras Pacas, LDK maršalas (1664 - 1667), rašė kardi- 
nolui Barberiniui, kad Lietuvą buvo ištikusios didelės nelaimės, karai, 
priešai naikino žmonių turtą, žudė kunigus, persekiojo katalikus, iš vys- 
kupų atėmė katedras. Telieka pasitikėti vien Dievu ir jo šventaisiais 
globėjais. Laiško galė prašo pagreitinti palaimintojo Juozapato kano- 
nizaciją.!9 

Visi šių garbingų žmonių gausūs prašymai rodė, kad palaimintojo 
Juozapato šventumo ir dorybių garsas visoje valstybėje gyvas buvo 
net praslinkus 44 metams nuo jo mirties. Bet to laiko žmonės nesu- 
silaukė palaimintojo Juozapato kanonizacijos. Tik po 200 metų, 1867, 
įvyko jo kanonizacija. 


4. Iškilmės Vilniuje 1667 m. 


Nepaprastai iškilus ir didis palaimintojo Juozapato pagerbimas buvo 
Vilniuje, kai jo palaikai buvo atvežti į Lietuvos sostinę, kur jis mokėsi 
brendo ir dirbo tarp rytų katalikų už bažnyčios vienybę. Apie tas iškil- 
mes turime vaizdingą ir išsamų pranešimą Lietuvos domininkonų pro- 
vincijolo ir pasiųsto į Romą.*" 


Palaimintojo Juozapato kankinio palaikų pagerbimas Vilniuje 
1667.LX.25. 


Sekmadienį palaiminto kankinio kūnas pasiliko brangiame sidabri- 
niame karste, padėtas iškilmingame vežime ant kalvos už Vilniaus 
po palapine. Išaušus dienai, prabilo visų bažnyčių varpai, kariniai 
būgnai ir trimitai iš Vilniaus pilies. Besidžiaugiančių žmonių minios 
skubėjo už miesto. Išsirikiavo vienuolių ordinai, lotynų ir rutėnų apeigų 
garbingos kapitulos, tarp jų D. G. Suša, Chelmo vyskupas unitas, kuris 
pasakė pamokslą. Jam baigus, susitvarkė didelė eisena. Jos priekyje 
jojo nuostabia darna išsipuošęs Vilniaus Akademijos jaunimas; buvo 
daugiau nei 200. Paskui sekė LDK raiti kariai, išsipuošę ir gausūs. 
Ir .jų buvo daugiau nei 200. Paskui juos sekė vienuolių ordinai ir lotynų 
apeigų dvasininkai. Juos lydėjo garbingoji lotynų apeigų kapitula, tu- 
rinti penkis vyskupus: J. E. Sapiegą, Vilniaus vyskupą, J. E. Pacą, 
Žemaičių vyskupą, J. E. Chodkievičių, Kuršo vyskupą, J. E.-Tysen- 
hauzą, Vilniaus pavyskupį, J. E. Skuminovičių - Skuminą, Vilniaus pa- 
vyskupį gudams. Su jais drauge ėjo, užsidėjęs mitrą, Trakų abatas. 
Paskui Vilniaus vyskupą sekė aukštas išdabintas vežimas 'su palaiminto- 
jo kankinio palaikais karste. Katalikiškas maldingumas. neleido ark- 
liams traukti šio vežimo. Pagerbiant palaimintąjį kankinį, jį traukė įvai- 
rių luomų apie šimtas vyrų: garbingieji senatoriai, vyriausias kariuo- 
menės vadas (Paulius Jonas Sapiega), karo vadas (Mykolas Kazimie- 
ras Pacas), vicekancleris (Aleksandras Naruševičius), iždininkas (Jero- 
nimas Kryšpinas Kiršenšteinas), Polocko vaivada. (Jonas Karolis Ko- 
pecius), Smolensko vaivada (Mykolas Kazimieras Pacas) ir dešimt 
pilių senatorių. Jie laikė apsukui vežimo raudoną Damasko kilimą, ku- 
riuo buvo pridengtas karstas. Vežimą sekė rutėnų dvasininkai, paskui 

juos vienuoliai bazilijonai, liturginiais drabužiais pasipuošę. Juos ly- 
dėjo abatai ir penkiolika vyskupų su mitromis, Procesijos gale ėjo Kije- 
vo metropolitas Garielis Kolenda ir sunkiai suskaitoma kilmingųjų dau- 
gybė. 

Iškilmingoji procesija ėjo per visą Vilnių iki tėvų bazilijonų Švč. 
Trejybės bažnyčios. Trumpais nuotoliais eiseną pasitikdavo tvarkingai 
išdėstyti orkestrai, bažnytiniai ir kariuomenės chorai. Visos gatvės bu- 
vo išpuoštos, ypač ties akademija, kur jaunuomenės dalis angelišku 
būdu, o kiti patriotiniais šūkiais pakeliui sveikino palaimintąjį Lietu- 
vos globėją, grįžtantį iš tremties. 

Piliečiai ir visas Vilniaus universitetas sekė eiseną iš kairės ir deši- 
nės paskui vėliavas, gerbdami kankinį ginklu. Garbingąjį metropolitą 
lydėjo miesto valdyba ir kilmingieji su deglais. Įriedėjus vežimui į Švč. 
Trejybės šventorių, karstas su palaimintuoju kankiniu buvo iškeltas į pa- 
ruoštą jam sostą. Tada pilies ir apie vienuolyną esančios patrankos pa- 
sveikino. palaimintąjį Juozapatą. Tėvas Kiprijonas, bazilijonas, įlipo 
sakyklon ir savo vienuolijos vardu dėkojo garbingiesiems senatoriams 
ir visiems už parodytą pagarbą ir maldingumą palaimintajam kankiniui. 
J. E. metropolitas, padedamas gausių mitruotų pagalbininkų, laikė 
vyskupiškas mišias. Po jų išstatytas Švenčiausias Sakramentas 40 valan- 
dų pagarbai. 

Per visas tris dienas dieną naktį vyko pamaldos su dažnais pamoks- 
lais, o žmonių spūstis buvo nuolatinė. I pamaldas atsilankė nemažai 
schismatikų (pravoslavų); kai kurie jų negalėjo sulaikyti ašarų, ypač 
tada, kai trečią dieną, užbaigiant iškilmes, pamokslą sakė Polocko 
arkimandridas tėvas Grodskis, bazilijonas. 

Tą pačią trečią dieną anksti rytą atvyko iš pilies prie palaiminto- 
jo kankinio kūno procesija. Ėjo garbingos kapitulos nariai su pavys- 
kupiu, dabartiniu Vilniaus administratorium. Pavyskupis laikė mišias, o 
šviesusis Vilniaus kanauninkas Glinskis pasakė pamokslą. 

Palaimintasis kankinys pasiliko Vilniuje visą savaitę, kad paten- 
kintų žmonių reiškiamą pamaldumą. Be abejo, daug kas stačiatikių gai- 
lisi ir, kaip eina gandas, Vilniaus piliečiai galvoja apie atsivertimą. Su 
kokiomis iškilmėmis ir pagarba Vilnius išleis šį turtą ir kaip jį priims 
Polockas, mielai pranešiu Jums kiek vėliau. 


Domininkonų ordino, Lietuvos provincijos, tėvas provinciolas. 

ABSTRACT 


SAINT JUOZAPATAS KUNCEVIČIUS AND THE UNION OF 
THE EASTERN AND WESTERN CHURCH 


Rev. K. A. MATULAITIS, MIC, Ph. D. 


Bishop Juozapatas Kuncevičius (1580-1623), one of the most influen- 
tial Church leaders in the Lithuanian Empire, worked toward a union 
of the Eastern and Western Churches. Lithuania, because of its geo-po- 
litical position, found itself between the two great forces of East and 
West. When in the XV century the Turks again threatened the very 
" existence of the chųyrches Lithuania served as the mediator. 

On the basis of the decisions reached at the Council of Florence the 
Union of Brest-Litovsk (1595) was able to be consumated. 

The life of St. Juozapatas Kuncevičius is presented in the study, 
as well as the action leading to his Beatification in 1643, and his Cano- 
nization, which occured 200 years later in 1967. 

Presented is an excerpt from a letter sent to Rome by the Dominican 
provincial in Vilnius, on the arrival of the remains of Kuncevičius to 
Vilnius in 1667. 

DĖSTOMOSIOS KALBOS IR LIETUVIŲ 
KALBOS KLAUSIMAS SENAJAME 
VILNIAUS UNIVERSITETE 


ANTANAS RUKŠA 


Dėstomosios kalbos senajame Vilniaus Universitete 


Kintant politiniam, kultūriniam ir socialiniam Lietuvos gyveni- 
mui, kito ir Lietuvos mokyklų dėstomoji kalba. Tiek aukštosiose, tiek 
ir vidurinėse Lietuvos mokyklose nuo šių mokyklų atsiradimo Lietu- 
voje iki šių dienų mokslo dalykai ilgiausiai buvo dėstomi lotyniškai. 
Tariuosi būsiant ne pro šalį čia užsiminus, kad ir šiaipjau kultūriniame, 
iš dalies net ir politiniame Lietuvos gyvenime Lotynų kalba bus suvai- 
dinusi nemažą vaidmenį. Lotynų kalbos svarba senovės Lietuvai maty- 
ti kad ir iš vadinamosios Palemono lietuvių kilmės teorijos, pagal 
„kurią lietuviai esą kilę iš romėnų. Dar XV amžiuje ryšium su huma- 
nizmu atsiradusi, ši teorija buvo laikoma teisinga per ištisus tris šimtme- 
čius: net gan kritiškas vokiečių istorikas A. L. Schlėzer šia, kad ir 
modifikuota, teorija tebetikėjo dar ir aštuonioliktojo amžiaus pabai- 
goje. Palemono teorijos šalininkai tvirtino, kad ir lietuvių kalba tesanti 
pagadinta lotynų kalba. Užtai buvo raginimų lietuviams mesti rusų 
ir lenkų kalbą ir ją pakeisti lotynų kalba. Sakysim, Mykolas Lietuvis 
savo Fragmentuose „Apie totorių, lietuvių ir maskvėnų papročius“ ap- 
gailestavo, kad lietuviai nors ir „kilę iš italų kraujo“, tebesimoko rusų 
kalbos ir neturi lotyniškų gimnazijų.! Vilniaus miesto vaitas Rotundas 
Lietuvos Statuto lotyniškame vertime, remdamasis irgi romėniškąja 
lietuvių kilme, ragino lietuvius grąžinti lotynų kalbą į valstybinį ir į 
asmeninį gyvenimą. Lietuvos bajorai ne tik didžiavosi prieš lenkų ba- 

jorus savo senesne romėniškąja kilme, bet 1568 VII 10 Gardino seime 
reikalavo, kad didysis kunigaikštis steigtų lotyniškąją kolegiją Vilniuje 
arba Kaune 


1569 metais atvykę į Lietuvą, jėzuitai Vilniuje netrukus įsteigė kole- 
giją (gimnaziją), kuri 1579 metais išaugo į paprastai akademija vadi- 
namą universitetą (universitas et academia Vilnensis). Tiek Lietuvoje 
jėzuitų įsteigtosiose kolegijose, tiek ir Vilniaus Akademijoje nuo pat 
pradžios iki jėzuitų ordino uždarymo 1773 metais, per ištisus du šimi- 
mečius dėstomoji kalba buvo lotynų. Vis dėlto jėzuitai savo mokyklose 
dėstomąja kalba pasirinko lotynų kalbą visai ne dėl to, kad šios kal- 
bos pageidavo Lietuvos visuomenė, bet dėl to, kad lotynų kalba tais 
laikais buvo svarbiausia katalikų Bažnyčios, mokslo, teisės, diplomati- 
jos, be to dar, humanistų požiūriu, gražiausia, aukščiausios kultūros 
tarptautinė kalba. Užtat mūsų nė kiek nestebina pirmojo Vilniaus Aka- 
demijos rektoriaus garsaus lenkų pamokslininko ir rašytojo Petro Skar- 
gos 1577 metais išleistame veikale pasakymas, kad dar niekur nebuvę 
ir nebūsią tokios akademijos ar kolegijos, kurioje teologija, filosofija 
ir kiti laisvieji mokslai būtų mokomi ar suprantami kuria kita, negu 
lotynų ar graikų kalba.* 


Nors jėzuitai, siekdami pirmiausia religinių tikslų, didžiausią dė- 
mesį telkė į teologijos fakultetus, tačiau jėzuitų ordino nuostatai jų 
mokyklinėje sistemoje skyrė svarbią vietą ir lotynų kalbai bei kitiems 
humanistiniams dalykams: „Kadangi kaip teologijos mokslas, taip ir 
praktiškas jo taikymas, ypač mūsų laikais, reikalauja pažinti humanis- 
tinius mokslus, lotynų, graikų ir hebrajų kalbą, tad reikia ir šiems 
mokslams parūpinti atitinkamų profesorių, ir tai pakankamu skaičiu- 
mi...“> Lotynų kalba ir autoriai buvo ir jėzuitų mokyklos kalbinio 
ir stilistinio bei retorinio mokslinimo pagrindas, kai antroji klasikinės 
senovės kalba — graikų kalba ir autoriai tevaidino antraeilį vaidmenį. 
Kadangi iškalbos menas, retorika, humanistams buvo pati aukščiausia 
kultūros išraiška, tai iškalba buvo ir jėzuitų laisvųjų menų fakulteto 
mokymo tikslas, kurį jėzuitų mokslo įstaigų studijas tvarkantieji nuos- 
tatai Ratio Studiorum nusako žodžiais „schola rhetoricae ad perfectam 
eloguentiam informat“ (retorikos mokykla moko tobulos iškalbos). Sti- 
liaus ir paties svarbiausiojo laisvųjų menų dalyko — iškalbos buvo mo- 
koma iš Cicerono. Ratio Studiorum net pabrėžia, kad stiliaus pavyz- 
Jžiu turi būti beveik vien Ciceronas, „stylus ex uno fere Cicerone 
sumendus“. Net ir kai kurie lotynų autoriai jėzuitų mokyklose buvo 
draudžiami skaityti ne tik dėl religinių — moralinių priežasčių, bet ir 
baimės pagadinti stilių.“ 

Lotynų kalba tiko jėzuitams dar ir dėl jų ordino tarptautišku- 
mo. Vietinių kalbų nemokėjimas nesudarė didelės kliūties jėzuitų or- 
dinui panaudoti savo narius bet kuriame krašte. Vilniuje, be to, dar 
ir studentų sudėtis tautiniu ir kalbiniu atžvilgiu buvo marga. Tad ir 
nenuostabu, kad Vilniaus Jėzuitų Akademija, M. Biržiškos žodžiais ta- 
riant, „buvo kiaurai lotyniškoji akademija“. Lotynų kalba akademijoje 
buvo vartojama ne tik mokslo reikalams, bet ir tiek profesūros, tiek 
ir studentų vidaus gyvenime. Kai XVIII amžiuje varžytis mokyklomis 
su jėzuitais pradėję modernesnieji pijorai daugiau rūpinosi vadinama 
gimtąja, vietine (lingua vernacula), taigi lenkų kalba, jėzuitai tebesi- 
laikė lotynų kalbos ir iš viduramžių paveldėto visuotinumo. Nepaten- 
kinti lotynų kalbos palaikymu, kai kurie lenkų istorikai net kaltina 
jėzuitus, kad jie trukdę plisti Lietuvoje lenkų kalbai ir kultūrai.* 

1773 metais popiežiui Klemensui XIV uždarius jėzuitų ordiną, Vil- 
niaus Akademijai ir kitoms Lietuvos ir Lenkijos mokykloms tvarky- 
ti sudaryta bendra Lenkijai ir Lietuvai Tautos Edukacinė Komi- 
sija. Vilniaus Akademija 1781 metais buvo pavadinta Vyriausiąja Di- 
džiosios Lietuvos Kunigaikštijos Mokykla, ir 1783 metais ji gavo pa- 
tvirtintą statutą. Šiai aukštajai mokyklai buvo pavesta prižiūrėti Lie- 
tuvos mokyklas. Rusams okupavus Lietuvą, 1797 metais Vyriausioji Di- 
džiosios Lietuvos Kunigaikštijos Mokykla gavo Vyriausiosios Vilniaus 
Mokyklos vardą, ir jai buvo atimta teisė prižiūrėti kitas mokyklas. 
1803 metais Vyriausioji Vilniaus Mokykla buvo perreformuota į Im- 
peratorinį Vilniaus Universitetą, kuris buvo uždarytas 1832 metais. 
1832-1842 metais Vilniuje dar veikė Vilniaus Universiteto atžalos — 
Vilniaus Medicinos - Chirurgijos Akademija ir Vilniaus Dvasinė Aka- 
demija. 

Du šimtmečius gyvavusi Vilniaus Akademija buvo grynai loty- 
niška mokykla, ir akademijos laikotarpio Vilniaus Universiteto loty- 
niškumas tuo tarpu mums nekelia abejonių. Baigiamąjį įvairiais vardais 
vadinto pojėzuitinio Vilniaus Universiteto penkiasdešimtmetį, kaip ly- 
giai ir abiejų akademijų dešimtmetį dėstomosios kalbos atžvilgiu galė- 
tume laikyti pereinamuoju nuo lotynų prie lenkų dėstomosios kalbos 
tarpsniu. Šio Vilniaus Universiteto laikotarpio dėstomosios kalbos klau- 
simas nebėra toks aiškus, ir jis mūsų mokslo literatūroje kartais ap- 
tariamas net ir kiek prieštaringai. Buvęs Vilniaus Universiteto rek- 
torius Mykolas Biržiška, pirmas iš mokslininkų, kiek plačiau tyrinėjęs 
senojo Vilniaus Universiteto istoriją lietuvišku požiūriu, savo darbo re- 
zultatus paskelbė nedidelėje, bet reikšmingoje knygutėje? M. Biržiškos 
darbo vaisiais naudojasi ir vėlesnieji Vilniaus Universiteo klausimu. 
rašę istorikai, kaip K. Jablonskis, A. Šidlauskas ir kiti. Biržiška pa- 

brėžtinai tvirtina, kad „Počobuto tvarkoma aukštoji (= Vyriausioji, A.R.) 
Vilniaus mokykla tebebuvo dar lotyniškoji.“*? Dar visai sutinka su 
Biržiška ir Jablonskis, kai tvirtina, kad „akademijoje visi dalykai buvo 
dėstomi lotynų kalba (mano pabraukta, A. R.), kaip ir jėzuitų laikais“.** 
Čia Jablonskis turi galvoje dar pradinį Vyriausiosios Mokyklos laiko- 
tarpį. Tačiau kitoje vietoje, kalbėdamas apie medicinos profesorių pran- 
cūzą Briotėtą (Briotė), Jablonskis tvirtina, kad „Briotė... paskaitas 
Vyriausiojoje Mokykloje skaitė lotyniškai, kaip ir beveik visi kiti pro- 
fesoriai“ (mano pabraukta, A. R.)'? Tad ir pagal Jablonskį Vyriausioji 
Mokykla tebebuvo lotyniška, ir kitos dėstomos kalbos tebuvo retos 
išimtys. Žymiai mažiau lotyniškumo Vyriausiojoje Mokykloje randa A. 
Šidlauskas, kuris tvirtina, kad „kaip ir jėzuitų laikais, Vilniaus aukštojoje 
mokykloje profesoriai svetimšaliai dėstė lotynų kalba.“ * Iš šio tvir- 
tinimo lyg ir prašosi išvada, kad vietiniai profesoriai, ar bent jų daugu- 
mas, dėstė nebe lotyniškai. Šią išvadą kiek paremia to paties autoriaus 
ir kitas išsireiškimas: „Edukacinės Komisijos įvykdytos Vilniaus aukš- 
tosios mokyklos ir žemesnių laipsnių mokyklų reformos turėjo tikslą 
pagerinti... sumoderninti feodalizmą. Todėl bajorų vaikus imta mo- 
kyti lenkų kalba...“'4 Čia Šidlauskas kelia aikštėn, ir visai teisingai, 
Edukacinės Komisijos siekimą įvesti lenkų kalbą į mokyklas, tačiau 
šis autorius iš Edukacinės Komisijos lenkinimo srities neišskiria ir 
aukštosios mokyklos, Pagal tokį vis didėjantį lenkų dėstomosios kalbos 
įsigalėjimą lotynų kalbos nenaudai visai nuoseklus ir suprantamas da- 
rosi ir Šidlausko tvirtinimas, kad Vilniaus Vyriausiojoje Mokykloje „nuo 
1797 metų oficialiąja dėstomąja kalba tapo lenkų kalba, nors dalis da- 
lykų ir toliau buvo dėstoma lotynų kalba.“ Vis dėlto dėl pastaro- 
jo tvirtinimo, kad paskutiniame Vyriausiosios Mokyklos tarpsnyje 1797 
metais buvusi oficialiai įvesta lenkų dėstomoji kalba, tenka kiek abe- 
joti, juoba kad ir pats šio tvirtinimo autorius nenurodė šaltinio, iš 
kurio ši žinia paimta. Jeigu Vilniaus aukštojoje mokykloje lenkų dės- 
tomoji kalba buvo iš tikrųjų oficialiai įvesta 1797 metais, tai tektų 
"dar atsakyti į klausimą kada gi ji buvo panaikinta, nes ne tik pagal 
M. Biržišką,“** ir K. Jablonskį,'* bet ir pagal patį A. Šidlauską“ Impe- 
ratoriniame Vilniaus Universitete lenkų dėstomoji kalba oficialiai te- 
buvo įvesta tik 1816 metais. 

Tad čia mes turime du priešingus, vienas kitam prieštaraujančius 
tvirtinimus. Kai pagal Biržišką Vyriausioji Mokykla tebebuvo dar loty- 
niška, tai pagal Šidlauską ji darėsi tiek nebelotyniška, jog į pabaigą 
lotynų kalbą net oficialiai pakeitusi lenkų kalba. Lietuvoje užsimota 
leisti plačią, net trijų tomų, Vilniaus Universiteto istoriją. Lauktina, 
kad tos istorijos autoriai neapeis ir dėstomosios kalbos senajame Vil- 

niaus Universitete klausimo ir kad, panaudojus gausią archyvinę me- 
džiagą Vilniuje, bus prieita tikresnių išvadų. Šiuo tarpu, pasinaudoję 
kad ir nepilnais ir atsitiktiniais mums prieinamais duomenimis, vis dėlto 
pabandykime susidaryti bent apytikrį dėstomosios kalbos mūsų to me- 
to aukštojoje mokykloje vaizdą. 

Tariuosi bent iš analogijos kiek daugiau paaiškėsiant, kaip buvo 
einama nuo lotynų į lenkų dėstomąją kalbą ir Vilniaus Universitete, 
jei apsipažinsime, kaip lotynų dėstomąją kalbą keitė naujosios kal- 
bos kai kuriuose kituose Europos universitetuose. Vakarų Europos uni- 
versitetuose iš lotynų į naująsias dėstomąsias kalbas pradėta pereiti 
XVIII amžiaus pradžioje. 1694 metais Halėje (Halle) buvo įsteigtas pir- 
mas tikrai modernus universitetas, kuriame nuo pat pradžios teisinin- 
"kas ir filosofas Christian Thomasius ėmė skaityti teisės paskaitas vo- 
kiškai (pirmąją paskaitą vokiečių kalba jis jau buvo skaitęs 1687 metais, 
dar tebeprofesoriaudamas Leipcigo Universitete). Po to lotynų dėstomo- 
ji kalba pradėjo užleidinėti vietą naujosioms kalboms ir kituose Vo- 
kietijos ir kitų Europos kraštų universitetuose. Vis dėlto naujosios dės- 
tomosios kalbos ne visuose universitetuose įsigalėjo tuo pačiu metu 
ir iš karto. Sakysim, Vilniaus kaimyninio Karaliaučiaus Universiteto 
filosofijos profesorius Christian Gabriel Fischer, pradėjęs skaityti gam- 
tos paskaitas 1712 nuo 1715 ordinarinis profesorius, savo programoje 
reikalavo skaityti paskaitas vokiečių kalba ir patsai pirmas šiame uni- 
versitete ta kalba dėstė.!'2 Vis dėlto kiti to universiteto profesoriai tuo 
tarpu nebuvo pasekę Fischeriu ir paskaitas ir toliau skaitė lotyniškai.“ 


Kad iš lotynų į naująsias dėstomąsias kalbas nevisada būdavo per- 
einama iš karto ir kad kai kada tas vyksmas vykdavo su tam tikrais 
bangavimais, priklausančiais nuo įvairių dvasinių, visuomeninių ir po- 
litinių sąlygų, labai vaizdžiai rodo naujųjų kalbų, ypač lenkų kalbos, 
įsigalėjimas nors geografiškai ir gan tolimame, bet kultūriškai Vil- 
niui artimame Krokuvos Universitete. Pirmą kartą kiek rimčiau lenkų 
kalba Krokuvos Universitete buvo susidomėta jau XV amžiaus vidu- 
ryje. Jokūbas Parkošovičius apie 1440 paskelbė darbą iš lenkų kalbos 
ortografijos. Buvo pradėta ugdyti bažnytinė iškalba lenkų kalba, lenkų 
kalbai buvo pradėta taikyti antikiniai literatūrinio tobulumo kriterijai.! 


XVI amžiaus antrojoje pusėje lenkų kalba buvo skelbiama nepa- 
prastai daug universitetinių mokslo darbų. Kokie 504 studentų mokslo 
darbų buvo spausdinami lenkiškai. Tokio didelio lenkų kalba mokslo dar- 
bų procento nebuvo nei anksčiau, nei ilgą laiką vėliau. 1561 metais 
buvo išspausdinta pirma katalikiška biblija lenkų kalba. Beveik tuo pat 
metu Benediktas Herbestas, pirmasis „ex cathedra“ lenkiškai komen- 

tavo lotyniškus tekstus, be to, Stanislovas Grzebskis savo veikalu „Geo- 
metria“ išugdė matematinę - techninę lenkišką terminologiją.?? 

XVII amžiuje, kontrreformacijos remiama, vėl įsigalėjo lotynų kal- 
ba. Sumažėjo lenkiškai spausdinusių universitetinių autorių procen- 
tas. Buvo kiek pagyvėjęs universiteto žmonių lenkų kalbos vartojimas 
tik dvidešimtaisiais XVII amžiaus metais, kai akademijai teko kovoti su 
jėzuitais. Buvo stengiamaši eiti į kasdienį gyvenimą. Buvo rašoma daug 
poleminių brošiūrų, profesoriai rašė lenkiškus laiškus ir net bandė pra- 
dėti vartoti lenkų kalbą oficialiosiose universiteto knygose. To meto 
lenkiškumo vaidmuo buvo padidėjęs dar ir dėl susilpnėjimo betarpiš- 
kų kontaktų su užsieniu.“ Po šio trumpalaikio lenkiškumo pagyvėji- 
mo vėl visuotinai įsigalėjo lotynų kalba.** 

Labiau domėtis naujosiomis kalbomis Krokuvos Universitete pradė- 
ta jau XVIII amžiaus pradžioje. Nuo 1713 metų tame universitete jau 
buvo įvesti nuolatiniai prancūzų ir vokiečių kalbos kursai.“ Kai kurio- 
se aukštesniosiose Lenkijos mokyklose (Szkohy Nowodworskie) nuo 1762 
metų kai kurie mokslo dalykai buvo pradėti dėstyti lenkiškai? 

1765 - 1779 metai buvo reforminių Krokuvos Universiteto siekimų 
ir šiokių tokių reformų bandymų laikotarpis. 1765 metais buvo refor- 
muotas Filosofijos fakultetas. Iš Italijos atvykęs šios reformos autorius 
J. A. Putanowicz, pagal J. Sniadeckį, „kalbėjęs lotyniškai švariai ir 
iškalbingai.“? Vis dėlto šiuo laikotarpiu dar nepastebima didesnio 
susirūpinimo lenkų kalba. 

1776 metais. H. Kolontajaus sudarytame Krokuvos Universiteto re- 
formos projekte vienas iš tikslų buvo ir lenkų kalbos tobulinimas.“ 
Lenkų mokslinėje literatūroje nekartą laikoma Kolontajaus nuopelnų 
tai, kad jis savo reforminėje veikloje rėmėsi lenkais, atseit, vietiniais 
žmonėmis, kai Počobutas Vilniuje naudojosi užsieniečiais.*" 

1781 metais Jonas Sniadeckis Vyriausiojoje Krokuvos Mokykloje 
pradėjo dėstyti matematiką lenkų kalba ir išleido pirmą lenkų kalba 
algebros vadovėlį „„Rachunku algebraicznego teoria“.?* Kai 1783 me- 
tais Kolontajus išrūpino iš Nuolatinės Tarybos, kad ta išleistų univer- 
salą miestams ir miesteliams siųsti savo lėšomis jaunimą mokytis chi- 
rurgijos į Krokuvos Vyriausiąją Mokyklą, tai iš kandidatų šioms stu- 
dijoms reikalauta gerai mokėti lotynų kalbą.*? Tai rodo, kad tuo metu 
medicina ir, tenka manyti, ir daugumas kitų dalykų dar buvo dėstoma 
lotyniškai. Tačiau po keliolikos metų padėtis žymiai pasikeitė, ir pa- 
čioje XVIII amžiaus pabaigoje Vyriausiojoje Krokuvos Mokykloje len- 
kų kalba buvo jau visai įsigalėjusi. 

1795 metais po paskutinio Lietuvos - Lenkijos padalinimo Krokuva 
atiteko Austrijai. Vokietinimo tikslais austrų valdžia vidurinėse mokyk- 

lose lenkų kalbą pakeitė vokiečių kalba, o universitete — lotynų kalba. 
Nors lenkų jaunimas jau silpnai bemokėjo lotynų kalbą ir profesoriai 
stengėsi laikytis lenkų kalbos, tačiau nuo 1801/1802 mokslo metų Kro- 
kuvos Universitete buvo įvesta lotynų dėstomoji kalba? Ir nustatąs 
universiteto vidaus tvarką 1802 VI 24 rūmų kanceliarijos dekretas skel- 
bė, kad visame universitete buvo įvesta vėl dėstomoji lotynų kalba, 
„kad nemokąs lenkų kalbos jaunimas: galėtų naudotis viešomis paskai- 
tomis.“*: Medicinos fakultete visi pagrindiniai dalykai buvo dėstomi 
lotyniškai. Lenkiškai tebuvo dėstoma chirurgams, akušerėms ir farma- 
ceutams.?* Teologijos fakultete tik pastoralinės teologijos katedroje bu- 
vo dėstoma lenkiškai.?* Tk viename iš keturių fakultetų — Filosofijos 
fakultete germanizacijos tikslu daugumas dalykų buvo dėstoma vo- 
kiškai.34 

1809 metais išsivadavusioje nuo Austrijos Krokuvoje mokyklose bu- 
vo įvesta vienintelė lenkų dėstomoji kalba.** 1810 metais pradėjo vėl 
veikti atlenkintas Krokuvos Universitetas““ Buvo ypatingai“ susirū- 
pinta lenkiškosios mokslinės terminologijos tobulumu ir lenkų. kalbos 
grynumu.?? Tuo pačiu metu Vilniuje lenkų kalbos grynumu uoliai rū- 
pinosi Jonas Sniadeckis.3* 

1815 V 3 Austrijos, Prūsijos ir Rusijos sudarytoji papildomoji sutar- 
tis nustatė, kad Krokuva su kairiajame Vislos krante sritimi turinti 
būti „laisvas miestas, nepriklausomas ir griežtai neutralus, trijų vals- 
tybių globojamas.“ *? Pagal tą sutartį ir pagal oficialius pareiškimus 
Krokuvos Universitetas turėjo būti visos Lenkijos universitetu, savo ly- 
giu ir organizacija ne menkesniu už kitus Europos universitetus.*? 
1818/19 akademiniais metais buvo pripažintas formaliai įpareigojančiu 
1817 metais priimtasis ir jau 1817/18 akademiniais metais faktiškai 
pradėtasis vykdyti „organinis statutas“.*92 Šiame statute dėstomosios 
kalbos klausimas buvo labai neaiškiai formuluotas. Dėstomoji kalba 
turėjo būti lenkų kalba, tačiau leidžiama buvo dėstyti ir lotyniškai, 
išskyrus paskaitas chirurgams, farmaceutams ir akušerėms.! Ryšium 
su Rektoriaus Tarybos nutarimu 1819 metais stoti į sąjungą su 17 uni- 
versitetų iš doktorantų pradėta reikalauti traktato, rašyto lotyniškai.** 

Metternicho vadovaujamoji Austrija pradėjo vis labiau varžyti Kro- 
kuvos respublikos laisvę ir Krokuvos Universiteto autonomiją, kol 
1833 VIII 24 paskelbtasis ir 1833/34 akademiniais metais pradėjęs veik- 
ti naujas „organinis statutas“ tą autonomiją galutinai panaikino. Trijuo- | 
se aukštuosiuose fakultetuose buvo nustatyta privalomai dėstyti loty- 
nų kalba. Tik Medicinos fakulete chirurgams, farmaceutams ir aku- 
šerėms skirtieji dalykai ir toliau buvo dėstomi lenkiškai, Filosofijos 
fakultete buvo leista profesoriams laisvai pasirinkti dėstomąją kalbą. 

Krokuvos Universitete lotynų dėstomoji kalba buvo įvesta ištikimai 
sekant Vienos Universitetu, kuriame tuo meto mokslo dalykai dar te- 
bebuvo dėstomi lotyniškai.“ Ištisas Filosofijos fakulteto kursas truko 
dvejus metus. Šį fakultetą baigusiems buvo duodama teisė stoti į aukš- 
tesniuos fakultetus. Lotyniškai turėjo būti dėstoma religija, filosofija, 
lotynų filologija ir graikų kalba, lenkiškai — istorija ir literatūra, taip 
pat ir populiari mechanika.'4 Teisių fakultete lenkiškai dėstyti tebu- 
vo leidžiama tuos dalykus, kurie turėjo paruošti studentus teismo ir 
administracijos praktikai. Prigimtinė, viešoji, romėnų ir bažnytinė tei- 
sė turėjo būti būtinai lotyniškai dėstoma. Teologijos fakultete visi da- 
lykai, išskyrus pastoralinę teologiją, buvo dėstomi lotyniškai. Medicinos 
fakultete tik žemesniuosiuose kursuose tebuvo vartojama lenkų kalba. 
Visi kiti dalykai buvo dėstomi lotyniškai.*5 

Lotynų kalba kaip dėstomoji kalba Krokuvos Universitete nebuvo 
nustojusi reikšmės net ir vėliau. Kai 1846 metais Krokuvos respubli- 
ka buvo įjungta į Austriją, Jogailos Universitetas tuojau buvo pradė- 
tas vokietinti. Dėstomosiomis kalbomis tapo lotynų ir vokiečių kalba, 
kai lenkiškai dėstyti tebuvo leista tik neprivalomuosius dalykus“? Tik 
1870 metais Krokuvos Universitetas buvo vėl atlenkintas, kai Galicijos 
lenkams austrai suteikė daugiau savivaldybės teisių. | 

Iš šios perėjimo nuo lotynų į naująsias dėstiomąsias kalbas universi- 
tetuose apžvalgos tenka daryti šias išvadas: 1. Nuo mokslinio susido- 
mėjimo kuria naująja kalba pradžios iki visiško tos kalbos įsigalėjimo 
moksle ir net pradėjimo ta kalba dėstyti universitete kartais (pavyz- 
džiui, Krokuvoje) praeidavo net keletas šimtmečių. 2. Iš lotynų į nau- 
jąsias dėstomąsias kalba universitetai paprastai pereidavo ne iš karto, 
bet palaipsniui. 3. Ir pradėtoji dėstyti universitete naujoji kalba kar- 
tais, ypač dėl politinių priežasčių, būdavo vėl pakeičiame lotynų kalba, 
kurią vėl pakeisdavo naujoji kalba, ir taip šie keitimai kartodavos, kol 
pagaliau tik po daugelio dešimtmečių galutinai įsigalėdavo naujoji dės- 
tomoji kalba. 4. Nors kai kuriuose universitetuose naujosiomis kalbo- 
mis dėstyti pradėta pačioje XVIII amžiaus pradžioje, tačiau kai kur, 
-pavyzdžiui Vienos ir Krokuvos universitete, lotyniškai tebebuvo dėsto- 
ma net iki XIX amžiaus vidurio. 

Vilniaus Jėzuitų Akadėmijoje lotynų kalba buvo ne tik dšsionuoji 
ir akademijos vidaus gyvenime vartotoji, bet ir šiapjau pagrindinė 
mokslo kalba. Pakanka pažvelgti į minėtosios M. Biržiškos knygelės 
akademijos raštų apžvalgą, kad pastebėtume, jog šios akademijos moks- 
lo veikalai buvo rašomi daugiausia lotyniškai. Vis dėlto nemaža raštų, 
ypač populiaresnių religinių ir poleminių, buvo spausdinama ir len- 
kiškai. Net jau pirmasis Vilniaus Akademijos rektorius Petras Skarga, 

mokslo reikalams tepripažinęs lotynų ir graikų kalbą, Vilniuje 1577 
metais paskelbė lenkų kalba jau minėtąjį veikalą „O jednošci Košciota 
Božego“, turėjusį reikšmės ruošiant Brastos uniją. Taip pat Vilniuje 
1579 metais Skarga išspausdino ir savo populiariausią knygą „Žywoty 
šwietych“. Juo daugiau akademijos raštų lenkų kalba pasirodydavo 
vėlesniais laikais, nes po Liublino unijos ne tik didikai, bet ir labiau 
pasiturintieji Lietuvos bajorai, ypač norėjusieji valstybėje vaidinti svar- 
besnį vaidmenį, vis labiau lenkėjo.*" Tad lenkiškieji akademijos raštai 
būdavo taikomi ne tik Lenkijai, bet jie vis daugiau skaitytojų rasdavo 
ir pačioje Lietuvoje. 

Šiaipjau lenkų kalba akademijos mokyme tevaidino tik tam tikrą 
pagalbinės, vadinamosios „gimtosios, vietinės“ (lingua vernacula) kal- 
bos vaidmenį. Pačia lenkų kalba per ištisus du akademijos veiklos šimi- 
mečius tebuvo susidomėjęs tik vienas jos profesorius ispanas de Soxo, 
1636 metais išleidęs „Praecepta grammaticae Polonicae“.** Jau žymiai 
daugiau pastangų akademija buvo padėjusi lietuvių kalbai ugdyti. 

vietimui vadovaujančių Lietuvos sluoksnių pažiūra į dėstomąją 
mokyklose kalbą žymiai pasikeitė pojėzuitinės Vyriausiosios Lietuvos 
Mokyklos laikais. Pojėzuitinės Lietuvos mokyklos kryptį ir dėstomosius 
kalbos parinkimą sprendė šviečiamosios to meto idėjos ir ypač nuolat 
stiprėjantis lietuvių ir lenkų bajorų vieningumo jausmas. Lenkijai ir 
Lietuvai bendra Edukacinė Komisija rūpinosi auklėjimą kreipti len- 
kiškojo patriotizmo dvasia ir visose mokyklose, išskyrus aukštąsias, įve- 
dė dėstomąją lenkų kalbą. Lenkiški turėjo būti ir visi mokykliniai 
vadovėliai. Tokia pat dvasia turėjo įsiviešpatauti ir abiejose vyriausio- 
se mokyklose, 

Krokuvos Vyriausioje Mokykloje, kaip matėme, pirmasis lenkiškai 
dėstyti pradėjo Jonas Sniadeckis jau 1781 metais, ir XVIII amžiaus gale 
toje mokykloje lenkų dėstomoji kalba buvo jau visai įsigalėjusi. Kiek 
kitaip buvo Vyriausiojoje Lietuvoje (ir Vilniaus) Mokykloje. Mokyklos 
vidaus gyvenime, tiesa, ir čia jau nuo pat pradžios viešpatavo lenkų 
kalba, tačiau dėstomajai lenkų kalbai įsigalėti Vilniuje buvo daugiau 
kliūčių, negu Krokuvoje. Kai Krokuvos Vyriausioji Mokykla turėjo ne- 
maža užsieniuose pasitobulinusių lenkų profesorių, galėjusių dėstyti ir 
lenkiškai, Vilniuje gan daug trūkstamų profesorių buvo pasikviesti iš 
užsienio. Užsieniečiams profesoriams daug lengviau buvo dėstyti jų 
mokėta lotyniškąja mokslo kalba, negu naujai pramokta lenkiškąja. Ir 
Vilniaus Vyriausiojoje Mokykloje vyravo nauja, liberalinė, atitinkanti 
švietimo idėjas, dvasia, tačiau čia veikė dar ir nemaža jėzuitinės aka- 
demijos tradicijų, tarp jų ir tradicija lotyniškai dėstyti, kai Krokuvos 
Akademijoje nuo sena vyravo antijėzuitinė dvasia. Be to, ir 1780 - 1799 

metais rektoriavęs ir vėliau kartais dar pavadavęs rektorių Vyriau- 
sioje Lietuvos Mokykloje eksjėzuitas astronomas Martynas Počobutas, 
karštas lotynų kalbos šalininkas, buvo griežtai nusistatęs prieš dėsto- 
mąją lenkų kalbą.“ Tad tuo tarpu daug patikimesnis atrodo M. Bir- 
žiškos ir K. Jablonskio tvirtinimas, kad Vyriausiojoje Lietuvos (ir Vil- 
niaus) Mokykloje tebevyravo dėstomoji lotynų kalba, negu A. Šidlaus- 
ko išvedžiojimai apie lenkų dėstomosios kalbos visišką įsigalėjimą ir net 
jos oficialų pripažinimą dėstomąja Vilniaus Vyriausiosios Mokyklos kal- 
ba. Šią nuomonę tektų pakeisti nebent tik tuo atveju, jei tolesniais ty- 
rinėjimais būtų rasta naujų duomenų daryti kitokioms išvadoms. 

1803 metais Vyriausioji Vilniaus Mokykla buvo perorganizuota į 
Imperatorinį Vilniaus Universitetą, skirtą aptarnauti plačiai Vilniaus 
švietimo apygardai, pradžioje apėmusiai Vilniaus, Gardino, Minsko, Mo- 
giliavo, Vitebsko, Kijevo, Volynijos ir Podolės guberniją. Šioje apygar- 
doje gyveno arti 9 milijonų gyventojų. Vilniaus Universitetui buvo pa- 
vesta prižiūrėti Vilniaus švietimo apygardos mokyklas“? Vilniaus Uni- 
versitetas turėjo gan plačią autonomiją, kurią kiek varžė kuratorius, 
tarpininkas tarp universiteto ir Švietimo ministerijos. Vilniaus Univer- 
siteto kuratorium 1803 - 1824 metais buvo kunigaikštis Adomas Jurgis 
Čartoriskis, caro Aleksandro I jaunystės bičiulis. Tiek kuratorius Čar- 
toriskis, tiek ir visa universiteto vadovybė buvo uolūs lenkai. Jie lai- 
kėsi Edukacinės Komisijos pradėtosios linkmės, stengdamiesi paversti 
universitetą lenkiškosios kultūros židiniu Lietuvoje. Jie iš tikrųjų su- 
lenkino ne tik patį universitetą, bet ir visas apygardos mokyklas ir 
baigė lenkinti tas mokyklas lankančią bajoriją. Lenkiškos kultūros ug- 
dymu Lietuvoje ypatingai uoliai rūpinosi buvęs Krokuvos aukštosios 
mokyklos dėstytojas, 1807 - 1815 metų Vilniaus Universiteto rektorius Jo- 
nas Sniadeckis. Jis ne tik gynė Vilniaus švietimo apygardą nuo suskal- 
dymo, bet ir „kruopščiai ir nuosekliai per mokyklas kėlė lenkų kalbinės 
kultūros lygį ir tuo pačiu šios kalbos reikšmę Lietuvoje... Jis atkak- 
liai kovojo su lietuvių kalbos įtaka lenkiškai rašančios lietuvių inteli- 
gentijos stiliuje.“ *! 

Vis dėlto pačiame Vilniaus Imperatoriniame Universitete lenkų 
kalba pradžioje visai nesirūpinta. Net rusų kalba tame universitete buvo 
pradėta anksčiau dėstyti. Rusų kalbos ir literatūros katedra universi- 
tete buvo įsteigta jau 1797 metais. Tik neturėdama kvalifikuoto pro- 
fesoriaus, ši katedra normaliai veikti pradėjo 1805 metais“? Lenkų 
kalbos ir literatūros katedra universiteto statuto net nebuvo numaty- 
ta. Kai 1811 metais rektorius Sniadeckis pareikalavo lenkų kalbos 
kursą įtraukti į retorikos ir literatūros katedrą, vakariečių profesorių 
grupei vadovavęs prof. Ernestas Gotfridas Grodekas (Groddeck) tam 

griežtai pasipriešino. Rektorius ginčą laimėjo, ir į retorikos ir literatūros 
katedrą įtrauktoji lenkų literatūra pradėta dėstyti 1811 metais, lenkų 
kalba — 1812 metais.3 

Kaip ir Lietuvos bei Vilniaus Vyriausiojoje mokykloje, taip ir Im- 
peratoriniame Vilniaus Universitete iš tradicijos iki 1816 metų dės- 
tomoji kalba tebebuvo lotynų, ir tik kai kurie dalykai tebebuvo dėsto- 
mi prancūziškai ir retas kuris lenkiškai. Nors lenkų kalba ir buvo ofi- 
cialiai paskelbta universiteto dėstomąja kalba 1816 metais, tačiau ir po 
to daugelis dalykų, ypač medicinos ir teisės fakultetuose, buvo skaito- 
mi lotyniškai ar prancūziškai. Magistrų ir daktarų. disertacijos net 
ligi uždarant universitetą buvo rašomos lotyniškai“+ Net ir karšti 
lenkų kalbos šalininkai broliai Sniadeckiai negalėjo pakeisti dėstomo- 
sios kalbos, nes ir J. Sniadeckio rektoriavimo metu universitete tebe- 
vyravo kitataučiai profesoriai, kurių daugumas dar menkai temokėjo 
lenkiškai. Ypač medicinos fakulteto beveik visi dėstytojai dar ilgai tebe- 
buvo vokiečiai ar prancūzai. Užsieniečių profesorių grupė laikėsi gan 
vieningai, ir jai vadovavo įtakingas klasikinės filologijos profesorius 
Grodekas. Jis dažnai susikirsdavo per posėdžius su rektorium Sniadec- 
kiu. Į Aleksandro I viešpatavimo pabaigą slavofilų įtakoje buvo prasi- 
dėjusios rusinimo pastangos, kurios ypač sustiprėjo valdant Mikalojui I 
(1825 - 1855). Vis dėlto Vilniaus Universitete rusų kalba kaip dėsto- 
moji nespėjo įsigalėti. Valdžiai reikalaujant, tik universiteto raštinėje 
lenkų kalbą pakeitė rusų kalba. 

Pouniversitetinėje Medicinos - Chirurgijos Akademijoje dėstomoji 
kalba buvo lotynų, rusų ir iš dalies lenkų, kai Dvasinėje Vilniaus Aka- 
demijoje dėstomoji kalba buvo daugiausia lotynų. Tik rusiniai dalykai 
buvo dėstomi rusiškai.“ 

Kaip matome iš šios dėstomųjų kalbų apžvalgos, lotynų dėstomoji 
kalba absoliučiai viešpatavo per ištisus du Vilniaus Akademijos šimt- 
mečius. Ji tebebuvo pagrindinė dėstomoji kalba dar ir Vyriausiojoje 
Lietuvos bei Vilniaus Mokykloje ir Imperatoriniame Vilniaus Universi- 
tete ligi 1816 metų. Daugelis dalykų tebebuvo ir toliau lotyniškai dės- 
toma ne tik Vilniaus Universitetė, bet net ir pouniversitetinėse aka- 
demijose ligi jas 1842 metais Vilniuje panaikinant. Taip ilgai tebebuvo 
dėstoma lotyniškai ne vien tik Vilniaus aukštosiose mokyklose. Ir Vie- 
noje bei jos verčiamojoje Krokuvoje lotynų dėstomoji kalba išsilaikė 
netgi dar kiek ir ilgiau. Gal ir veikiau atsitiktinis, tačiau įdomus su- 
tapimas, kad tiek Vienos tiek ir Vilniaus Universitetas aptarnavo dau- 
giatautę visuomenę: Viena — daugiatautę Austrijos valstybę, Vilnius — 
daugiatautę Vilniaus švietimo apygardą — buvusios Didžiosios Lietu- 
vos Kunigaikštystės žemes, 

Lietuvių kalba Vilniaus Akademijoje 


Tarpe daugelio Lietuvos istorijos paradoksų du yra susiję su Lie- 
tuvos krikščioninimu. Vokiečių ordinas buvo atvykęs į Pabaltijį ta- 
riamai Lietuvos krikštyti, tačiau dėl to ordino veiklos Lietuvos krikštas 
praktiškai buvo užvilkintas kokiu pusantro šimto metų.** Bene dar la- 
biau ir per ilgesnį laiką Lietuvą sukrikščioninti ir sukultūrinti bus 
trukdęs lietuvio Jogailos 1400 metais atkurtasis ir dabar jo vardu tebe- 
vadinamas Krokuvos Universitetas, vienu iš pačių pagrindinių tikslų, 
net steigimo akte įrašytų, laikęs Lietuvos sukrikščioninimą, turėjęs ir 
visos Lietuvos mokslo monopolį. Tačiau jis trukdė steigti Lietuvoje 
mokyklas ir ruošti savus inteligentus ir kunigus.*" Nuo Lietuvos krikšto 
1387 metais iki Vilniaus Jėzuitų Akademijos įkūrimo 1579 metais praėjo 
kuone pilni du šimtmečiai, tačiau Krokuvos Universitetas, „motina ir 
mokytoja“ visų karalystės mokyklų, kietai laikydamasis savo privilegijų, 
per tą laiką „neparodė jokio ženklo organizuoti kokią nors švietimo 
įstaigą Lietuvai.“'* Krokuvos Universitetas save laikė ne tik Lenki- 
jos, bet ir Lietuvos vyriausiąja mokykla, ir to universiteto profesoriai 
iš aukšto žiūrėjo į Lietuvą, laikydami ją labai atsilikusiu kraštu ir jos 
sostinės Vilniaus lotynų kalbą nepakankama? Vilniaus vyskupui Va- 
lerijonui Protasevičiui ir visai eilei įvairių institucijų ir asmenų tik 
per didelį vargą ir po daugelio metų pastangų pasisekė pagaliau su- 
laužyti Krokuvos Universiteto monopolį ir Vilniuje įsteigti jėzuitų aka- 
demiją.*? 

Kitą monopolį, stabdžiusį Lietuvos švietimą, turėjo daugiausia iš 
lenkų kanauninkų susidedanti Vilniaus kapitula, Vilniaus kanauninkai 
stropiai žiūrėjo, kad neprasiplėstų jų laikomoji prie katedros mokykla 
ir kad kas nors kitas neįsteigtų kitos mokyklos.“ Vilniaus kanaunin- 
kams rūpėjo ne krašto reikalai, bet jų pačių teisės. Bijodami, kad kiti 
neprasimuštų ir nesudarytų jiems konkurencijos, kanauninkai slopi- 
no Lietuvos švietimą. Užtat Lietuvoje ne tik XVI amžiuje, bet dar ir 
vėliau stigo vietinių klebonų ir tiek Vilniaus, tiek ir Žemaičių vysku- 
pijos kapitulose sėdėjo daugiausia svetimieji.** 

Ateiviai klebonai nepasižymėjo misiniu uolumu. Jie, dažnai jau tu- 
rėdami beneficijas Lenkijoje, stengėsi prisimedžioti naujų pelningų 
beneficijų ir Lietuvoje. Tokie klebonai dažnai nė negyvendavo savo 
parapijose, į kurias siųsdavo savo šykščiai apmokamą vikarą. Tokie 
klebonai, kaip taisyklė, nesimokė ir vietos žmonių, taigi lietuvių, kalbos." 


Tad ir nenuostabu, kad ir po dviejų šimtų metų nuo Lietuvos 
krikšto Lietuvoje ne tik tebebuvo per retas bažnyčių tinklas, bet beveik 
nebuvo ir kunigų, mokančių vietos žmonių kalbą, ir net daugumas vys- 

kupų menkai temokėjo ar net ir visai nemokėjo lietuviškai kalbėti. Tad 
ir pati krikščionybė tada Lietuvoje mažai tebuvo prigijusi“* Padėtis 
pradėjo keistis tik jėzuitams 1569 metais atvykus į Lietuvą. Jiems teko 
ne tik kovoti su gana plačiai paplitusiu protestantizmu Lietuvoje, bet 
gal net ir dar daugiau rūpintis sukrikščioninti dar daugiur pagonybės 
tebesilaikančią Lietuvos liaudį. 

Čia ir vėl paradoksas. Vokiečių valdytame Karaliaučiuje pirmųjų 
universiteto profesorių tarpe buvo ir du lietuviai — Abraomas Kulvietis 
ir Stanislovas Rapolionis. Kulvietis, nors ir lietuvis, buvo net parti- 
kuliaro vedėju, o Rapolionis pagrindiniu teologijos profesorium, kurio 
paskaitų mielai klausėsi ir pats kunigaikštis Albertas, kai 35 metais 
vėliau įsteigtajame Lietuvos sostinėje Vilniaus universitete iš pradžių 
nebuvo nė vieno lietuvio profesoriaus. Vis dėlto pirmieji Lietuvos jė- 
zuitai pasižymėjo dideliu misiniu uolumu ir iš karto atkreipė dėmesį 
į liaudį, stengdamiesi jai paruošti lietuvių kalbą mokančių pamoksli- 
ninkų. Jau pirmajame veiklos dešimtmetyje Vilniaus Akademija siuntė 
į Lietuvos kaimus ir miestelius lietuviškai mokančius misininkus jė- 
zuitus, ir lietuviškai pamokslai pradėta sakyti net Vilniaus miesto aikš- 
tėse, 

Čia neketinu dar kartą kartoti visų Vilniaus Akademijos nuo- 
pelnų lietuvių kalbai ir literatūrai, kuriuos jau kitur esu skaičiavęs.“ 
Verta nebent paminėti, kad kai kurie tų nuopelnų, kaip lietuviškų 
knygų spausdinimas, lietuvių kandidatų į Žemaičių ir Vilniaus vyskupus 
rėmimas ir kai kurie kiti dalykai, plačiau išnagrinėti jau minėtuose 
Z. Ivinskio raštuose. Noriu tik atkreipti skaitytojo dėmesį į tai, kad 
kartais Lietuvos jėzuitai lenkai susikirsdavo su lietuviais jėzuitais, kaip 
pavyzdžiui XVI amžiaus gale kovojant dėl atskiros Lietuvos jėzuitų pro- 
vincijos steigimo.“ Prieš atskiros provincijos steigimą buvo, tarp kit- 
ko, argumentuojama, kad „nedaugelis prasilavinusiųjų tešneka lietuvių 
kalba ir ja pamokslų klauso“ arba kad ir buvo prikišama, kad lietu- 
viai negalį sakyti pamokslų lenkiškai, nes negalį ištarti lenkiškų žo- 
džių.“" Pagrindinis dalykas, ties kuriuo čia ilgėliau sustosiu, yra klau- 
simas, ar Vilniaus Akademijoje buvo įsteigta lietuvių kalbos katedra. 

Lietuvių mokslinėje literatūroje pirmas M. Biržiška užsimena apie 
lietuvių kalbos dėstymą Vilniaus Akademijoje. Remdamasis J. I. Kra- 
ševskio tam tikromis ištraukų citatomis, Biržiška savo rašinyje 1912 
metais sprendžia, kad Vilniaus Akademijoje turėjusi būti mokoma lie- 
tuvių kalba, kaip ir latvių bei estų kalba, ir kad lietuvių kalbą galėjęs 
mokyti K. Širvydas, kaip vienas geriausių lietuvių kalbos specialistų.““ 
Mūsų minėtame veikale „Senasis Vilniaus Universitetas“ Biržiška jau 
kategoriškai tvirtina, kad „apie 1620 m. tų kalbų (lietuvių, latvių ir estų, 

A. R.) katedros akademijoje buvo įsteigtos, kųrių lietuviškoji, žinoma, 
ypačiai buvo svarbi.“ *? Toliau tas pats autorius tvirtina, kad „lietuvių 
kalbą, be abejo, dėstė garsusis Konstantinas Širvydas.“ * Vis dėlto šiam 
griežtesniam tvirtinimui M. Biržiška nepateikė naujų argumentų, nety- 
rinėdamas, matyt, šio klausimo giliau ir tesiremdamas ta pačia Kraševs- 
kio citata. 

Vėlesnėje mokslinėje lietuvių literatūroje šiapjau buvo laikoma- 
si šios Biržiškos -nuomonės, nes pats lietuvių kalbos dėstymo akade- 
mijoje klausimas niekieno specialiau nebuvo tyrinėtas.“ Tik 1966 me- 
tais Vilniaus Universiteto profesorius Jurgis Lebedys paskelbė šiuo. klau- 
simu kruopščiai atliktą įžvalgią studiją „Ar buvo XVII - XVIII a, Vil- 
niaus Universitete lietuvių kalbos katedra?“ 72 Čia pateiksiu trumpą 
šios studijos apybražą. 

Kraševskis savo tvirtinimus grindžia vieno seno rankraščio ištrau- 
komis: 

MS. cit. 1063. a. 1621. Academia illas linguarum Livonicae Es- 
thonicae Lithvanicae a. R. N. institutus spero valde utiles futuras ad 
Dei gloria cum salute, multarum animarum procuranda guamobrem 
R. V. pergat illas excitare et fovere (d. 2 Jan. 1621). 

MS. cit. f. 269. Memor. relict. a P. Joanne Argento Visit. 1614, — 
Urgetur ut in Seminarijs — Et guia tantopere est necessaria lingua Lit- 
vanica, Lotavica, Esthonica is guomodo sit aliguis gui linguas istas bene 
teneat, — aliguod exercitium instituendum.“ 

Pasirodo, kad šios pirmosios, keletą klaidų turinčios ir nežinia iš 
kur imtos ištraukos nuorašas yra knygoje antrašte: „Responsa Gene- 
ralium Ad guaesita particularia Domus 1mae $ 2dae Probationis Vil- 
nensis, non per Procuratorem, sed alio tempore data“: 


A. R. P. Mutius Vitellescus 


Academicas illas Lingvarum Livonicae Estonicae et Litvanicae a 
R: Ve institutas spero valde utiles futuras ad Domini gloriam cum sa- 
lute multarum animarum procurandaru(m), guam ob rem R* Ve pergat 
illas excitare et fovere. A“ 1621. Januarii 22, 


Šio teksto paraštėje pridėta pastaba: „De academicis Lingvarum 
in Noviciatu“. Vadinasi, šis laiškas yra jėzuitų generolo Mutijaus Vi- 
tellesco atsakymas į Vilniaus jėzuitų noviciato rektoriaus klausimą. 
Tad šis laiškas susijęs su noviciatu, bet ne su akademija.'* 

Antroji citata taikoma dviem seminarijoms, 1582 metais Vilniuje 
įsteigtosioms: diocezinei ir popiežiaus alumnatui. Šių seminarijų dės- 

tytojai ir auklėtojai buvo jėzuitai. Vizituodamas Lietuvos provinciją, 
J. Argentus įpareigojo seminarijų vadovybes nedelsiant šiose semina- 
rijose įvesti lietuvių, latvių ir estų kalbų pratybas. Vis dėlto čia ne- 
kalbama apie lietuvių kalbos įtraukimą į seminarijų dėstomųjų da- 
lykų programas. 

1621.1.2, Mutijaus Vitellesco atsakymas duoda pagrindo prileisti, 
kad apie 1620 metus ar vėliau noviciate buvusios įsteigtos latvių, estų 
ir lietuvių kalbos akademijos. Kad buvo tos akademijos, plačiai aiš- 
kina jėzuitų studijų ir auklėjimo nuostatai „Ratio atgue institutio stu- 
diorum“.** Tuo vardu buvo vadinami studentų. ir mokinių rateliai (coe- 
tus), kurių paskirtis buvo geriau įsisavinti einamuosius dalykus. Šie 
rateliai buvo vadovaujami vadovybės (magistratus), kurią sudarė rek- 
torius, du ar daugiau tarėjai (consiliarii) ir sekretorius. 

Lietuvių, latvių ir estų kalbų akademijų registrų, deja, iki mūsų 
dienų neišliko. Jeigu tokia akademija noviciate ir buvo įsteigta, tai toje 
lietuvių kalbos akademijoje tegalėjo dalyvauti tik būsimieji jėzuitai, 
bet ne visi studentai ir mokiniai, Apie lietuvių kalbos akademijos po- 
būdį galima spręsti nebent iš kitų akademijų analogijos. Tačiau tarp 
kitų akademijų ir tarp lietuvių kalbos akademijos esama ir skir- 
tumo. Kai kėtų akademijų pratybos buvo susijusios su einamaisiais mo- 
kykloje dalykais, lietuvių kalbos akademija buvo atsijusi. Antra ver- 
tus, kai lietuvių kalbos akademijos dalyviai visai gerai ar apygeriai mo- 
kėjo lietuvių kalbą, kitų akademijų dalyviai savo pratybas grindo iš- 
moktąja medžiaga. Be to, tenka turėti galvoje lietuvių kalbos akademi- 
jos dalyvių amžių, išsilavinimą ir akademijos paskirtį, 

Į noviciatą priimamieji jaunuoliai būdavo apie 15 metų amžiaus. 
Dažniausiai jie būdavo išėję penkias pirmąsias klases, tad baigę reto- 
rikos studijas, bet dar nestudijavę filosofijos ir teologijos. Jie kalbėjo 
jau laisvai lotyniškai, buvo išėję žymiausius antikinius autorius, pui- 
kiai mokėjo poezijos ir retorikos taisykles, pajėgė kurti odes, epigra- 
mas, prakalbas. Pagrindinis lietuvių kalbos akademijos tikslas buvo 
išugdyti būsimuosius jėzuitus, kurie pajėgtų sėkmingai stiprinti kata- 
likybę ir kovoti su reformacija, kalbėdami vietine daugumos gyvento- 
jų kalba.“ Norint įsigyti žmonių pasitikėjimą ir jiems imponuoti, rei- 
kėjo kalbėti gražiai lietuviškai. Šį reikalą jėzuitai buvo puikiai supra- 
tę."" Kadangi tuo metu literatūra lietuvių kalba tebuvo tik bepraden- 
ti formuotis ir bendrinė lietuvių kalba dar nebuvo išsivysčiusi, tai ir 
gerai mokantiems šnekamąją kalbą nelengva buvo rasti lietuviškų 
žodžių naujoms abstrakčioms sąvokoms. Čia labai pravertė pratybos, 
ypač kolektyvinės. Akademijos darbą turėjo skatinti klasikinis ir filologi- 
nis jos narių išsilavinimas, išugdytas grynos kalbos skonis. Akademijos 


68 


nariai veikiausiai bus skaitę lietuviškas knygas, jas gramatiškai, lek- 
sikališkai ir stilistiškai nagrinėję, vertę iš lotynų kalbos į lietuvių kal- 
bą, veikiausiai Biblijos tekstus, ruošę lietuviškus pamokslus, prakalbas, 
kūrę lietuviškas eiles. Akademijos nariams teko nagrinėti literatūri- 
nės kalbos ir tarmės pasirinkimo klausimus.'* 

Tiksliai nežinia, kaip ilgai lietuvių akademija veikė. Iš visko at- 
rodo, kad apie tokią akademiją jėzuitų ordino generolas Laurentius 
Ricci savo 1762 XI 6 atsakyme Vilniaus noviciato rektoriui šitaip rašo: 

Prohibendum est, ut novitij Lingvae Gallicae addiscendae non 
dent operam, imo negue eos distrahi studio peculiari lingvarum Litva- 
nicae et Lotavicae, aut Germanicae convenit, aut etiam proficuum fu- 
turum sit, „7? 

Čia jėzuitų generolas savo neigiamą nuomonę reiškia veikiausiai 
ne dėl dalykų, kurie bus dėstomi, bet dėl jau dėstomųjų. Toks įspūdis 
gaunamas bent ir iš.kito tame pačiame puslapyje laiško, rašyto 1767 
V9. Iš dalies prieštaraudamas ankstesniajam laiškui, šis laiškas nu- 
rodo prancūzų kalbos mokymo noviciate linkmę: 

Introductam inter Novitios Lingvae Gallicae instructionem Pa Va 
(sic) reinducat, ita tamen ut non ex alijs, guam ex spiritualibus Libris 
usum memoratae lingvae acguirant.*? 

Jeigu pirmajame L. Riccio laiške turime galvoje ne lietuvių kal- 
bos (kaip ir kitų kalbų) akademija, tai „studium peculiare“ turėtų 
reikšti specialų lietuvių ir kitų minėtų kalbų studijavimą bei mokymą. 

Yra duomenų tvirtinti, kad jėzuitai scholastikai tęsė tam tikru 
būdu lietuvių kalbos studijas ir Vilniaus Akademijoje. Remdamasis šiuo 
klausimu surinkta medžiaga, prof. K. Jablonskis daro išvadą, kad „Aka- 
demijoje buvo nustatyta, kad studentai, mokantieji lietuvių kalbą, pa- 
mokslų sakymo pratybas turi atlikti ne kuria kita kalba, o lietuviš- 
kai, kad, išėję iš akademijos, galėtų aiškia, gražia lietuvių kalba im- 
ponuoti lietuviškai kalbančiai visuomenei“! Vilniaus jėzuitų kolegi- 
ją lankiusių provinciolų memorialų knygoje, kuria veikiausiai naudo- 
josi ir K. Jablonskis, yra keletas pastabų dėl lietuviškų pamokslų sa- 
kymo refektoriume. Pirmiausia šiuos pamokslus paminėjo savo memo- 
riale Mikalojus Lancicijus (Nicolaus Lancicius) 1634 metais liepos mė- 
nesį: 

Gui Lithuanicam linguam callent, in Refectorio non polonicė sed 
Lithuanicė concionentur, tam m(a)g(ist)ri, guam scholastici.** 

Netenka abejoti, kad šios lietuviškų pamokslų pratybos buvo įves- 
tos ne 1634 metais, bet daug anksčiau. Nevienas mokąs abi kalbas as- 
muo daug noriau pasirinkdavo lenkiškas, negu lietuviškas pamokslų pra- 
tybas, nes lenkiškai jas atlikti būdavo žymiai lengviau negu lietu- 

viškai dėl daugelio pamokslų pavyzdžių, turtingos religinės literatū- 
ros, nusistovėjusios lenkiškos terminologijos. Studentai, matyt, galėda- 
vo laisvai pasirinkti pamokslų kalbą. Kadangi labai stigo lietuviškų 
pamokslininkų, tai vadovybė ir įpareigojo visus scholastikus ir ma- 
gistrus, mokančius lietuvių kalbą, daryti pamokslų pratybas lietuviškai. 


Kiekvienas scholastikas privalėjo refektoriume sakyti tris pamoks- 
lus per metus. Vėlesniuose memorialuose provinciolai nekartą reikala- 
vo, kad kievienas sakytų pamokslą savo gimtąja (lietuvių, vokiečių, 
latvių) kalba. Bardami tuos, kurie užuot lietuvių kalbos pasirinkdavo 
lenkų kalbą, provinciolai pradėjo reikalauti, kad bent pusė, vėliau, 
1691 metais, bent trečdalis pamokslo būtų sakomas gimtąja kalba. Pa- 
tyręs, kad kai kurie scholastikai bestudijuodami užmiršdavo savo gim- 
tąją lietuvių kalbą arba tekalbėdavo darkyta lietuvių kalba, pasku- 
tiniame memoriale dėl pamokslininkų pratybų Adalbertas Bohuševičius 
1729 metais patarė tėvui pamokslininkui žiūrėti, kad mokantieji lietuvių 
ar latvių kalbą, jeigu jau ne pusę, tai bent trečdalį pamokslo sakytų 
lietuviškai ar latviškai.“ 

Esama pavyzdžių, kurie rodo, kad, esant reikalui, jėzuitai kartais 
nevengdavo dėstyti gimtąja kalba ir jos mokyti. Prie J. Argento me- 
morialo, pavyzdžiui, yra prierašas, skirtas Vilniaus kolegijai, kuria- 
me, tarp kito, sakoma: 

Est etiam desiderabile, vt aligui Mag(ist)ri n(ost)ri discant le- 
gere, et scribere Ruthenice et doceant studiosos, saltem in inferiori- 
bus scholis, in guibus poterunt etiam vti opera aliguorum studiosorum, 
gui bene haec caleant, et facere, vt compositionibus latinis addatur una 
vel altera linea Ruthenica. Hoc igitur erit com(m)endatum P(at)ri 
Rectori.34 

Ir Lucko jėzuitai 1614 metais buvo įsivedę slavų kalbos pamokas 
(Slavonicae linguae scholam excitauimus“). Polocko kolegijoje buvo 
mokoma rusų rašto ir pradžios mokslui nuo 1584- metų buvo naudoja- 
masi rutėnų ir lenkų kalba.“ Šiomis naujybėmis jėzuitai stengėsi įgyti 
simpatijų tėvų, kurie nekentė viso kas lotyniška ir kurie be šios nuolai- 
dos niekada nebūtų sutikę leisti savo vaikų į jėzuitų mokyklas. 

Šiaipjau gimtoji kalba jėzuitų mokyklose nebuvo įtraukta į pro- 
gramas kaip mokomasis dalykas. Vis dėlto per lotynų kalbos pamo- 
kas nebuvo galima visai išsiversti be gimtosios kalbos. Tik Vilniaus 
Akademijoje, deja, gimtąja kalba buvo laikoma ne lietuvių, bet len- 
kų kalba. Norintieji studijuoti lietuviai buvo priversti pirma išmokti 
lenkų kalbą. Tatai ne tik sunkino mokymąsi, bet ir kėlė žeminančią lie- 
tuvių kalbą nuotaiką. 

J. Lebedys mini dar visą eilę žinomų faktų, liudijančių, kad lie- 
tuvių kalba vis dėlto buvo vartojama aiškinant lotynų ir graikų kalbos 
taisykles, darant vertimus ar rašant rašinius, žinoma, jei tik pats pro- 
fesorius mokėjo lietuviškai. Jau pats faktas, kad K. Širvydo lenkų - 10- 
tynų - lietuvių kalbų žodynas, skirtas vartoti žemesniųjų klasių moki- 
niams, sulaukė penkių laidų (1629-1713), rodo, kad mokant negalima 
buvo išsiversti be lietuvių kalbos ne tik XVI amžiaus gale, bet net ir 
XVIII amžiuje. Tą patį rodo ir kiti kalbiniai veikalai, kaip mūsų nepasie- 
kusi K. Širvydo lietuvių kalbos gramatika (Clavis linguae Lithuanicae), 
taipgi „Universitas linguarum Lithuaniae“, išspausdinta 1737 metais, ir 
D. Kleino gramatikos rankraščio santrauka.* 

Iš viso šio nagrinėjimo J. Lebedys daro savaime jau išplaukiančią 
išvadą, kad ką Kraševskis vadino lietuvių, latvių ir estų kalbos kated- 
romis, tebuvo tik šių kalbų noviciate akademijomis vadinamieji rate- 
liai ir pratybos seminarijose. Mažai tikėtina, kad dar bus rasta doku- 
mentų, patvirtinančių Kraševskio teigimą. Studijėlės autorius vis dėlto 
tikisi, kad naujai rasta medžiaga galės dar daugiau papildyti mūsų 
turimas žinias apie lietuvių kalbos vartojimą, mokymą ir studijavimą 
Vilniaus Akademijoje.38 

Betyrinėjant Lietuvos jėzuitų istoriją, ypač lietuviams mokslinin- 
kams vis labiau įsitraukiant į šį tyrimo darbą, XX amžiuje pasikeitė 
pažiūra į jėzuitų ordino Lietuvoje ir jų Vilniaus Akademijos lietuvių 
kalbos vertinimą. Jeigu XX amžiaus pradžioje daugelis, net ir pa- 
tys lietuviai, Vilniaus Akademiją tebelaikė lenkiška institucija, tai šian- 
dien nebent tik kai kurie užsieniečiai mokslininkai, arčiau su šiuo 
klausimu dar nesusipažinę, Vilniaus Akademiją dar iš tradicijos tebe- 
laiko lenkiška įstaiga“? Kai dar XX amžiaus pradžioje Lietuvoje buvo 
manoma, kad vienu iš pagrindinių Lietuvos lenkinimo veiksnių buvu- 
sios ir jėzuitų mokyklos Lietuvoje, tai šiandien tokią pažiūrą tenka lai- 
kyti visai jau pasenusią. Jėzuitai, tiesa, nevisada vienodai rūpinosi lie- 
tuvių kalba. Jeigu Vilniaus Akademinėje šv. Jono bažnyčioje nuo 1581 
metų iki XVI amžiaus galo jėzuitai nuolat turėdavo bent po du nuola- 
tinius pamokslininkus, tai vėliau, XVII ir XVIII amžiuje, jie pasiten- 
kindavo vienu? Kaip rodo statistika, ir lietuviškai mokančių Lietu- 
vos provincijos jėzuitų procentas mažėjo: iš 1740 metais lietuviškai. 
mokančių jėzuitų 184 1770 metais teliko tik 13709: Tačiau mažėjantis 
dėmesys lietuvių kalbai priklausė ne nuo pačių jėzuitų ar jų sieki- 
mų bei programų, bet nuo vis labiau lenkėjančių aukštesniųjų gyven- 
tojų sluoksnių, kurių aukomis jėzuitų ordinas daugiausia laikėsi ir su 
kurių nusistatymu jėzuitams tekdavo skaitytis. Juk Vilniaus Akademijos 
metu Lietuvos didikai ir turtingesnieji bajorai lietuvių kalbą vis labiau 

niekino, telaikydami ją tik paprastu dialektu, kuriuo tekalbėjo liaudis. 
Juk mes negalėtume net įsivaizduoti, kad tais laikais kokiam Lietuvos 
didikui mirus, pavyzdžiui, kas nors viešai sakytų jam pomirtinį pa- 
mokslą ne lotyniškai ar lenkiškai, bet lietuviškai. 

Čia aprašytoji J. Lebedžio studijėlė yra reikšmingas įnašas lietu- 
vių kultūros istorijai, labiau išryškinąs lietuvių kalbos vietą jėzuitinėje 
Vilniaus Akademijoje ir išsprendžiąs klausimą, ar toje akademijoje 
buvo įsteigta lietuvių kalbos katedra. 


Lietuvių kalbos katedros projektas Vilniaus Imperatoriniame 

Universitete 

Kai Vilniaus Akademija rūpinosi lietuvių kalbos kultūra, mielai 
spausdino lietuviškus raštus, kai kurie profesoriai net patys rašė lie- 
tuviškas religines knygas, lietuviškas gramatikas ir žodynus, tai Vil- 
niaus Imperatorinio Universiteto profesorių daugumos nusistatymas bu- 
vo aiškiai priešiškas lietuvių kalbai. Tik pačioje Vilniaus Universiteto 
vadovavimo švietimui pradžioje kai kurie profesoriai rodė iniciatyvos 
tyrinėti lietuvių kalbą ir rinkti medžiagą apie. lietuvių folklorą. 1804 
metais vizitatorius Matuševičius ir 1805 metais prof. P. Golianskis ra- 
gino mokytojus įsijungti į šią veiklą"? Vilniaus Universiteto profe- 
sūros nepalankumas lietuvių kalbai ypač sustiprėjo nuo 1820 metų.“* 

Profesūros nepalankumas lietuvių kalbai buvo daugiausia politi- 
nio pobūdžio. Daugumas Lietuvos bajorijos buvo persiėmęs Lietuvos - 
Lenkijos unijos idėjomis. Lietuvos - Lenkijos unija turėjo reikšti ne tik 
abiejų valstybių, bet ir abiejų tautų susilydymą į vieną tautinę vals- 
tybę, kurios valstybinė kalba turėjo būti lenkų kalba ir kurios val- 
dantysis sluoksnis turėjo būti homogeniškas kalbos ir kultūros atžvilgiu. 
Mokykla turėjo suvienodinti esamus skirtumus, tad ir buvo stengiamasi 
slopinti lietuvių kalbą lenkų kalbos naudai.** 

Sklido pažiūra, kd lenkų kalbos vartojimas esąs politinio bajori- 
jos subrendimo požymis. Kadangi XIX amžiuje vis labiau įsigalėjo 
nuomonė, kad lietuvių kalba tesanti kasdieniškoji, liaudies kalba, tai 
gero tono požymiu pradėta laikyti laisvai lenkiškai kalbėti, kaip XVIII 
amžiuje — prancūziškai. Nuomonė, kad gerai mokėti lenkiškai esąs išsi- 
lavinimo ir gero išauklėjimo požymis, aptinkama nekartą tiek universi- 
teto vizitavimo aktuose, tiek ir privačioje korespondencijoje. Užtat ir 
rektorius Jonas Sniadeckis piktinosi lituanizmais Lietuvos bajorų len- 
kiškuose raštuose.** 

Universitetas, kaip vyriausias to meto Lietuvos švietimo vadovas, 
ypač per savo vizitatorius, uoliai rūpinosi, kad Lietuvos mokyklų moki- 
niai gerai išmoktų lenkiškai.“ Užtat į lietuvių kalbą buvo žiūrima ne- 

palankiai, tik retkarčiais — abejingai. Nebuvo norima leisti lietuviškai 
mokytis net visose parapinėse mokyklose“" „Universitetas pats savo“ 
iniciatyva lietuvių kalbos niekur nebuvo įvedęs“, ir „A. Čartoriskis 
niekur nėra nė žodžiu užsiminęs apie lietuvių kalbos klausimą mokyk- 
loje.“ ?3 

Tvarkydama švietimą Lietuvoje, Vilniaus Universiteto vadovybė 
nė kiek nesirūpino knygomis ir vadovėliais lietuvių kalba. Kai Vil- 
niaus Universitetas buvo uždarytas, Gudijos mokslo apygardos kurato- 
rius klausė buvusiųjų universiteto atstovų, ką aukštoji mokykla, vado- 
vaujanti švietimui, buvo padariusi lietuviškų vadovėlių reikalu. Buvu- 
sieji universiteto profesoriai atsakė, kad universitetas toje srityje nie- 
ko nebuvo nuveikęs.“? Universiteto vadovybė ne tik kad nieko teigiamo 
nėra nuveikusi lietuviškų knygų srityje, bet ji, cenzuruodama knygas, 
visokiais būdais yra sutrukdžiusi spausdinti visą eilę lietuviškų kny- 
gų ir vadovėlių.'00 

Vis dėlto universitete buvo profesorių, palankiau žiūrėjusių į lie- 
tuvių kalbos reikalus. Nors lenkiškos kultūros skleidimu Lietuvoje 
ypatingai rūpinosi iš Lenkijos kilę profesoriai, kėlęs lietuviškų mokyk- 
lų klausimą, buvo lenkas prof. P. Golianskis.! Žemaitis prof. Z. Niem- 
čevskis 1810 metais lapkričio 15 mokslinei universiteto sesijai buvo pa- 
teikęs skaityti ištraukų iš D. Poškos poezijos.!“* Niemčevskis taip pat, 
kaip universiteto tarybos narys, buvo pritaręs lietuviškų knygų ir va- 
dovėlių leidimui.!03 

Ypatingų palankumu lietuvių kalbai yra pasireiškęs Vilniaus Uni- 
versiteto bibliotekininko padėjėjas adjunkto titulu iš Vileikos apskrities 
kilęs Kazimieras Kantrimas (Kontrym).!** Susirašinėdamas su Vilniaus 
Universiteto kuratorium A. Čartoriškiu, Kantrimas pareikšdavo jam nau- 
jų minčių universitetui plėsti. 1822 metais balandžio mėnesį Kantri- 
mas buvo paruošęs platų memorandumą apie orientalistikos katedros 
reikalingumą. Siūlomoji katedra turėjo būti su Vilniaus Universitetu 
susieto didelio Orientalistikos Instituto užuomazga!" Šis užmojis, kaip 
ir Kantrimo siūlytas lietuvių kalbos katedros steigimo projektas ne- 
buvo įvykdytas. 

Čia pateikiu mums labiau rūpimai lietuvių kalbos katedrai Vilniaus 
Universitete steigti Kantrimo paruošto memorandumo lietuvišką ver- 
timą:100 

1822 m. gegužės 17 


LIETUVIŲ KALBA 


1. Lietuviškai kalba kaimo liaudis lietuviškųjų gubernijų didžiau- 
sioje dalyje ir kai kuriose Minsko gubernijos vietose, taipgi žymioje 

šių dienų Lenkų Karalystės dalyje ir beveik visuose Prūsuose „dešinėje 
pusėje. ..!*" Prūsuose, žinoma, ši kalba vartojama ir kai kuriuose mies- 
tuose, o Tilžėje ir Klaipėdoje, iš dalies ir Karaliaučiuje, ja atliekami 
ir prekybiniai reikalai. 

2. Visur, kur ta kalba vartojama, ja atliekama pamaldų, dalis ir 
tikėjimo mokslas liaudžiai. 

3. Keturioliktame amžiuje lietuvių monarchų valdžia buvo išsiplė- 
tusi nuo Baltijos jūros net iki Juodosios jūros; ir Krimas jiems pri- 
klausė pirmosios unijos su Lenkija metu. 

4, Taip galingos kadaise tautos kalba būtinai reikalinga ir pravarti 
aiškinti daugeliui lietuvių, lenkų, prūsų, rusų ir totorių senoves isto- 
rijos detalių. 

5. Prūsuose, būtent Karaliaučiaus Akademijoje, nuo keleto amžių 
yra lietuvių kalbos katedra, ir jos privalomai mokosi visi dvasiškiai, 
kurie rengiasi būti klebonais, taip pat ir tie iš pasauliečių, kurie ruo- 
šiasi būt policijos valdininkais ir teisėjais, būtent kriminaliniais. Be lie- 
tuvių kalbos ten negalima gauti tų tarnybų ir klebonystės. 

6. Rusijos aukščiausiuose monarcho įsakuose yra potvarkis mo- 
kyti visų vietinių kalbų. Tad Tartu Universitete yra viešieji lektoriai 
estų ir latvių kalbų, kuriomis kalba nepalyginti mažiau gyventojų, negu 
lietuviškai. 

7. Visuomenė seniai pageidauja, kad Vilniaus Universitete būtų įves-. 
tas lietuvių kalbos mokslas. Tatai įvykdyti visai nesunku, mažomis iš- 
laidomis. 

8. Raseinių apskrityje gyvena dvarininkas (neturtingas, vis dėlto 
turįs savo nuosavą dvarelį) ponas Leonas Uvainis (originale „Uwoyn“, 
A.R.). Jis moka senovės kalbas: hebrajų, graikų ir lotynų iš naujųjų 
kalbų: ispanų ir rusų, bet neblogai prancūziškai ir vokiškai. Užsiėmęs 
mokslais, nuo daugelio metų atsideda ypatingai lietuviškų senybių da- 
lykui. Tam dalykui atliko kelionę į Vokietiją, stebėdamas herulių palai- 
kus. Turi atitinkamą biblioteką ir nuolatos yra atsidėjęs senosios ir 
naujosios lietuvių kalbos etimologiniam žodynui su istoriniais sampro- 
tavimais. Tai yra eruditas, naudingai dirbąs nuošaliai savo namuose; žmo- 
gus nejaunas, bet sveikas ir žvalus ir darbą ir mokslą be galo mėgstąs 
ir jiems visai atsidėjęs; būdo malonaus ir draugiško. 

9. Galima taip padaryti, kad jis per savaitę čia atvažiuos su savo 
rankraščiais. Tada įsitikinsime apie jo vertę ir erudiciją; teks taip pa- 
sielgti: 

10. Padaryti jį universiteto garbės nariu ir, šalia to, lietuvių kal- 
bos lektorium su 300 alga ir su trijų kambarių butu, kurį galima duoti 
seminarijos namuose, nes nevedęs. 

11. Lietuvių kalbos ir stiliaus pratybas atlikinėti būtų įpareigoti vi- 
si žemaičių Vyriausiosios Seminarijos klierikai, tap pat lankytų ir Vil- 
niaus Seminarijos klierikai; panašiai ir kai kurie Mokytojų Seminari- 
jos kandidatai. Tuo mokslu naudotųsi taip pat ir turintieji galvoje vė- 
liau valdininkauti apskrityse, kur lietuvių kalba visuotinė, nemažiau 
ir atsidedantieji giliau tyrinėti šiaurės tautų, būtent viduramžių, istori- 
ją, iki šiol jokio krašto mokslininkų neišaiškintą ir labiausiai laukian- 
čią, kad išaiškintume mes, kaip palikuonys tų barbarų, kurie kadaise | 
įsibrovę užplūdo visus Europos pietus ir vakarus. 

12. Ponas Uvainis turėtų patogią progą baigti savo literatūrinius 
darbus ir išleisti savo etimologinį žodyną, kuris būtų didelė istorijai 
ir mokytiems tyrinėtojams paslauga. 

13. Ivedant Vilniaus Universitete lietuvių kalbą būtinai reikia pa- 
naudoti ne ką kitą, kaip tik eruditą. Priešingai tas dalykas virs pajuo- 
ka ir panieka, 

14. Išskyrus poną Uvainį, iš lenkų tikrai neturime nieko tinkamo 
tam reikalui. Gali atsirasti didelis skaičiųs neišmanančių tikrojo moks- 
lo prigimties ir savybės ir įsivaizduojančių, kad. tam reikalui pakan- 
ka mokėt išmokus vartojant lietuviškai, arba — tai yra tas pat — že- 
maitiškai. Tačiau tokių žmonių mokslas būtų panašus į kaimuose sako- 
mus lietuviškus pamokslus, kurių valstiečiai dažniausiai nesupranta. 

15. Jeigu ponas Uvainis nepatiktų, geriau sumanymą atidėti iki 
tinkamesnio laiko arba pagaliau atsikviesti kokį mokytą vokietį iš Ka- 
raliaučiaus. Tačiau tas paskutinis dalykas daug kainuotų, o ponas Uvai- 
nis gali susitarti už mažą atlyginimą, grąžinantį jam tiktai tai, ko jis 
neteks, apleisdamas savo nuosavą namą ir kaimo ūkį. 


Nesama žinių apie tolesnį Kontrimo memorandumo likimą. Nežinia, 
kaip reagavo į šį memorandumą kuratorius A. Čartoriskis, nežinia, kaip 
reagavo į jį universitetas, o gal ir iš viso nereagavo. Nežinant tolesnio 
šio memorandumo likimo, nėra pagrindo dėl jo neįvykdymo ko nors 
kaltinti. Čia veikiausiai bus visą reikalą nulėmusios politinės aplinky- 
bės. Kai valdžia pradėjo persekioti universitetą, jo vadovybei teko rū- 
pintis ne plėsti, bet išlaikyti tai, kas turėta. Šis memorandumas yra 
dar vienas įrodymas, kad lietuvių kalba rūpinosi ne vien tik pamažu au- 
ganti susipratusių lietuvių studentų grupė, bet ir nevienas universiteto 
profesorius ar pareigūnas. 

ABSTRACT 


LANGUAGES OF INSTRUCTION AND THE USE OF LITHUANIAN 
AT THE OLD UNIVERSITY OF VILNIUS (to 1832) 


ANTANAS RUKŠA, Ph. D. 


During the first two hundred years of the University of Vilnius 
Latin was the absolute language of instruction. Latin remained as the 
main language of instruction up to 1816. It also remained the language 
of instruction in the various colleges of the university until their demise 
in 1842. The University of Vilnius was not the only institution of higher 
learning to use Latin as the main language of instruction. Vienna and 
Cracow used Latin even longer than the University of Vilnius. 


In Lithuanian scholarly works Biržiška is the first to mention the 
use of the Lithuanian language as a means of instruction at the Univer- 
sity of Vilnius. He based his work on Kraszewski and as early as 1912 
and later in his book Senasis Vilniaus Universitetas claimed that in about 
1620 a chair for the study of Lithuanian, Latvian, and Estonian was 
established and that Konstantinas Širvydas was the main lecturer for 
Lithuanian. Biržiška did not present any new sources to substantiate 
his statements. 

More recently, in 1966, Prof. Jurgis Lebedys, of the University of 
Vilnius, published a new study in Acta Baltica-Slavica dealing with this 
topic. Lebedys sheds new light on Kraszewski's sources and through 
painstaking analysis of primary sources reveals that Kraszewski was in 
error when he attributed the study of various languages to the Univer- 
sity of Vilnius. Lebedys points out that the letters in guestion reveal 
that what was established was study groups at the novitiate level, avail- 
able for the most part to students studying for the priesthood. 


These new facts shed much needed light on the study of Lithuanian 
cultural history and attempt to answer the guestion of the establishment 
of the Lithuanian language chair at the University of Vilnius. 

Provided in this study is a document relating to the establishment 
of a Lithuanian language chair at the University of Vilnius dated in 
May of 1822. This document, reguests the establishment of such a chair 
by Kazimieras Kantrimas (Kontrym). It appears that his reguest was 
not approved. No further information is available about the fate of this 
document. The document does prove that interest in the Lithuanian 
language was present and efforts to formalize its study were being 
taken by a number of individuals. 


RUKšA, ANTANAS, klasikinis filologas, pedagogas, g. .1900 (Ph. D:) 


Baigė VDU humanitarinių mokslų fakultetą 1933 metais. Diplominis darbas: Ką 
randame bendrą Vergilijuje ir Donelaityje? 1936 metais Vienos Universitete įgijo 
dr. phil. laipsnį. Disertacija: De vocibus vulgaribus, guae inveniuntur in -apostolorum 
epistolis, guae guidem sunt litterarum sacrarum editionis vulgatae. Disertacija iš- 
spausdinta Kaune, 1939 metais, Nuo 1939 metų Vytauto Didžiojo Universiteto Lek- 
torius, 1940-1944 Vilniaus univ. vyr. asistentas ir docentas. 1946-1949 Pabaltijo 
univ. e. o. prof. 1954-1957 Vasario 16 gimnazijos mokytojas ir direktorius. Paskel- 
bęs visą eilę studijų ir straipsnių. Žiūr. LE. 

KAIP LENKAI 1920 M. LIEPOS MĖN. 
UŽLEIDO VILNIŲ RUSAMS IR ATIDAVĖ 
LIETUVIAMS 


Pulk. POVILAS ŽILYS 


1. Aplinkybės, vertusios lenkus grąžinti Lietuvai Vilnių 


Liepos 4 d., t.y. tą pačią dieną, kada Tuchačevskio armijos pradėjo 
pulti lenkus lietuvių - gudų fronte, Lenkijos užsienio reikalų ministras 
Sapieha telegrafavo į Kauną, kad lenkų vyriausybė nusprendė pri- 
pažinti Lietuvos seimą ir jo paskirtą vyriausybę de facto. Po šio pri- 
pažinimo turėjo būti užmegzti normalūs santykiai ir išspręstas Vilniaus 
klausimas, atseit, jis grąžintas Lietuvai. Klausimą gan greitai išsprendė 
pasunkėjusi Lenkijos padėtis ir Santarvininkų, ypač anglų, intervencija. 
Lenkų nepasisekimas Ukrainos fronte ir sėkmingai pradėta rusų ofen- 
zyva lietuvių - gudų fronte, kai dėl jos subraškėjo pirmomis dienomis 
visas jų frontas, vertė juos susirūpinti. 

Lenkijos ministras pirmininkas Grabskis išvyko į užsienį prašyti 
Santarvininkų pagalbos. Santarvininkai, atsižvelgė į kritišką Lenkijos 
padėtį ir susirinkę Spa mieste (Belgijoje) svarstė su pirmininku Grabs- 
kiu priemones padėti jai. Ministras pirmininkas Grabskis davė tam tik- 
rus pasižadėjimus Aukščiausiai Santarvininkų Tarybai. Juos kuo trum- 
piausiai galima išreikšti šiais 4 punktais: 1. sprendžiant ginčą su rytų 
kaimynu (Rusija), Lenkija sutinka atitraukti savo kariuomenę iki Aukš- 
čiausios Tarybos 1919.XII.8 nustatytos linijos; 2. Mažojoje Lenkijoje (Ga- 
licijoje) lenkų kariuomenė nustoja kovoti paliaubų pasirašymo metu 
laikomojoje linijoje; 3. Lenkija sutinka atiduoti Vilnių su apylinkė- 
mis Lietuvai ir priimti Aukščiausios Tarybos sprendimą nustatant sie- 
ną tarp Lietuvos ir Lenkijos; 4. taikos sutartis tarp Lenkijos ir bol- 

ševikinės Rusijos bus pasirašyta Santarvininkų globojamoje konferen- 
cijoje. 

Šiomis sąlygomis Santarvininkai sutiko tarpininkauti susodinti Len- 
kijos ir Rusijos atstovus prie taikos derybų stalo. Tarpininkavimo mi- 
sija buvo pavesta atlikti Anglijos užsienio reikalų ministrui Curzonui. 

Sovietų Rusija, gavusi Curzono notą, visą savaitę delsė atsakyti 
ir pagaliau tą pasiūlymą atmetė. Ji sutiko derėtis su lenkais be tar- 
pininkų. Derybos prasidėjo Minske (pagal gen. Weygand - Baranovi- 
čiuose) liepos 22 d., kada Tuchačevskio armijos jau buvo peržengusios 
Nemuno - Ščaros ribą. Sovietinė Rusija, pasiekusi frontuose didelių lai- 
mėjimų, statė lenkams sunkias sąlygas. Kišosi į jų vidaus reikalus. Rei- 
kalavo klauzulės apriboti Lenkijos ginkluotas pajėgas, apibrėžti jų or- 
ganizaciją. 

Tuo tarpu Santarvininkai, kai jų tarpininkavimo pasiūlymas bu- 
vo atmestas, pradėjo visokeriopai remti lenkus. Liepos 25 d. į Varšuvą 
atvyko prancūzų vyriausybės ir maršalo Focho siunčiamas gen. Weygand, 
kuris, Lenkijos vyriausybės prašomas, bendradarbiavo su lenkų ka- 
riuomenės štabo viršininkų gen. Rozwadowskiu. Tuo pačiu metu į 
Lenkiją atvyko ir speciali anglų - prancūzų misija vietoje svarstyti klau- 
simų, susietų su pagalbos teikimu. Teikiant pagalbą, susidurta su ne- 
numatytais sunkumais. 

Liepos 25 d. Vokietijos vyriausybė buvo paskelbusi neutralitetą 
ir uždraudė vežti per Vokietijos teritoriją ar išvežti ginklus ir karo 
medžiagas abiem kariaujančioms valstybėms. Aišku, Vokietijos mostas 
taikytas Lenkijai pakenkti. Per Čekoslovakiją Lenkijai siunčiamos siun- 
tos dingdavo, nes čekoslovakai nemėgo lenkų. Bolševikų suagituoti gelž- 
keliečiai nustumdavo Lenkijon siunčiamus vagonus ant atsarginių bė- 
gių ir sunku būdavo juos surasti. Santarvininkams įsikišus, siuntų 
transportas gelžkeliais susitvarkė. Ypač su dideliais sunkumais susidurta 
Dancigo uoste, kai darbininkai paskelbė streiką ir atsisakė iškrauti 
laivus su Lenkijai siunčiamomis gerybėmis. Mieste stovėjusieji anglų 
kariuomenės daliniai iškrovinėjo laivus su Lenkijai skirtomis siuntomis, 

Lenkų vyrausybės politinis žingsnis — sutikimas derėtis Santarvi- 
ninkų pasiūlytomis sąlygomis padėjo žymia dalimi jai laimėti vėliau 
karo lauke. Be Santarvininkų pagalbos Lenkija tikriausiai būtų buvusi 
rusų bolševikų okupuota, 


2. Kokios lenkų jėgos gynė Vilnių bei jo apylinkes 


Lenkų kariuomenės vadas J. Pilsudskis liepos 9 d. išleido įsakymą 
ir nustatė visam rytų frontui (lietuvių - gudų ir ukrainiečių) šią pasi- 

traukimo ribą, pradedant nuo pietų: upė Zbruc-- Tarnopol - Brody, 
priedanga iš rytų pusės — upė Styr - Luniniecas (I pas. karo metu vo- 
kiečių apkasų linija), ir reikiamoje aukštumoje Vilniaus rajono gyni- 
mas, atsižvelgiant į ten susidariusią padėtį. Be to, buvo įsakyta, pasi- 
traukus į tą ribą, pergrupuoti jėgas aktyviam gynimuisi, sudarant stip- 
rias grupes, tarp kurių ryšiai turėjo būti palaikomi silpnesnėmis jėgomis. 

Iš to matome, kad vyriausias kariuomenės vadas rūpinosi Vil- 
niaus gynimu, tik, galima sakyti, pavėluotai, nes liepos 9 d. rusai bolše- 
vikai jau buvo pasiekę Švenčionis. 

Gen. št. kpt. Przybylskis priekaištauja gen. Želigowskiui, kad jis 
traukėsi ne į vakarus, kad pastotų rusams kelią į Vilnių, bet į pietus. 
Gen. Želigowskis aiškinasi, kad jis buvo užsimojęs žygiuoti su savo 
grupe į Vilnių ir jį ginti, bet 1-sios armijos vadas įsakęs jo grupei 
žygiuoti į Lydą. Lietuvių - gudų fronto vadas gen. Szeptyckis aiški- 
nasi, kad visa tai vyko prieš jo valią. 

Kaip matome, klausimas gan painus. Mums svarbu išsiaiškinti ir 
nustatyti, kokios lenkų jėgos gynė Vilniaus apylinkes bei patį mies- 
tą. 

Kaip žinome, lenkų 1-sios armijos kairįjį sparną sudarė gen. Že- 
ligowškio grupė, kuri traukėsi nuo Šarkauščinos, per Woropajewą, Pa- 
stovį, Kobilninką, Žodiškes, Salas, Ašmeną, Lydą, Skidlius. Tarp tos 
gen. Želigowskio grupės traukimosi linijos ir demarkacijos linijos su 
Lietuva susidarė apie 70-100 km baras, kuriame puolė rusų bolše- 
vikų IV-ji armija. Iš lenkų pusės tą- barą gynė: 

1. Plk. Sawickio apie pulko dydžio rinktinė, su artilerija. Ji, su- 
mušta pagrindinėje pozicijoje tarp Dauguvos ir Jelnia, rusų spaudžia- 
ma traukėsi ir besitraukdama greičiausiai ištirpo - pasklido, nes apie 
ją tikrų žinių neužtinkama. 

2. Antroji lietuvių - gudų divizija, kuri sustiprinta (pagal M. Bir- 
žišką) Nemuno šauliais, saugojo demarkacijos liniją su Lietuva. Rusams 
pradėjus pulti lietuvių - gudų fronte, lenkų vadovybė nutarė tą di- 
viziją surinkti ir sutelkti Švenčionių apylinėkje, laikant ją rezervu 
Vilniui ginti. Tos divizijos surinkimas ir sutelkimas turėjo būt vykdo- 
mas palaipsniui. 

Kadangi lenkai nesilaikė Santarvininkų arba marš. Focho nusta- 
tytos demarkacijos linijos ir vietomis buvo gana giliai įsibrovę į lie- 
tuvių pusę, tai liepos 5 d. lenkų karo vadovybė įsakė pasitraukti dviem 
lietuvių - gudų divizijos dalims iki marš. Focho nustatytos demarka- 
cijos linijos. 

3. Tenka dar pažymėti etapo dalys, kurios buvo įjungtos į Vil- 
niaus gynybą, bet, atrodo, jos buvo negausingos, nes, gen. Želigows- 

kio teigimu, pasitraukus į Gardiną, tos etapo dalys buvo prijungtos“ 
prie antros lietuvių - gudų divizijos ir sudarė iš viso apie 1500 vyrų. 

4, M. Biržiška rašo, kad liepos 12 d, Vilniaus lenkų spaudoje buvo 
pasirodęs Kauno peoviakų globėjo majoro M. Koscialkowskio šaukimas 
savanorių Vilniui ginti, bet neturėjo pasisekimo. Pagal Lossowskį, sa- 
vanorių dalinys buvo sudarytas. 

Tokios buvo jėgos, kurios galėjo būti panaudotos Vilniui ginti, 

Kai lenkų armijos (1 ir 4) buvo pasitraukusios į senų vokiečių ap- 
kasų liniją ir gen. Želigowskio grupė, atseit, pirmosios armijos kairysis 
sparnas siekė Svierių ežero apylinkes, Przybylskio antrą lietuvių - 
gudų diviziją, mes randame įjungtą į Mikališkės - Nemenčinės gynimo 
liniją. 
Rusų armijai paspaudus, šios divizijos dalis, su etapo dalimis, lie- 
pos 14-15 d. naktį atsidūrė Varėnoje, kur mėgino pereiti tiltą. Kai lie- 
tuviai, laikydamiesi neutraliteto, pastojo kelią, pėstininkai ir raiteliai 
perbrido upę, gurguolės pasinaudojo gelžkelio tiltu. Vėliau toji divi- 
zijos dalis, sujungta su etapo dalimis, buvo panaudota Gardinui ginti. 
Kai rusai priartėjo, ji pasitraukė į Sokolką ir net į Balstogės apylinkes. 

Kitoks likimas ištiko kitą tos divizijos dalį, ketvirtą brigadą. Toji 
brigada, turėjusi 3500 vyrų ir 16 pabūklų, veikė į š. v. nuo Vilniaus, 
atseit, palei demarkacijos liniją. Liepos 13 d. tos brigados vadui buvo 
pasiųstas įsakymas trauktis į Vilnių, bet jis atsisakė tą įsakymą vyk- 
dyti ir teisinosi, jog brigada netoli Vilniaus turi užėmusi stiprią pozi- 
ciją. Kai rusai liepos 14 d. užėmė Vilnių ir pasistūmėjo į priekį, jie 
užkirto brigadai pasitraukimo kelią į pietus. Ji turėjo pasukti į va- 
karus ir pereiti demarkacijos liniją. Ties Kazimieriškiais (6 km nuo 
Vievio) susidūrė su mūsų komendantūros daliniu. Pagaliau brigados 
daliniai peržengė demarkacijos liniją ir buvo nuginkluoti — internuoti. 

Kai liepos 10 d. Lenkijos ministras pirmininkas Spa konferencijoje 
sutiko atiduoti Vilnių Lietuvai ir pavesti Santarvininkų Aukščiausiai 
Tarybai ateityje išvesti sieną tarp Lietuvos ir Lenkijos, rusai bolševikai 
jau turėjo užėmę Švenčionis. Tuo pat metu, liepos 12 d., Maskvoje buvo 
pasirašyta taikos sutartis su Tarybų Rusija. Pagal ją, Lietuvai grąžintas 
Vilnius ir Lenkijos užgrobti plotai. 

Kaip matome, beveik tuo pačiu metu Vilnių atidavė Lietuvai Len- 
kija ir Sovietų Rusija. Dabar tenka pažvelgti, kaip lenkai praktiškai 
vykdė savo pasižadėjimą. Jie vykdė jį Vilniuje ir Kaune ir abiem atve- 
jais pavėluotai. 

Kaip jis vykdytas Vilniuje, matome iš M. Biržiškos* aprašymo: 


* Dėl mūsų sostinės. 

„VII.14-toji... Nors atostogų metu gimnazijoje pamokų, tad ir mokinių 
nėra, bet iš papratimo ir pastarųjų dienų neaiškumo bei atmainų lau- 
kimo raginamas anksti keliuos, taip pat ir šeima. Ateina Ig. Jonynas, 
dar vienas kitas komitetininkas ir šiaip pažįstamas. Šnekamės, bet 
ir pro langą domimės, kad gatvėje tuščia ir ramu. Kur-ne-kur gais- 
relis — tai degina ir plėšia vieną kitą sandėliuką. Tik štai skubiai gim- 
nazijon atbėga legionininkė ir praneša, jog Vilniaus lenkų kariuomenės 
vadas Hupertas prašo du lietuvių komiteto narius (dw6c panėw z ko- 
mitetu Litewskiego) tuojau pas jį atvykti. Nesutikęs, kad vykčiau, nes 
gal čia žadama sulaikyti ir traukiantis iš Vilniaus išvežti įkaitu, nuvyko 
su legionininke Ig. Jonynas, laikinojo lietuvių komiteto sekretorius, 
tikėdamasis, jei kils ginčas dėl per mažo atvykstančių skaičiaus, laimėti 
laiko ir nuo suėmimo išsisukti. Neramiai laukiame jo sugrįžimo ar 
bent kokios žinutės. O čia štai Šv. Jurgio — Adomo Mickevičiaus gat- 
ve pro gimnaziją ir į šonines gatves prašoksta raudonarmiečių raite- 
liai su atkištais kardais. Dar kiek —ir pasirodė mokytojas Povilas Gai- 
delionis, pro kurį gatvėje praūžė raudonarmiečiai šaukdami „ura, 
Vilna naša“, bet į jį jokio dėmesio neatkreipė. „Tai džentelmėnai“, pa- 
reiškė mums Gaidelionis, stebintiems apdriskusius karius. Ir dar kiek 
— pagaliau — grįžta uždusęs Jonynas ir pasakoja: nuvestas komen- 
dantūron, išgirdęs Huperto tiesiog nelauktą pareiškimą: „Otrzymalem 
rozkaz z Warszawy oddač Wilno Litwinom“ (iš Varšuvos gavau įsakymą 
atiduoti Vilnių lietuviams). 

Tik Jonynas nurodė, kad komitetas neturi priemonių pranešti apie 
tai Kaunui ar bent besiartinančiai Lietuvos kariuomenei, nes neturi 
automobilio. Hupertas buvo bežadąs duoti automobilį, kai įbėgo legio- 
nininkės šaukdamos, jog maskoliai jau mieste. Hupertas nesuskubo 
nė raštu patvirtinti savo potvarkio, tik pasakė aliarmą numalšinsiąs ir 
tuomet duosiąs automobilį; o šiuo tarpu pavedė Jonyną dviejų legioni- 
ninkių apsaugai gimnazijon grįžti ir pats dūmė iš komendantūros. 
Grįždamas iš komendantūros Jonynas pateko į susišaudymą, kur le- 
gionininkės cypdamos glaudėsi prie tvoros, o jis per kiemus ir per tvo- 
ras jau vienas pasiekė mus. Taip tai Varšuva atidavė mums Vilnių.“ 

Biržiškos liudijimu, tą pačią dieną po pietų į Vilnių įžengęs lie- 
tuvių kar. Černiaus vadovaujamas dalinys. Jis rado mieste jau rau- 
donarmiečius. Lietuviai apsistojo Šnipiškėse. 

Dabar tenka pažvelgti, kaip lenkai „perdavė“ Vilnių lietuviams Kau- 
ne. Aiškinant šį klausimą, tenka susidurti su gana stambiais skir- 
tumais. 

Tuometinis mūsų krašto apsaugos ministras ir vyriausias kariuo- 
menės vadas plk. ltn. K. Žukas yra išleidęs savo atsiminimus „Žvilgsnis 

į praeitį“. Atsiminimai, matyti, parašyti iš atminties, todėl netikslios 
datos ir kai kurių įvykių aprašymai nesiderina su tikrove. 

Žukas rašo, jog bene liepos 19 ar 20 d. į Kauną iš Varšuvos per 
Suvalkus atvykęs Pilsudskio įgaliotinis gen. št. pulk. Rylskis jam pa- 
reiškęs: „Ponas maršalas atiduoda Vilnių broliams lietuviams.“ Kadan- 
gi jis žinojo, kad Vilnius jau užimtas rusų bolševikų, tai iš tokios do- 
vanos tik pasijuokęs. 

Yra gerai žinoma, kad rusai užėmė Vilnių liepos 14 d., todėl K. Žu- 
kas vėluoja. Taip pat gerai žinoma, kad liepos 20 d. tas pats rusų kava- 
lerijos korpusas, kuris užėmė Vilnių, buvo jau pasiekęs Gardiną ir jį 
paėmęs. 

Pagal Lossowskį, plk. lin. Rylskį siuntė į Kauną ne maršalas Pilsuds- 
kis, bet lietuvių - gudų fronto vadas gen. Szeptyckis. Tai buvo pa- 
daryta po to, kai liepos 5 d. lenkų vadovybė nusprendė atitraukti nuo 
demarkacijos linijos II-ją lietuvių - gudų diviziją ir sutelkti ją Šven- 
čionių rajone, skiriant rezervu Vilniui ginti. Lenkų fronto vadovybei rū- 
pėjo sužinoti, kaip laikysis lietuviai atitraukus kariuomenę nuo demar- 
kacijos linijos, ypač dėl lenkų pralaimėjimo fronte. Lossowskis rašo, 
kad lenkų karo vadovybė tikėjosi išlaikyti Vilnių ir atitraukdama ka- 
riuomenę nuo demarkacijos linijos. Tuo tarpu Lietuvos vyriausybė — 
pasak Lossowskį — turėjo kitus tikslus. Ji suprato, kad su lenkų pra- 
laimėjimu artėja seniai laukiamoji proga Vilnių atsiimti. Kaune žinota 
kad derybos Maskvoje linksta į gerą pusę, ir jos drąsino lietuvius. Lie- 
pos 12 d. kariuomenės vadas išleido specialų įsakymą, kuriame buvo 
skelbiama, jog atėjęs laikas grąžinti Lietuvai jos sostinę Vilnių. Įsa- 
kyta užimti plotus iki Focho linijos ir drauge aiškiai pažymėta, kad 
Vilniaus grupės vadas įžengtų į Vilnių prieš rusams jį užimant... Įsa- 
kyme dar pridurta, kad, pagal turimus duomenis, lenkų daliniai ne- 
sipriešins lietuviams. 

Lietuviai neslėpė savo užsimojimų. Kaune reziduojančios Santar- 
vininkų misijos painformavo apie tai lietuvių - gudų fronto vadą gen. 
Szeptyckį. Pagaliau liepos 11 d. lietuvių kariuomenės vadovybė be- 
tarpiškai kreipėsi į plk. ltn. Rylskį su propozicija atiduoti Vilnių. Plk. 
Rylskis telegrafavo į Vilnių ir Varšuvą, klausdamas direktyvų. Lie- 
pos 12 d. gen. Szeptyckis kreipėsi į vyriausiąjį vadą dėl direktyvų tuo 
klausimu. Iš Varšuvos gautas atsakymas — ginti Vilnių nuo rusų boėlše- 
vikų ir lietuvių. Kadangi tuo laiku kariniu požiūriu jau nebegalėjo 
būti vilties apginti Vilnių, tai Pilsudskio atsakymas nesuprantamas. Jis 
lyg nesuderinamas su Szeptickio duota telegrama, apie kurią rašo Los- 
sowskis, ir kurioje buvo paaiškinta, kad Kaune vedamos derybos turi 
tikslą nuraminti lietuvius. 

Liepos 13 d. iš Kauno traukiniu išvyko dalinys, skirtas būti Vilniaus 
komendantūra. Ties Kazimieriškiais (6 km nuo Vievio) jį apšaudė len- 
kai, kurie dar neturėjo įsakymo nesipriešinti lietuviams ir leisti jiems 
vykti į Vilnių. Kaip tik to susidūrimo metu bolševikų kavalerijos da- 
liniai įžengė į Vilnių. 

Taip lenkai atidavė mums Vilnių ir vykdė Spa derybose Santarvi- 
ninkams duotus pažadus, 


3. Lietuvių kariuomenės įžengimas į Vilnių ir jo kraštą 


Lenkams pradėjus trauktis nuo demarkacijos linijos ir apskritai 
nuo rusų, mūsų kariuomenės dalys užiminėjo jų apleidžiamus plotus. 
Liepos 7 d. pasiekė Laukėsą, Toržaką, Drisvetus. Liepos 9 d., kada bol- 
ševikai užėmė Švenčionis, mūsų kariuomenė įėjo į Dūkštą, Tauragnus, 
Kuktiškius, Skudutiškį ir Aluntą. Liepos 10 d. užimti Šešuoliai, Širvin- 
tos ir Musnikai ir 11 d. Inturkė, Dubingiai, Paberžė, Kernavė ir Gied- 
raičiai, Liepos 12 d. mūsų kariuomenė įžengė į Linkmenis, Kaltinėnus ir 
pasiekė gelžkelio liniją Kalkūnai - Ignalinas ir liepos 13 d. — Maišiagalą. 

Liepos 15 d. mūsų daliniai įžengė į Vilnių. Kaip jie buvo sutikti, 
rašo M. Biržiška: „Tiktai VII. 15 Ladigos vadovaujama lietuvių kariuo- 
menė užėmė Nemenčinę, Lentvarį ir įžengė į Vilnių, džiaugsmingai 
sutikta ne tik lietuvių, bet gudų, žydų ir net lenkų. Pasirodė lietuvių 
vėliavos. Susitikęs su Ladiga Gaj net pasibučiavo. Įsteigta lietuvių ko- 
mendantūra su komendantu Kurkausku. Praeinant kariuomenei pro mū- 
sų gimnaziją, smarkios patriotės daktarienės Em. Vileišienės ir kitų tau- 
tiečių buvau beveik stumte išstumtas kariuomenę pasveikinti. Tad, at- 
sistojęs prieš raitelių vadą — nežinau jo pavardės — pareiškiau Vilniaus 
lietuvių džiaugsmą sulaukus savo kariuomenės ir senos sostinės grįži- 
mo Lietuvai...“ . 

Liepos 16 užimti Marcinkonys ir Varėna; 18— Druskininkai ir 
Ratnyčia; 19 — Seinai, 20 — Vidžiai, Melagėnai, Pažemenė o 21 pa- 
siekta vieškelis Breslava - Opsa - Vidžiai; liepos 30 mūsų kariuomenė 
užėmė Suvalkus. 

Rugpiūčio 6 d. buvo pasirašyta sutartis su rusų bolševikų karo 
vadovybe dėl kai kurių iš lenkų atimtų plotų perleidimo Lietuvai. 
Perleisti skirti žemės plotai suskirstyti trimis zonomis: pirmoji nuo 
pačios šiaurės iki Naujųjų Švenčionių; ją sutiko rusai tuojau perleisti; 
antroji zona, su Vilniumi iki Valkininkų paralėlės pasižadėta perleisti 
po mėnesio; trečios zonos, pietinės, perleidimo laikas nebuvo nustatytas, 
nes ten vyko karo veiksmai. | 

Geležinkelio linija Daugpilis - Vilnius - Gardinas buvo paliktas ru- 
sų rankose, nes ji — svarbi tiekimo arterija rusų armijai. Vilniuje 
turėjo pasilikti rusų etapo komendantūra iki karo pabaigos. 

Apskritai su rusais sunku buvo susikalbėti, dar sunkiau jais pa- 
sitikėti. 

Nesusipratimams išvengti Vilniuje pasiliko tik mūsų komendan- 
tūra su savo daliniu. 

Rugpiūčio 8 d. mūsų kariuomenė pasiekė Augustavo perkasą, 10 d. 
užėmė Švenčionis ir Švenčionėlius. 

Rugpiūčio 12 d. buvo atstatytas susisiekimas gelžkeliais: plačiuoju 
tarp Kalkūnų ir Pabradės, o siauruoju tarp Švenčionėlių ir Pastovio. 

Kol rusams sekėsi, jie buvo sunkiai sukalbami. Kai jie rugpiūčio 
17-19 d. katastrofiškai pralaimėjo didelį mūšį prie Varšuvos, pasidarė 
nuolaidesni, sukalbamesni. Pradėjo sparčiau evakuotis iš užimtų zonų. 
Tad ir mūsų kariuomenės galėjo rugpiūčio 26 d. įžengti į rusų paliktą 
Vilnių ir iki 30 d. pasiekti Rodūnę ir Lipską. 

Mūsų kariuomenės vadovybė užsibrėžė tikslą kuo greičiausiai pa- 
siekti valstybinę sieną, nustatytą Maskvos sutartimi. Tam reikalui mūsų 
divizijos buvo šiaip išdėstytos: 

1. Šiaurinėje Vilnijos dalyje veikė III pėstininkų divizija; 

2. Centrinėje, Vilniaus apylinkėje, įstatyta I pėstininkų divizija; 

3. Suvalkijoje pradžioje veikė Marijampolės grupė, vėliau II pės- 
tininkų divizija. 

Taip mums planuojant, rugpiūčio 28 d. mūsų priešakiniai daliniai 
Augustave susitiko su lenkų daliniais. Po to prasidėjo nauji rūpes- 
čiai ir vargai. į 


4, Nepagrįsti kaltinimai lietuviams 


Sunku rasti lenką, kuris neišgalvotų įvairių kaltinimų lietuviams. 

Dėl nepasisekusios Vilniaus gynybos gen. št. kpt. Przybylskis meta 
kaltinimus lietuviams. Esą lietuviai nesilaikė neutraliteto. Kritiškiausiu 
momentu jie smogė lenkams į nugarą, nubloškė jų dalinius Lydos kryp- 
timi ir tuo smūgių atidarė rusams kelią į Vilnių ir Gardiną. Tą lie- 
tuvių smūgį į lenkų nugarą Przybylskis suktai ir riebiai atvaizduoja 
schemoje, 

Dėl tokių kaltinimų reikia paaiškinti. Iš gen. Želigowskio atsi- 
minimų žinoma, kad jis su savo grupe buvo nusprendęs iš Kabilninko 
trauktis į Vilnių ir, prijungęs prie savo grupės II lietuvių-gudų diviziją, 
jį ginti. Tuo tarpu 1-sios armijos vadas įsakė jam žygiuoti į Lydą. 

Tačiau Przybylskis gražiai pavaizduoja bendroje schemoje, kaip II 
lietuvių - gudų divizija gynė Vilnių Nemenčinės - Mikališkės riboje ir 
kaip tie piktieji lietuviai smogė jai į nugarą. Bet jis nepažymi, kada tai 
buvo. 

Lietuviai jokių lenkų dalinių nenubloškė Lydos kryptimi, nes gerai 
žinoma, kad II lietuvių - gudų divizijos viena dalis su pagalbinėmis 
grupėmis pasitraukė į Varėną, kita dalis, IV brigada, buvo rusų nublokšta 
į vakarus, perėjo demarkacijos liniją ir buvo lietuvių internuota Kruo- 
nio, Kaišiadorių apylinkėje. 

Gen. Weygand savo paskaitoje blogai atsiliepė apie Lenkijos kaimy- 
nus, kurie užblokavo ją vargšę, nepraleido nei ginklų, nei amunicijos, 
kurie Lenkijai tada buvo labai reikalingi... O Lietuva buvusi „raudo- 
nųjų rankose“ (W ręku czerwonych) ir ten susidarė tiltas tarp Ryt- 
prūsių ir Rusijos. Apskritai Lietuvai prikišama nesilaikius neutraliteto, 
rusų bolševikų belaisvių perleidimas per Lietuvos teritoriją. 

„Gerai žinoma, kad Varšuvos ar Vyslos kautynėse Tuchačevskio 
vadovaujama rusų armijų grupė buvo labai sumušta ir pakriko. Pakri- 
kusioms armijoms persekioti ir atkirsti jų likučiams pasitraukimo kelius 
lenkai pasiuntė 4 armijas šiaurės kryptimi. Tačiau pro tas armijų užtva- 
ras dalis sumuštų rusų armijų prasiveržė ir prisijungė prie savųjų Nemu- 
no riboje. Didelė dalis internavosi Rytprūsiuose. Todėl netenka ste- 
bėtis, kad rusai, bėgdami nuo lenkų, prasiverždavo pro silpnas lietuvių 
kariuomenės užtvaras, arba atbėgdavo iš Rytprūsių, kur, pasak patį 
gen. Weygandą, buvo internuota apie 50.000-100.000 rusų karių. 

Jei 4 lenkų armijos neįstengė sugaudyti bėgančių rusų karių, tai 
nėra jokio pagrindo kaltinti lietuvių, kai pro silpnas užtvaras kartais 
prasiverždavo bėgantieji kariai, 

Lietuvos kariuomenės vadovybė buvo išleidusi įsakymą nuginkluoti 
visus, kurie pereina į mūsų pusę, lenkus bei rusus bolševikus. Kad tas 
įsakymas griežtai vykdytas, matyti iš Marijampolės grupės operaty- 
vinio įsakymo N. 13 (rugpiūčio 25 d. 1920, Seinai): „Santykiai mūsų su 
bolševikais besitraukiančiais ir lenkais neutralūs, t.y. mes privalom jų 
neleisti ant mūsų teritorijos. Visus perejūnus nuginkluoti. Arba vėl 
tos pačios grupės op. įsakyme N. 14 („6.VIII. 1920 20 val.) sakoma: 
„Leit. Labutis, I eskadronas. Apsistoti Frencki - Taturczyski ir užsiimti 
išgaudymu išsiskleidžiusių miškuose bolševikų partijų tarp Augustavo 
ir Gardino.“ 

Kaip iš šių op. įsakymų matyti, lietuviai laikėsi griežto neutraliteto 
ir vienodai traktavo rusus bolševikus ir lenkus. Jei Lietuva būtų bu- 
vusi raudonųjų rankose, kaip tvirtina gen. Weygand, tai lietuvių ka- 

riuomenės daliniai nebūtų siunčiami „išgaudyti išsisklaidžiusių miš- 
kuose bolševikų partijų“. 

M. Biržiška rašo, kad mūsų kariuomenės dalys užimdavo vietoves 
dažniausiai be šūvio, nors lenkai pasitraukdami daug kur palikdavo 
civiliais perrengtų kareivių, kad jie apšaudytų mūsų karius įrodymui, 
jog vietos žmonės nenorį lietuvių valdžios. Bet sucivilinti kareiviai grei- 
čiau linko ne į pavojų lįsti bet jo vengti. Vietos kaimiečiai padėjo mū- 
sų kariams juos susekti ir išgaudyti. Lenkų kariai ir išrado kaltinimus 
lietuviams, kai jie be šūvio pasitraukę ėmė teisintis savo vadovybei, jog 
gynęsi, bet neapsigynę prieš puolančią lietuvių kariuomenę. O lenkų 
politikai iš to sudarė kaltinimą lietuviams, kad jie nesilaiko neutralumo 
ir puolė iš pasalų jų kariuomenę. 

Kas tuos įvykius žino, tokius kaltinimus lietuviams palaikys nesvei- 
kos fantazijos padaru. Bet kas jų nežino, gali kartais tais prasimany- 
mais ir patikėti, nors ir be jokio pagrindo. 


ABSTRACT 


POLISH WITHDRAWAL FROM VILNIUS IN JULY OF 1920 
AND THE RETURN OF THE LITHUANIAN ARMY 


Pulk, POVILAS ŽILYS 


A discussion of (1) circumstances forcing the Poles to return Vil- 
nius to Lithuania; (2) the extent of the Polish force defending Vilnius 
and its surrounding area; (3) the action of the Lithuanian Army on 
its march into Vilnius; and (4) some undocumented claims regarding 
Lithuanian actions during the regaining of Vilnius. 


ŽILYS, POVILAS, Gen. štabo pulk., g. 1897 m. 

Pulk. žilys mirė Čikagoje 1968 m. Baigė Lietuvos Karo Mokyklą, tarnavo kavale- 
rijoje. 1981 m. baigė karo akademiją Belgijoje, buvo kavalerijos štabo viršininkas. 
Lektorius Karo mokykloje ir Vytauto D. aukštojoje karo mokykloje, kur dėstė ir 
karo istoriją. (Žiūrėkite: LTP, III, 1(9), 168 p.) 

ATSIMINIMAI Iš KLAIPĖDOS KRAšTO 
1933-1939 M. 


DR. M. ANYSAS 


Čia duodamos ištraukos iš dr. M. Anyso parašytų atsiminimų apie Klaipėdos 
kraštą iš 1933-39 m. laikotarpio. Dr. M. Anysas, teisininkas ir istorikas, 
klaipėdietis, veikė diplomatinėje tarnyboje ir nuo 1934 m. iki 1939 m. dirbo 
Klaipėdos krašto gubernatūroje. Be to, nuo 1934 m. gruodžio mėn. iki 1985 m. 
pabaigos buvo Klaipėdos krašto direktorijos narys. Jo gyvai parašyti atsi- 
minimai iš tiesioginės patirties ryškiai pavaizduoja Klaipėdos krašto kritiš- 
ką padėtį akivaizdoje nacionalsocialistinės Vokietijos grėsmės ir jo užgro- 
bimą. Redakcija tikisi galėsianti sekančiose knygose pateikti daugiau ištrau- 
kų iš šių vertingų atsiminimų. Red. 


1. Gubernatorius Jonas Navakas 


Kilus reikalui skirti naują Klaipėdos krašto gubernatorių, Centro 
vyriausybė pasirinko Joną Navaką. 1933.XI.20 Valstybės prezidento ak- 
tu jis buvo paskirtas gubernatorium vietoje pasitraukusio V. Gylio. 
Navakas buvo gimęs 1896.VIII.13 Panevėžio apskrityje. 1915 m. baigė 
Panevėžio realinę mokyklą, 1915 - 1918 tariamai studijavo Maskvos uni- 
versitete mediciną. Grįžęs į Lietuvą 1918 m., ėmė organizuoti vietos 
savivaldybes ir telkti Linkuvos - Joniškėlio apylinkėse partizaninį są- 
jūdį prieš bermontininkus ir bolševikus. Kovose su bolševikais jis pasi- 
žymėjo drąsa ir sumanumu. Bolševikus išstūmus iš Lietuvos, nuo 
1920 iki 1923 jis dirbo Vidaus reikalų ministerijoje, piliečių apsaugos 
departamente, kur protarpiais ėjo ir direktoriaus pareigas. Po to su 
pertraukomis studijavo Paryžiuje teisę ir nuo 1924 iki 1930 m. dirbo 
Vidaus reikalų ministerijoje, eidamas piliečių apsaugos departamento 

direktoriaus pareigas. Po 1930 m. Navakas vėl rodėsi Paryžiuje ir iš 
čia grįžęs vadinosi teisių daktaru, bet aš su juo gubernatūroje dirbda- 
mas neturėjau progos matyti jo teisių daktaro diplomo, nei jo diserta- 
cijos, nei visuotinio teisės žinojimo. Jurisprudencijoje jis turėjo savotiš- 
ką supratimą, galvojo kauniškai, o mes turėjome reikalą su tarptautine 
ir vokiečių teise. 

Lietuvos spauda Jono Navako paskyrimą pažymėjo didelėmis rai- 
dėmis ir viltimis. Su jo paskyrimu viršų paėmė griežtesnės politikos 
šalininkai Centro vyriausybėje ir apskritai Kauno politiniuose sluoks- 
niuose. Ji jau anksčiau buvo pradėjusi reikštis ministro dr. D. Zau- 
niaus Klaipėdos krašto politikos kursu ir vėlesniuose gubernatoriaus 
A. Merkio žygiuose. Navako paskyrimas reiškė pagriežtintą nusista- 
tymą kovoti su Klaipėdos krašte taip aiškiai pasireiškusiu antivalsty- 
biniu-nacionalistiniu sąjūdžiu. Todėl visas Navako valdymo laikotarpis 
buvo nuo pat pradžių iki galo kova ir triukšmas su neumanininkais ir 
sasininkais ir tolesnėje eigoje su nacionalsocialistine Vokietijos imperija. 

Ir Jonas Navakas, sutikdamas būti paskiriamas, tikrai tikėjosi, jog 
jam pasiseks išspręsti visą Klaipėdos krašto problemą Kauno politikų 
pageidaujama forma. Kiek vėliau man pačiam teko pakartotinai gir- 
dėti, kad Navakas buvęs žadėjęs reikalus taip sutvarkyti, kad Klaipėdos 
kraštas pasidarys Lietuvos respublikos apskritis ir direktorijos pirmi- 
ninkas eilinis Lietuvos apskrities viršininkas. Bet nei Centro vyriausy- 
bė, nei naujas gubernatorius nepažino Klaipėdos krašto visuomenės ne- 
paprasto užsispyrimo ir, iš kitos pusės, absoliučiai neįvertino nacional- 
socialistinės Vokietijos ūkinės ir politinės galios ir Hitlerio žūtbū- 
tinio ryžto visomis priemonėmis likviduoti Versalio sutartį ir jos pa- 
darinius. 

Kartu nebuvo laiku suprasta arba nenorėta suprasti signatarinių 
valstybių, Didžiosios Britanijos, Prancūzijos, Italijos bei Japonijos, dvi- 
veidės politikos. Jos, gindamos Klaipėdos krašto autonomiją, kartų au- 
gino už jos pasislėpusį nacionalsocialistinį sąjūdį tame krašte. Man te- 
bėra neaišku, ar Centro vyriausybė darė pastangų paveikti signatarus 
atsisakyti nuo klaidingos politikos. 

Navakas daug dirbdavo, rašydavo, savo veiksmus ant popieriaus 
fiksuodavo. Iš gubernatūros mažai teišeidavo, išskyrus išvažiavimus 
ir kai kurias medžiokles. Dažnai jį sutikdavau iš pat pradžių rytais gu- 
bernatūroje sėdintį prie rašomojo stalo, kur jis dalį nakties buvo gal- 
vojęs apie savo kuriamą sistemą ir kovą su priešais. Kartais kai ką 
man duodavo skaityti ir prašydavo pasisakyti dėl turinio. „Būtų gerai, — 
atsakydavau, — jeigu turėtume ir atitinkamą skaičių divizijų, bet be 
jų mes nieko nenuveiksime“. 

Aš tuomet nemačiau nei Centro vyriausybės sluoksniuose, nei žy- 
mesniuose Kauno politikuose mažiausio supratimo, jog Klaipėdos daly- 
kuose reikalingas didžiausias atsargumas. Bet toks atsargumas būtų bu- 
vęs palaikytas nepamatuota baime su politiniu priešu kovoti. Pakarto- 
tinai girdėjau tą aniems laikams taip charakteringą posakį: „Mes tuos 
visus vokietukus greitai suvarysime į ožio ragą“. Bet niekas nepasakė, 
kaip tai padarys. 

Studijavęs jurisprudenciją, J. Navakas viską pastatė ant juridi- 
nio pamato, visai nekreipdamas dėmesio ekonominei pusei. Čia jis 
vykdė be išimties Juozo Tūbelio norą, nors dėjosi viską darąs pagal savo 
norus ir nusistatymą. Jo laikais pradėjo reikštis krašte iš dalies neigia- 
ma Žemės banko įtaka, kuria paskutiniu laiku daug buvo nepatenkintų. 

Jonas Navakas buvo labai ambicingas ir pasiryžęs pasiekti aukš- 
čiausios valstybėje vietos politikas. Tam tikslui jis panaudojo romėnų 
principą „divide et impera“ ir daugelį kitų italų politiko Macchiavelli 
rekomenduotų praktiškesnių principų. Politiniam tikslui pasiekti jis 
nevengė nei meluoti, nei duoto žodžio nelaikyti, nei pažadėti tai, kas 
neįmanoma ištesėti. Kad savo karjerai nepakenktų, jis kartais visą at- 
sakomybę versdavo ant politinių savo priešų, o kartais kaltindavo net 
ir savo politinius draugus. Taip impulsyviai veikdamas, gubernato- 
rius padarė daug grynai taktiškų klaidų, bet aš niekuomet negirdėjau 
jį prisipažįstant kada nors suklydus. 

Politiniai priešai gubernatorių Navaką laikė labai suktu, vylingu ir 
apgaulingu politiku, kurio nė vienu žodžiu negalima tikėti. Vėlesnės di- 
rektorijos pirmininkas Bruvelaitis, kiek arčiau jį pažinęs, jo politinius 
pareiškimus priimdavo su dideliu atsargumu ir skeptiškumu. 

Kaip visi gubernatoriai, taip ir Navakas Klaipėdoje reiškė daugiau 
nei Kaune; tai gal ir buvo jo, kaip ir kitų gubernatorių, tragika. Na- 
vakas dažnai pasigarsindavo klaipėdiškiams su visokiais ūkiškais paža- 
dais, iš kurių nieko neišeidavo, kadangi Centro vyriausybė nenorė- 
davo jų vykdyti, o gubernatorius neturėdavo priemonių jiems įgyven- 
dinti. Šitą Navako ir kitų gubernatorių nepajėgumą Centro vyriausybės 
atžvilgiu turėjau progos ne kartą pastebėti. Ką ministrų tarybos kan- 
celiarijos viršininkas Mašalaitis Tūbelio vardu perduodavo, tas ir ga- 
liodavo. Tik vėlesniems gubernatoriams buvo suteikta teisė dalyvauti, 
reikalui esant, bent ministrų tarybos posėdžiuose. Tačiau Klaipėdos 
reikalai buvo jau tiek pablogėję, kad ši teisė jokios reikšmės neturėjo. 
Apskritai, gubernatorius Navakas buvo didesnio masto politikas nei jis 
galėjo pasireikšti. Jo taikomiems politiniams principams bei vartoja- 
miems metodams neatiko nei vieta, nei laikas, nei politinė konjunktūra. 
Be to, jam trūko sėkmingiems polikams taip reikalingo susivaldymo ir 

didesnės politinės orientacijos. Per stiprios buvo priešingos politinės jė- 
gos, kurios nulėmė jo politinį nepasisekimą. Nors jam netrūko griežtumo 
ir energijos, tačiau jis nepasiekė užsibrėžto politinio tikslo. Po didelio ne- 
pasisekimo 1934 m. jis kitų metų pradžioje pradėjo lošti „politinį va- 
bangue“, statydamas į pavojų net visą valstybę. Šitas jo nesusivaldy- 
mas privertė Centro vyriausybę jį iš gubernatoriaus pareigų atleisti. 


2. Bruvelaičio Direktorijos derybos su Centro vyriausybe 


Kai 1934 m. gruodžio m. buvo sudaryta Bruvelaičio direktorija, 
tuojau kilo mintis jai vykti į Kauną pasitarti su Centro vyriausybės 
nariais. Direktorijos nariams rūpėjo pateikti Centro vyriausybei tam 
tikrus reikalavimus bei aptarti kai kuriuos Navako darytus, bet neį- 
gyvendintus pažadus. Gubernatorius vis aiškino, jog jo iškelti klausi- 
mai esą vis svarstomi ir tam reikalinga daugiau laiko. Buvo numatyta 
apsilankyti ir pas prezidentą Antaną Smetoną. Gubernatorius su mi- 
nistru pirmininku Tūbeliu susitarė ir dėl apsilankymo datos. Tai turėjo 
įvykti 1935 m. sausio m „pradžioje. 


Audiencija pas valstybės prezidentą 


1935 m. sausio m. pradžioje, gerokai šąlant, atvykome į Kauną ir 
sustojame Metropolyje. Įėję pusryčių, sutikome ir gubernatorių Nava- 
ką valgantį prie stalo, ant kurio stovėjo gerokai nugertas konjako bu- 
telis. Navakas atrodė labai susinervinęs ir siūlėsi mus palydėti pas vals- 
tybės prezidentą. Sutikome. Tik vėliau supratau, dėl ko gubernatorius 
mus siūlėsi lydėti pas prezidentą. 

Apie pusiau vienuoliktos valandos nuvykome kartu su gubernato- 
rium į prezidentūrą. Mus pasitiko kanceliarijos viršininkas dr. P. Biels- 
kus, kuris mus tuojau supažindino su prezidento asmeniniu adjutantu 
pulkininku Šakmanu. Šitas laibas, gražia ir elegantiška uniforma, su ak- 
selbantais ir keliomis ordinų juostomis karininkas, gal nujausdamas, gal 
iš patyrimo žinodamas, kad klaipėdiškiai mėgsta pasišildyti, buvo lei- 
dęs padengti mažą staliuką su biskvitais ir prancūzišku konjaku. Vos 
mums atsisėdus prie staliuko, stikliukai tuojau prisipildė, ir tiesiog ne- 
pailstamu akylumu jis juos pildė, kai jie rodė tendencijos tuštėti. 

Audiencijos salę parketo grindimis puošė paauksuoti baldai. Vie- 
noje sienoje kabėjo didelis aliejinis paveikslas, vaizduojantis preziden- 
tą Smetoną su fraku, papuoštu Vytauto D. Ordino pirmo laipsnio 
žvaigždėmis ir plačia to paties ordino rudai-geltona juosta. Gražiai at- 
rodė paveikslas, kurio vėliau niekuomet ir niekur nemačiau. 

Atsidarė durys į audiencijos salę, ir įžengė prezidentas Antanas 
Smetona. Lėtais judesiais, lyg automatas, jis artėjo prie mūsų grupės, 
gubernatorius nervingai pašoko, visus supažindino pavardėmis. Prezi- 
dentas visiems automatiškai padavė ranką, nei kiek nepakeitęs veido ir 
nei vieno neapmetė ilgesniu ir gilesniu žvilgsniu. Būdingas ir tiesiog 
svetimas buvo prezidento rankos padavimas. Jis tuomet, kaip ir seniau, 
padavinėjo savo mažą, geltonoką ranką ir be paspaudimo ją vėl atitrauk- 
davo. Jo nepaprastas delno švelnumas leido spėti, kad pats prezidentas 
nuo jauniausių dienų nebuvo dirbęs ilgesnį laiką sunkaus fizinio darbo. 
Palyginti su 1933 m., kai aš prezidentą buvau matęs Mažeikiuose ir su 
juo trumpai kalbėjęs Medemrodės dvare, Smetona buvo gerokai pase- 
nęs, plaukai labiau praretėję, barzda stipriai pražilusi. Apskritai, jis 
darė pailsusio žmogaus įspūdį, ir jo akys pastyrusios. 

Smetona paprašė svečius atsisėsti ir tuojau prabilo. Kalbėjo pama- 
žu ir tyliai, jog reikėjo atidžiai klausyti norint jo kalbą pasekti. Kal- 
bėjo apie gyvenimą valstybėje, jį filosofiškai pagrįsdamas, apie sun- 
kumus valdžiai ir valstybei, jeigu vienoje valstybėje yra gyventojų, 
išėjusių iš įvairių kultūrų, turinčių priešingų pažiūrų. Čia reikia turėti 
daug kantrybės, pabrėžė jis, kol viskas įeis į tikras vėžes. Bet žaizdas 
užgydantis ir viską dildantis laikas išlygins ir visus dabar taip aiškiai 
pasireiškiančius nesusipratimus. Kai vieną mintį baigęs sustojo, atrodė, 
kad jo kalba baigta. Direktorijos nariai, manydami, jog dabar laikas 
ir jiems prabilti, išsižiojo ir ėmė kalbėti. Bet prezidentas savo kalbą 
toliau tęsė. Tai įvyko kelis kartus ir atrodė, jog prezidentas nenori di- 
rektorijos narių išklausyti. Toliau kalbėdamas jis pažymėjo, jog tie visi 
nesusipratimai turi sustoti prie vieno idealo — Lietuvos valstybės, ku- 
rios vyriausybė daranti visas pastangas valstybę stiprindama, didin- 
dama sričių ir paskirų žmonių gerovę. 

Kalbėdamas Smetona visą laiką žiūrėjo tiesiog į tuštumą ir nepa- 
lietė nė vienu žvilgsniu savo klausytojų. Pabaigęs tuojau atsistojo ir 
kiek gyvesniu balsu, įprastu diplomatiniu mandagumu pareiškė, jog 
jam buvę nepaprastai malonu susipažinti su gerbiamais direktorijos 
nariais, kurie dabartiniu metu eina tokias sunkias pareigas, ir kad jam 
visuomet būsią malonu juos vėliau pamatyti. 

Kiekvienam dalyviui vos jaučiamai padavęs ranką, prezidentas pa- 
mažu apsisuko ir adjutanto lydimas tuo pačiu keliu apleido audiencijos 
salę. Visa audiencija truko 20 minučių. 

Prezidento laikysena visus direktorijos narius labai nustebino ir 
stipriai apvylė. Iš daugmetinio reprezentavimo prezidentas Smetona 
buvo pasidaręs visai neasmeniškas. Jo judesiai ir žvilgsnis labai gy- 
vai priminė Offenbacho operos „Hoffmanns Erzaehlungen“ automatinę 

Olimpijos figūrą. Prezidento bendra tema pasakyta kalba ir jo stengi- 
masis neįsileisti į bet kokias diskusijas su direktorijos nariais Klaipėdos 
reikalu aiškiai parodė, kad Klaipėdos politikos linija buvo iš anksto 
tiksliai nustatyta ir planingai vykdoma. Tik tos politikos vykdymo bū- 
dą, smulkmenas nustatinėjo gubernatorius. Dėl to Navakas ir nervino- 
si privengdamas, kad direktorija galėtų pradėti plepėti apie jo duotus 
tuščius pažadus ir sumanymus, apie kuriuos prezidentas nieko nežinojo. 
Gal jis ir buvo specialiai kviestas rūpintis, kad direktorija susijaudinusi 
neišsišoktų iš savo vaidmens. Navakas to niekuomet neatskleidė. 

Ši audiencija pasidarė dar savotiškesnė, kai kelias savaites vėliau 
klaipėdiečių studentų draugijos pirmininkas stud. Klimkaitis lankėsi pas 
prezidentą, jam įteikė memorandumą Klaipėdos reikalais ir ta proga 
net per dvi valandas smarkiai kritikavo mūsų direktoriją. Taip pra- 
nešė spauda. 

Kai mes apleidome prezidento rūmus, pirmasis prabilo direkto- 
rijos narys Grigaitis. „Jeigu visos mūsų audiencijos bus tokios trum- 
pos, tai jau po pietų galėsime grįži Klaipėdon, o manėme išbūti 
Kaune net tris dienas“. 

„Prezidentūroje mūsų memorandumus būsime atidavę,tur būt, ne- 
tikru antrašu, atsakiau, gal mums kitur pasiseks kiek daugiau prabilti. 
Tūbeliui neleisime mūsų taip greitai nusikratyti“. 

„O aš poną Antaną Smetona ir mūsų audienciją kitaip įsivaizda- 
vau“, savo laukininkų tarme prasitarė Butkeraitis. 

„Aš irgi“, pridūrė Bruvelaitis, pasižiūrėdamas su savo ironiška 
šypsena į mus visus. 

Nutarėme kiek pasivaikščioti, kol mums ateis laikas pas ministrą 
pirmininką užeiti. Gubernatorius Navakas dingo trumpai atsisveikinęs 
ir tą dieną daugiau nebesirodė. 


Direktorijos pasitarimai su ministru pirmininku J. Tūbeliu 


Pradėjome pasikalbėjimą spirito varyklos klausimu. Tūbelis net 
buvo netenkąs žado, kai Grigaitis pažymėjo, jog gubernatūra žadėjo, 
kad finansų ministerija paremsianti statybą. Čia pat Tūbelis pradėjo 
kalbėti. Visaip aiškino, kad tokia varykla nesanti koks biznis, į kurį vals- 
tybė galėtų investuoti viešus kapitalus, ir kad pajamos iš spirito va- 
ryklų esančios minimalinės, vos padengiančios visas išlaidas. Suda- 
rius tokią bendrovę, kokią direktorija įsivaizduoja, tuojau susidarytų 
žymių išlaidų, kurių gaunamos pajamos nepadengtų. Esamos spirito va- 
ryklos duodančios šiek tiek pelno todėl, kad jos statytos prieš dau- 
gelį metų, investuotas kapitalas seniai amortizuotas, varyklos sujungtos 

su dvarų centrais, kur pigiu, ūkišku būdu auginamos bulvės. Varyklai 
naudojamos bulvių liekanos, kurio šiaip be jokios vertės sušeriamos 
dvaro gyvuliams. Pajamos sudarančios minimalinį pelną, gaunamą iš 
šių spirito varyklų. 

Mes Tūbeliui aiškinome, jog direktorija, apsvarsčius visą klausi- 
mo kompleksą, priėjo išvadą, kad iš tokios varyklos negalima turėti ko- 
kio nors pelno, bet ją norima todėl statyti, kad racionaliau būtų su- 
naudojamas bulvių perteklius krašte ir kad direktorija galėtų reguliuo- 
ti jų kainas ir jas kiek pakeltų. Dėl dabar susidariusių didelių ūkiškų 
sunkumų Centro vyriausybės iniciatyva būtų teigiamai įvertinta, jei 
ji prisidėtų prie statybos. 

Tai išgirdęs, Tūbelis visai susmuko kėdėje. Užmiršdavo net papi- 
rosą patraukti ir jis vis užgesdavo jo rankose. Indrišiūnas įprastu 
miklumu jį vėl užžiebdavo drebančioje Tūbelio rankoje. Pirmininkas, 
jau ir taip be spalvos, visai pagelto, kai išgirdo, kad direktorija nori 
traukti Centro vyriausybę į biznį, kurį pati laiko nuostolingu. Jis dre- 
bančiu balsu pakartojo visus argumentus prieš vyriausybės dalyvavi- 
mą varykloje. Matydami ministro pirmininko visišką nenorą prisidėti 
prie varyklos statybos, mes paklausėme: „Ar Centro vyriausybė apla- 
mai yra priešinga tokios varyklos statybai, ar tik nenori dalyvauti su ka- 
pitalu ir palieka direktorijai laisvas rankas ją statyti ir tuo būdu nor- 
muoti bulvių ūkį Klaipėdos krašte“. 

Vėl prasidėjo kova. Sunku buvo išgauti iš Tūbelio teigiamą atsaky- 
mą, nes jis mėgdavo kiekvieną reikalą „apmiegoti“ ne 24 valandas, bet 
mėnesius ir dar daugiau. Po ilgesnio pasikalbėjimo paaiškėjo, kad Cent- 
ro vyriusybė vis dėlto negali nesutikti, jei direktorija rizikuoja sa- 
vo kapitalu ir ją stato. Bet tam ji turi gauti iš Centro vyriausybės 
reikalingą varyklai spirito kontingentą. Pirmininkas pradėjo aiškinti, 
kad visi kontingentai išdalyti ir kad sunku ką nors greitai padaryti. 
Manė, jog reikia pirma gauti iš direktorijos prašymas, kurį Finansų mi- 
nisterija turėtų tarpžinybiškai aiškinti. Tai buvo pirmininko mėginimas 
išsisukti iš jam pateikto prašymo. Nepavyko. 

„Apie tai mes jau galvojome, pone pirmininke“ — atsakiau. — „Rei- 
kalingą prašymą jau turime, pasirašytą ir žyminiu mokesčiu apmokėtą. 
Jį čia įteikiu ir prašau mūsų prašymą tuojau spręsti.“ 

Tūbelis sėdėjo susmukęs kėdėje, galvojo, pagaliau pažvelgė į In- 
drišiūną. Šis supratęs, jog direktorijos negalima taip lengvai atsikratyti, 
prisiminė, kad kontingentas kai kur gali būti nuimtas. Kadangi vieno 
kontingento direktorijai, būtų per maža, pirmininkas volens nolens tu- 
rėjo šauktis į pagalbą mokesčių ir akcizų departamento direktorių 

Bliūdžių. Visi trys ilgai galvojo ir niekaip negalėjo išsiaiškinti, kaip 
direktorijai pagelbėti. 

„Pone pirmininke,“ prabilau aš, „dabar daugelyje Europos ir Pabal- 
tijo valstybėse maišo pačių gaminamą spiritą su benzinu. .Maišydama 
spiritą su apie 20 Yo benzino, Lietuva galėtų žymiai padidinti spirito 
kontingentą ir net sutaupytų užsienio valiutos.“ Ir pradėjo pirmininkas 
aiškinti, kad toks spirito maišymas esąs labai kenksmingas motorams, 
mišinys juos tiesiog gadinąs, silpnėjanti motorų jėga dėl priemaišų, 
kai neturima dehidracijos stoties valstybėje, ir kita. 

„Nereikia to viso bijoti, kas gandonešių skleidžiama. Vokietijoje jau 
daug metų maišo spiritą su benzinu, ir jų motorai tebeveikia. Aš savo 
opeliu buvau užvažiavęs ant 1000 metrų aukštumos kalno Brocken, 
Harze. Du sykius buvau iš Hamburgo Lietuvon atvažiavęs ir sugrįžau. 
Mano motoras nesugedo ir nesustojo.“ 

Tūbelis klausėsi, bet nieko neatsakė. Už metų jis įvedė net 40 To 
priemaišos prievolę, nors tokia stipri priemaiša tikrai galėjo būti kenks- 
minga motorams. 

Po daugiau nei dviejų valandų diskusijų pasisekė išgauti iš Tūbe- 
lio pareiškimą, kad jis duosiąs direktorijai kiek didesnį kontingentą 
su pažadu jį padidinti, kai tik padidės spirito suvartojimas valstybėje. 
Šis sutikimas tik todėl pasiektas, kad direktorija atsisakė nuo pirma 
reikalautos finansinės paramos. 

Tai buvo pirmutinis ir paskutinis pasisekimas Kaune, nors vyriau- 
sybės dalyvavimas pačioje bendrovėje ir nebuvo pasiektas. Tad visi gu- 
bernatoriaus Navako ekonominiai pažadai buvo blefas, kaipp mes dabar 
ir vėliau patyrėme. 

Antras mūsų pateiktas svarstyti punktas buvo bedarbiai Klaipėdos 
mieste. Čia mums rūpėjo du klausimai: 1. ar Centro vyriausybė su- 
tiktų padengti tam tikrą procentą bedarbiams išmokamos sumos? 2. ar 
pati varžytų laisvą Lietuvos piliečių persikėlimą į Klaipėdos kraštą 
įstatymais ar potvarkiais, ar leistų direktorijai tai daryti? 

Tūbelis vėl pradėjo aiškinti: vyriausybė jokiu būdu negalinti pri- 
sidėti prie Klaipėdos bedarbių šalpos, nes tai esąs specifinis kraš- 
to reikalas, ir Centro vyriausybė absoliučiai nesanti suinteresuota, kad 
tam tikri gyventojai ten keltųsi. Kiekvienas kraštas turi rūpintis savo 
bedarbiais ir jų užlaikymu. Negalima pvz. reikalauti, kad Klaipėda 
rūpintųsi Kauno bedarbiais. 

„Bet, pone Pirmininke“, pertraukė jį Grigaitis, „čia kalbama ne apie 
Kauno bedarbius, nes iki šiol klaipėdiškiai nepersikėlė į Kauną; at- 
virkščiai, Lietuvos, tiksliau pasakius, Žemaitijos gyventojai persikelia 
tūkstančiais į Klaipėdą. Čia jie sudaro kalbamą bedarbių grupę, kuri 


99 


apsunkina krašto ir miesto finansus, gadina viso krašto gyventojų po- 
litinę nuotaiką ir daro neįmanomą konstruktyvinį direktorijos darbą.“ 

„Bet mes neturime jokių priemonių tiems žmonėms paveikti“, 
atrėžė Tūbelis. ,„Mūsuose veikia valstybės konstitucijos garantuotas 
laisvo kilnojimosi principas“. . 

„Pone pirmininke“, pareiškė Bruvelaitis, „šitas principas Lietu- 
voje niekuomet negaliojo šimtu procentu. Mes visi žinome, kad prieš 
kelerius metus Kauno miesto ir apskrities viršininkas suvaržė laisvą kė- 
limąsi iš provincijos į Kauną tiems asmenims, kurie nerado nuolatinio 
darbo. Mes norime tik tokio suvaržymo: kas Klaipėdoje darbą gauna, 
tegul palieka.“ 

„O vyriausybė ir dabar dar varžo laisvą apsigyvenimo teisę tam 
tikriems asmenims“, Bruvelaičiui asistavo Grigaitis. 

„O kam gi?“ — įdėmiai klausė Tūbelis, 

„Pavyzdžiui, Voldemarui, jam paskirta gyvenimo vieta Rokiškyje, 
vėliau Plateliuose“, atkirto Grigaitis. 

Tūbelis tiesiog susiraukė tai išgirdęs, piktu žvilgsniu pažiūrėjo į 
kalbėtoją ir suriko: „Tai grynai politinis reikalas, neturįs nieko bendro 
su šiuo klausimu“. 

„Mes pilnai suprantame Lietuvos vyriausybės norą darbininkais 
lietuvinti Klaipėdą, bet tuomet reikia pasiimti apmokėti bent dalį išlai- 
dų, sujungtų su šiuo reikalu“, toliau tęsė Grigaitis, 

„Kaip tai lietuvinti?“ — pertraukė ministras, „Klaipėdos bedarbių 
klausimas nieko bendro neturi su lietuvinimu.“ 

„Ponas pirmininke“, įsijungiau į disputą, „nėra jokia paslaptis, kad 
Centro vyriausybė skatina lietuvių darbininkų persikėlimą į Klaipė- 
dą. Šis dalykas jau buvo pakartotinai iškeltas krašto seimelyje ir dėl jo 
daug aštrių žodžių pasakyta Centro vyriausybės atžvilgiu. Apie tai gu- 
bernatūra pakartotinai informavo Centro vyriausybę. Direktorijos pa- 
reiga atkreipti Centro vyriausybės dėmesį į šį faktą, kai Klaipėdos sei- 
melis ir visuomenė laiko jį priemone pagreitinti lietuvinti Klaipėdos 
miestą. Reizgio ir mūsų direktorija turėjo daug ginčų tuo reikalu su 
Klaipėdos magistratu. Erzinantis dalykas, kai Centro vyriausybė ne tik 
nevaržo persikėlimo, bet dar vengia mokėti bent dalį išlaidų. Centro 
vyriausybė turėtų daryti vieną arba kitą. Čia jokios išeities nera“, 
baigiau aš. 

Nenorėdamas tiesiog atsakyti ir matydamas, kad diskusijose nega- 
li atremti pateiktų faktų, pirmininkas supykęs ir pailsęs pradėjo kal- 
bėti ir taikė senąją delegacijas priimant išbandytą taktiką. Kalbėjo pa- 
mažu, kaip Smetona, filosofuodamas, nukrypdamas nuo temos, vėl prie 
jos grįždamas, protarpiais užmiršdamas papirosą patraukti, jokiu būdu 

nesustodamas, kad kąs nors iš direktorijos neprabiltų. Visos kalbos 
kvintesencija buvo: negalima, neįmanoma, rečiau — reikia pagalvoti, ap- 
svarstyti, pagalvosim. 

Jau artinosi 16 val. Tūbelienė pakartotinai skambino ir jį klausė, 
ar jis neužmiršęs ateiti pietauti. 

„Neužmiršau, bet pas mane yra Klaipėdos krašto direktorija, tu- 
rime įdomių pasikalbėjimų“, patylomis į telefoną šnabždėjo Pirmininkas. 

Mes klausydamiesi pailsome, kaip ir ankstyvesnės delegacijos, 
kurios užmiršdavo Tūbeliui kalbant, dėl kurių klausimų jos atvažia- 
vusios. Tačiau vėliau, gavusios gryno oro ir atsipeikėjusios, atsimindavo, 
kas nepasakyta ir ko nepasiekta. 

Po kurio laiko atsistojo Grigaitis ir prabilo: „Tamsta ir mes išalkę ir 
pailsę. Tamstos Žiuponė pakartotinai telefonavo eiti pietauti. Gal mes 
šiandien pabaigsime ir rytoj vėl susirinksime.“ 

„Rytoj!“ — tiesiog išsigandęs burbtelėjo pirmininkas. „Tamstos, tur 
būt, turite dar visą portfelį klausimų?“ 

„Rytdienai dar užteksime“, pasakiau. 

Kitą dieną 12 val. ministras pirmininkas mus priėmė ministrų 
tarybos rūmuose Donelaičio gatvėje. Pasitarime dalyvavo ir ministrų 
tarybos generalinis sekretorius Mašalaitis. Mūsų iškeltas klausimas bu- 
vo: didelis kiaulių perteklius krašte, jų žemos kainos ir nuo parduotos 
kiaulės sumos išskaitomi 5 litai „Maisto“ b-vės akcijoms. Konkrečiai 
pasiūlėme: 1. padidinti Klaipėdos krašte užperkamų kiaulių kontingen- 
tą; 2. tuojau paimti apie 5000 kiaulių viršijantį kontingentą ir tuo būdu 
sumažinti didelį kiaulių perteklių; 3. kiek padidinti kiaulių kainas; 
4, jei šiuo krizės metu visi reikalavimai neįmanoma patenkinti, tai bent 
neimti 5 litų akcijoms apmokėti. 

Vėl pradėjo Tūbelis kalbėti ir taikyti dažnai išmėgintą metodą lai- 
kui užmušti, delegacijoms nuvarginti ir nutraukti pasikalbėjimą skir- 
tam laikui pasibaigus. Smulkiai paaiškino mums žinomus eksporto sun- 
kumus, Vokietijos rinkos uždarymą, Anglijos įvestus kontingentus, ku- 
rie išėjo net mažesni už ankstyvesnius, nes juos įvedant imtas vi- 
durkis iš ankstyvesnių metų, kai Lietuva Anglijon mažiau eksportavusi 
nei dabar. 

Ar šis Tūbelio aiškinimas buvo pamatuotas, negalėjome susekti, nes 
pasitarimai bei derybos ėjo per „Maisto“ atstovą Londone ar Lietuvos 
pasiuntinybę ten pat. Patys kontingentai ir nebuvo skelbiami. Paslap- 
tyje laikytos ir Anglijoje gaunamos kainos: sakyta, jog jos negali būti 
viešai skelbiamos. Dėl ko negalima — nepaaiškinta. 

Panaudojęs momentą, kai Tūbelis pailsęs kiek sustojo, prasita- 
riau: „Pone pirmininke, jeigu Tamstai ir „Maistui“ negalima išgauti 

didesnio kontingento Anglijoje ir padidinti eksportą, prašau duoti di- 
rektorijai įgaliojimą pačiai ieškoti rinkų ir eksportuoti.“ 

„O kurgi ir kaip?“ — kaip iš miego pabudęs ir nustebęs klausė Tū- 
belis. 

„Paaiškėjus, kad Anglijon daugiau išvežti negalima, prašoma direk- 
torijai duoti leidimą imtis eksporto į Vokietiją. Mums padarytas kon- 
kretus pasiūlymas pirkti kiaules tiesiog iš ūkininkų, aplenkiant Centro 
vyriausybę ir „Maistą“. 

„Tai gal neumanininkai nori pradėti prekiauti“, su pikta šypsena 
pertraukė ministras pirmininkas. 

„Šita eksporto proga neturi nieko bendro su neumanininkais ir jų 
veikimu. Areštuotieji neumanininkai dar sėdi Kaune už grotų. Pir- 
kėjai yra vokiečių importininkai, kurie tam tikrais atvejais —naudo- 
damiesi Vokietijos posūkiu į karo ruošą — perka žemės ūkio produktus 
užsienyje aplenkdami ne tik savo, jei reikalas yra, bet ir svetimą vy- 
riausybę, ir visai nežiūri į kontingentus.“ 

„Negalimas daiktas!“ — suriko Tūbelis, „dabartiniu metu viskas eina 
per vyriausybes.“ 

„Vis dėlto yra atvejų, kur dabartiniu laiku tam tikros vokiečių 
įstaigos perka kiaules ir kitus gyvulius iš įvairių kraštų, nepaisydamos 
viešų kontingentinių suvaržymų“, atsakiau aš. 

„Tai neperka, tai, tur būt, jiems dovanoja“, pradėjo pirmininkas 
karščiuotis. 

„Drįstame pasakyti, kad jiems niekas nedovanoja, bet pirkėjai mo- 
ka grynais pinigais“, atsakiau. 

Įsikišo į diskusijas ir kiti direktorijos nariai. Matydami, kad Tū- 
belis reikalo nežino arba nenori žinoti, jie aiškino jam dabartinę Vokie- 
tijos ūkio politiką maždaug taip: 

Dabartiniu metu Vokietija smarkiai ginkluojasi, didinama kariuo- 
menė, darbo tarnyba, jaunimo organizacijos. Nepaslaptis, kad maisto 
atžvilgiu Vokietijoje tam tikrais momentais gana sunku. Tuomet ka- 
riuomenės reikalams vokiečių agentai užperka kiaulių ir gyvulių, ap- 
moka grynais pinigais ir prekes lavais veža į Vokietiją. Neseniai pasta- 
tytos net didelės skerdyklos kai kuriuose Baltijos jūros uostuose. Apie 
tai tam tikru laiku buvo painformuota ir užsienio reikalų ministerija. Di- 
rektorijai patikimi kiaulių eksportininkai neturi nieko bendro su da- 
bartiniu Neumanno judėjimu. Jie yra užmezgę ryšius su vokiečių už- 
pirkėjais ir išsiaiškino kad toks atsitiktinis užpirkimas galimas. Bet jis 
turi oficialiai eiti per direktoriją. Dėl dabartinių santykių tarimasis su 
Centro vyriausybe neįmanomas. Supirkimas turi eiti laisvai be „Maisto“ 

ar „Lietuvos eksporto“ dalyvavimo. Kaina būtų išmokama ūkininkams 
grynais pinigais parduodant gyvulį. 

„Tai būtų efektyvi pagalba Klaipėdos krašto kiaulių ūkiui, neap- 
sunkinant Centro vyriausybės kontingentų, kurie, kaip iš pasitarimų 
supratome, yra maži ir nėra vilties jų padidinti“, užakcentavo visi di- 
rektorijos nariai. 

Ministeris pirmininkas tiesiog išsigandęs sėdėjo savo kėdėje. Iš jo 
veido buvo matyti, jog jis direktorijos bandymą įsiveržti į per ilgus 
metus „Maisto“ iškovotą „monopolį“ žiūrėjo tiesiog tarsi į blasfemiją. 
Įtempęs visas jėgas, jis pradėjo aiškinti, kokį nepaprastą pliusą pasiekė 
Lietuvos ūkis, kai buvo sujungtas į vienas rankas, ir kad jo negalima 
vėl skaldyti. Nors jis nepaprastai vertinąs direktorijos pastangas pa- 
gyvinti eksportą, bet jis ir „Maistas“ jokiu būdu negalįs sutikti su di- 
rektorijos pasiūlymu įsijungti į eksportą. Pasiūlymas dar ir dėl to ne- 
priimtinas, kad ateityje gali būti direktorijų, su kuriomis vėl gali kilti 
nesusipratimų. 

Ministeriui pirmininkui taip aiškinant, pamažu nusmuko visų di- 
rektorijos narių nuotaika. Ypatingai jai įsmigo paskutinis sakinys apie 
priešingą direktoriją, nors gubernatorius Navakas pakartotinai aiškino, 
kad niekuomet nebus Centro vyriausybei priešingos direktorijos. 

Grigaitis įkaitęs pašoko ir suriko: „Pone pirmininke, atrodo, kad 
direktorija jau nereikalinga. Visur tik girdime: negalima, neįmanoma. 
Visi mūsų pasiūlymai atmetami, net šaukiama į pagalbą buvusią Boett- 
cherio direktoriją, kai gubernatorius pareiškė, kad tokios direktorijos 
niekuomet nebebus. Sugrįžęs Klaipėdon pagalvosiu, ar dar yra tiks- 
lo likti direktorijoje.“ Pradėjo murmėti ir Butkeraitis: „Tokiomis sąly- 
gomis ir aš nenoriu likti autonominėje valdžioje.“ 

Visai nustebęs pirmininkas žiūri į Bruvelaitį, ką jis pasakys. „Su- 
grįžęs Klaipėdon, aš ir rimtai pagalvosiu, ar įteikti gubernatoriui atsi- 
statydinimą“, pareiškė Bruvelaitis. „Man ir atrodo, kad tokiose ap- 
linkybėse ir nebėra tikslo ilgiau likti direktorijoje.“ 

Tai išgirdęs, Tūbelis aiškiai supyko ir į mus žiūrėjo lyg į konspi- 
ratorius. Kiek atsipeikėjęs, jis telefonavo „Maisto“ vadovybei. Teikė 
įvairius klausimus, bet atsakymų mes negalėjome suprasti. Pabaigęs 
pasikalbėjimą, pirmininkas vėl ėmė aiškinti, kad Klaipėdos kraštas ir 
šiaip turįs nepaprastai didelį kontingentą, esąs favorizuojamas palyginti 
su kitais kraštais ir dėl to negalima jo kontingento dar padidinti. 

„Pone pirmininke“, atsakė Bruvelaitis, „kokio dydžio Klaipėdos 
krašto ir visos Lietuvos kontingentas, mums nežinoma, nes jis neskel- 
biamas. I Lietuvos Eksporto Klaipėdos direktorius Grudzinskas yra 
toks simpatiškas asmuo, jog jis kiekvieną klaipėdišką išplūsta, jeigu 


103 


šis kokiu nors būdu tariamai kišasi į jo reikalus ir nori ką sužinoti. 
Bet viena reikia turėti galvoje, kad į Klaipėdos kontingentą įeina ir va- 
karų Lietuvos — Žemaitijos bekonai, kurie be išimties vežami į Klaipė- 
dos krašto priėmimo punktus“, 

„Tai negali būti. Kokį procentą sudaro Žemaitijos bekonai?“ — klau- 
sė Tūbelis. 

„Tikslaus procento dabar negalime pasakyti, nes mes tik kelias sa- 
vaites esame direktorijoje. „Lietuvos eksportas“ tokių žinių ir neskel- 
bia. Bet jis žymus. Jei reikalinga, mes per dvi savaites galime pateikti 
visai tikslias žinias. Tuo tarpu „Maistas“ ir „Lietuvos eksportas“ ne- 
gali tų žinių per metų metus surinkti. Bet prašome neįsižeisti, jeigu 
prie senosios sienos leisime patikrinti įvežamų bekonų skaičių“, atsakė 
Bruvelaitis. 

„Pone pirmininke“, prabilau, „čia tur būt, ne taip svarbu tiksliai 
sužinoti, kiek Žemaitijos bekonų patenka į Klaipėdos krašto kontin- 
gentą, bet yra neginčytinas faktas, kad jis labai žymus ir kad Klaipė- 
dos ūkininkų tvartai perpildyti kiaulėmis. Reikia būtinai gauti didesnį 
kontingentą ir iš karto reikia supirkti žymesnį skaičių bekonų, kad pa- 
tuštėtų ūkninkų tvartai. Malonėkite tuojau patvarkyti, kad meš ne- 
grįžtume tuščiomis rankomis į Klaipėdą. O gal Tamsta dar kartą pa- 
svarstysi direktorijos pasiūlymą eksportuoti anksčiau išdėstyta tvarka 
kiaules Vokietijon. Tokie atsitiktiniai išvežimai labai gali padėti patuš- 
tinti kiaulių tvartus“, įdėmiai klausiau Tūbelį sena tema. 

„Ne, ne neįmanoma, jokiu būdu neįmanoma“, suriko Tūbelis. „Di- 
rektorijos jungti čia negalima, bet reikalui pabaigti rytoj paprašysiu 
„Maistą“, kad jis paimtų du kartus po 500 bekonų daugiau nei norma 
leidžia ir kartu pasisakytų dėl kontingento padidinimo“, baigė Tūbelis. 

Ar šitos antnorminės kiaulės tikrai buvo supirktos ir ar kontingen- 
tai buvo kiek padidinti, negalėjome patikrinti, nes trūko duomenų. Ta- 
čiau šitas Tūbelio taip griežtai atmestas direktorijos įsijungimas į eks- 
portą metais vėliau tikrai įvyko. Nei „Maistas“ nesugriuvo, nei Lietu- 
vos kooperatyvų sistema nenukentėjo, bet žymiai pratuštėjo Klaipėdos 
krašto ūkininkų tvartai. Tai įvyko 1936 m. pavasarį, gubernatoriaus 
Kurkausko ir direktorijos pirmininko A. Baldžiaus laikais. Tada pora 
išvežimų į Vokietiją įvyko tais pačiais principais, kuriuos dabar dės- 
čiau pirmininkui, Centro vyriausybei taip priešinga Baldžiaus direkto- 
rija įsibraukė sau į kišenę politinį nuopelną. Ji visai nesikreipė į Tū- 
belį tuo reikalu. 

Ėjome prie Žemės banko paskolų politikos pakeitimo ir palūkanų 
sumažinimo klausimo. Ministras pirmininkas užsispyręs gynė Žemės ban- 
ko politiką. Jo nuomone, geresnės žemės ūkio paskolos politikos neį- 

manomą turėti. Žemės bankas Lietuvai ir Klaipėdos kraštui yra pa- 
daręs daug gero. 

„Kad Žemės bankas Lietuvai ir anksčiau Klaipėdos kraštui yra 
daug gero padaręs, niekas neabejojo“, dėstė Bruvelaitis, „bet dabarti- 
niais žemės ūkio krizės metais negalima pasakyti, kad Žemės banko 
paskolų politika būtų labai naudinga krašto ūkininkijai. Atvirkščiai, 
visa Žemės banko politikos sistema yra visiškai suakmenėjusi. Pasko- 
lų davimas yra baisiai komplikuotas. Duoda hipotekas žemės ūkiams 
tik pirmoje vietoje esantiems žemės knygose, kas skolintojui sudaro 
daug ankstyvesnių išlaidų. Gaunant paskolą iš anksto paimami pro- 
centai, ir skolininkas visos sumos į rankas negauna. Dabartiniu metu 
reikalaujami 5 procentai palūkanų tiesiog nepakeliami taip sunkiai 
prislėgtam žemės ūkiui. Žemės banko imamos pabaudos už palūkanų 
nesumokėjimą padidina normalius 5 procentus dar 2 procentais ir yra 
peilis visam įsiskolinusiam žemės ūkiui. Dėl palūkanų ir pabaudų 
nemažas skaičius ūkių ir dvarų paimta Žemės banko nuosavybėn; kai 
kurie dar nepaimti, bet jie vegetuoja grynai iš banko malonės, 

Daugumas ūkininkų paskolas gavę geresniais laikais, iš kurių yra 
kilusios ir aukštos palūkanos. Dabar, prasidėjus krizei, dalis visai nor- 
maliai įsiskolinusių ūkininkų, nukritus kainoms ir palikus senoms sko- 
loms, staiga neteko viso savo turto. Deja, nei Žemės bankas, nei 
Centro vyriausybė nieko nedaro taip slegiančią paskolų naštą kiek su- 
švelninti. Iš kitos pusės, Žemės bankas iš ūkininkų bėdų sudaro sau 
didelius kapitalus, kaip matyti iš kasmet skelbiamo banko balanso. Iš 
jo matome, kad Žemės bankas turi milijoninį metinį pelną. Šie išdėstyti 
faktai labai erzina ūkininkus, duoda nepaprastai daug medžiagos sve- 
timai propagandai, mums sudaro daug priešų ir visiškai pakasa mūsų 
politinius pamatus. Todėl mes siūlome: 1. tuojau sumažinti palūkanas 
ligi 3 procentų metams ir 2. panaikinti visam žemės ūkio krizės laikui 
atgal veikiančia galia pabaudas tiems ūkiams, kurie dar nėra išėję 
per varžytynes.“ 

Jau visą laiką sėdėjo Tūbelis kėdėje susmukęs, stipriai susinervi- 
nęs ir klausėsi Bruvelaičio išvedžiojimų. Bet matydamas direktorijos 
griežtą ir nepalaužiamą nusistatymą išdėstyti visą savo programą, jis 
netrukdė Bruvelaičiui kalbėti. Jis laikė drebančioje rankoje papirosą, 
kuris dažnai užgesdavo, nors silpnais plaučiais jis ir stengėsi jį palaiky- 
ti degantį. Kadangi Indrišiūno nebuvo, tai jis pats jį turėjo ir užsideg- 
ti. Tik kartais Mašalaitis, užžiebęs degtuką, jį savo šefui paduodavo. 
Bruvelaičiui pabaigus, Tūbelis kiek pagyvėjo, pradėjo aiškinti, kad di- 
rektorijos pasiūlymo negalįs priimti, nes esą juridinių ir finansinių 
sunkumų. Žemės banko palūkanos esančios nustatytos įstatymo, kurio 

negalima pakeisti. Bankas esąs pastatytas ant grynai ekonominio pa- 
grindo, turįs turėti pajamų ir jų negalįs išsižadėti. 

„Bet, pone pirmininke“, atsakiau, „kiekvienas įstatymas yra pakei- 
čiamas, taip pat ir Žemės banko statutas. Pakanka ministrų kabineto 
patvarkymo, order in council, ir procentų dalis yra pakeista, Jeigų Že- 
mės banko valdybai to dar nepakanka, leiskite šį potvarkį seimui legali- 
zuoti. Ministrų taryba, būdama aukščiausias Lietuvos administracijos 
organas, gali viską daryti, kas būtų reikalinga. Kokių finansinių sunku- 
mų gali dar būti? Juk Žemės bankas yra akcinė bendrovė,“ jos pelnas 
galėtų keletą metų sumažėti. Jei bankas keletą metų net ir su nuostoliais 
dirbtų, tai jam ir nesudarytų sunkumų. Kaip iš jo paskelbto balanso 
matyti, jo turtas siekia 50.000.000 litų“, baigiau aš. 

„Nejaugi visur galime su nuostoliais dirbti“, atsakė pirmininkas. 
„Jei Žemės bankui susidaro nuostolių, mes juos turime padengti iš kitų 
samatų sumų, arba Lietuvos banko pagalba. Tuomet iškyla pavojus 
visai lito valiutai, valiutos pastovumui.“ 

„Litų valiuta turi būti priemonė, bet neturi pasidaryti tikslas“, at- 
sakiau. „Jau ilgai visas Lietuvos ūkis dejuoja dėl litų brangumo. Ma- 
žinant Lietuvos banko duodamus prekybai kreditus, litas darosi dar 
brangesnis. Šita finansinė politika, žiūrint iš Klaipėdos pusės, nepapras- 
tai pasunkina visą ekonomiją ir politiką. Mano ir kitų direktorijos narių 
nuomonė yra, jog reikia mažiau žiūrėti į lito pastovumą, bet stengtis 
išspręsti kraštą slegiančius ekonominius ir finansinius klausimus. Ir mū- 
sų Pabaltijo kaimynai, atsidūrę tokioje pat padėtyje, kaip mes, jau 
seniai nuvertino savo valiutą ir tokiu būdu išsprendė eilę labai opių 
klausimų.“ 

Tai išgirdęs, Tūbelis iš pradžių atrodė lyg stabo ištiktas. Kiek at- 
sipeikėjęs, jis pradėjo su dideliu nervingumu aiškinti, kad visas valsty- 
binis ūkis turįs būti pastatytas taip, kad palaikytų lito valiutą ir kad jo- 
kiu būdu negalima lito nuvertinti nors ir iš dalies. Suminėjo visą eilę 
įrodymų, iš jų svarbiausią, kad mažieji Lietuvos taupytojai, sudėję per 
daugelį metų milijonus kapitalo, pasitikėdami valiutos pastovumu, ne- 
gali būti apgauti ir jų noras taupyti pakirstas. .. 

Matydami, kad čia buvo paliestas Tūbelio švenčiausias įsitikinimas 
ir kad nėra jokios vilties jį kitaip įtikinti, susilaikėme nuo tolimesnių 
diskusijų šia tema. 

Norėdamas pataisyti mūsų jau visai nusmukusią nuotaiką, Tūbe- 
lis pradėjo aiškinti, jog jis turėsiąs galvoje mūsų pasiūlymus ir steng- 
siąsis Klaipėdos krašto žemės ūkiui kaip nors padėti. Tačiau iš Tūbelio 
pasikalbėjimo buvome įsitikinę, kad jam valdant ta pagalba neateis. 
Taip ir buvo. Mūsų pasiūlymas Žemės banko reikalais visas buvo įgy- 

vendintas tik savaitę prieš paskutinius seimelio rinkimus, kai pirmi- 
ninku buvo kun. Mironas. Bet žygis buvo jau pavėluotas ir nereikšmin- 
gas. Už trijų mėnesių Trečiasis Reichas užėmė Klaipėdos kraštą. Reikė- 
jo ketverių metų, kol Lietuvos vyriausybė ini kad direktorijos 
pasiūlymas buvo išmintingas. 

Priėjome prie paskutinio klausimo, kuris degė ypač mūsų nariams 
ūkininkams. Jau Reizgio direktorija pageidavo įstatymo, kuriuo būtų 
įteisinami visi direktorijų be seimelio sutikimo padaryti administraci- 
niai žygiai. Direktorija toliau turėjo būti įgaliojama išleisti potvarkius, 
turinčius įstatymų galią. Toks įstatymas buvo pažadėtas Reizgiui gu- 
bernatoriaus Navako, kai Reizgys bijojo daryti tokių griežtų žygių be 
seimelio sutikimo. Šitas klausimas vaidino žymią rolę neseniai tariantis 
su Grigaičiu ir Butkeraičiu, kai jie ėjo į Bruvelaičio direktoriją. Tuo- 
met gubernatoriaus buvo aiškinama, kad tokį įstatymą išleisianti Cent- 
ro valdžia... Jis įteisinsiąs visus direktorijos potvarkius. 

Šis direktorijos pageidavimas nesužavėjo ministro pirmininko. Bet 
jis ir nenugąsdino jo taip, kaip mūsų iškelti finansiniai reikalai. Negalė- 
damas teigiamai atsakyti į klausimą, pradėjo bendromis frazėmis aiškin- 
ti tokio įstatymo prasmę ir reikšmę: Kartu stengėsi nukrypti nuo te- 
mos, kad direktorijos nariai reikalą užmirštų. Susipažinę jau gerai su jo 
praktika, pakartotinai grįžome prie temos ir klausimą naujai formula- 
vome. Ir pas prezidentą Smetoną norėjome šitą klausimą judinti, bet 
negavome progos prabilti. Matydamas, kad direktorijos nariai prie šio 
klausimo vis grįžta, Tūbelis pagaliau savo ilgą aiškinimą sutraukė: 
„Toks įstatymo išleidimas dabartinėse sąlygose neįmanomas.“ Lietuvos 
vyriausybė nesanti kompetentinga tokį įstatymą išleisti, esą grynai juri- 
dinių ir tarptautinių pobūdžio sunkumų. Tokiam įstatymui išleisti rei- 
kėtų gauti signatarinių valstybių sutikimą. Bet iki šiol Lietuvos diplo- 
matija ir politika nepajėgė signatarų įtikinti, kad toks įstaymo paskel- 
bimas būtinai reikalingas. 

„Bet ponas gubernatorius tai pakartotinai žadėjo“, beveik vienu 
balsu suriko Grigaitis ir Butkeraitis. „Ir Reizgio direktorijai pakartoti- 
nai žadėta, kad toks įstatymas bus išleistas.“ 

„Be tokio įstatymo dabartinis krašto valdymas ilgesnį laiką nega- 
limas, reikia kaip nors įteisinti Reizgio direktorijos veiksmai. Ir dabar- 
tinės direktorijos veiksmų dalis turi būti įteisinama. Tolimesnė kova su 
seimeliu negalima, jei direktorija negaus pamatuotų juridinių įgalio- 
jimų“, pridūrėme kartu su Bruvelaičiu. 

„Aš drįstu abejoti, kad gubernatorius Reizgio direktorijai būtų 
davęs panašų pažadą“, atsakė Tūbelis. „Tokiam aiškinimui jis neturėjo 
nei juridinio pamato, nei politinių įgaliojimų. Mes negalime pasiduoti 

jokiems tokios rūšies prašymams, nepaisydami, iš kur jie išeitų: iš poli- 
tinių grupių ar pačios direktorijos. Signatarai žiūri į mūsų kovą Klaipė- 
doje kitokiomis akimis nei mes ir mes negalime daryti jokių eksperimen- 
tų, kurie mūsų politinę padėtį dar labiau pasunkintų. Direktorija turi 
valdyti kraštą pagal dabartinę juridinę santvarką. Čia pati centrinė vy- 
riausybė nieko negali pakeisti“, tvirtino ministeris pirmininkas. „Bet 
Vokietijoje prieš keletą metų buvo išleistas vadinamas „Ermaechtigungs- 
gesetz“, toliau tęsė Grigaitis. „Hitleris ne mes, Lietuva ne Vokietija. 
Čia yra politinio svorio ir politinių siekimų skirtumas. Tą reikia tvirtai 
pasakyt, kad būtų visai bergždžias darbas apie tą reikalą toliau kalbė- 
ti“, griežtu tonu baigė ministeris pirmininkas. 

Šitą baigiamąjį žodį išgirdę, mūsų direktorijos nariai ūkininkai žiū- 
rėjo į Tūbelį, kaip kailiadirbiai, kuriems greita upės srovė nunešė 
jų įmerktus kailius. 

Nujausdamas, kad mūsų portfelis jau tuščias, Tūbelis dar manda- 
giai paklausė, ar mes neturime daugiau klausimų. Aš jam atsakiau, 
kad norėčiau paliesti nebaigtų su Berlynu pasitarimų klausimą dėl 
Klaipėdos apdraudimo įstaigai priklausančios milijoninės kompensa- 
cijos, kurią kraštas turėtų gauti iš vokiečių vyriausybės, kai Klaipėdos 
kraštui pavestas aprūpinimas pasaulinio karo metu sužeistųjų. Išgirdęs, 
kad čia vėl kalba eina apie pinigus, nors ir gautinus iš Vokietijos, jis 
greitai atsiminė, kad ankstyvesniuose pasitarimuose iš Centro vyriau- 
sybės pusės derybas vedė Lietuvos valstybinio draudimo įstaigos di- 
rektorius Feterauskas. Tūbelis man pasiūlė su šiuo gerai informuotu pa- 
reigūnu susisiekti ir su juo visą reikalą geriausiai aptarti. 

Jau buvo po 16 valandos. Tūbelienė vėl buvo pakartotinai skambi- 
nusi vyrui dėl pietų ir jam teko aiškintis, jog dar ir šiandien turįs pasi- 
kalbėjimą su klaipėdiškiais ponais, 

Matydamas, kad mūsų portfelis tikrai tuščias, Tūbelis kiek atsiga- 
vo, atgijo ir kiekvienam atsistojęs padavė ranką, mandagiai pažymė- 
damas, jog jam buvęs nepaprastas malonumas susipažinti ir taip nuo- 
dugniai išsikalbėti su gerbiamais direktorijos nariais, kurie visus kraš- 
to reikalus veda tokiose sunkiose politinėse ir finansinėse aplinkybė- 
se. Jis būsiąs visuomet nepaprastai patenkintas, jei direktorija, turė- 
dama kokių sielvartų, vėl į jį kreiptųsi. Čia pat paskelbė, jog jis ruošia 
šį vakarą Metropolyje kuklią vakarienę direktorijai pagerbti ir kviečia 
visus direktorijos narius ir dar kelis kitus ponus. Prašė neatsisakyti 
dalyvauti. Kadangi jis pats šiandieną turįs kitų darbų ir, deja, negalįs 
dalyvauti vakarienėje, tai jį pavaduosiąs p. Mašalaitis, su kuriuo di- 
rektorija turėjo garbės susipažinti. 

Atsisveikinę išėjome pro siaurąsias ministro pimininko kabineto 
namo duris ir atsidūrėme Donelaičio gatvėje. Nors Tūbelis ir labai 
simpatiškai atsisveikino, tačiau jautėmės smarkiai apvilti Centro vyriau- 
sybės laikysena, kuriai šias dvi dienas atstovavo Smetona ir Tūbelis. 

Pirmutinis mūsų prabilo vėl Grigaitis. „Bet ir Tūbelio šykštu- 
mas! Lengviau iš titnago išskelti ugnies nei išgauti litą iš jo.“ 

„Aš sakiau, visi mūsų pasikalbėjimai buvo šiaudai, iš kurių nebirs 
grūdų“, pridūrė Butkeraitis. „Šio vakaro vaišėmis nori pataisyti nuo- 
taiką, kuri jau taip nusmuko. Visai nėra noro ten dalyvauti.“ 

„Dėl ko nedalyvauti? Tur būt, jau nebeatsidursime Kaune visi 
kartu; bent Tūbelis nebekvies tokios užsispyrusios direktorijos in cor- 
pore į Kauną tartis su juo“, atsakiau. 

Bruvelaitis pažiūrėjo į mane su savo ironiška šypsena ir pasakė: 
„Apmiegosime reikalą ir tuomet pagalvosime.“ 

„Nėra ko apmiegoti, vakarienė bus šį vakarą. Po jos galima pamie- 
goti ir apgalvoti“, atsakiau. 

Kaip spėta, taip ir būta. Nors metus be kelių dienų išbuvome di- 
rektorijoje, rizikuodami savo garbe, vardu ir protarpiais net gyvybe, 
nebeturėjome garbės in corpore būti pakviesti ministro pirmininko. 
Atvirkščiai, jis mūsų tiesiog vengė; o atvykstančius paskirus direktori- 
jos narius stengėsi pavesti savo dešinei rankai — p. Mašalaičiui. 


Ministro pirmininko vaišės Metropolyje 


Vakare, aštuntą valandą, buvo vaišės direktorijai pagerbti. Jos buvo 
surengtos Lietuvos viešbučio Trijų kunigaikščių kambaryje. Šitose nedi- 
delėse, bet jaukiose patalpose kabėjo prie sienų trijų kunigaikščių, Ge- 
dimino, Algirdo ir Kęstučio, aliejiniai paveikslai. Be jų buvo matyti 
dar keli vaizdai iš dabartinio Lietuvos kariuomenės gyvenimo. Vaišėse 
dalyvavo visa direktorija, gubernatorius Navakas, pilkoji eminencija 
Mašalaitis, užsienio reikalų ministerijos politinio departamento direkto- 
rius Juozas Urbšys ir Klaipėdos krašto komendantas pulkininkas Lior- 
manas, 

Vaišės buvo, kaip Kaune įprasta, geros, nes Metropolio viešbutis 
mokėjo vaišes rengti. Tad direktorijos nariai turėjo bent kiek gerų 
įspūdžių ir atsiminimų iš Kauno parsivežti. Jos politinis portfelis buvo 
likęs beveik tuščias. Kiek pasisotinus, vėl pradėta politikuoti. Nevyku- 
sios pas ministrą pirmininką ir prezidentą išsiaiškinti problemos čia 
vėl pradėtos gvildenti. Direktorijos nariams ūkininkams dar vis vaide- 
nosi tas pas Tūbelį iškeltas ,,Ermaechtigungsgesetz“ su kuriuo, jų nuo- 


109 


mone, būtų galima sutvarkyti nesusipratimus su krašto seimeliu. Jie 
kėlė dar ir kitus iki šiol nepavykusius išaiškinti klausimus. 

„Pone Mašalaiti“, į jį pakartotinai kreipėsi Grigaitis, „Tamsta kaip 
Staatssekraeter turite p. pirmininkui ir prezidentui išaiškinti, kad toks 
įstatymas direktorijai būtinai reikalingas. Be jo neįmanoma visus da- 
lykus sutvarkyti taip, kaip Kauno vyriausybė pageidauja.“ 

„Mes turime gauti tokį zokoną“, Grigaičiui asistavo gražia lauki- 
ninkų tarme Butkeraitis. „Jį išleidus“, tęsė Butkeraitis, „ir Berlynui 
pripažinus, mes visus dalykus sutvarkytume.“ 

Pilkoji eminencija, taip kaip dienos metu šefas, susmuko kėdėje. 
Paskui nuo šios nelauktos atakos tiek atsipeikėjęs, prabilo: „Ponai di- 
rektoriai, drįstu abejoti, ar valstybės prezidentas arba ministras pirmi- 
ninkas galėtų su Tamstų pasiūlymu sutikti. Tas klausimas pakartotinai 
iškeltas paties gubernatoriaus, bet be teigiamo rezultato. Čia tuojau iš- 
kyla eilė nenugalimų kliūčių, ir todėl manau, kad man nepavyks anų 
ponų įtikinti“ Mašalaičiui asistavo ir Urbšys, pakartodamas dažnai 
girdėtą dainą apie Tautų Sąjungą, signatarus, jų pakartotinus demar- 
šus, apie duotą signatarams pažadą sutvarkyti Klaipėdos reikalus sta- 
tute numatyta tvarka ir taip toliau. 

Direktorijos pirmas puolimas Trijų kunigaikščių kambaryje buvo 
atmuštas. 

Einama prie ūkinių ir finansinių klausimų. Direktorijos pageidavi- 
mas, kad „Maistas“ paimtų daugiau kiaulių, mokėtų už centnerį gyvo 
svorio bent penkis litus brangiau, kad „Lietūkis“ padidintų užpirkimus 
Klaipėdos krašte kiek aukštesnėmis kainomis, pilkosios eminencijos at- 
remiamas ta prasme, jog tuo reikalu reikia tartis su atitinkamomis 
ūkinėmis organizacijomis. Be jų nuomonės jis negalįs nieko pasakyti. 
Apie finansinę paramą direktorijai Mašalaitis tiek pat mažai norėjo gir- 
dėti, kaip ir jo šefas dienos metu. Motyvai tie patys. Vėl nepasiseki- 
mas direktorijai. 

Svečiams kiek atsipeikėjus ir pasistiprinus konjaku, iškeliamas klau- 
simas, ar Centro vyriausybė negalėtų finansiškai prisidėti prie Klaipė- 
dos miesto bedarbių šalpos. Bedarbių išlaikymas, aiškinome, stipriai sle- 
gia Klaipėdos miestą, kuris dėl to stengiasi kaip nors pristabdyti bei 
žymiai sumažinti darbininkų antplūdį į Klaipėdą iš D. Lietuvos. 

Apie finansinę paramą Mašalaitis nieko nenorėjo girdėti, Lietuvos 
finansinis klausimas dabar yra opiausias dalykas, ypač stengiantis iš- 
laikyti pastovią lito valiutą, kaip pakartotinai tvirtino ir Tūbelis. Čia 
direktorija ir Klaipėdos miestas turįs pats gelbėtis. 

Bet direktorijai buvo nepaprastai svarbu bedarbių klausimą kaip 
nors sutvarkyti. Jam didelę reikšmę teikė Grigaitis ir Butkeraitis, nes 

jiems iš tam tikrų sluoksnių tekę girdėti, jog, jį sutvarkius patentkina- 
mai, būtų galima tartis su seimeliu dėl pasitikėjimo. 

Pilkoji eminencija, atmetusi iki šiol visus direktorijos pasiūlymus, 
jautėsi vis dėlto bent moraliai priversta daryti direktorijai bent ko- 
kių nuolaidų ir pradėjo linkti į direktorijos pasiūlymą suvaržyti žemai- 
čių darbininkų kraustymąsi į Klaipėdą. Juk tas dalykas nepaliestų vals- 
tybės iždo. Urbšys ir linko pritarti Mašalaičiui, kai pastebėjo, jog direk- 
torija teikia didelės svarbos tam klausimui ir nenuvokė, kad Centro vy- 
riausybės įstaigos skatina žemaičių darbininkų traukimą į Klaipėdą. Gu- 
bernatorius Navakas klausėsi, nes tai nauja melodija. Susidarė visai 
kita padėtis. Jis ir nesipriešino Mašalaičiui ir Urbšui ir tuo lyg išsi- 
žadėjo greitos Klaipėdos miesto sulietuvinimo politikos. 

Tą reikalą svarstant, pradėjo aiškėti, jog nematoma kliūčių išleisti 
direktorijai potvarkį, varžantį laisvą darbininkų kėlimąsi į Klaipėdos 
miestą. Gubernatoriui rodėsi nepatogu palikti direktorijai potvarkio 
vykdymą, nes, iš vienos pusės jis turėtų išsižadėti policinių teisių, kurio- 
mis jis iki šiol taip gausiai naudojosi, ir, iš kitos pusės, visa lietuviška 
spauda pradėtų šaukti, kad autonominės įstaigos skriaudžiančios lietu- 
vius, vykstančius į Klaipėdą apsigyventi. Gubernatoriui ir neparanku 
vykdyti direktorijos potvarkį, nes tuomet jis pasidarytų lyg direktorijos 
vykdomas organas ir kartu visuomenė nusiteiktų prieš jį. 

Sustota prie Klaipėdos krašto komendanto asmens, kuris turėjo di- 
delę praktiką tvarkyti piniginėmis bausmėmis ir kalėjimu Klaipėdos 
nenuoramas. 

„Čia mes tuos ponulius, pabėgusius nuo ūkininkų, vėl grąžinsime 
į senąsias vietas“, pareiškė gubernatorius. „Jeigu jie neklausys, komen- 
dantas juos tinkamai nubaus, papildys valstybės iždą ir juos išsiųs 
per Klaipėdos krašto sieną.“ 

„Prašome įsakyti, pone gubernatoriau, ir aš vykdysiu“, atsakė ka- 
rišku paklusnumu komendantas Liormanas. „Mano nuodėmių sąrašas 
klaipėdiškių akyse ir taip jau didelis, todėl nieko nereiškia, jei mane 
pradės keikti ir ponuliai žemaičiai,“ baigė komendantas. 

Nejaugi pasisekė direktorijai įtikinti Centro vyriausybės pareigū- 
nus Klaipėdos bedarbių sutvarkymo reikalu? O gal saldusis, aukso 
spalvos krupnikas nugalėjo šiuo kartu net Centro valdžios atsakingus 
pareigūnus? — pagalvojau aš. 

Vėlybą naktį baigėsi Trijų kunigaikščių kambaryje vykusios vai- 
šės, didelio politinio svorio pasitarimai ir teigiamas nutarimas dėl be- 
darbių. Gal Mašalaitis, prieš eidamas į pokylį, gavo iš savo šefo kokių 
švelninančių nurodymų. 

Pasikalbėjimas su užsienio reikalų ministru Lozoraičių 


Kitą dieną ministras Lozoraitis kvietė per Mašalaitį mane pas save. 
Apie 12 val. užėjau į užsienio reikalų ministeriją, kuri paskutiniais 
metais buvo patalpinta naujuose Žemės banko rūmuose prie Vienybės 
aikštės. Lozoraitis mane priėmė savo gražiame ir šviesiame kabinete, 
iš kurio plačių langų buvo matyti Vytauto muziejus, Finansų ministeri- 
ja, ministrų tarybos namas, Žaliojo kalno vilos ir kiek toliau — seno- 
sios rusų imperijos valdymo laikotarpio požymis: Soboras. 

Atsisėdome prie arti lango esančio apvalaus stalo. Lozoraitis, kaip 
visuomet, paskutinės elegancijos, gerai sušukuotas, mandagus, savo nie- 
kuomet nepakeičiama mina klausinėjo, kaip sekasi darbas direktorijoje. 
Paaiškinau apie direktorijos vargus ir bandymus kaip nors nuraminti 
kraštą. Kalbėjau apie mūsų apsilankymą pas valstybės prezidentą Sme- 
toną, kuris mums nedavė progos nė prabilti, ir pas ministrą pirmininką 
Tūbelį. 

„Manau, kad jūs turite sudaryti konstruktyvią programą Klaipėdos 
reikalais ir ją pateikti ministrui pirmininkui“, aiškino Lozoraitis, 

„Mes atvežėme konstruktyvių planų visą portfelį, bet p. Tūbelis vis- 
ką sukritikavo, beveik be išimties pasakė: negalima, negalima, reikia per- 
svarstyti, pažiūrėti, pagalvoti“, atsakiau. „Man dabar Klaipėdos politi- 
niai klausimai pasidarė labai aiškūs. Aš irgi seniau manydavu, kad kai 
kurie dalykai priklauso nuo direktorijų, nuo jų nesugebėjimo, bet da- 
bar matau, kad ypač ekonominiuose reikaluose direktorijos yra bejė- 
gės, priklauso nuo gubernatoriaus, šitas nuo ministro pirmininko. O čia 
sustoja kiekvienas sumanymas, kiekvienas konstruktyvus planas.“ 

„Bet turint konstruktyvų planą, reikia ministrą pirmininką įtikinti“, 
manė Lozoraitis. 

„Mes su pirmininku kalbėjome dvi dienas, apie aštuonias valan- 
das kasdien. Laiko atžvilgiu tai labai daug. Kalbėjome angelų liežuviais, 
kartais pasakėme ir posakių, kurių jis nemėgsta girdėti, bet išdavos liko 
nepaprastai mažos. Jeigu iš visų mūsų planų gavome tik kontingentą 
spirito varyklai ir pažadą, kad Lietuvos eksportas Klaipėdoje paims 1000 
kiaulių viršaus normos (to mes negalime patikrinti), tai reikia konstatuo- 
ti, jog neapsimoka net direktorijos kelionės išlaidos. Čia, mano suprati- 
mu, pasibaigė visos mūsų konstruktyvios politikos galimybės. Mes galime 
sėdėti direktorijos kėdėse, kol seimelis gaus progos mums formaliai 
pareikšti nepasitikėjimą, arba Tamsta pažadėsi signatarams dabartinę di- 
rektoriją paleisti, arba gubernatorius nuspręs, jog mes nusipolitikavę ir 
mus reikia pakeisti kitais, neaprašytais asmenimis.“ 

„Bet dar yra kitokių politikavimo priemonių“, tęsė ministras, 

„Kokių, pone ministre,“ klausiau aš. 

„Reikia stengtis sueiti į kontaktą su Klaipėdos krašto politiniais 
sluoksniais, su opozicija, su jų vadais, juos pakviesti į arbatas arba 
vakarienes, su jais išsikalbėti, kaip diplomatijoje yra daroma“, aiški- 
no Lozoraitis. 

„Pone ministre“, atsakiau, „čia eina kalba apie svarbesnius dalykus 
nei arbatėles. Tamstai ir gerai žinoma, kad arbatomis ar vakarienėmis 
diplomatai nepaperkami. Čia kuo mažiausiai kalbama apie politinius 
reikalus. Politika kuriama valstybių centruose. Taip yra Klaipėdoje 
ir Kaune. Čia eina kova dėl pasaulinio masto klausimų. Vyksta kova 
tarp Lietuvos respublikos ir Trečiojo Reicho. Arbatos ir vakarienės ta- 
me reikale nieko nepadės. 

Dėl pačios reprezentacijos turiu pasakyti, jog ji priklauso guberna- 
toriui. Jis tam ir lėšų turi. Pas Navaką dabar nesilanko nei von Saucken, 
nei vietinės opozicijos vadai. Mes visi Klaipėdoje stovime kaip ant si- 
dabrinio tableto. Jei aš, direktorijos narys ar gubernatūros patarėjas, 
pradėsiu su opozicija arbatauti ar vakarieniauti, tuojau pasidarysiu 
konkurentu gubernatoriui, ir greitai jis mane, kaip nepatikimą asmenį, 
iškrapštys.“ 

„Negali taip būti“, abejojo ministras, 

„Kiekvienas mūsų žingsnis Klaipėdoje stebimas ir tiesiog fotografuo- 
jamas. Jau dabar mūsų pavardės dažnai girdimos Karaliaučiaus Hei- 
matfunke, tuomet mes jau pamatysime ir Kauno humoristiniame žur- 
nale „Kuntaplis“. Daugelis lietuviškų ura-patriotų jau dabar mumis 
nepatenkinti. Sako, mes esame per daug pasidavę nacionalsocialistiniams 
sluoksniams. Priežastis: mes atmainėme keletą Reizgio direktorijos pa- 
darytų absoliučiai nepateisinamų dalykų. Jeigu mes nebegalime tinka- 
mai paveikti pasaulinio masto veiksnių, turėtumėme bent stengtis paša- 
linti šituos smulkius ekonominius ir finansinius dalykus, kurie taip smar- 
kiai liečia krašto gyventojų daugumą ir ją nuteikia prieš Centro vy- 
riausybę. Apie šiuos klausimus nenorima girdėti. 

Klaipėdoje yra visai kitokia politinė nuotaika nei kauniečiai įsi- 
vaizduoja. Daugelis jų visai nenori suprasti Klaipėdos problemos. Jie 
sudaro prie žaliojo stalo politinę sistemą ir ją taiko praktiškame gy- 
venime. Suprantama, kad tokiu būdu sudaryta sistema negali duoti 
teigiamų rezultatų. Jei iš mūsų pusės kas kitaip kalba, jis laikomas poli-- 
tiniu nesusipratėliu arba grynu opozicionierium. 

Reikia pastebėti, kad tokiame įtemptame laikotarpyje nė vienas at- 
sakingas Kauno politikas neatvyko į Klaipėdą bent porą dienų apsidairyti 
krašte. Atsilankę politikai susidarytų aiškesnį vaizdą ir gal, iš vienos 
pusės, sumažėtų jų įsivaizduojamas pavojus, iš kitos pusės — gal įver- 

tintų tikrą pavojų ir darytų žygių jam pašalinti. Mes vakar siūlėme Tū- 
beliui apsidairyti Klaipėdoje, bet negalima pasakyti, kad jis tuo būtų 
sužavėtas. Norėčiau ir Tamstai pasiūlyti. Juk kasdien susiduriate su 
Klaipėdos klausimais. Esu tikras, kad toks nors ir keletos dienų bu- 
vojimas krašte atidarytų daug platesnių perspektyvų. Čia greitai pa- 
aiškėtų, kad reikia vesti konstruktyvinę politiką ir kokie šios politikos 
dėsniai turėtų būti. Jeigu ta prasme nebus nieko daroma, visos mūsų 
pastangos niekais nueis“, baigiau aš. 

Lozoraitis išklausė visą nesimainančiu veidu, konkrečiai nieko ne- 
pasakydamas. Tik dėl mano paskutinio pasiūlymo pridūrė: „Aš mielai 
atvažiuočiau į Klaipėdą, bet, deja, labai mažai turiu laiko. Už Klaipė- 
dos krašto politiką yra atsakingas ministras pirmininkas Tūbelis, ku- 
riam pavesti visi Klaipėdos reikalai.“ 

Tuo posakiu ministras Lozoraitis savo įprastu atsargumu jau iš anks- 
to užkirto kelią kokiam nors kompetencijos konfliktui iškilti, nors man 
buvo siūlęs politikuoti su politine opozicija arbatėlėmis ir vakarienėmis. 

„Bet vis dėlto reikia tikėtis, kad visi reikalai pasibaigs gerai“, bai- 
gė užsienio reikalų ministras. 

Nors Lozoraitis apie ketverius metus išbuvo užsienio reikalų mi- 
nistru, tačiau nė vieną sykį neatvyko į Klaipėdą nors bent kelias va- 
landas. 


Pasikalbėjimas su valdytojų Feterausku 


Ant rytojaus užėjau pas Lietuvos valstybinio draudimo įstaigos 
direktorių Feterauską. Faktas, kad to klausimo negalėjome išsiaiškinti 
su ministru pirmininku ir iš jo gauti koki nors nuosprendį, padarė ma- 
ne Feterausko akyse eiliniu prašytoju. Sutikau labai ilgą, nepaprastai 
išdžiuvusį ir kaulėtą arti 60 metų amžiaus žmogų. Visa savo laikysena 
jis darė visiškai suakmenėjusio biurokrato įspūdį. Jis baisiai nemėgo 
klaipėdiečių ir visame pasitarime tai pakartotinai aiškiai pabrėžė. Jam 
buvo visvien, ar su juo kalba Boettcherio, ar Bruvelaičio direktorijos 
narys, 

Feterauskas dalyvavo lietuvių delegacijos pirmininku visose dery- 
bose su Vokietija dėl Klaipėdos krašto apdraudimo įstaigai priklausomų 
sumų, kurias ji turėjo gauti iš Vokietijos, kai įsipareigojo rūpintis 
Didžiojo karo invalidais, savo gyventojais. Dėl Feterausko vokiečiams 
pateiktų reikalavimų derybos sustojo, ir Klaipėdos krašto apdraudos 
įstaiga nieko iš Vokietijos negavo. 

Klaipėdos krašto apdraudos įstaiga su panašiomis Vokietijos įstai- 
gomis apskaičiavo pagal abiejuose kraštuose veikiantį indeksą ir išve- 

dė sumą, kuri siekė kelių milijonų litų. Tūbeliui pirmininkavimą pa- 
vedus Feterauskui, šis išskaičiavo sumą, siekiančią net dešimties mili- 
jonų litų. Tūbelis nepaprastai susižavėjo gautinais iš Vokietijos mili- 
jonais ir sutiko su Feterausko apskaičiavimo metodu. Pastarasis pa- 
laikė savo apskaičiavimo metodą ir jokiais būdais negalima buvo pa- 
veikti jį sumažinti reikalaujamą sumą. Vokietijos įstaigos sutiko mo- 
kėti tris su viršum milijonus litų. Tačiau, Feterauskui nenusileidus, 
derybos buvo pakartotinai pertrauktos ir prieš metus visai sustojo. 


Mano tos dienos pasitarimų tikslas buvo surasti su Feterausku ko- 
kią nors platformą dėl derybų atnaujinimo. Pirmojė eilėje reikėjo 
susitarti dėl pačios sumos, nes Feterausko apskaičiuota suma nebuvo 
palaikoma nei Klaipėdos krašto įstaigų, nei pripažįstama vokiečių dele- 
gacijos. Paskutiniuose pasitarimuose buvo pasakyta iš vokiečių pusės, 
jog pasitarimai gali būti atnaujinti tik tuomet, kai Lietuvos vyriausybė 
prisitaikys prie galiojančių Vokietijoje ir Klaipėdos krašte normų, bet 
nereikalaus fantastiškų sumų. 

Feterauskas buvo įsikalęs į galvą, kad jo apskaičiuotas reikala- 
vimas yra pamatuotas ir nesutiko nusileisti. Viso mūsų pasitarimo išda- 
va buvo: negalima, neimanoma, mes tikrai apskaičiavome ir panašiai. 
Klaipėdos kraštos įstaigos norinčios padovanoti vokiečiams milijonines 
sumas, teigė jis. Keista, kad ir direktorija palaikanti tokį nepamatuotą 
pasiūlymą. Pasikalbėjimas tęsėsi apie tris valandas, bet be mažiausių 
rezultatų. Kuo ilgiau kalbėjome, tuo labiau didėjo Feterausko užsispyri- 
mas. Pagaliau neliko platformos tartis, nes jis ėmė plūsti, 

Per dvi dienas jau buvom iš Tūbelio girdėję: pamatysime, pažiūrėsi- 
me ir panašiai. Bet Tūbelis buvo asmuo su tam tikra politine ir admi- 
nistracine civilizacija, vis norėjo ir stengėsi savo neigiamą atsakymą kiek 
sušvelninti. Feterauskas tiesiog maurojo, kai tik išgirdo, jog direkto- 
rija nusistačiusi nepasikliauti jo apskaičiavimo metodu ir jį palenkti 
priimti sumą, kurią Vokietija norėjo sumokėti. 

Pagaliau nebuvo prasmės kalbėti ir reikėjo atsisveikinti. Apgailes- 
tavau, kad turėjome dėl tokio bergždaus ginčo praleisti tiek daug 
brangaus laiko. Tačiau įsitikinau, kad toks nepaprastas ir nepamatuotas 
užsispyrimas kenkia įstatyti krašto politiką į normalesnes vėžes. 

„O ką mes turime bendro su tais krašto vokiečiais?“ suriko piktu 
balsu Feterauskas. 

„Tamsta, tur būt, užmiršai, kad Klaipėdos kraštas priklauso Lietu- 
vos suverėnumui ir kad mūsų valdžios pareiga yra elgtis teisingai. 
Klaipėdos kraštu mes turime rūpintis taip, kaip ir visa valstybe“, atsa- 
kiau aš. 

„Tegu jie visi eina po velnių!“ suriko įkaitęs Feterauskas. „Mes ir 
be jų galime gyvėnti.“ 

„Jeigu visi Lietuvos pareigūnai taip kalbėtų ir elgtųsi, kaip Tams- 
ta, tuomet kraštas tikriausiai greitai nueitų po velnių“, atsakiau ir at- 
sisveikinęs išėjau. 

Apie pasikalbėjimą tuojau pranešiau Mašalaičiui. Pilkoji eminen- 
cija klausėsi, protarpiais galva virpėjo ir rankos drebėjo, žadėjo apie 
tai pranešti ministrui pirmininkui. Pasakiau, kad, mano nuomone, Fe- 
terauską tegali paveikti tik griežtas pirmininko įsakymas keisti savo 
laikyseną. Nors tuo reikalu kitais metais dar keletą kartų su Tūbeliu 
kalbėjau, bet jis nieko nedarė, nes Feterauskas liko nepajudinamas. 
Gal jis su manim ir kalbėjo taip arogantiškai tik todėl, kad turėjo pir- 
mininko paramą. 

Šį klausimą vėliau pakartotinai iškėlė Baldžiaus direktorija ir sei- 
melis, bet ir be teigiamų rezultatų, nors tuo laiku galėjome kiekvieną 
dieną pradėti derybas, pasiekti susitarimo ir išgauti kelis milijonus litų. 
Ir seimelyje buvo pakartotinių interpeliacijų. Tuo reikalu rūpinosi ir 
keletas vėlesnių gubernatorių. Visuose kare sužeistųjų susirinkimuose 
tas reikalas pakartotinai linksniuotas ir Centro vyriausybei darė daug 
politinės žalos. Gubernatoriai nuolatos gaudavo tokios rūšies pareiški- 
mų, kurie su jų pritarimu visuomet buvo pasiunčiami Centro vyriau- 
sybei, bet teigiamo atsakymo nesulaukta. 

Atrodo, Tūbelis rėmė Feterauską ir tikėjosi laukdamas išlošti kele- 
tą milijonų litų daugiau. Anot vietinio veikėjo Kybranco posakio, čia 
vėl pasireiškė „ana nematoma juodoji ranka, kuri stabdo visus teigia- 
mus dalykus“. Taip šis klausimas ir nebuvo sutvarkytas. 


Kauno pasitarimų išdavos 


Sugrįžę į Klaipėdą sudarėme mūsų Kauno pasitarimų balansą. 
Mūsų audiencija pas valstybės prezidentą ir ilgi pasitarimai su mi- 
nistru pirmininku buvo aiškiai parodę, kad Centro vyriausybė neturi 
jokio kontruktyvaus plano, kuris pamažu vestų prie Klaipėdos krašto 
politinio dangaus prablaivėjimo ir politinės padėties pastovumo. To- 
liau matėme, kad visa Centro vyriausybės politika vedama grynai gai- 
vališkai,* visi ekonomiški reikalai buvo diktuojami Tūbelio ir kad visą 
padėtį žymiai pasunkino kai kurių ekonominių organizacijų ir Centro 
vyriausybės pareigūnų užsispyrimas. Labai aiškiai buvome matę, kad 


* Paliekame šį autoriaus pavartotą žodį, nors jo prasmė šiuo atveju nėra aiški. 
Red. 

gubernatoriaus vaidmuo Kaune lygus nuliui ir kad jo pakartotinai da- 
ryti pažadai yra vandens burbulai, kurie ištykšta prie senosios ribos. 
Iš visų pasikalbėjimų galima buvo spręsti, kad neužilgo, vėliausiai po 
naujų rinkimų, susidarys nauja politinė padėtis, kuri pareikalaus už- 
leist direktoriją seimelio patikimiems asmenims. Todėl direktorija su- 
sidarė tokį artimesnės veiklos planą: 

1. pravesti tuos ekonominius reikalus, kurie kraštui būtinai reika- 
lingi. Jeigu galima, pačių lėšomis statyti pagreitintu tempu projektuoja- 
mą spirito varyklą, kad ji galėtų veikti jau ateinantį rudenį; 

2. paaiškėjus, kad Centro vyriausybė neišleis jokio istatymo įteisin- 
ti padarytiems Reizgio direktorijos patvarkymams, ateityje taip valdyti, 
kad atėjusi nauja parlamentarinė direktorija su seimeliu negalėtų iš- 
kelti kokių nors rimtesnių dabartinės direktorijos prasilenkimų su 
Klaipėdos krašto statutu; 

3. kuo greičiausiai suformuluoti ir paskelbti nedarbo reikalams tvar- 
kyti potvarkį pagal įvykusį pasitarimą Trijų kunigaikščių kambaryje 
Kaune; 

4, paaiškėjus, kad gubernatoriaus Navako politinė galia baigiasi prie 
buvusios Klaipėdos krašto sienos ir kad jo įtaka Kaune yra pasiekusi 
minimumą, nepasiduoti jokiems naujiems gubernatoriaus užsimojimams 
ir jokiu būdu nebevykdyti pageidaujamų naujų politinių eksperimentų. 

Direktorijos pirmininkas buvo prašomas savo pasikalbėjime su gu- 
bernatoriumi aiškiai pranešti jam šį direktorijos nusistatymą, 

IšKILUSIS TARPSNIS AMERIKOS LIETUVIŲ 
ISTORIJOJE 


DR. J. šLIŪPAS IR KUN. A. BURBA 


J. JAKŠTAS 


Istorijos vyksmas yra lyg tekančioji srovė, kur visuomeninis gyve- 
nimas vystosi su slenkančiu laiku. Visuomeninėje buityje — kaip ir te- 
kančioje srovėje — pasitaiko momentai, kur vyksmas pakyla aukščiau į- 
prasto lygmens ir patraukia ypatingą dėmesį stebinčiųjų. Tai yra iš- 
kilieji tarpsniai istoriniame procese. Jie gali reikšti kokį išimtini, nepa- 
sikartojantį įvykį įprastų įvykių grandinėje. Iškiliaisiais istoriniais tarp- 
sniais gali tapti ir įžymios asmenybės, savo darbais paženklinusios juos. 

Su bendra Europos emigracijos banga prasidėjusi Amerikos lietuvių 
istorija pradžioje nežymiai vystėsi, kūrėsi jų bendruomenės tarp Pen- 
silvanijos anglių kasyklų ir kai kur kitur (pvz., Niujorke). Pirmas iš- 
kilusis momentas čionykščioje mūsų bendruomenės istorijoje susijęs su 
dviem asmenybėmis: J. Šliūpu ir A. Burba. Jų abiejų pradžioje arti- 
mas bendradarbiavimas, paskui susipykimas bei išsiskyrimas ir vėl šioks 
toks susitaikymas yra įžymiausias reiškinys pradinėje Amerikos lietu- 
vių istorijoje. 

I- 


Šliūpas ir Burba kilimu buvo artimi kaimynai; vienas (Šliūpas) iš 
Gruzdžių valsčiaus, kitas iš Kruopių, tariant, abu pusiau žemaičiai, pu- 
siau aukštaičiai. Jų gyvenimas nuo pat jaunystės pasuko skirtingais ke- 
liais. Vienas pasinešė į pasaulinius mokslus ir pasišovė tapti tautos švie- 
tėju, kitas pasirinko dvasinius mokslus ir tapo kunigu. Tačiau abu, sto- 

ję į visuomeninį darbą, siekė vieno ir to paties tikslo: žadinti lietuviuose 
tautinę sąmonę, raginti juos kratytis amžių slinktyje užgulusiomis sve- 
timybėmis. Šliūpas šio tikslo siekė dar studentaudamas, o Burba kuni- 
gaudamas Vilniaus krašte (nes buvo išėjęs mokslus Vilniaus kunigų 
seminarijoje). Jie abu suartėjo visuomeniniame darbe pirmą kartą 
1883 m., kai Šliūpas tapo nuo tų metų rudens „Aušros“ redaktorium. 
Tarp kitų savo laikraščio bendradarbių Šliūpas gavo ir Burbą, dirbusį 
tada lietuvybės darbą aplenkintose Vilniaus krašto parapijose. Tuo pa- 
čiu metu jis siuntė „Aušrai“ savo rašinius, ypač eilėraščius, tiesa, silp- 
nus formos ir turinio atžvilgiu. 

Trumpas buvo jų bendravimas, nes Šliūpas 1884 m. pavasarį buvo 
ištremtas iš Rytprūsių (M. Lietuvos) į Lietuvą. Šliūpas negalėjo pasilikti 
ilgai Lietuvoje. Jam, nusižengusiam rusų įstatymams, grėsė suėmimas 
ir katorga. Kai nuvykęs į Mintaują pajuto esąs žandarų sekamas, bėgo 
į Ameriką (1884 m. birželio m.). 

Amerikoje pradėjo labai permainingą gyvenimą pradžioje Niujor- 
ke. Tuojau įsijungė į rastą lietuvių pašalpinę Šv. Kazimiero draugiją, 
ėmė leisti su M. Tvarausku savaitraštį „Uniją“, griebėsi tverti su drau- 
gija lietuvišką parapiją ir net kunigą buvo parsikvietęs. Kai „Unijos“ 
redaktorius dėl per didelio uolumo lietuvybės darbe jį išmetė į gatvę, 
jis po kurio laiko įsteigė savo laikraštį „Lietuvišką Balsą“. Šliūpas vei- 
kė ir leido laikraštį Niujorke iki 1888 m. kovo m., kada persikėlė į Še- 
nandoahą su spaustuve, laikraščiu ir šeima. Čia ir rado lietuvius su- 
sirūpinusios savo parapijos steigimu ir jiems padėdamas atnaujino san- 
tykius su Burba. Prasidėjo jų abiejų bendravimo istorija, kuri tapo ir 
Amerikos lietuvių istorijos esminga dalis. 

Šliūpo ir Burbos dramatiškiems santykiams skiriama nemaža dėme- 
sio ir bendrose Amerikos lietuvių istorijose. Paskutinėje jų, reda- 
guotoje dr. A. Kučo, yra net tai temai ypatingas poskyris, pavadin- 
tas Paliaubos vardan lietuvybės! Senesni autoriai, kaip J. Žilius, T. 
Astramskas, A. Milukas, rašė apie Šliūpo ir Burbos santykius pagal 
jų turėtas betarpiškas žinias ir jas vertino pagal savo turimas pažiūras. 
Jie dėstė daugiau išlaukinę jų santykių istoriją, jų abiejų viešą darbuo- 
tę. Jų tarpusaviai santykiai būtų giliau, pagrindiniau ir, taip sakant, 
intymiškiau nušviesti, jei būtų tyrinėjimui prieinami jų išlikę susira- 
šinėjimai, Šliūpo atiduoti jų laiškų rankraščiai seniau buvo saugomi 
Kauno universitete, dabar, tur būti, Vilniaus. Šliūpo buvęs artimas 
bendradarbis K. Vairas - Račkauskas tuojau po II karo turėjo paruošęs 
jų leidimą. Rankraštis, matyti, nepraėjo pro mūsų dabartinės Lietuvos 
cenzūrą, kaip galima spėlioti iš paties akademiko J. Jurginio nese- 
niai gautos kryptiškos žinutės: nebus spausdinama Vairo - Račkausko 

sudaryta Šliūpo — Burbos korespondencija. Turime tik tos koresponden- 
cijos dalį, kurią, 1968 m. pats V.-Račkauskas įdavė jį Kaune aplankiu- 
siam Vilnies redaktoriui Leonui Jonikui. Šis paskelbė ją (apie 88 laiš- 
kus) savo laikraštyje (177— 209 nn, 1968.IX.12 — 1968.X.26). Paskelb- 
tieji laiškai meta kiek naujos šviesos į jų santykius. 


II, 


Kai kas linksta tvirtinti, kad Burba atsirado Šenandoahe neparei- 
namai nuo Šliūpo, pačių lietuvių kviečiamas. Pvz, A. Kučo Šenan- 
doaho lietuvių parapijos istorijoje sakoma: „1889 lietuviai pradėjo 
pastangas iškviesti iš Lietuvos kun. A. Burbą.“* Prie šio tvirtinimo 
pasigendama paaiškinimo, kaip Šenandoaho lietuviai galėjo patirti, kad 
Vilniaus vyskupijoje yra toks įžymus lietuvis kunigas ir dar uždarytas 
Gardino vienuolyne už patriotišką veiklą. Iš tikrųjų, turėjo jiems kas 
nors, iš arti pažinojęs Burbą, apie jį papasakoti. Iš dabar paskelbto (deja, 
nedatuoto) laiško galima spręsti, jog ne kas kitas, kaip Šliūpas bus 
jiems pataręs ir (su jų sutikimu, žinoma) jį pakvietęs. Kalbamame 
laiške Burba rašo Šliūpui: „Ant to viso atsakiau, jog dar gerai nežinau, 
kaip bus. Vienok, mielas broli, tavęs klausau, pasitikėdamas, jog ne be 
reikalo tu mane kvieti.“* Atrodo, laiškas rašytas dar iš Gardino vienuo- 
lyno, kur jis uždarytas (1886 — 88) sėdėjo. Šie Burbos žodžiai rodo, 
kad Šliūpas kvietė jį be jo paties prašymo. Tad atkrinta V. - Račkaus- 
ko dvejojimas, kad Burba galėjo būti kviečiamas Šliūpo ar pats pra- 
džioje bus pasiprašęs jo pakviečiamas, kai jam nepakenčiama pasidarė 
Lietuvoje. 

Su kokiu viltingu džiugesiu priėmė Burba Šliūpo kvietimą, rodo 
jo žodžiai 1888.IX.5 rašytame laiške: „Ai! Kaip laimingas būčiau, kad 
mudu drauge dirbdami galėtumėm visus mūsų brolius iš miego pa- 
kirdinti ir ant kojų pastatyti prieš mūsų priešus“. 

Kai Šliūpo pakviestas Burba tuojau apsisprendė važiuoti į Ame- 

riką ir apie tai, be abejo, parašė Šliūpui, jis gavo tuojau iš parapijos 
steigimo komiteto laivokartę. Apie tai ir painformavo Šliūpą jam 1888. 
X.26 rašytame laiške.“ 
„Nuo Burbos sutikimo važiuoti į Šenandoahą ir laivokartės gavimo 
iki atvykimo į Ameriką (1889.VIII) praslinko beveik metai. 1888 lap- 
kričio m. išleistas iš vienuolyno buvo paskirtas vikaru į Adutiškį (1889. 
II.6). Vietos dvarininko įskųstas gubernatoriaus buvo keliamas į Val- 
kininkus. Nepakęsdamas nuolatinių persekiojimų, pagaliau, apsispren- 
dė pasinaudoti laivokarte ir traukti į užjūrius. (Rodos, važiavo su iš 
Šliūpo brolio Stanislavo gautu pasu.) 

Iš laiškų matyti, kad Burbą sulaikė nuo važiavimo į Ameriką, kai 
jis išėjo iš vienuolyno, Varšuvos lietuviai studentai. Jie kaip tik tuo 
metu, Kudirkai vadovaujant, suorganizavo „Varpo“ leidimą ir įtraukė 
Burbą į tą užmojį. Jie įvertino didelį jo lietuvybės darbą, atliekamą 
ypač Vilniaus krašte ir nepanoro netekti jo. Kai vėliau Burba susipyko 
su Šliūpu, jis prisiminė vieną lietuvį, atkalbinėjusį jį nuo važiavimo į 
Ameriką ir net bauginusį jį Šliūpu. Tas lietuvis greičiausiai buvo medi- 
cinos studentas uteniškis J. Gaidys-Gaidamavičius. Jis ir kiti Varšuvos 
lietuviai studentai bandė atgrasyti Burbą nuo Šliūpo parinkdami iš 
„Lietuviško Balso“ ir gal iš kitų'raštų antikunigiškų ir antibažnytiškų 
posakių ir juos jam pakišdami. Burba pradžioje iš tikrųjų nusigando 

liūpo minčių ir buvo beatsisakąs važiuoti į Ameriką. Net klausė pa- 
ties Šliūpo, kiek kainuojanti laivokartė ir ketino atsilyginti komitetui. 
Bet pakeitė vis dėlto savo nuomonę ir išvažiavo pagal kvietimą. Šis 
nuotykis dar vienas įrodymas, kad Šliūpas jį kvietė. 

Kai Burba atvažiavo į Šenandoahą, Šliūpas jau buvo išvykęs į Bal- 
timorę ir, išleidęs šeimą į Lietuvą, pats ėmėsi studijuoti mediciną Mary- 
lando universitete. Jis nežinojo apie Burbos atvykimą, nes negavo iš 
jo jokios žinutės, kol jis apie du mėnesius darbavosi Šenandoahe. Kai 
jame negalėjo įsitvirtinti dėl lenkiško klebono pasipriešinimo, turėjo 
pasitraukti. Išvyko pirmą į Hazletoną, pas kleboną J. Abromaitį ir per 
jį gavo vakavusią lietuvišką — lenkišką parapiją Plymouthe. Iš jos vys- 
kupas buvo pašalinęs ir iškuniginęs nuo 1887 m. klebonavusį A. Var- 
nagirį. Iš kunigystės pašalintas Varnagiris, kaip žinoma, ir nuėjo stu- 
dijuoti medicinos į Marylando universitetą ir baigęs vertėsi gydytojo 
praktika. 


III. 


Burba, kaip žinoma, tuojau susipyko su parapiečiais lenkais už pra- 
dėtą gaivinti lietuvybę ir, iš parapijos jų išstumtas, gavo leidimą iš 
vyskupo steigti lietuvišką parapiją. Tapęs lietuviškos parapijos klebonu, 
parašė Šliūpui pirmą laišką po atvažiavimo į Ameriką. Laiško turinys 
leidžia spėlioti, dėl ko Burba taip ilgai tylėjo ir vengė susisiekti su 
Šliūpu tuojau atvažiavęs. Jis rašo: „Pagyvenęs Amerikoje nors pora 
mėnesių jau galiu ir apie Jūsų darbus lietuvystės ką pasakyti. Daug 
sukėlėte lietuvių iš miego. Jeigu Jūs šiame dalyke dirbdamas nebūtu- 
mėte sąžinės ir tikėjimo dalykų kliudę, šiandien jau būtumėte neišpa- 
sakojamai aukštai stovėjęs akyse lietuvių; o dabar, kur nepradėsiu 
apie Jus šnekėti, gaunu biaurų atsakymą.“ 7 Šis „biaurus atsakymas“, be 
abejo, buvo duodamas Šenandoaho lietuvių, jo parapiečių, su kuriais 
Šliūpas prieš išvažiuodamas buvo susivaidijęs. Kadangi Burba nuo pat 

atvažiavimo buvo apsuptas parapiečių, tai jam netiko, o gal ir negalima 
buvo ieškoti sąlyčio su Šliūpu. Laisvas tegalėjo pasijusti įsitaisęs sa- 
vaimingai Plymouthe ir net klebonu tapęs. Dabar jis jau galėjo Šliūpui 
iš širdies rašyti: „Kaip ten nebūtų, Jūs per amžius turėsite garbę 
Lietuvos rašliavoje.“ Baigė laišką prašydamas prisiųsti jam visą „Lie- 
tuviško Balso“ komplektą. 

Kaip matome, Burba, atsipalaidavęs nuo bažnytininkų globos, pri- 
siminė savo bendradarbį ir seną draugą, ir jam pripažino garbę už lie- 
tuviškus raštus šiame krašte, 

Šliūpas nedelsdamas atsakė Burbai. Jis stebėjosi, kad taip ilgai iš 
jo jokios žinios neturėjo. Šliūpas net buvo pradėjęs manyti, jog Burba 
bus jam „nugarą atsukęs“? Nors ir pripažįsta skriaudą lietuvybei, kad 
Burba nepasiliko Šenandoahe, tačiau patenkintas ir jo pasirinkimu Ply- 
moutho dėl čia esančios „Paukštinės“ (Vien. Liet.) Jis tikisi, jog Burba 
ją nukreips „ant naudos lietuvystės“? Kai kurias atmainas joje Šliū- 
pas jau pastebėjęs. Jis numato didelę naudą lietuvystei iš Burbos at- 
vykimo. „Jog iš Tamstos buvimo Amerikoje bus didelė nauda lietu- 
vystei, aš tikiu, nes apsisuksi nesykį ir apylinkėse Plymoutho, o aplan- 
kydamas lietuviškas sodybas paukvatinsi juos į organizuotą darbą dėl 
tautos ir savo laimės. Tamstos kaip kunigo didesnė dalis lietuvių čio- 
nykščių paklausys.“ !0 

1890 m. prasidėjo abiejų taikaus, draugiško bendravimo ženkle. 
Šliūpas gavo ištikimą pagelbininką praeitų metų gale įkurtoje Lietuvių 
Mokslo draugijoje. Jie abu važinėdami steigė jos skyrius. Pats Burba 
įsteigė Plymoutho skyrių. Ypač artino juos Vien. Liet. savaitraštis, leis- 
tas Plymouthe. Jo leidėjas J. Paukštys, su savo bendradarbiais anks- 
čiau puolęs Šliūpą, dabar pakito Burbos paveiktas. Nuo 1890 m. kovo m. 
jis pakeitė redaktorių Šliūpui artimu žmogumi, J. Andziulaičiu (poetu 
Kalnėnu), buvusiu paskutiniu „Aušros“ redaktoriumi. Laikraštis pasi- 
darė grynai tautiškas ir Šliūpas įsirikiavo į jo bendradarbius. Kai šiuo 
jų abiejų draugystės metu Burbai ėmė plaukti korespondencijos iš Bal- 
timorės apie Šliūpo kalbas Lietuvių Mokslo draugijoje ir jo „nedeldie- 
ninėje mokslainėje“ Burba tada, pasak J. Žilių,' šiaip rašė: „Šliūpas 
savo asabiškomis pažvalgomis nėra katalikas, bet jeigu jis kaip lietuvis 
ką naudingo dėl lietuvystės parašo, o tas reikalas nesipriešina mūsų ti- 
kėjimui, tai su džiaugsmu turime priimti ir jam dėkavoti: tautiškuose 
dalykuose turi būti visuomeniška pažvalga, ne asabiška... Jeigu jis 
jums pradeda bedieviškus pamokslus garsinti, tada nuo jo atsitraukite. 
O kada gerą pamokinimą paduoda, tada su džiaugsmu priimkite. .. 
kas bedieviška ir gyvuliška, atmeskite.“ 

Burbos draugystė su Šliūpu ir jo pasirinktas vienijimo kelias atsi- 

liepė teigiamai ir jo pradinėje veikloje Lietuvių Rymo katalikų susi- 
vienijime. Šis antras bendras lietuvių Susivienijimas po pirmojo žlu- 
gmo (1888) merdėjo. Jame buvo belikusios vos dvi draugijos ir jo kasa 
apytuštė. Kai draugijai prireikė mokėti pomirtinę vienai našlei, tai val- 
dybos raštininkas turėjo kreiptis į Susivienijimo narius prašant įnešti 
kiekvienam nariui po 98 cent. mokesčiui sudaryti. Susivienijimas apmirė, 
nes turėjo nerūpestingą ir apsileidusią valdybą, kurios priešakyje sto- 
vėjo kun. M. Juodišius, Brooklyno lietuvių klebonas, pagarsėjęs palaidu 
gyvenimu. Vos atvykęs Burba tuojau prisidėjo prie Susivienijimo ir 
jau 1889 m. dalyvavo ketvirtame seime. Jis negalėjo žiūrėti abejingai 
į vadovų apsileidimą. Jis turėjo progos tinkamai stebėti, kaip rektorius 
ir kiti valdybos nariai nieko neveikia, nes jis buvo arti Susivienijimo 
organo „Vien. Liet.“ Jis pasigedo jame žinelių apie Susivienijimo veiklą, 
jo gyvastingumą. O jis pats tuo tarpu kartu su Šliūpu būrė tautiečius 
į Lietuvių Mokslo draugiją, važinėdami po jų gyvenvietes. Abu susi- 
dėję išleido anglišką brošiūrą: Bestiality of the Russian czardom toward 
Lithuania (išspausdintą Baltimorėje 1891 m.). Brošiūra — straipsnių - 
prakalbų rinkinys, jų abiejų parengtų. 

Šliūpo ir Burbos vieningos, sutartinės veiklos ženkle susirinko penk- 
tasis Susivienijimo seimas Mahanoy City. Pasak A. Kučą,/* tai „buvo 
vienas triukšmingiausių seimų visoje Susivienijimo istorijoje“. Visas 
triukšmas kilo dėl vadinamų naujalenkių, kuriais laikyti Susivienijimo 
valdybos nariai ir prie jų prisidėjęs Saulės redaktorius Bačkauskas. 
Rietenos tiek įsisiūbavo, kad seimas nutrūko, neišsėmęs darbotvarkės 
ir neišrinkęs valdybos. Grįždami iš seimo keli delegatai su Burba prie- 
šakyje išsirinko Susivienijimo valdybą. Pirmininku ar prezidentu išrink- 
tas Burba. Likę posėdžiauti naujalenkiai išsirinko sau kitą valdybą. 
Tačiau Susivienijimas šiuo kartu neskilo, naujalenkiška valdyba ne- 
gavo visuomenės pasitikėjimo ir žlugo. Naujoji vadovybė su Burba 
priešakyje galutinai nusmelkė Susivienijime prolenkišką įtaką ir pa- 
vertė jį gryniausia tautiška draugija, kokią ir Šliūpas buvo įsteigęs 
(1886 m.). 

Žinoma, Susivienijimo sutautinimas yra kun. A. Burbos nuopel- 
nas, kas jam visai teisingai pripažįstama.“ Tik Kučo klystama, kai 
jam vienam priskiriamas tas „perversmas“ padarytas lietuviuose. Šliū- 
po nuopelnai šiuo atveju paneigiami ir net sakoma, kad jis sulaikė iš- 
eivijos tautinio susipratimo kilimą, nes „pajungė lietuvybės idėją ateiz- 
mui“./* Šis Šliūpo ir Burbos kontrastavimas gal turėtų pagrindo tuo at- 
veju, jei Burba būtų veikęs vienas, nepareinamai nuo Šliūpo. Bet 
taip nebuvo. Jie iš vien tada darbavosi lietuvių tarpe ir rašė straips- 
nius tame pat Vien. Liet. laikraštyje. Šliūpo atkviestas Burba stojo į tą 

tautinį darbą, kuriam pagrindus jau buvo nutiesęs Šliūpas ir tapo jo 
tarsi pagelbininkas. Pats Šliūpas rašė 1889.XI.16 laiške savo žmonai, 
jog Burba jam skundėsi, kad parapiečiai laiką jį „antru Šliūpu“. 
Vadinasi, jie pajuto jį užsimojus dirbti Šliūpo darbą.*5 

Burbos labiausiai pabrėžtinas nuopelnas, kad jis, būdamas kuni- 
gas, pakreipė katalikišką susivienijimą į grynai tautišką kelią ir buvo 
beverčiąs jį tikrai bendrine Amerikos lietuvių organizacija. Iš jo, be 
abejo, išėjo naujos vadovybės patvarkymas, kvietęs visas lietuviškas 
draugijas dėtis prie Susivienijimo. Į kvietimą tuojau atsiliepė pasauli- 
nės (laicistinės) organizacijos. Jų tarpe ypač reikšminga Šliūpo įkurta 
ir vadovauta Lietuvių Mokslo draugijos Baltimorės kuopa. Iš septynių 
naujai į Susivienijimą stojusių kuopų trys buvo pasaulinės.“ Vėliau, ma- 
tyt, stojo ir daugiau kuopų, kad Susivienijimo centro valdyba rado 
reikalo kreiptis ir į „Mokslo draugystės“ narius, kai ji kvietė lietuvių vi- 
suomenę rinktis į šeštąjį seimą. Ji ragino draugiją rengti savo visuotinį 
susirinkimą greta Susivienijimo seimo, kadangi „jos (t.y. L. M. d. kuo- 
pos) kuone visos Susivienijimui priguli“.!7 

Burbos ir Šliūpo pradėto lietuvių vienijimo pastangų viršūnė bu- 
vo šeštasis Susivienijimo seimas, vykęs Plymouthe 1891.XI.23. Sei- 
mas tikrai bendras Amerikos lietuvių susibūrimas, kur susitelkė lie- 
tuviai, sakysime, bažnytininkai ir tautiečiai. Tai pirmas ir, rodos, vienin- 
telis Susivienijimo seimas, kur Šliūpas draugesu kunigais posėdžiavo. 
Jis atstovavo arčiau nežinomai, greičiausiai jo paties įsteigtai Baltimorėje 
Koperniko draugijai (Šliūpas vis tvirtino, jog Kopernikas buvo lietuvis). 

Šiame seime Šliūpas laikėsi gan santūriai ir kalbėjo, pagal Ast- 
ramsko to seimo aprašymą, du kartus.!* Vienoje kalboje jis reikalavo, 
kad Susivienijimas daugiau susirūpintų švietimo reikalais ir sakėsi, jog 
Baltimorės Mokslo draugijos kuopa tik švietimo dėlei prie Susivieni- 
jimo prisidėjusi. 

Seimas ramiai baigėsi surengtu Simano Daukanto paminėjimu, nors 
Kučo Susivienijimo istorijoje sakoma, jog „jis praėjo įtemptoje at- 
mosferoje“. Deja, nenurodoma tos įtemptos atmosferos ženklų.!? 


IV. 


Iš tikrųjų įtampa prasidėjo po seimo. Tenka apgailestauti, kad jos 
pagrindinės priežasties ir kaltininkų nėra aiškinę bešališkai, istoriškai 
betarpiški liudininkai, kuriems Burbos ir Šliūpo santykiai turėjo būti 
gerai žinomi. Pagrindinis klausimas šiuo atveju yra, dėl ko taip gražiai 
užsimezgusi šiame žemyne Šliūpo ir kun. Burbos santarvė pradėjo irti 
ir priėjo prie lūžio. 

Betarpiškas Šliūpo ir Burbos santykių liudininkas T. Astramskas 
savo Susivienijimo istorijoje aiškina paviršutiniškai jų nesantaikos pra- 
džią. Jis jungia ją su ta garsia išpažintimi, atliktą prieš 1891 m. Velykas. 
Apie ją, tą tik mūsų pradinei išeivijai čionykščiame krašte galimą 
pokštą, čia tinka trumpai užsiminti. 

Kai Burbai pavyko pasiekti lietuvių vienybės, atseit suderinti dvi 
priešingas sroves, jam parūpo parodyti tautiečiams savas laimėjimas ir 
kartu paskleisti žinią, jog lietuvių tarpusavics kovos bei rietenos baigtos. 

Jam, ne per seniai iš Lietuvos atvykusiam ir dar ten vedusiam 
kovą dėl lietuvybės per bažnyčias, buvo aišku, kad tautinis susipratimas 
lietuviams tegali būti sėkmingai diegiamas per jų tikybinius jausmus. 
Tautybė jiems turi derintis su jų tikybiniais įsitikinimais. Tad jiems 
paveikūs tegalėjo būti tie lietuvybės skiepytojai, kurie gerbia jų tikė- 
jimą. Šiais oportunistiniais sumetimais*? Burba ir prikalbino Šliūpą ai- 
likti išpažintį viešai bažnyčioje, tikinčiųjų akyse. Visai galima prielaida, 
kad jo paraginimu prie Šliūpo prisijungė dar du „penitentai“: A. An- 
dziulaitis, Vien. Liet. redaktorius ir J. Paukštys, to laikraščio leidėjas. 
Visi trys važiavo iš Plymoutho pas „liberališkesnį“ kunigą J. Kolesinskį, 
ilgus metus išbuvusį Sibire už dalyvavimą 1863 m. sukilime ir dabar 
klebonavusį Pittstone lietuviškoje parapijoje. (Kolesinskis buvo ant- 
ras kunigas po Burbos, priklausęs Lietuvių Mokslo draugijai.) Nuvažia- 
vo iš vakaro ir visą naktį praleido girkšnodami ir kortuodami klebo- 
nijoje su kunigu. Kitą dieną nuėjo į bažnyčią, atliko išpažintį ir priėmė 
komuniją. Visa ceremonija vyko viešai, žmonių akivaizdoje. 

Komedija suvaidinta vieningam pradėtam lietuvybės darbui paro- 
dyti, pademonstruoti tikinčiųjų lietuvių visuomenei. Kadangi Burba 
pritraukė prie išpažinties tris veikėjus, o ne vien Šliūpą, tai nepa- 
grįstai S. Michelsono? ir A. Kučo?* įtarimas, kad Šliūpas leidosi Bur- 
bos paperkamas už $300 paskolą. Prasimanytas ir A. Miluko tvirtinimas, 
kad Šliūpas ėjo išpažinties gauti iš Burbos paskolai, kuri jam buvusi 
labai reikalinga už diplomą sumokėti.“* Šliūpas diplomą jau buvo ga- 
vęs prieš Velykas ir už jį sumokėjęs $50, paskolintų iš Burbos.** Iš- 
pažintis buvo 4 vadovaujančių veikėjų sąmokslas naiviai tikinčiųjų 
visuomenei įsiteikti, daugiau nieko.“ "Ta išpažintis praktiškai nieko ne- 
reiškė jų bendravimui ir negalėjo ardyti santaikos. 

Visų suminėtų autorių pažvelgta per siaurai į mūsų iškiliųjų vei- 
kėjų pradinę vaidų priežastį, kai ji grindžiama vienu nuotykiu (iš- 
pažintimi). Iš tikrųjų jų vaidų šaknys kur kitur glūdėjo. 

Pagrindinis dalykas, šaldęs jų abiejų santykius, buvo Šliūpo ne- 
pajudinamas ryžtas būti tautos švietėju, skiepyti lietuviams tamsuoliams 
pozityvų, tikrą mokslą, kaip jis jį suprato. Taip apsisprendęs Šliūpas 

materialistas ir pozityvistas negalėjo visai derintis su kunigais ir pri- 
tarti ar bent būti abejingas jų jo šviečiamai tautai teikiamam mokslui. 
Pagal Šliūpą, kunigai, užuot švietę žmones, juos tamsiną savomis sklei- 
džiamomis tikėjimo tiesomis, kurios esančios ne kas kitas kaip seno- 
viški, mokslo atmesti prietarai. Švietimo uždavinys esąs išsklaidyti žmo- 
nėse tas prietarų miglas ir teikti tikrą, mokslišką gyvenimo pažinimą.** 
Šį uždavinį ir skyrė savai mokslo draugijai. Menko mokslo dvasiškiai ne- 
suprato jo, ar net nenorėjo suprasti. Nesuprato jo ir Burba. 

Šliūpas paliko su savo pasaulėžiūra, su užsibrėžtu darbo tikslu ir 
suartėjęs su Burba, tapęs bendradarbiu Vien. Liet., redaguotos nuo 
1890 m. kovo m. jam artimo J. Andziulaičio ir kontroliuotos Burbos. 
Štai šiame laikraštyje ir ėmė megztis jų nesantaikos daigai, Pradas ne- 
santaikai buvo ne visiškas Burbos pasitikėjimas ir palankumas nau- 
jam redaktoriui. Šis ir, matyt, nerodė deramos pagarbos Burbai kaip 
Susivienijimo prezidentui, kuriam priklausė Vien. Liet. dvasinė cenzūra. 
Burba kartą skundėsi dėl Andziulaičio: „Andziulaitis pas mane gro- 
matas rašinėja, būdamas už kelių žingsnių, idant audiencijos neturė- 
tų“. Tad Burba ir pradėjo kibti prie Vien. Liet. redaktoriaus. Jis nau- 
dojosi ir Paukščio parama. Ėmė kliudyti jis ir Šliūpą ir jie abu susi- 
laukė jo priekaištų, kad rodą antikatalikišką fanatizmą.“* Šis pirmas 
pakaltinimas greičiausiai buvo įteigtas Burbai iš šalies jo paties kon- 
fratrų, kuriems nepatiko Vien. Liet. kryptis. Pats Burba dar iš to jokių 
išvadų nepadarė ir jų santarvė nesutriko. Jie abu iš vien veikė Lietus 
vių Mokslo draugijoje ir varė tautinę bei politinę propagandą lietuvių 
tarpe. 1891.1.14 Burba iškilmingai rašė Šliūpui: „Nors mūsų abiejų asa- 
biškos pažvalgos yra priešingos tikėjimo dalykuose, vienok apšvietimo 
tautos yra vienodi troškimai ir siekiai. Todėl ant amžių amžių liksime 
tikrais draugais ir nesitikiu, kad mudu kas galėtų supiudyti. Tiktai kai 
kur kaip vienam, taip ir antram reikia atsitraukti nuo saviškų pažval- 
gų dėl labo tautos. Taip vedu ir darova.“ *? 

Tačiau bendraująs ir net draugaująs su Šliūpu Burba atsidūrė sė- 
dįs ant dviejų kėdžių. Iš vienos pusės jis įsijungė į to nuo seniai ku- 
nigų keikiamo Šliūpo darbo vagą, iš kitos pusės jis iškilo vadovaujančiu 
hierarchu Amerikos lietuvių bažnyčioje. Juk jis nuo 1890 m. rudens tapo 
katalikiško Susivienijimo prezidentu ir, būdamas kunigu, jo dvasios 
vadu. Jam ir formaliai priklausė Vien. Liet., Susivienijimo organo, cen- 
zūra. Be to, jis buvo sėkmingai organizuojamos parapijos klebonas, pa- 
statydinęs trumpu laiku bažnyčią (pašventintą 1891 m. sausio m.), grie- 
bėsi statyti kleboniją ir net užpirko kapines. Taip iškilęs bažnyčioje 
ir visuomenėje negalėjo visai sutapti su Šliūpu. Jam rūpėjo išsaugoti 
geras vardas konfratruose ir tikinčiuose ir turėti pasitikėjimas tiesiogi- 

nio viršininko — vyskupo. Jis gerai žinojo, kad kunigai už per didelę 
lietuvišką veiklą jį peikia ir net pačiam vyskupui, gal būt, skundžia. 
Apie tai kartą (1891.XII.16) rašydamas Šliūpui prisipažino. „Kad ku- 
nigai už lietuviškumą ant manęs užsivarinėja, aš seniai žinau. Vienok 
aš jų šį sykį dar nebijau. Pereitą ketvergą vakare vyskupas, po pa- 
šventinimo varpo, labai mane išgyrė akyse žmonių ir kunigų laike sa- 
vo prakalbos į žmones.“ *? 

Atrodo, kad nei kunigų bendras nusiteikimas prieš Šliūpą, nei jo 
ir Andziulaičio rašiniai Vien. Liet. nebūtų buvę tiek paveikūs, kad juos 
supiudytų. Kaip dabar iš jų abiejų dalinės korespondencijos matyti, 
tikras spiritus diaboli, sukiršijęs tuos du didelius Amerikos lietuvius, 
buvo kun. Simonas Pautienius, tik ką atvykęs iš Lietuvos ir nuo 1891 
metų pradžios tapęs Baltimorės lietuvių klebonu. Jis rado Šliūpą su- 
sikivirčijusį su kunigais ir su kai kuriais jų sukiršintais parapiečiais. 
Pautienius tuojau įsijungė į antišliūpišką akciją ir pradėjo varyti baž- 
nyčioje propagandą prieš jį, ypač prieš jo Mokslo draugiją. Nepaisant 
to, Šliūpas pradžioje bandė geruoju gyventi su Pautieniu ir turėti 
su juo pokalbius.*! Tačiau Šliūpui nesisekė įsiteikti jam ir Pautienius vis 
leido visokius kartais pramanytus gandus apie Mokslo draugiją, kal- 
bėjo apie jo narių bedievybę. Pautienius skundė Šliūpą net ir lenkams, 
kalbėdamas, jog jis skleidžiąs bedievybę jų tautiečiuose eidamas per 
karčiamas. Tuo jis bandė atitraukti lenkus pacientus nuo Šliūpo. Iš 
viso, laiškai rodo, kad kivirčai tarp Šliūpo ir Pautieniaus į 1891 m. galą 
įsisiubavo ir jaudino visą Baltimorę.3* 

Burba tuose vaiduose vis stengėsi išlikti neutralus. Jis nuo pat 
pradžių draugavo su Pautieniu, lankė jį Baltimorėje ir priekaištavo 
Šliūpui, kai jis prieš jį (prieš „Lankeliškių veršių“) į Vien. Liet. 
parašė.“ Burba stengėsi stovėti aukščiau jų abiejų kivirčų ir su Šliū- 
pu toliau draugiškai bendrauti. Jis net stengėsi paveikti Pautienių nu- 
rimti, kaip Šliūpui rašė: „..Kiek išgalėjau rūpinausi peršnekėti kun. 
Pautienių, idant jis savo pasiryžimą mestų. Bet jis nuo nieko jokios 
patarmės nenori permąstyti, bet eisiąs savo keliu.“ ** Kaip matyti, Pau- 
tienius nenusileido ir Burbos veikiamas ir nesiliovė veikęs prieš Šliūpą. 

Šiuose įtemptuose Šliūpo — Pautieniaus santykiuose Burba slystelėjo 
nuo neutralumo platformos. Galimas daiktas, kad jį pastūmėjo nuo jos 
ir tautiečiai kunigai. Jis suliepsnojo pykčiu Šliūpui, ir jį išliejo dviem 
laiškais (1891.VIII.2 ir 5). Lyg įžanga tiems jo laiškams buvo raštas, 
liečiąs Andziulaitį dėl Vien. Liet. įdėto straipsnio, pasak Burbą, „iš- 
juokiančio katalikų bažnyčią“. Šliūpas gynė Andziulaitį ir iš jo gynimo 
numanu, kad tas Burbos tariamas bedieviškas straipsnis bus buvęs 
paties Šliūpo rašytas apie vokiečių radikališką reformatorių Tomą Miun- 

cerį. Tad Šliūpas, gindamas Andziulaitį, gynėsi ir pats ir rašė, jog „raš- 
tas apie Miuncerį istoriškai yra teisingas.“ ** Tada Burba ir drėbė Šliū- 
pui griausmingą laišką, kur išvadino jį tiesiog bedieviu, kuriam „rūpi 
ne tiek lietuvystė, kiek pragariška bedievystė“. Drįso tiesiog knis- 
tis į savo tokio artimo ir ilgamečio bendradarbio sąžinę, kai sviedė jam 
tiesiog veidmainio kaltę rašydamas, jog jis nekliudęs tikėjimo, kol ga- 
vęs iš jo kelis šimtus dolerių mokslui eiti. O dabar, „pastojęs ant kojų“, 
imąsis apaštalauti su bedievybe. Pasisako turėjęs kentėti priekaištus 
dėl bendravimo su Šliūpu, priminė vieno Lietuvos inteligento“  per- 
spėjimą jam pasinešusiam važiuoti į Ameriką, kad „geriaus vanduo 
su ugnia susitaikys nei tu su Šliūpu“. Laiškas baigiamas lyg galutiniu 
atsisveikinimu: „Lik sveikas! Tegul Dievas Tau padeda.“*" Tačiau po 
trijų dienų parašė kitą laišką, kur polemizavo su Šliūpu ir kaltino An- 
dziulaitį. Priminė Šliūpui Lietuvišką Balsą ir net pakišo įtarimą, kad 
kėsinamasi įstatyti į to laikraščio vėžes ir Vien, Liet. Neslepiama min- 
tis atskirti juos abu nuo Vienybės Liet. ir linki jiems savo laikraštį už- 
sidėti, 

Rodos, šie laiškai būtų turėję reikšti galutinį lūžį abiejų lietuvių 
santykiuose ir iškasti prarają tarp jų.** Taip iš tikrųjų nebuvo. Ir po šių 
laiškų jie abu vieningai dirbo, kaip rodo 1891 lapkričio m. Susivie- 
nijimo seimas, kur Šliūpas su savo mokslo draugija buvo pageidaujamas 
dalyvis. Tie laiškai nekilo iš Burbos gilaus ir baigtinio apsisprendimo. 
Jie buvo proveržis jo nuotaikos, kilusios iš laikinio ir pašalinio po- 
veikio. Šliūpas gerai numanė, iš kokių autorių įtaigų tie laiškai kilo 
ir neėmė jų giliai į širdį. Po pirmo to grūmojamo rugpiūčio laiško para- 
šė jis Burbai rugpiūčio 4 d. laišką“? nuostabiai švelnų, mandagų, įver- 
tinęs jo darbus lietuvybei. Neparodė mažiausio pykčio savo tariamam 
priešininkui, Atbulai — jam linki viso gero. „Aš tau gero linkėjau ir lin- 
kiu, nors tu mane šiandieną pragare linki matyti ir visaip laiške darkai. 
Tą linkėjimą remiu tuo, ką lietuvybei esi padaręs, ir tuo, ką man pa- 
čiam esi padaręs.“ 

Kas siundė Burbą prieš Šliūpą, pastebėjo giliu moterišku įžvalgu- 
mu ir L, Šliūpienė. Ji išliejo savo moteriškus jausmus pasiųstame 
Pautieniui lenkiškame (suprask: visai formaliame) laiške, 1891, gruo- 
džio m., kur rašė: „Sukiršinai kun. Burbą su mano vyru prigavyste ir 
melu, tikėdamasis daug pelnyti, tačiau melas šiandien išplaukė į vir- 
šų ir išryškėjo visa tavo sielos šlykštybe.“ ** 

Burba, supažindinęs su šiuo laišku Šliūpą (jį greičiausiai bus gavęs 
iš Pautienio), tiesa, gynėsi, kad jis būtų šiojo paveiktas; jis net išsitarė, 
jog į „jūsų tarpą nesinoriu kištisi“. Tai buvo, gal būti, šiaip sau išsi- 
kalbinėjimas. 

Šiaip ar taip, jie taikingai baigė 1891 metus ir Kalėdų bei Naujų 
metų išvakarėse Šliūpas sveikino Burbą su šventėmis. Jis pranešė jam 
apie Andziulaičio apsilankymą ir kad jie „apšnekėję lietuvystės dalykus“. 
Šliūpas reiškė viltį, kad viskas turėtų eiti gerais keliais ir kalbėjo apie 
kovo mėn. numatomą pradėti leisti Biblioteką (žurnalą Apšvietą) ir 
kvietė Burbą bendradarbiauti“! Šis net pažadėjo duoti kokį vertimą 
iš latvių kalbos. 


1892 m. prasidėjo jiems abiems taikingai bendraujant. Į jų tarpą 
tuo metu įžengė ir kun. V. Dembskis, kilimu žemaitis bajoras, 1863 m. 
sukilimo dalyvis. Po sukilimo pasitraukė į Prancūziją, virto sentikių ku- 
nigu ir po kiek metų atvažiavo į Ameriką. Tapo lenkų (kašubų) para- 
pijos klebonu Kanadoje. Išklebonavęs devynerius metus, 1892 m. pava- 
sarį atvyko į Čikagą. Gavo pakvietimą iš Burbos atvažiuoti į Plymouthą 
ir net žadėjo išrūpinti jam klebono vietą Wilkes-Barre. Dembskis kurį 
laiką gyveno Burbos klebonijoje ir jam padėdinėjo pastoracijoje. Nors 
apie Šliūpą Burba jam ir blogai kalbėjo, tačiau visi trys susitiko didžio- 
sios savaitės ketvirtadienį viename Plymoutho viešbutyje ir čia lėbavo 
tiek, kad Burba užmiršo atlikti tos dienos svarbias bažnytines apeigas.** 
Čia Šliūpas pakvietė Dembskį apsigyventi pas jį Šenandoahe, kur pats 
buvo tik ką persikėlęs. Kai Šliūpas persikėlė į Šenandoahą, negalėjo 
išsilaikyti ir Andziulaitis redaktoriaus kėdėje. Burba pašalino jį. Į jo vie- 
tą atėjo tik ką iš Lietuvos atvažiavęs A. Milukas eksklerikas (nes turėjo 
užsiauginęs ūsus). Andziulaitis tuojau išbraukė Burbą iš Lietuvių Moks- 
lo draugijos. Burba, iš savo pusės, išmetė Andziulaitį ir Šliūpą iš Su- 
sivienijimo. Šliūpas Šenandoahe varė savaimingą lietuvių švietimo dar- 
bą. Burba visai įsijungė į kunigų frontą, prie jų derindamasis varė smar- 
kią propagandą prieš Šliūpą žodžiu (pamokslais) ir raštais. Šalia Vien. 
Liet. turėjo kurį laiką įsisteigęs dar kitą laikraštį Valtį ir per abu 
leido straipsnius, nukreiptus prieš savo buvusį draugą. Čia pat, 1892 iš- 
spausdino Vien. Liet. spaustuvėje ir brošiūrą Peržvalgą lietuvystės 
darbų Amerikoje — rinkinį straipsnių, nukreiptų prieš Šliūpą. Pasijutęs 
įžeistas Šliūpas iškėlė bylą teisme, kurią Burba per savo advokatą nu- 
marino, 

Amžinais priešais jie vis dėlto nepaliko. Jie spėjo bent iš dalies 
susitaikyti prieš ankstyvą Burbos mirtį (1898), kaip liudija Šliūpas pas- 
kutinio karo metu parašytoje autobiografijoje: „...per kunigų ant jo gu- 
limą ir vyskupui įskundinėjimą tarp mudviejų kilo smarkių barnių. 
Prieš mirtį mudviem susitaikius pasižadėjome kitas kitam antkapinę 
kalbą pasakyti ir įvertinti darbą ir asmenybę mirusiojo. Tai aš atlikau 
ne prie kapo, kur kunigai nemanė prileisti, bet laikraštyje.“ 


129 


V. 


Šliūpo minimas laikraštis galėjo būti Kūrėjas, leistas Čikagoje J. 
Laukio 1900 m. To laikraščio kovo 15 ir 22 d. numeriuose įdėtas Šliūpo 
straipsnis „Keletas pasargų apie kn. Burbą“. Straipsnio turinys rodo, 
kad senoji draugystė ir po susitaikymo neatgijo ir kelių metų kivirčai 
paliko neišdildomus pėdsakus. Be to, šiame straipsnyje atsispindi taip pat 
Šliūpo tuo metu paimta radikalinė - socialistinė kryptis. | 

Jo pasakojimu, Burba buvęs blogas kunigas, ne per geriausias ir 
lietuvis. Apsigyvenęs Amerikoje jis lietuvybei tik pradžioje yra „šiek 
tiek užsitarnavęs“. Pamini jo padarytas permainas Vien. Liet. redakci- 
joje, atvaduojant Susivienijimą nuo Juodišiaus ir kitų „pusgalvių“. 
Lietuvių Mokslo draugiją jis šaltai rėmęs. Bet Burbos pradėti lietuvystės 
darbai pakrypo į blogą kelią todėl, kad „kunigai galėjo... jį užtempti 
ant savo kurpaliaus.“ Šliūpas šiuo metu pasirodo buvęs grynas lietuvis 
socialistas, kai jis kalba apie Burbos lietuvybę: „Žinoma, kn. Burba my- 
lėjo lietuvystę, bet kokia toji buvo? Lietuvystė kn. Burbos Amerikoje 
nėra gerai apsklembta (Šliūpas savo raštuose vartojo daug provincia- 
lizmų, kurie kitų tarmių žmonėms gali būti ir nesuprantami, pvz., kaip 
paskutinis žodis. Jis gal reiškia apibrėžtas, nusakytas): jam sapnavosi, 
kad garbinimu savo kalbos Lietuva jau visko pasieks. Apie pagerinimą 
žmonių būvio, apie valnybę žmonių ir jų dvasios, apie savistovumą 
'varguolių — šnekos negalėjo būti.“ Šiaip rašydamas Šliūpas prisipaži- 
no, jog jo lietuvybės samprata buvo skirtinga nuo Burbos. Taip Šliū- 
pui rodėsi tik jam tapus socialistu. Pirmaisiais savo bendravimo metais 
su Burba jis to skirtumo nejautė. Kai Šliūpas šį straipsnį rašė, jis, rodos, 
buvo užmiršęs jų abiejų eitą bendrą kelią 1890 -91 m., ir todėl galėjo 
šiaip kalbėti „Pergyvenau jį ir galiu šiandien be pykesties ir be nea- 
pykantos pasakyti, jog mudviejų keliai skirtingi buvo ir yra: Burba 
rėmė lietuvystę statomą ant bažnyčios despotizmo pamato; aš remiu lie- 
tuvystę apšviestą spinduliais mokslo, valnybės, brolystės.“ 

Šių dienų akimis žiūrint, Šliūpo ir Burbos kivirčai kai kam gali 
atrodyti buvę bergždi, nerimti, net naivūs. Tačiau juose atsispindi mūsų 
pirmykščios Amerikos lietuvybės kultūrinis lygis, jos dvasiniai poreikiai. 
Jie rodo, kokiu keliu vystėsi tų pirmųjų Amerikos lietuvių tautinis są- 
monėjimas, kaip steigėsi jų organizacijos, kaip plėtėsi jų spausdintas 
žodis. Šliūpo ir Burbos santykiai yra mūsų senos Amerikos lietuvy- 
bės istorijos veidrodis. Tad jam tinka bešališkas tyrinėjimas, tariant, 
sine ira et studio, 

Lietuvių išeivija Amerikoje, 1961, 123 p. 

Susiv. 63 p. 

Pirmieji Amerikos lietuvių profesionalai ir kronika, 1929, 61 p. 

V. 198 n. 1968.XI.11 ir 201 n. 1968.X.16. 

Kreivokai rašoma ir LE XXX, 59, kai švelninant šliūpo laisvamanybę, ta 
išpažintis laikoma rimtai atlikta. 

1889.XI.5 šliūpas rašė Burbai pirmame laiške iš Baltimorės: „Ko aš troškau, 
tai yra gryna kultūra mūsų tautos“ V. 185 n, 1968.IX.24, 

V. 194 n. 1968.X.5. 

T. D. 

V. 202 n. 1968.X.17. 

V. 197 n. 1968.X.10. 

V. 195 n, 1968.X.8. čia šliūpas rašė Burbai apie Pautienių: „O kas atseina 
manęs, tai buvau geruoju su Pautieniumi ir negalėjau jam mįslyti ką pikto, 
o ir priežasties ant to neturėjau.“ 

1891.XII.28 šliūpas sveikino Burbą su Kalėdomis ir naujaisiais metais ir, pa- 
minėjęs Pautienių, pastebėjo: „Tyku buvo, o šiandien tik ugnis“, V. 197 n. 
1968.X.10, 

33 V. 194 n. 1968.X 8. 

34 V. 194 n. 1968.X.5, 

85 V. 205 n. 1968.X.22. 

36 Tas inteligentas tegalėjo būti, kaip jau minėta, Varšuvos studentas J. Gaidys - 
Gaidamavičius, 

87 Dažnai cituojamą šį laišką teikia beveik ištisą A. Kučas, Susiv. 62 p. su 
klaidinga 1890 m. data. Kadangi jame kalbama apie šliūpą jau išėjusį daktaro 
mokslus, tai jis tegalėjo būti parašytas tik po 1891 m. kovo m. Klaida kar- 
tojama ir Amer. liet. ist. 117 p. V. duodami 1891 m. teisingi. 

38 Kučas, sekdamas, rodos, Žiliumi, linkęs laikyti Burbos cituojamą laišką galuti- 
tiniu atsiskaitymu su šliūpu, kas nėra teisinga. 

39 V. 206 n, 1968.X.23, 

40 V. 197 n. 1968.X.10, 

41 T. p. 

42 Kunigas V. Dembskis. Jo gyvenimas ir raštai, 1916, p. 71. 

ABSTRACT 


DR. J. ŠLIUPAS AND REV. A. BURBA: A VIEW OF A SHORT 
SEGMENT OF LITHUANIAN-AMERICAN HISTORY 


DR. JUOZAS JAKŠTAS 


Both J. Šliupas and Rev. A. Burba were born in the same region 
of Lithuania, but their ways, activities and lifestyles were very dif- 
ferent. Both Šliupas and Burba worked on the Lithuanian monthly 
Aušra in different capacities. Both Šliupas and Burba, because of pres- 
sures from the Russian government, were forced to leave Lithuania and 
take up residence in the United States. Both spent their entire lives 
working for the Lithuanian cause, but each in a different way. 

Jakštas presents a series of historical incidents that show the va- 
rious degrees of contact that Šliupas and Burba had in their work. The 
analysis of these contacts indicates the level of cultural growth in the 
Lithuanian-American community, the anxiety of the various groups, 
and the moral strength of the various factions in working toward their 
goals. 

The study of the relationship between Šliupas and Burba shows how 
national consciousness developed in the new Lithuanian-Americans, how 
their organizations developed, and how the growth of Lithuanian pub- 
lishing aided in this process. 

Rev. A. Burba (1854-1898) was responsible for the establishment of 
Lithuanian parishes in the U.S. which were detached from the Poles. 
He is the originator of first purely Lithuanian parishes in Pennsylvania 
and other U.S. states. Burba is also largely responsible for the publica- 
tion in the United States of Lithuanian books. 

Dr. Jonas Šliupas (1861-1944) was one of the leaders of the Lithua- 
nian National Awakening. Together with Rev. Burba they fought attempts 
by the Poles in the U.S. to polonize the Lithuanian-Americans. Šliupas 
was the founder of many major organizations. Among them Susivieni- 
jimas Lietuvių Amerikoje (SLA); Lietuvos Mylėtojų Draugija; and Lie- 
tuvių Mokslo Draugystė. The analysis of these two leaders and their 
contacts is without doubt one of the major sources in the development 
of a history of Lithuanian-Americans of the 19th century. 


JUOZAS JAKŠTAS. See page 36. 

APŽVALGOS 


DVIEJŲ šIMTMEČIŲ LIETUVOS 
ISTORIJOS ŠALTINIAI 


(Apie naują leidinį „Relationes Status Dioecesium in Magno Ducatu Lithuaniae“. 
1. Romae 1971.) 


Fontes Historiae Lituaniae: Relationes Status Diocesium in Magno Ducatu Litua- 
niae. I. Dioeceses Vilnensis et Samogitiae, Pluribus adlaborantibus in unum 
redigit Paulus Rabikauskas, S.J. Romae, Italia: Sectio Historica Academiae 
Lituanae Catholicae Scientarum, (Piazza della Pilotta, 4, Roma), 1971. 


I 


Su šiuo leidiniu Lietuvos istorijos mokslas įsijungė į aukštų tyrinėjimų dar- 
bą, kuris kitų tautų jau nuo seniau dirbamas. Mes, lietuviai, buvę dėl tam tikrų 
istorinių aplinkybių užguiti, vėlai atsibudome savaimingam gyvenimui ir todėl at- 
silikome ir istoriniuose tyrinėjimuose. Mūsų tauta turėjo didingą istorinį vyksmą, 
bet nesusikūrė jį atitinkančio istorinio mokslo. Mūsų kaimynai mus pralenkė, ir 
jie lyg užbėgo mums už akių. Lietuvių tauta su savo garbinga praeitimi tapo 
tyrinėjimo objektas mūsų kaimynams, pati iki paskutinių laikų mažai kuo prisi- 
dėdama. 

Iš kaimynų istorikų gavome mes ir pagrindinius šaltinių leidinius, liečiančius 
mūsų praeitį. Pirmavo šiuo atveju lenkai, kuriems Lietuvos istorija buvo pa- 
sidariusi lyg savosios istorijos dalis. Jų dideliuose šaltinių leidiniuose sudėta ne- 
maža ir lietuviškos medžiagos. Daugiau ar mažiau bendroji Lietuvos ir Lenkijos 
praeitis davė ir bendrus istorinius šaltinius, kurie turėjo būti neišskiriamai 
skelbiami. Tuo būdu, dideliuose lenkų Seriptores, Monumenta, Res gestae lei- 
diniuose reikia ieškoti ir Lietuvos istorijos šaltinių. 

Senosios Lietuvos istorijos vyksmas neatskiriamas nuo antrų mūsų kaimynų — 
vokiečių bei prūsų, teutonų ordino palikuonių. Kadangi Lietuva kūrėsi ir net galinga 
valstybe tapo kariaudama ir taikiai santykiaudama su kryžiuočių ordinu net po- 
rą šimtų metų, tai vokiškuose leidiniuose ir lietuviški šaltiniai rado vietos. Or- 
dino praeičiai skirti Seriptores, Codices (Urkunden) ir kitaip vadinami leidiniai 
turi ir lietuviškų šaltinių. 

Neatsiliko nuo Lietuvos praeities tyrinėjimų ir mūsų treti kaimynai — rusai. 

Kai Lietuva buvo prijungta prie Rusijos po paskutinio padalijimo, rusams 
parūpo sutapdinti ją su sava imperija ir išbraukti iš istorijos jos buvusį savą 
valstybingumą. Lietuvos d. kunigaikštijos apimtis, kur etnografinė Lietuva ge0- 

grafiškai nyko rusiškuose plotuose, pakišo rusams mintį laikyti tą valstybę Va- 
karų Rusija ar, geresniu atveju, Lietuvos - Rusijos valstybe. Kai Lietuva suplak- 
ta su Rusija, tai ji ir įtraukta į Rusijos istorijos mokslą. Dideliuose rusų šaltinių 
leidiniuose — letopisi, akty — rado vietos ir lietuviškieji šaltiniai. 

Mes patys vos nepriklausomybės laikais buvome besiimą savo praeities šal- 
tinių tyrinėjimo bei leidimo. 20 metų laiko tarpas buvo trumpas tam užmojui. 
Pirmus kelius mynė K. Jablonskis, didelis slaviškų Lietuvos istorijos šaltinių ži- 
novas, ėmęsis skelbti ir komentuoti juos. Išleido kelis leidinius. Žymiausias jų Lie- 
tuvos inventoriai XVII a. (1962). 

Pokariniais metais nemaža istorikų atsidūrė emigracijoje. Jie siaurose gali- 
mybių ribose tęsė Lietuvoje pradėtą tyrinėjimo darbą. Emigracinio gyvenimo 
sąlygose mūsų istorikų pastangos, gal būti, buvusios epigonų darbu, jei nebūtų 
kai kuriems jų atsivėręs naujas darbo laukas — Vatikano archyvas su kitais Ro- 
mos archyvais, 

Vatikano archyvas buvo ir tebėra didžiausias ir vertingiausias visai Europai. 
Jis yra Europos archyvų archyvas. Vakarų Europos pradžia iš Romos imperijos 
ir jos Bažnyčios padarė ir Romos Vatikano archyvą centriniu visai Europai. To 
archyvo lobiuose telpa visos vakarinės (ir iš dalies rytinės) Europos istorinė 
medžiaga. Tad Europos istorijos tyrinėtojai kadaise jautė didelę spragą, kai 
tas archyvas ilgus amžius buvo uždarytas. Taip buvo iki didžiausio XIX a. po- 
piežiaus Leono XIII, kuris tą archyvą atidarė laisvam tyrinėjimui (1884). Vati- 
kano archyvas tada pasidarė Europos istorikų Meka, traukusi juos. Net ir kai 
kurios valstybės įsteigė Romoje institutus savo krašto istorijai tirti. Net ir tokia 
Danija ten turi savo institutą, 

Lietuviai istorikai vos tik po paskutinio karo pradėjo platesniu mastu raustis 
Vatikano archyve. Neužmirštamas prof. Z. Ivinskis padarė pradžią, kai 1949 m., 
supratingų rėmėjų raginamas ir globojamas, pasuko į Romą, į Vatikano archyvą ir 
ėmė rinkti medžiagą Lietuvos istorijai. Juo pasekė ir vienas kitas Romoje studijavęs 
lietuvis kunigas. Pirmiausia susispiesta ties XVI a. šaltiniais, ypač ties Vilniaus 
akademjos pradžia. Tuo tarpu atgaivinta Lietuvoje veikusi Lietuvių Katalikų 
Mokslo akademija ir prie jos įkurta istorikų sekcija. ši ėmėsi rinkti Lietuvos istori- 
jos šaltinius platesniu mastu. Kalbamasis veikalas yra pirmas mūsų Romos istorikų 
akademikų šio užmojo vaisius. 


II 


Pirmas toks leidinys mūsų istorijografijoje, aprūpintas plačiu ir nuodugniu 
kritišku aparatu ir paaiškinimais, visai prilygsta senųjų istorinių mokyklų pa- 
našiems veikalams. Jis tegalėjo būti sudarytas gerai pasiruošusių istoriniam dar- 
bui autorių, ypač išsimiklinusių paleografijos ir diplomatikos moksluose. Pirmeny- 
bė šiame kolektyviniame darbe priklauso prof. P. Rabikauskui, Gregorianumo uni- 
versiteto dekanui, įsigijusiam savo darbais visuotinai žinomo popiežių diploma- 
tikos specialisto vardą. Prof. P. Rabikauskui ir teko vadovauti leidinio ruoši- 
mui ir jam plačią įvadą parašyti. 

Kadangi leidinys yra rinkinys Vilniaus ir Žemaičių vyskupų pranešimų arba 
reliacijų Apaštališkajam Sostui, tai apie jų kilmę pirmiausia įvade ir kalbama. 
Trumpai papasakojama, kaip atsirado vyskupams pareiga ad limina apostolorum, 
t.y. lankymosi Romoje su raportais kas 4 ar 5 metai, iš kurio šios reliacijos 
atsirado. Daugiau kalbama apie Lietuvos ir Lenkijos vyskupams uždėtas vizi- 
tacijos pareigą 1585 m. popiežiaus Sixto V bule, apie tos pareigos vykdymo bū- 


135 


dus, apie autorius (ne lietuvius), paskelbusius kai kuriuos Lietuvą lietusius do- 
kumentus ir ant galo paaiškinamos techniškos leidimo priemonės. Ypač dėmesio 
vertas poskyris įvade, pavadintas: Reliacijų istorinė vertė (Relationum valor 
historicus). Čia mūsų apdairusis leidėjas referuoja kai kurių autorių nuomones 
apie reliacijų istorinę vertę ir nuo savęs priduria: „Kai reliacijose kalbama apie 
miestą, kur yra paties vyskupo būstinė, apie katedros bažnyčią ir apie kitas baž- 
nyčias mieste ir diecezijoje, apie kolegines institucijas ir brolijas, apie vienuo- 
lių ordinus, apie karitatyvinę veiklą, apie seminarją (kunigų) ir mokyklas, 
apie žmonių moralę ir religingumą, žodžiu sakant, kai dalykai aprašomi, — visa 
galima beveik per tikrą laikyti, nes patys vyskupai galėjo turėti apie tai be- 
tarpiškas žinias.“ Autorius šiuo atveju įtikinėja skaitytoją, kad skelbiamuose do- 
kumentuose atsispindi Lietuvos bažnytinio gyvenimo tikrovė, iš kurios galima da- 
ryti kai kurias išvadas ir apie krašto buitį, apskritai. Galima visai pritarti leidėjo 
baigiamiems poskyrio žodžiams: „Visos reliacijos turi vertingus liudijimus apie 
savo laiko dalykus ir įvykius. Lietuvai panašios reliacijos net daugiau reiškia nei 
kitiems kraštams, kadangi pačioje Lietuvoje daug praslinkusių ki šaltinių lai- 
ko negandų ar žmonių piktybės sunaikinti.“ 

Leidinyje sudėta 16 Vilniaus diecezijos reliacijų, pasiųstų 7 sias (6 jų 
priklauso vienam vyskupui M. Zenkavičiui). Anksčiausioji reliacija 1605 m., pa- 
siųsta vyskupo Voinos ir paskutinė 1767 m. — vyskupo Masalskio. 

Žemaičių vyskupijai priklauso 12 reliacijų, pasiųstų 6 vyskupų. Seniausia 
reliacija turi 1625 m. datą, paskutinė — 1793. Be to, lyg priedu paminėtos dar 
2 vyskupo Valančiaus reliacijos. Leidėjo nuomone, jos turėjo būti pasiųstos į 
Romą, nors Vatikano archyve nesurandamos., Viena jų (1862 m.) duodama iš Kau- 
no: vyskupijos archyve buvusio nuorašo (ar santraukos), paskelbto lietuviškai A. 
Aleknos monografijoje Žemaičių vyskupas M. Valančius. Prof. Rabikauskas patei- 
kia lietuvišką tekstą lotyniškame vertime, Kaip prie kiekvienos reliacijos, taip ir prie 
šios vyskupo Valančiaus reliacijos yra kongregacijos tarybos (S. Congregationis 
'Concilium) pasisakymas. Jame užsimenama ir apie Valančiaus platinamą blaivy- 
bę, apie kurią „prakilniausieji tėvai su didžiausiu malonumu sužinojo“. (471 p.) 
Ta pati kongregacijos taryba atsako ir į Valančiaus reliaciją, gautą 1869 m. 
Lietuvos praeities mylėtojai tikrai turi apgailestauti kartu su leidėjais, kad Va- 
tikano archyve tos reliacijos neaptikta. Iš kongregacijos tarybos atsakymo numanu, 
kad Valančius pasakojo apie Lietuvos bažnyčios vargus po 1863 m. sukilimo. 
Tėvai guodė vyskupą pasisakydami tarp ko kita, jog jie karštai maldauja užtari- 
mo „šventųjų Lenkijos patronų“... (478 p.) 


III 


Reliacijos apima XVII - XVIII a., t.y. iš kontrreformacijos laikmečio išėjusią baž- 
nyčią laimėtoją. Jaučiama potridentinės, t.y. po Tridento susirinkimo (1545 - 63), 
bažnyčios pergalė ir jos dominavimas Lietuvos d. kunigaikštijos kamiene, atseit, 
tikroje Lietuvoje (Lithuania propria) ir Žemaitijoje. Visa tikroji Lietuva įėjo 
į Vilniaus vyskupiją. Atrodo, pats dabar mėgiamas linksniuoti „Lithuania propria“ 
terminas kilo iš Vilniaus vyskupijos srities, apibrėžiamos jos dokumentuose. Štai 
pvz. vyskupo Jurgio Tiškevičiaus 1651 m. reliacijoje skaitome: „Vyskupija pla- 
čiausia, apimanti Lietuvos d. kunigaikštiją visą ir dar daug Rusijos ir Palen- 
kės“. (91 p.) Kaip matyti, čia išskiriama lietuviškoji vyskupijos dalis nuo rusiš- 
kosios ir dar Palenkės. Jos laikytos jau už Lietuvos ribų. Panašus vyskupijos api- 
brėžimas kartojamas ne vienoje Vilniaus vyskupo reliacijoje. Pvz. 1754 m. pra- 

nešime skaitome: „Vyskupijos sritis apima visą Lietuvą ir lietuviškąją Gudijos 
dalį“ (Albam Lithuaniae Russiam, 181 p.). Vadinasi, Vilniaus vyskupija susideda 
iš dviejų dalių: tikrosios Lietuvos ir lietuviškos Gudijos. Tikrosios Lietuvos ter- 
minas buvo žinomas ir popiežiaus legatui, buvojusiam Rusijoje 1807 m., t.y. jau 
po padalinimų, ir keliavusiam greičiausiai per Vilnių, Jis, rašydamas apie kelionę 
pranešimą Vatikanui, pastebi ir apie Vilnių: „Vilniaus miestas didelis ir gerokai 
apgyvendintas, yra sostinė Lietuvos d. kunigaikštijos tikra to žodžio prasme“ 
(propriamento detto, 216 p.). | 

Vilniaus vyskupija itin ryškiai pažymėjo lietuviškos ir gudiškos jos dalies 
skirtumą, kai įsteigė atskirą Gudijos arkidiakonatą šalia nuo seniau buvusio Vil- 
niaus arkidiakonato. Gudijos arkidiakonatas įkurtas 1619 m. ir jam paskirta at- 
skira rezidencija pačioje Gudijoje, Obolcų mieste (netoli Oršos), (60 p.), 1783 m. 
reliacijoje jau minimas ir Gudijos sufraganas, tituliarinis vyskupas šalia pasili- 
kusio arkidiakono. Paralelizmą, bet nesutapdymą lietuviškos ir gudiškos dalies 
ženklina ir čia pat minimas Vilniaus sufraganas, taip pat tituliarinis vyskupas 
(124 p.). 

Dvi reliacijose pažymėtos vyskupijos dalys atitiko ir pačios d. kunigaikštijos 
pasiskirstymą į dvi dalis pagal tautybės: lietuvių ir rutėnų. Jau Gediminas va- 
dino save Lietuvos ir Rusios arba Lietuvos ir daugelio rutėnų karaliumi. O nuo 
Jogailos laikų d. kunigaikščio titule Lietuvos ir Rusios vardai vis dėti pirmoje 
vietoje jų tituliatūroje. Tuo būdu, Vilniaus vyskupų reliacijos ir dar kiti su jomis 
susiję šaltiniai papildo Lietuvos politinę. istoriją. 

Žemaičių vyskupija sutapo su Žeimaitijos sritimi, buvusia iš dalies savaimin- 
ga nuo pat Lietuvos valstybės pradžios ir vėliau virtusia seniūnija. Reliacijose ji 
visuoment vadinama kunigaikštija (ducatus). Siena tarp Žemaičių ir Vilniaus vys- 
kupijos ėjo Nevėžio upe, kuri skyrė ir seniūniją nuo likusios Lietuvos. Kaip daž- 
nai atsitinka tarp kaimynų, tarp abiejų vyskupijų, tur būt, netruko ir kivirčų dėl 
valdų. Štai Žemaičių vyskupas Antanas Tiškevičius 1755 m. reliacijoje nusiskun- 
džia, kad „vilniečiai suktybėmis ir galios persvara du miestus, Panevėžį ir Nauja- 
miestį, iš Medininkų vyskupijos atėmė“ (368 p.). 

1646 m. reliacijoje tarp suminėtų 6 Žemaičių dekanatų minimas ir Virbalio 
dekanatas. Jo atsiradimas toli nuo senosios Žemaitijos nebuvo atsitiktinis, bet is- 
torinio vyksmo — Užnemunės kolonizacijos padarinys. Kaip žinoma, panemunės 
žemaičiai jau ankstyvaisiais laikais kolonizavo girias už Nemuno ir stūmėsi dau- 
giaus pagal vokiečių pasienį į pietus. Kolonizacijos vyksmą pagreitino karalienė 
Bona, Lietuvos d. kunigaikščio Žygimanto Senio (1506-48) žmona, valdžiusi jai pa- 
dovanotą karališką Jurbarko dvarą. Ji įsteigė ir Virbalio miestą. Kolonizuotas 
kraštas priklausė Žemaičių seniūnijai ir kartu vyskupijai. Pažymėtina, kad Vir- 
balio dekanato parapijos, kaip Jurbarkas, Skirsnemunė, Gelgaudiškis, Veliuona, 
Seredžius, Vilkija, Zapiškis, Plokščiai, buvo išsitiesusios palei Nemuną. Prie Prū- 
sijos sienos buvo dvi parapijos: paties Virbalio ir Naumiesčio (dabar Kudirkos Nau- 
miesčio). Taip išsidėsčiusios parapinės bažnyčios rodo, kad XVII a. kolonizacija 
vyko palei Nemuną ir Prūsijos sieną. Vidurinės Užnemunės vietos jos mažai bu- 
vo paliestos. Šiose vietose terandamos kokios 3 filijos, kiekviena priklausiusi vienai 
minėtų parapijų. Žemaičių vyskupas Ant. Tiškevičius, matyt, suprato, jog deka- 
natui netinka būti nutolusiam nuo parapijų, ir todėl jį perkėlė į Veliuoną. 

Pro bažnytines reliacijas galima įžiūrėti ir to laiko feodalinius socioekonomi;: 
nius santykius. Vyravo perdėm agrarinis ūkis. Pagrindinis turtas buvo žemė. Baž- 
nyčios dignitoriai yra labai stambūs žemvaldžiai. Jie valdė bažnyčiai nuo pat 
krikščionybės įvedimo sudovanotas prebendas ar beneficijas. Pirmieji dovanoto- 

jai buvo didieji kunigaikščiai Jogaila ir Vytautas, kurie itin pagarbiai reliacijose 
prisimenami. Didžiausi žemvaldžiai buvo abu vyskupai — Vilniaus ir Žemaičių. 
Žemaičių vyskupas Ant. Tiškevičius 1755 m. reliacijoje rašo, jog „vyskupo sta- 
lui“ (mensae episcopali) amžinai priskirta 12 miestų (mes sakytume bažnytkai- 
mių) su kaimais. Čia pat suminimi Varniai, vyskupijos sostinė, Alsėdžiai, vyskupo 
būstinė, ir dar 10 bažnytkaimių, buvusių daugiausia pačiame Žemaičių centre. (350 
psl.). Gausūs įvairaus laipsnio katedrų dvasiškiai taip pat turėjo prebendas įvairiose 
vyskupijos vietose ir net už jos ribų. Jie net nemėgdavo gyventi prie katedrų, 
kur būtų turėję atlikinėti jiems skirtas liturgines tarnybas. Matyti, aukšti dva- 
siškiai geriau linko gyventi savo dvaruose nei tarnybos vietose. Abiejų vyskupų 
reliacijose skaitome skundus dėl to dvasininkų elgesio. 

Daugumas bažnyčių krašte gavo pradžią iš fundacijų paties vyskupo vys- 
kupijos nuosavybėse, karaliaus ir didikų. Fundatoriai pasilaikydavo sau patrona- 
to teisę ir galėdavo pasirinkti jiems tinkamus kunigus, nepaisydami vyskupų. 
Taip antai Vilniaus vyskupas M. Zenkavičius 1746 m. veliacijoje nusiskundė, kad 
beveik visos parapinės bažnyčios, su maža išimtimi, yra didikų patronate ir kad 
joms vakuojant, jis negalįs pasirinkti klebono, bet turįs tvirtinti jam pristatytąjį. 
(162 p.) Geresnėje padėtyje buvo Žemaičių vyskupas. Jis turėjo jam paties kara- 
liaus perleistą patronato teisę. Nurodomas įdomus motyvas tai teisei perleisti: 
vyskupijoje vartojamos dvi žmonių kalbos — lietuvių ir lenkų. Dėl to vyskupams 
duodama teisė pasirinkti mokančius kalbą ir padorius kunigus. (401 p.) Ta privi- 
legija buvusi visų karalių ir paskutinio Stanislavo Poniatovskio tvirtinama. 


IV 


Kontrreformacinis katalikų bažnyčios užmojis slopinant reformaciją paveikė ir 
liaudies masę. Ji buvo stipriai palenkta bažnyčiai ir jai įdiegtas tiesiog prietarin- 
gas religingumas. Ypač didelę įtaką liaudžiai darė vienuoliai, kurių tuo metu 
Lietuva turėjo daugiau nei dvasininkų pasauliečių. Vilniaus vyskupas Jurgis Tiš- 
kevičius 1651 m. reliacijoje duoda 454 pasauliečius dvasininkus ir apie pusantro 
tūkstančio vienuolių. Jų tarpe apie 300 moteriškų. Daugumas vienuolynų prasidė- 
jo iš dvarininkų fundacijų ir per dvarus įsiterpė į kaimiečių tarpa. Jie skiepijo 
jiems stiprų religingumą. Jų iškilmingos pamaldos su giedojimais ir procesijo- 
mis, rengtos misijos, vaidinimai, kelionės į šventas, stebuklingas vietas rišo liau- 
dį prie bažnyčios. Tuo būdu, katalikų bažnyčia ir vienuoliai, išrovę reformaciją 
ir žymia dalimi pagonybės liekanas mūsų tautoje, priartino ją prie vakarietiško 
pasaulio, Lietuvių tauta tapo Vakarų tauta kultūros požiūriu pirmiausia per ka- 
talikų bažnyčios kontrreformacinę veiklą. 

Apie lietuvių religingumą skaitome misionieriaus Jurgio Šavinskio 1639 m. 
rašte, leidėjų įdėtame tarp reliacijų. (272 p.) Jis, apvažiavęs Žemaitiją, giria ne- 
paprastą žmonių religingumą, pamini jų kadaise turėtus prietarus ir kalba apie 
jų stiprų tikėjimą ir pamaldumą. Didelių atlaidų metu jie susirenka miniomis 
laukuose ir atrodo lyg kariuomenės stovykla. Žmonės dalijasi atsineštu maistu 
su elgėtaujančiais. Jie nepaprastai gerbia kunigus ir tiesiog priklaupia ar žemai 
nusilenkia juos sutikę. Dar kalba apie keliamą triukšmą per pakilėjimą mišių 
metu. 

Apie liaudies didelį palankumą ir pasiaukojimą bažnyčiai liudija ir Žemaičių 
vyskupo 1639 m. reliacija, kur kalbama apie tikinčiųjų dosnias aukas bažny- 
čiai. Žmonės aukoja „ne tik mažus pinigėlius (nummi minutuli), įvairias rūšis 
maisto ir vaisių, bet net avis ir veršiukus (oves et boves). Paprastų žmonių pa- 

maldumas tuo nuostabus, kad (jiems) pasirodyti bažnyčioje su tuščiomis ran- 
komis rodosi nusikaltimas.“ (250 p.) 

Perdėtas žmonių pamaldumas, akla paklusnybė dvasiškiams mišo su prieta- 
rais,, lengvatikyste ir tikėjimu stebuklais. 

Iš kontrreformacijos stiprinamo Marijos garbinimo, atnešto iš viduramžių Va- 
karų bažnyčios, atsirado Lietuvoje stebuklingieji Marijos paveikslai. Bažnyčios, 
kur jie laikyti, traukė maldininkus iš tolimų apylinkių. Kun. J. Vaišnora knygoje 
Marijos garbinimas Lietuvoje (1958) rodo, kaip Marijos kultas su jos stebuklin- 
gais paveikslais plito Lietuvoje poreformaciniais laikais. Ryšium su Marijos gar- 
binimu išsivystė ir Šiluvos stebuklo istorija. 

Stebuklui pagrindą nutiesė ten jau kontrreformacijos pradžioje patekęs ste- 
buklingas Marijos paveikslas, ir jau XVII a. pradžioje vesta byla katalikų su pro- 
testantais dėl bažnyčios. Tačiau XVII a. viduryje dar nebuvo susidaręs pasakoji- 
mas apie stebuklą. Tai matyti iš Žemaičių vyskupo J. Tiškevičiaus reliacijos 1646 m., 
kur suminimos 4 pirmaujančios vyskupijos bažnyčios, „kurios sutraukia dideles 
maldininkų minias iš įvairių karalystės kraštų.“ (285 p.) Šios bažnyčios yra: Za- 
piškio, Tvėrių, Šiluvos ir Gardamo (dabar Kalvarijos) Tvėrių ir Šiluvos bažny- 
čios iš vien paminėtos šiuo būdu: „Dviejose... yra palaimintosios Panos Marijos 
paveikslai, garsūs ir skaistūs malonėmis ir dovanomis, kurias patyrė tikintieji, 
kaip tvirtas įsitikinimas byloja, per Panelės tarpininkavimą.“ Negalima prielai 
da, kad vyskupas šioje vietoje sąmoningai būtų neminėjęs stebuklo, jei jis jam būtų 
žinomas. Apie Panelės Švenčiausios apsireiškimą nekalba ir 1748 m. vyskupo Ant. 
Tiškevičiaus reliacija. Joje kalbama vien apie nuo protestantų paslėptų bažnytinių 
lobių ir stebuklingo paveikslo atradimą, kai šimtametis senis parodė po akmenimi 
vietą, kur lobiai ir paveikslas buvo paslėpti. Apie Marijos apsireiškimą pieme- 
nėliams kalba abejotinos vertės lenkiškai surašytas pasakojimas be datos, be auto- 
riaus ir be jokių daiktiškų užuominų. Jis teikia jau išsikėrojusią legendą, tur būt, 
paplitusią žmonėse. Legendoje sujungti du pasakojimai: Marijos apsireiškimas ir 
lobių atradimas:-ši antroji dalis kartoja vyskupo Tiškevičiaus reliaciją, tik žo- 
dingiau papasakotą. Pažymėtina, kad legendoje nėra prie bažnyčios atrastų lobių 
Marijos paveikslo, kaip vyskupo reliacijoje liudijama. Su Švenčiausios Panelės as- 
meniniu pasirodymu jos paveikslo atradimas ir nesiderintų. Ši pilna dviejų dalių 
stebuklo istorija galėjo susidaryti ne anksčiau, kaip XVIII a. antroje pusėje. 


Vv 


Kai šiais laikais, po antro Vatikano sinodo, tiek daug kalbama apie ekume- 
nizmą ir jis net praktiškai bandomas gyvendinti, labai skirtinga dvasia nuo jo pasi- 
rodo viešpatavusi XVII, XVIII a. Lietuvoje. Čia iškyla katalikų bažnyčia, lai- 
mėjusi kovą su kitatikiais. Nors tie likusieji kitatikiai ir negausūs ir bažnyčiai 
nepavojingi, tačiau jiems rodoma aiški neapykanta. 1746 metais Vilniaus vyskupo 
reliacijoje duodami vos 4 dievnamiai liuteronų ir 9 kalvinų, žydų sinagogų priskai- 
toma 50 ir 20 mahometonų mėčečių. Visoms tikybinėms mažumoms leidžiama 
laisvai išpažinti savas tikėjimas pagal krašto įstatymus. Bet schizmatikams ir ere- 
tikams neleidžiama užimti jokių valstybinių tarnybų (žinoma, tik katalikiškoje 
kunigaikštijos dalyje). Vyskupai su dvasininkais seka per seimelius, kad šis 
įstatymas būtų vykdomas. 

Bažnyčiai ypač nepakenčiama žydų mažuma, didžiausia abiejose vyskupijose. 
Jų esą pilna Lietuvos miestuose su savomis sinagogomis ir mokyklomis. Jie, pa- 
laikomi didikų prekybos reikalui, apsunkina krikščionis. (836 p.) Nors žydai ir 

nekenčiami, tačiau bažnyčios vietomis, rodos, turėjo naudos iš jų. štai kongrega- 
cijos tarybos pasisakyme dėl Vilniaus vyskupo reliacijos 1754 m. skaitome, kad 
vyskupas turėjo sumažinti kai kuriose bažnyčiose pamaldas sumažėjus kunigams, 
kai dėl karų buvo sunaikinti laukai ir sinagogos. (188 p.) Iš užuominos prašytųsi 
išvada, kad sinagogos buvo įpareigotos dėl kažko mokėti bažnyčios mokesčius. . 

Skaitant šį svarų leidinį, kur teikiami palaidi vaizdai mūsų visuomenės bui- 
ties XVII-XVIII a., kyla klausimas — mums vis dar artimas ir dabar: kokie 
buvo santykiai tarp lenkų ir lietuvių. Veltui lauktume atsakymo į jį. Jis mūsų 
dokumentų autoriams nerūpėjo. Jie buvo vakarietiškos - lenkiškos bažnyčios Žžmo- 
nės, kuriems rūpėjo sukatalikinti Lietuvą kontrreformacijos dvasioje. Lenkiškos 
bažnyčios katalikinama Lietuva darėsi vakarietiška tauta ir drauge Įenkėjo. Vaka- 
rietiška krikščionybė (katalikybė) nešė į Lietuvą lenkybę. Politinė sąjunga tarp 
Lietuvos ir Lenkijos, kur po Liublino unijos susidarė nei viena, nei dvi valstybės 
(savaimingas politinis hibridas) dar plačiau pravėrė lenkybei duris brautis į 
Lietuvą. Šliūpas buvo teisus su savo posakiu: „„Polonizmas pastojo Lietuvos pus- 
tytoju“. Jis tik klydo istoriškame galvojime, kai polonizmą laikė sąmoningu lenkų 
siekiamu tikslu lenkinti lietuvius, Ištikimybė istorinei tiesai verčia pripažinti, kad 
Lietuvos lenkėjimas buvo gaivališkas istorinis vyksmas, padaręs XVII-XVIII a. 
jau didelę pažangą. Lietuvos d. kunigaikštijos vardas jau retokai minimas; nors prie 
Lenkijos karaliaus vis priduriamas ir Lietuvos d. kunigaikščio titulas. Vienoje 
1741 m. Vilniaus vyskupo reliacijoje kalbama apie Lietuvos d. kunigaikštiją kaip 
Lenkijos provinciją. (136 p.) Sakoma, kad ji džiaugiasi tomis pačiomis bajo- 
riškomis laisvėmis, privilegijomis, poaukščiais (officiis) ir teisėmis. Tuo tarpu anks- 
čiau ji buvusi palenkta absoliutinei d. kunigaikščio valdžiai. Lenkijos ir Lietuvos 
tautos (kuriomis laikomos vien bajorija) dažnai pažymimos vienu žodžiu Respublica. 
Jai priklauso ir visa bažnytinė hierarchija. Ji jau susilenkinusi, kaip rodo visų 
Lietuvos dvasiškių (ir pasaulinių didikų) rašomos tik lenkiškos pavardės loty- 
niškuose dokumentuose. Teko kiek nustebti, kai dideliame veikale šalia kelių šim- 
tų lenkiškų -bajoriškų pavardžių radau ir vieną lietuvišką — Iosephus Purtokas. 
Bet prie tos pavardės priduriamas pažyminys: „plebeius homo“. (348 p. )Vadi- 
nasi, prasčiokui baudžiauninkui gali būti palikta ir savo lietuviška pavardė, ji 
nelenkinama. 

Lenkai bajorai ir lietuviai plebėjai skiriasi ir šnekamomis kalbomis. Bajorai 
jau pasisavinę lenkų kalbą, kuri jiems pasidariusi „tautos“ kalba. Tuo tarpu lie- 
tuvių kalbai jau buvo prikergtas „vulgara“ kalbos pažymys. 1605 m. Vilniaus vys- 
kupo reliacijoje rašoma, kad tąja vulgarine kalba buvo sakomi pamokslai visose 
parapinėse ir vienuolynų bažnyčiose sekmadieniais ir per atlaidus. Kaip iš teikia- 
mų šaltinių matyti, bajorai niekino tą „vulgarinę“ prasčiokų kalbą, nors jos dar 
nebuvo užmiršę. Minėtas misionierius Šivinskis lyg su pašaipa kalba, kad retas 
bajoras tąja kalba kalbėjo. Išimtį jie darą rinkdami mokesčius, duokles, dovanas 
iš jiems priklausomųjų, kurie laiko sau didelio žmoniškumo ir padėkos ženklu 
išgirsti nors vieną savo gimtosios kalbos žodį, tartą jų ponų. (268 p.) Kad net Že- 
maitijos bajorai, kurie stovėjo arčiau liaudies nei Lietuvos jų luomo nariai, ir iš 
aukšto žiūrėjo į lietuvių kalbą, liudija Žemaičių vyskupo Lopacinskio 1778 m, re- 
liacija, kurioje nusiskundžiama: „Liūdesys tikrai pripildo mano širdį, kad dides- 
nės diduomenės dalis retai dalyvauja katekizacijoje ir pamoksluose, sakomuose 
gimtąja (vernacula) žemaičių kalba, iš paniekos jų kalbos. Nesekdami tėvų pamal- 
dumu, jie pasidarė palaidesnių papročių“ (426 p.) 

Perdėm konservatyvinėje visuomenėje, kokia reliacijose rodoma, tarsi išimti- 
ne proverža laikytina 1755 m. Žemaičių vyskupo nusiskundimas. (872 -3 p.) Skun- 

de skaitome bendrą Europos reiškinį, ėjusį iš Prancūzijos, kur prieš vad. „senąjį 
režimą“ (ancien rėgime) kilo naujoviškos liberališkos idėjos. Pasak vyskupą, jomis 
užsikrėtė bajorijos dalis, lankiusisi jaunose dienose „Galijoje“, arba gavusi raštus, 
spausdinius, parlamentų sprendimus. Tie bajorai veda kovą prieš dvasiškius, nie- 
kina jų teismus, niekai jiems sielos nemirtingumas, pragariška bausmė ir visi 
tikėjimo nuostatai; nėra pagarbos šventenybėms ir neieškoma jų naudos. Naujo- 
viškų idėjų paliesti bajorai lanko bažnyčias tik iš papročio, spaudžia bažnyti- 
ninkus, jų nuosavybes grobia. Plačiau kalbama apie teismus, kur bajorai vis sten- 
giasi išsisukti iš bažnytinių teismų. Aplamai reliacijose visur prasikiša nesiliauja- 
mi kivirčai bažnytinių žemvaldžių su pasauliečiais. Bet kalbama reliacija tuo ypa- 
tinga, kad joje pagrindas kivirčams nurodomas pasauliečių liberališkumas, jų pa- 
sisavintas iš Prancūzijos, 

Šis vienintelis leidinyje užtinkamas liudijimas rodo, kad ir į Lietuvą smelkėsi 
naujoviškos laisvės idėjos. Tik joms nebuvo lemta prigyti, nes Respublika tuojau 
žlugo. 

Šis nepaprastai aukštos vertės leidinys, mūsų išeiviškos istorijografijos iki 
šiol pasiekta viršūnė, skirtas grynai mokslo reikalams. šaltinių, prie jų pridėto 
kritiško aparato bei komentarų lotynų kalta daro jį neprieinamą mūsų plačiajai 
visuomenei. Būtų gera, kad kas pasirūpintų parinkti įdomesnes ir istorijos moks- 
lui vertingesnes ištraukas, jas išverstų į lietuvių kalbą ir jų rinkinį, su pridur- 
tais tinkamais paaiškinimais, išleistų. Tuo būdu būtų labai pasitarnauta visuo- 
menei, nes supažindintų ją su tais brangiais, naujais ir betarpiškais mūsų pra- 
eities liudininkais, 

J. JAKŠTAS 


MONUMENTALUS VEIKALAS 


Ilgų amžių mūsų tautos gyvenimo kelyje jos 20 metų nepriklausomybės laik- 
metis pasiliks išsiskiriantis, šviesus ruožas. Jis turėjo pradžią ir galą ir sudaro 
epochą mūsų istorijoje. Kiekviena epocha yra iškilusis laiko tarpsnis, vertas 
ypatingo istorinio tyrinėjimo. Tad ir mūsų nepriklausomybės epocha paliks ateičiai 
tas istorinis židinys, kuris visuomet trauks dėmesį būsimų kartų. Jiems taps bran- 
gios bet kokios liekanos iš tos epochos, kurios tiesiog bylos apie ją. 

Lietuvos universitetas nepriklausomybės laikais buvo tas vidurkis, kuriame kū- 
rėsi mūsų buvusios užguitos tautos kultūra, kur buvo dirbama siekiant prisivyti 
nuo seniai laisvai gyvenusias tautas, joms kultūriškai prilygti. Jame pradėjo 
megztis mūsų įvairūs mokslai, auklėjosi mokslininkai, menininkai, literatai, žodžiu sa- 
kant, lietuviškoji inteligentija. Nepriklausomos Lietuvos kultūros istorija neišjun- 
giama iš jos universiteto. Koks buvo to universiteto kultūriškas kūrybos darbas, 
kalba labai stambus (net beveik 900 psl.) veikalas „Lietuvos universitetas 1579 - 
1803 -1922“ (Chicago 1972). Jis yra universiteto istorija ir kartu jo darbų ir 
mokslinių laimėjimų sąvadas, padarytas žymia dalimi pačių jo buvusių darbuo- 
tojų ar betarpiškų liudininkų. Veikalas didelis indėlis į mūsų tautos istoriją, 
tikrai monumentalus kūrinys. 

Pagirtinas užmojis mūsų senstančios Lietuvių Profesorių D-jos Amerikoje 
paruošti šį veikalą ir pagarba dera josios pakviestam „redaktoriui Pr. Čepėnui, at- 
likusiam sunkų, ištvermės ir kantrybės reikalavusį darbą. 

Kaip iš redaktoriaus pratarmės matyti, jis sudarė veikalo planą, suskirstyda- 
damas jo turinį trimis dalimis: istorijos, veiklos aprašo ir atsiminimų, 

Pats veikalo pagrindas yra pirmoji dalis — istorija, parašyta vieno autoriaus, 
dr. A. Rukšos. Ji tiek savo apimtimi, tiek turiniu vyrauja, nes pripildo 846 psl. 
iš 780 dalyką dėstymo psl. (Likusieji 100 su viršum puslapių priedai.) Teisingai 
J. Dainauskas (Draugas II, 1972.VII.22) pastebėjo, kad dr. A. Rukša tiko pačioje 
antraštėje būti pažymėtas autorium. 

Pažymėtinas Daktaro specialybe klasiko, čia parodytas prašmatnus istorinis 
išsimokslinimas. Jis davė ne vien Lietuvos universiteto istoriją, bet viso mūsų 
krašto aukštųjų mokyklų, pradedant nuo jėzuitų akademijos įsikūrimo 1579 m. 
Jo teikiama istorija ištįsta iki 400 metų ir aprėpia paeiliui 4 aukštąsias mo- 
kyklas. Dalykas dėstomas iš plačios istorinės perspektyvos, kur universitetų veikla 
amžių slinktyje dėstoma su viso krašto buitimi. Tuo būdu, A. Rukšos universitetų 
istorija yra kartu ir krašto kultūros istorija XVI -XX a. Panašios kultūros is- 
torijos mes lig šiol neturėjome ir autorius čia atliko pionierišką darbą. 

Rukšos universitetų bei Lietuvos kultūros istorija dar tuo ypatinga, kad pa- 
rašyta lietuviškumo požiūriu. Jam kiekviena proga rūpi parodyti, kaip, smelkiantis 
į kraštą lenkybei, tebesilaikė lietuvybė. 46-7 psl., kur kalbama apie Vilniaus jė- 
zuitų akademijos kultūrinį vaidmenį, atkreipiamas dėmesys į josios puoselėtą lie- 
tuviškumą. Čia suimama į 17 punktų, lyg į tezių, akademijos rodytas dėmesys 
lietuvių kalbai. Vienas punktas (4) vertas pacituoti: ,„Jėzuitams rūpėjo ne len- 
kinimas, bet religiniai Lietuvos reikalai. Todėl jau per pirmąjį dešimtmetį jie iš- 
siuntinėjo į Lietuvos kaimus ir miestelius lietuviškai mokančių pamokslininkų. Jau 
1581 m. pradėjo Vlniaus akademinėje Šv. Jono bažnyčioje sakyti lietuviškus pa- 
mokslus ir po pietų aiškinti lietuviškai tikėjimo dalykus, kurių klausytis sueida- 
vo minios žmonių. Nuo 1582 m. per keletą metų Vilniaus aikštėse aiškino tikėjimo 
tiesas ne tik lenkiškai, bet jau ir lietuviškai“ Čia pat iškeliamas aikštėn ir 
mažai žinomas faktas, kad apie 1620 m. Vilniaus Akademijoje buvo įsteigta lie- 
tuvių kalbos katedra (47 p.).* 

Autoriaus pasirinktas būdas dėstyti universitetų istoriją ryšium su valsty- 
binio gyvenimo raida lengvino jam perėjimą nuo vieno jų istorijos į kitą. Ap- 
metęs gan plačiu žvilgsniu vykusius idėjinius pasikeitimus ne tik Lietuvos - Lenkijos 
respublikoje, bet ir kitur, jis parodo, kaip Lietuvos švietimas po jėzuitų ordino 
panaikinimo buvo perimtas Edukacinės Komisijos, beveik valstybinės institucijos. 
Tos komisijos tvarkoma Vyriausioji Mokykla virto ir buvusios religinio pobūdžio 


* J. Lebedys prancūziškai išspausdintame straipsnyje žurnale Acta Baltico - sla- 
vica 3 (1966) įrodė, kad šaltinyje minimas lietuvių kalbos dėstymas ne akade- 
mijoje, bet prie šv. Ignaco bažnyčios veikusiame noviciate. Plg. P. Rabikauskas, 
Mokslinė pažanga Vilniaus Akademijoje, LKM Akademijos suvažiavimo dar- 
bai VII (1972), 211 p. Sekdamas J. Lebedžiu A. Rukša ir atitaiso šią ilgai 
kartotą klaidą šios knygos straipsnyje: Dėstomosios kalbos ir lietuvių kalbos 
klausimas senajame Vilniaus universitete. 

akademijos daugiau liberaline mokslo įstaiga (67 p.). Čia būtų buvę visai vietoje 
gerbiamam autoriui pastebėti, jog tas pakitimas vakarietiškos švietimo ideologijos 
ženklas. Ji buvo žymi XVIII a. visoje vidurio Europoje, tad ir Lenkijoje - Lietuvoje. 
Švietimo idėjų paplitimu Lietuvoje skundėsi ir Žemaičių vyskupas Antanas Tiške- 
vičius 1755 m. Romai pasiųstoje reliacijoje (Relationes status Dioecesium in Magno 
Ducatu, Lituaniae, Romae 1971, 372 p.). Tų idėjų poveikyje buvo griebtasi ir 
politinių reformų. Bet jau buvo per vėlu. Respublika tapo kaimynų baigtinai 
pasidalyta. 

Po padalinimų įsteigtas Vilniaus imperatoriškas universitetas gan smulkme- 
niškai pavaizduotas. Ypatingame skyriuje išsamiai apžvelgiami dėstytojai ir jų 
mokslai su trumpomis biografinėmis žiniomis. Čia pat kalbama ir apie studentus, 
stengiantis susekti pamečiui, kiek universitetas turėjo studentų. Surinktais duo- 
menimis mūsų autorius patvirtino jau V. Vladimirovo pareikštą nuomonę, kad Vil- 
niaus universitetas studentų skaičiumi buvo didžiausias visoje Rusijoje. Įvairūs 
studentų sambūriai gan sumariškai suminėti, nurodant jų siektus visuomeninius 
ir kultūrinius tikslus. 

A. Rukšos universitetų istorija ypač tuo brangintina, kad joje visur stengia- 
masi ryškinti jų įnašas lietuvių tautos kultūrai, jos švietimui. Todėl ir imperato- 
riško universiteto dėstymą baigia skyriumi kalbančiu apie jo reikšmę Lietuvos kul- 
tūrai. Šioje vietoje pakiliai, su entuziazmu kalbama apie universiteto žmonių pa- 
rodytą dėmesį lietuvybei, ypač iškeliant žemaičių studentų romantizmą, Skyrius 
baigiamas taiklia išvada: „Vilniaus Universitete ne tik išėjo mokslus daug Lie- 
tuvos jaunimo, bet ši mokslo įstaiga buvo bepradedanti tapti ir svarbiu veiksniu 
ne tik kelti Lietuvos kultūriniam lygiui, bet ir žadinti tautiniam lietuvių susipra- 
timui, ugdyti lietuviškam mokslui ir lietuvių literatūrai, Vilniaus Universiteto užda- 
rymas buvo didelis nuostolis lietuvių tautai.“ (109 p. 

Baigęs imperatoriško universiteto istoriją, autorius priartėjo prie savo esmi- 
nės temos dalies, Lietuvos universiteto. Būdamas ištikimas istoriško nuoseklumo 
dėsniui, kur įvykiai vaizduojami, kiek galima, nenutrūkstama grandine, daktaras 
įterptu skyriumi „Vilniaus universiteto atkūrimo klausimas 1832 - 1919“ nuosekliai 
pereina nuo senojo Vilniaus universiteto prie Lietuvos. Čia apžvelgiami laikas nuo 
laiko kelti sumanymai valdžios sferose, visuomenėje ir spaudoje atgaivinti Vil 
niaus universitetą. Didesnis dėmesys kreipiamas lietuviškai spaudai, rašiusiai tuo 
klausimu. Skyrium pakalbama apie Smetonos straipsnius „Viltyje“. 

Lyg įžamga į universiteto istoriją pateikiami jo statutai, katrų vienas su- 
darytas Lietuvos Tarybos, kitas V. Mickevičiaus „Kapsuko vyriausybės; pakalba- 
ma apie Aukštuosius kursus Kaune ir taip prieinama prie paties universiteto, 

Pirmiausia metamas trumpas žvilgsnis į šaltinius, kurie tiko universiteto is- 
torijai dėstyti. Universiteto įsikūrimo istorija, jo pobūdžio svarstymas gan pla- 
čiai ryškinamas. Ypač vaizdžiai pateikiami seimo debatai dėl jo, kur labiausiai pra- 
sikišo V. Čepinskis. Jo kalboms skiriama nemaža vietos. Universiteto gyvavimas 
nuo 1922 iki 1944 pavaizduojamas dviem būdais: istoriniu ir aprašomuoju. Istori- 
nėje dalyje atpasakojama unversiteto raida kronologine eile su vykusiais pasi- 
keitimais. Ypač kreipiamas dėmesys į valdžios vykdytas reformas. Vaizdžiai, gy- 
vai papasakojama apie universitetų vargus dviejų okupacijų metu, apie jo dalies 
perkelimą į Vilnių, apie vokiečių okupacinės valdžios jo veiklos sustabdymą 1943 
„III.17 ir pusiau slaptą veikimą iki 1944 vasaros. 

Baigiamas skyrius, pavadintas „Paskiros Vytauto D. universiteto gyvenimo 
sritys“. Jame aprašomos universiteto įstaigos, personalas, klausytojai su smulkio- 
mis statistinėmis tabėlėmis, vykdytos statybos, paliečiama kiek ir mokslo eiga. 

Kalbant apie statybas kiek plačiau papasakojama apie didžiausią mūsų universiteto 
statybinį palikimą — didžiąsias klinikas. 

Išsami dr. A. Rukšos universiteto istorija nėra lengvos lektūros knyga, bet 
svarus mokslo veikalas. Ji yra platesnio užmojo tyrinėjimo vaisius. Autorius turėjo 
sukaupti didelę daugybę knygų ir pirmykščių šaltinių ir juos atsidėjęs studijuoti. 
Gilių ir plačių studijų rodyklė yra labai gausios išnašos. Pvz. VI skyriaus, kal- 
bančio vien apie Lietuvos (Vytauto D.) universitetą, išnašos ištįsta per 42 psl. 
ir dar petitinio rašto. Išnašos nėra vien plikos citatos, bet daugeliu atveju spe- 
cifiškų klausimų svarstymas, artimesnis ryškinimas kokio dėstomojo dalyko. Tuo 
būdu, išnašos yra vertingas papildas paties teksto. Jos padidina knygos moksliškumą. 


Dr. A. Rukšos universitetų istorija yra atbaigtas veikalas. Jis yra knyga 
įterpta į didesnę knygą. Ji galėtų būti išimta iš šiosios ir skyrium išleista, plati- 
nama. Ir Z. V. Rekašius, pasigėrėjęs ja savo Akiračiuose, sako, „jog A. Rukšos 
dalis nusipelnė atskirų viršelių.“ Ji yra ženklus, pavyzdinis mūsų nepriklauso- 
moje Lietuvos pradėtos savaimingos mokslinės istorijografijos kūrinys. 


II 


Antroji dalis — Lietuvos universitetų veikla 1922 -44 yra kolektyvinis darbas, 
atliktas, matyti, pagal redaktoriaus sudarytą planą. Tiko, aišku, planuoti aprašą 
pagal fakultetus, kas ir padaryta. Jei aprašai būtų buvę pilni ir sistemingi, tai 
po fakultetų būtų turėję sekti skyrių ir katedrų aprašai su dėstytais dalykais, 
profesoriais ir visokiomis universiteto įstaigomis. Tam būtų reikėję turėti pakan- 
kamai bendradarbių paskiroms sritimis. Kai jų trūko, tai spragos apraše buvo 
neišvengiamos. Pvz., teologijos - filosofijos fakultete pasigendama filosofijos sky- 
riaus aprašo šalia duoto teologijos. Rodos, pilniausiai bus duotas humanitarinio 
fakulteto aprašas. Patį fakultetą pavaizdavo dr. A. Rukša. Jo visi trys skyriai, 
ypač filologinis (P. Joniko), ir išsamiai aprašyti. Pridurmai pateikiama dar ir 6 
katedrų veiklos apžvalga. 

Atrodo, redaktorius turėjo vargo su matematikos - gamtos fakultetu. Neat- 
sirado kas jį aprašo. Tad teko pačiam su p. A. Čepėniene — nors ne gamtininkams 
ir ne matematikams —to darbo imtis ir dar apžvelgti ir jo 4 katedrų veiklą. 
Jis susirado bendradarbių tik apie kelias katedras parašyti, 

Plataus, daugiašakio medicinos fakulteto veikla vos vieno autoriaus, dr. J. 
Meškausko išdėstyta. Pagal kai kuriems kitiems fakultetams taikomą mastą jo 
aprašas išėjo trumpokas; atrodo lyg būtų vien jo darbų apyskaita. Neatsirado 
ir veterinoriaus mažai katedrai aprašyti. Vėl pačiam redaktoriui reikėjo to darbo 
imtis. 

Nepilnai ir ne visai planingai aprašytas ir technikos fakultetas, toks svarbus 
ir platus. Aprašas — darbas dviejų profesorių: S. Dirmanto ir dr. A. Damušio. 
Dirmanto straipsnis, pavadintas „Technikos ir statybos fakultetas“, nors kalba 
beveik ištisai tik apie vieną technikos fakultetą, buvusį iki 1940 m. pradžios. Tik jau 
nuo šio laiko rašoma apie du fakultetus. Kadangi ir dr. A. Damušis davė straips- 
nį apie technologijos fakultetą, tai jų abiejų aprašai susipynė: technologijos fa- 
kultetas du kartus aprašytas. 

Teisių fakulteto veikla perdėm sumariškai išdėstyta, lyg darbas būtų tai- 
kytas kokiam apyskaitos leidiniui. Dėstymą sumenkina dar įterpta nomenklatūra 
su profesorių vardais ir jų dėstytais dalykais. Gerai suprato pats redaktorius to 
aprašo trūkumą ir nuo savęs pridūrė skyrelį „Teisių fakulteto uždaviniai ir jo 
ryškesnieji dėstytojai“. Trumpai pažymėtas fakulteto steigimasis, jo žinomesni dės- 

tytojai bei jų darbai. Vos vienai katedrai, būtent, teisės istorijai buvo gautas 
bendradarbis (A. Plateris). Ekonomisto L. Dargio straipsnelis apie ekonominį 
skyrių, išvirtusį 1940 m. į fakultetą, papildo nepilną: teisių fakulteto aprašą. Tuo 
paties autoriaus drauge su J. Pažemėnu baigiamasis straipsnis „„Ryškesnieji ekono- 
mikos skyriaus dėstytojai“ apibūdina kai kuriuos profesorius ir jų įnašus į Lie- 
tuvos ekonominius mokslus. 

III 


Pats redaktorius Pr. Čepėnas aprašė universiteto biblioteką sekdamas Ruk- 
šos istorija. Jis pradeda nuo seniausių laikų, nuo Žygimanto Augusto bibliotekos. 
Toliau, žengdamas per šimtmečius, apžvelgia bibliotekas ponų dvaruose, vienuo- 
lynuose ir tuo keliu prieina priė Akademijos bibliotekos. Po trumpos užuominos 
apie jos augimą bei jos gyvavimą iki 1882 m. kiek plačiau stabtelėjama ties 
jos išdraskymu po universiteto uždarymo. Čia pat nurodoma, jog po 1831 m. su- 
kilimo buvo atimamos vienuolynų, mokyklų ir dvarų bibliotekos ir Lietuvos kraš- 
tas paliktas kaip be savų mokyklų, taip ir be bibliotekų. 

Kai viso skyriaus pagrindinis dalykas yra Vilniaus bibliotekos, tai visai vietoje 
ir trumpa užuomina apie grafo E. Tiškevičiaus suorganizuotą Senovės muziejų 
(1855) su prie jo įsteigta Biblioteka. Atidesnis skaitytojas galėtų pasigesti paaiš- 
kinimo, kur dingo ta biblioteka po muziejaus uždarymo 1865 m. Kai čia pat 
kalbama apie po 1863 m. sukilimo rusų valdžios sumanytą steigti Vilniuje viešą 
biblioteką iš konfiskuotų dvarų, mokyklų ir vienuolynų knygų, tai būtų vietoje klau- 
simas, ar kartais nepakliuvo knygos iš Tiškevičiaus muziejaus į tą biblioteką. 
Būtų buvę pravartu pasvarstyti, ar buvo kokie ryšiai tarp tų bibliotekų, kai be- 
veik tuo pačiu metu viena buvo steigiama, kita naikinama, 

Trumpai perbėgama viešosios bibliotekos istorija, pažymint jos apiplėšimą 
pirmo pasaulinio karo metu ir jos pavertimą lenkiško Stepono Batoro universiteto 
biblioteka. . . . 

Apmetus trumpu žvilgsniu dar dvi Vilniuje prieš I pas. karą įsteigtas bib- 
liotekas, Lietuvių Mokslo draugijos ir Vrublevskio, pereinama prie Lietuvos uni- 
versiteto bibliotekos. Pr. Čepėnas turėjo progos iš arti stebėti tos bibliotekos' au- 
gimą, artimai dirbo su jos ilgamečiu direktoriumi Vacl. Biržiška ir todėl jos is- 
toriją trumpai, vaizdžiai apibrėžė. Jis parodė, kaip biblioteka augo iš nieko ne 
tiek knygų pirkimu, kiek dovanomis ir pasikeitimais su kitomis bibliotekomis. Iki 
1940 m. universiteto biblioteka išaugo iki 350.000 tomų. Apžvalga baigiama po- 
skyriu apie bibliotekos tvarkymą, josios išleistus kelis leidinius ir dar užsiminus 
apie dabartinės Lietuvos Mokslo akademijos ir Vilniaus universiteto biblioteką. 
Priedu teikiamas dar E. Eimaitytės-Kačinskienės straipsnis 'apie universiteto bi- 
bliotekos skaityklas, išskirtinai pažymint rankraščių skyrių. 

Čepėno straipsnis yra trumpa Lietuvos bibliotekų istorijos apybražia nuo 
XVI a. iki dabarties, ko ligšiol neturėjome. Tad ji yra originalus įnašas į mūsų 
istorijografiją. “ 

IV 


Vėl redaktoriaus parašytas skyrius apie studentus gal ne visai tinka daliai, 
skirtai universiteto veiklos apžvalgai. Paprastai, universitetų veiklos žodžiu su- 
prantama jų mokymo ir tyrinėjimo darbas. Studentija, jų buitis, organizacijos 
vargiai tinka įterpti į universiteto veiklą. Bet čia nėra esminis dalykas. Vien me- 
džiagos grupavimo klausimas. 

Apybraižos įžangos vietoje trumpai apžvelgiama studentiją nuo seniausių 

Europos universitetų iki mūsų universiteto pirmo bolševikmečio laiko, ypač pa- 
liečiant senojo Vilniaus universiteto moksleivių opozicinę nuotaiką prieš rusų valdžią. 

Pats skyriaus turinys yra studentiškų organizacijų apžvalga. Aprašinėtojas, 
išskyręs pirmą universitete įsikūrusią Savišalpos draugiją, visas kitas suskirsto į 
ideologines, fakultetines, vietovines ir į mokslo bei profesijų draugijas. Tačiau 
tolimesniame dėstyme to suskirstymo nepaisoma. Išskiriamos vien redaktoriaus pa- 
vadintos ideologinės ir akademinės organizacijos, 

Ideologinėmis organizacijomis laikomos 5: ateitininkai, Neo-Lithuania, Filiae 
Lithuaniae, įvairios socialistinės organizacijos ir varpininkai. Iš šių organizacijų 
išsamiausiai aprašyti ateitininkai (autorius St. Rauckinas). Toks išskirtinis ap- 
rašas gerai tiko tai seniausiai ir gausiausiai organizacijai. Tiesiog gali stebinti 
ne vieną skaitytoją toks nepaprastas organizacijos išsišakojimas, kai ji buvo 
pasidalinusi net į 16 draugovių, pasivadinusių skirtingais vardais ir daugiau ar 
mažiau savaimingai veikusių. Kiekviena jų aprašinėtojo skyrium apibūdinta. Prie 
16 draugijų paminėta dar 6 vien vardais. Matyti, jos buvo nežymios. Iš kitų ideolo- 
ginių draugijų tik Neo-Lithuaniae turi kiek išsamesnį aprašą (M. Valiukėno). Iš 
paties redaktoriaus į krūvą sudėtų ir sumariškai aprašytų socialistų organizacijų 
išskirtina jų pirmoji įsikūrusi universitete: studentų socialistų draugija. Apie ją 
kalbant paminimas ir vienas universiteto rimtį sudrumstęs nuotykis — studentų 
„dešiniųjų“ ir „kairiųjų“ susirėmimas 1925.XI.8. Manding, jis kreivokai pavaiz- 
duojamas, kai grindžiamas vien tą dieną ruošta studentų socialistų vieša paskai- 
ta atstovybės sudarymo reikalu. Pakaltinami „kai kurie dešiniųjų organizacijų 
studentai“ užpuolę prelegentą. Užpuolėjų prisipažinimas, kad jie puolė prelegen- 
tą dėl socialistų savo vitrinoje iškabinto protesto prieš mirties bausmę Lietuvo- 
je, aprašinėtojo laikoma jų priedanga savo smurtiškam žygiui pateisinti. J. Au- 
dėnas, tuo metu buvęs studentas varpininkas, kiek kitaip tą nuotykį aprašo: ,1925 
„metais vasarą buvo nušautas Lietuvos kareivis, stovėjęs sargyboje prie vieno kari- 
nio sandėlio. Žudikas buvo pagautas, karinio teismo sprendimu nuteistas mirti ir 
sušaudytas. Kaltinamasis buvo žydas komunistas. Sąryšyje su tuo teismo sprendi- 
mu studentų socialistų valdyba iškabino jos priimtą protestą, kaip savo princi- 
pinį pasisakymą prieš mirties bausmę. Dėl tokio jų išsišokimo universitete kilo di- 
delis pasipiktinimas prieš studentus socialistus... Buvo sudaužyta studentų socia- 
listų vitrina. Tam įvykiui buvo pagrindo, nes jie parodė savo prieš valstybinį 
nusiteikimą arbą naivų idealizmą... Neilgai trukus, 1925.XI.8 studentų socialistų 
valdyba suorganizavo paskaitą... Kadangi dar ne5duvo atslūgęs įkarštis prieš 
studentus socialistus dėl minėto protesto, tai šis jų išėjimas į viešumą sukėlė 
naują prieš juos pasipiktinimo bangą“. (Paskutinis posėdis, 72-8 p.). Audėno 
reališkiau ir, rodos, arčiau tikrovės aprašytas įvykis rodo, kad socialistų draugovėje 
(kaip ir kituose socialistiniuose junginiuose) buvo prilindusių komunistų sugebė- 
jusių kartais pakreipti organizacijas savo linkme, 

Kitos studentų organizacijos su pažymiu „neideologinės“ tik vien vardais 
paminėtos su trumpomis prie kai kurių pridurtomis pastabomis. 

Skyrium kalbama apie studentų spaudą ir kiek plačiau apie jų atstovybę. 

Baigiamasis turinio dalykas — atsiminimai yra laisva kūryba, kur rašan- 
tieji teikė kas jiems labiau rūpėjo iš universiteto darbuotės ar patirties. Patrauk- 
liausieji atsiminimai apie sovietų ir vokiečių okupacijas, parašyti M. Biržiškos 
ir vysk. V. Brizgio. Biržiška, buvęs Vilniaus universiteto rektorius, papasakoja iš 
savo patirties, kaip du mūsų universitetai (Kauno ir Vilniaus) stengėsi išsilaikyti 
okupantų spąstuose. Vaizdingai, įdomiai rektoriaus pasakojama apie pasikalbėji- 
mus su vokiečių pareigūnais, kibusiais prie universitetų. Rektoriaus tąsynėse su 

okupantais dėl universitetų būvio atsispindėjo mūsų tuometinė tautos padėtis, kaip 
teisingai pastebėjo Z. V. Rekašius (Akiračiai, 7, 1972.VII). 

Vyskupo V. Brizgio, buvusio teologijos fakulteto dekano >tsiminimai kalba 
apie sunkią fakulteto būklę abiejų okupacijų metais. Apie okupacinius laikus kalba 
daugiausiai S. Dirmantas, S. Kairys ir ypač spalvingai ir patraukliai buvęs 
prancūzas profesorius G. Matorė. Šiojo atsiminimai dvelkia sentimentalumu ir 
nostalgija jo gyventam Lietuvos kraštui ir mirusios žmonos gimtinei, Jie išsi- 
skiria iš kitų atsiminimų. Yra deimančiukas juose. Dr. Sruogienė, sulietuvinusi jo 
straipsnį taisyklinga ir dailia kalba, perdavė lietuviui skaitytojui autoriaus jaus- 
mingas mintis, 

Daugumas atsiminimų yra akademiško turinio. Profesoriai kalba apie savo 
pergyvenimus ir veiklą universitete. Išskirtini šiuo atveju mūsų neužmirštamo 
istoriko Z. Ivinskio du straipsneliai: vienas apie prof. K. Pakštą, kitas apie prof. 
S. Šalkauskį. Straipsniai — taiklios jų asmenybių ir dėstymo charakteristikos. Atvi- 
ras istorinei tiesai — kaip istorikui dera — nesusilaiko nepapeikęs Pakšto univer- 
siteto dėstytojo, kurio geografijos paskaitų jis klausė ir nuo jų tuojau pasi- 
traukė. Be pagrindo jam dėl to priekaištauja Z.V. Rekašius ir net stebisi, kad 
redaktorius tokį rašinį įdėjo. Kas pažinojo Pakštą, girdėjo jį kalbant ar skaitė 
jo straipsnius bei studijas, pritars profesoriui Ivinskiui. Amerikoje sudarytas 
Pakšto mitas, iškreipta tikrovė. Prof, Pakštas buvo akcijos žmogus, o ne kon- 
templiacijos, koks aukštosios mokyklos mokytojas turi būti. Kas kita prof. S. 
Šalkauskis, Ivinskio pakiliai, su meile ir pagarba aprašytas jo akademiško dėstytojo 
vaizdas bus pripažintas taikliausias kiekvieno, kas klausė jo paskaitų, skaitė raš- 
tus ir ypač bendravo su juo. Jis šiais sparnuotais žodžiais nusakė, kas buvo 
profesorius Šalkauskis jam ir studentams, apskritai: „Nors praėjo jau daugiau 
kaip keturi dešimtmečiai, bet aš savyje jaučiu ir šiandien tas nuotaikas, ku- 
riomis sutikdavome prof. Šalkauskį, kai jis sėsdavo auditorijoje į savo katedrą, 
kai iš jo kokį asmenišką žodelį nugirsdavome. Dar gyvai prisimenu visa tai, nors 
nepajėgiu tą savo nusiteikimą raštu tinkamai perduoti, Šalkauskis mums tada 
buvo tokia pusiau nežemiška būtybė, nusižiūrėtinas idealas“ (709 p.). 


* * * 


Čia bendrais bruožais pateiktu trijų dalių apibūdinimu išsemtas veikalo tu- 
vinys. Redaktoriaus pridurtoji ketvirtoji dalis yra, iš tikrųjų, priedėlis. Jis ver- 
tingas papildas knygos turiniui universiteto personalo darbų bibliografija (net 
dviejų dalių), ilga santrauka anglų kalba (66 p.) ir ypač smulkiu vardynu (48 p.). 
Jis teikia gerą paslaugą skaitytojams, ieškantiems dideliame veikale kokių specialių 
duomenų. šiuo pasigėrėtinu vardynu redaktorius ir p. A. Čepėnienė vainikavo savo 
kruopštų, ištvermės ir kantrybės reikalavusį darbą — opus magni sudoris. 


J. JAKšTAS 

LIETUVA IR ENTANTĖ 


I. 


Joks visuomeninis mokslas nėra taip susipynęs su, gyvenamuoju laiku, kaip 
istorija. Nors ji yra, kaip įprasta sakyti, mokslas apie praslinkusį gyvenimą, 
tačiau ji nėra atsiribojusi nuo dabarties. Ta praslinkusioji buitis, kai ji tampa 
istorijos mokslo objektas, tariant, svarstoma, ji tuo pačiu perkeliama į dabartį. 
„Kiekvienas istorikas be perstogės perkelia praeitį į dabartį, (kai jis ją aiški- 
ną“) — sako olandų mokslininkas H. v der Dunk straipsnyje Wertfreiheit und 
Geschichtswissenschaft. (Historische Zeitschrift, 241 t, 1972). Tik jungdamas 
praeitį su dabartimi istorikas tegali stengtis atkurti ją iš išlikusių pėdsakų, * 

„kuriuos vadiname istoriniais šaltiniais. Taip elgiasi kiekvienas istorikas ištikimas 

savo pašaukimui. Bet jo atkuriamas bei aiškinamas darbas bus mokslinės vertės 
tik tuo atveju, jei jam terūpės parodyti praeitį tokią, kokią ji buvo, įžiūrėti is- 
torinių asmenų elgsenoje tuos tikslus, kurių jie siekė. Istorikas turi eiti iš da- 
barties į praeitį ir vaizduotis esąs tos praeities gyvenimo dalyvis. 

Dažnai istorikas apsilenkia su savo pašaukimu, kai jis pasišauna tarnauti 
kokiems pašaliniams tikslams, pvz., politiniams ir taps ruporu, per kurį kalba 
politinio gyvenimo vairuotojai. Toks istorikas taip sukerpa savo istoriją, kad ji 
patvirtintų tai, ko politikai geidauja. 

Vadinamose -totalinėse valstybėse, kokių turėjome prieš antrą pasaulinį karą, 
ne vienas istorikas buvo įkinkytas ar pasikinkęs tarnauti politiniams tikslams. 
Šiais pokariniais laikais vienintelėje išlikusioje totalinėje valstybėje — Sovietų 
Sąjungoje istorijos mokslui užkrauta politinės tarnaitės našta. Jam jau nuo 
seno išdirbtos tam tikros klišės pagal vadinamą marksizmo - lenitizmo filosofiją 
ir jų laikantis kuriamas istorijos mokslas. Žinoma, nuo istoriko pareina, kokiu 
laipsniu tos klišės taikomos praktikoje, Sovietinės Lietuvos istorikų tarpe pirmau- 
ja sovietinių ištorinių klišių manipuliacijoje prof. K. Navickas. Išėjęs aukštūosius 
mokslus jau sovietinėse mokyklose, atsidėjo dabartinio Lietuvos režimo liaupsini- 
mui savo mokslo priemonėmis. Tokiu istoriku ryškiai pasirodė su disertacija „Ta- | 
rybų Sąjungos vaidmuo ginant lietuvių tautos gyvybinius nacionalinius intere- 
sus 1917-1940 m.“ ir dar kitais darbais. Paskutiniais metais (1970) tąja kryptimi 
paskelbtas jo rusiškas darbelis „Lietuva ir Entantė“ (Litva i Antanta). 

Knygutė skirta atremti paskutniais laikais oficialiuose Anglijos ir Amerikos 
dokumentų leidiniuose skelbiamoms klaidinančioms žinioms apie jų valstybių Pa- 
baltijo politiką 1918-20 m. Dar pasisakoma prieš Amerikoje išleistų Pabaltijį, 
ypač Lietuvą, liečiančių autorių, k. a. Page'o, E. Senno, A. Tarulio ir kitų, vei- 
kalus. Pažymima, kad jų visas periodas nušviečiamas „iš buržuazinės antisovie- 
tinės pozicijos“. Ypač grybštelėjami „lietuviški buržuaziniai nacionalistai“, pri- 
skiriant jiems „falsifikatoriškas koncepcijas“. . 

Istorikas stoja į kovą su priešais pirmiausia pasitelkęs sau tokią įžymybę, 
kaip V. I. Leninas. „Į darbo pagrindą autoriaus padėti straipsniai ir kalbos 
V. I. Lenino“ — sako istorikas. Tą „neklaidingą“ autoritetą mūsų autorius per- 
dėm cituoja kur reikia ir nereikia, į 

Šiaip veikaliukas stipriai dokumentuotas. Dokumentai paimti iš gausių lei- 
dinių ir nemaža iš Sovietinės Lietuvos Centrinio archyvo, kur sukaupti nepri- 
klausomos Lietuvos užsienio ministerijos dokumentai. ' 

Taip apsišarvavęs gausia medžiaga istorikas stengiasi įdiegti skaitytojui pa- 
grindinę tezę: nepriklausomoji Lietuva (jo vadinama „buržuazinė“) buvusi pro- 
duktas Entantės valstybių (Anglijos, Amerikos ir Prancūzijos) ir dar Vokietijos, 
kurios naudojo Lietuvą (ir kitas Pabaltijo tautas) savo intervencionistinei po- 
litikai, nukreiptai prieš bolševikinę Rusiją. ši vedamoji mintis stengiamasi pagrįs- 
ti nagrinėjant 4 dalykus: Lietuvos Tarybos veikla, bolševikinės Lietuvos įsikūrimas 
ir žlugimas, Entantės ir Vokietijos vaidmuo Pabaltijyje ir Sovietų Rusijos Pa- 
baltijo valstybių pripažinimas bei taikos sutartis su Lietuva. 


II 


Dėstymas pradedamas nuo Lietuvos Tarybos įkūrimo, siejant ją su Vasario re- 
voliucija Rusijoje. Visai teisingai pastebima, kad jos pradininkai buvo Vokiečių oku- 
pacinė vyriausybė. Bet autoriui paliko, rodos, nežinomas Hamburgo universiteto pro- 
fesoriaus Fr. Fischerio veikalas „Griff nach der Weltimacht (1964), kur kalba- 
ma išsamiai apie vokiečių karo poltiką pirmame pasauliniame kare, Nemaža vie- 
tos skiriama ir Lietuvai vokiškos Rytų politikos rėmuose. Šiame veikale įti- 
kinamai įrodoma, kad Vokietija, atsisakiusi 1917 m. nuo Lietuvos (ir Kuršo) 
aneksijos plano, iškišo kitą — autonomijos planą. Tačiau šis planas buvo prideng- 
ta aneksija, nes ir „autonominė“ Lietuva turėjo palikti vokiečių kontrolėje. Ta- 
„ryba turėjo būti vokiečiams jų įrankis (Vertrauensrat). Bet tas pats Fischeris 
gražiai rodo, kaip Taryba kovojo su vokiečiais jiems priešindamasi ir nuo pat pra- 
džių siekė nepriklausomos valstybės. Tačiau Sovietinės Lietuvos istorikas nenori 
matyti tų neginčijamų "Tarybos pastangų. Jis mato joje beveik vien vokiečių 
politikos instrumento vaidmenį. Ypatingai pabrėžiamas 1917 m. gruodžio 11 d. Ta- 
rybos nutarimas, kur — tarp kitų dalykų — pasisakoma. ir už „amžinus ir tvir- 
tus ryšius su Vokietijos imperija“. Nors Navickas ir nurodo (13 p.), kad vokie- 
čiams reikėjo tokio' nutarimo dėl artėjančių taikos derybų su bolševikinė Ru- 
sija, tačiau jis nemato jų pavartotos prievartos tokiam nutarimui išgauti. Juk 
žinoma, kad tas gruodžio 11 d. nutarimas buvo Tarybai padiktuotas Kaune, vy- 
riausiojo rytinio fronto štabo būstinėje, ir Vilniuje jos formaliai priimtas. Tačiau 
Navickas be niekur nieko sviedžia Tarybai kaltinimą: „Lietuvių Taryba palaikė 
tą (vokiečių) manevrą; 1917 m. gruodžio 11 d. ji priėmė palankią vokiečiams 
grobikams deklaraciją“. ? : 

Kad toji deklaracija Tarybai primesta buvo, rodo ją ištikusi krizė, kur 4 
nariai pasitraukė iš jos. Navickas kalba apie tą krizę, apie Smetonos laikinį 
pasitraukimą iš Tarybos pirmininko pareigų, tačiau iš to nedaro tinkamų išvadų. 
Navickui nežinomas ar tiesiog nepaisomas Tarybos persiorientavimas jau sausio 
8 d. (1918), kur ji antroje deklaracijoje reikalavo nepriklausomybės ir steigia- 
mojo seimo valstybės vidaus santvarkai įvesti ir santykiams su kaimynais nu- 
statyti. Apie ryšius su Vokietija neužsiminta. (Fischer, t.p. 621 p.). Vokiečių 
vyriausybė su tokiu Tarybos nutarimu nesutiko ir spyrė laikytis gruodžio 11 d. 
deklaracijos. 

Vasario 16 d. nepriklausomybės paskelbimas Navickui ir bereikšmis aktas. Jis 
"ją bando sumenkinti minėdamas Tarybos prezidiumo raštą kancleriui „Hertlingui, 
kur ji sakėsi neišsižadanti ir gruodžio 11 d. deklaracijos. Kad čia buvo tik prie- 
vartaujamos Tarybos manevras, Navickas to nepaiso. 

Aplamai, Tarybos santykiuose su vokiečiais Navickas daugiau įžiūri josios nuo- 
laidžiavimą okupantams nei prievartavimą iš jų pusės. Jam palieka svetimos Ta- 
rybos pastangos vaduotis iš prievartos: varžtų ir siekti nepriklausomybės. 


.149 


III 


Navickas pasijunta itin savo materijoje kalbėdamas apie spalio revoliuciją 
ir josios pasėkoje bolševikinės Lietuvos įsikūrimą bei josios veiklą. Jis mato tos ve- 
voliucijos didelį poveikį Lietuvoje ir tuojau prasidėjusį komunistinį sąjūdį, Atrodo 
tie lietuviški komunistai tuojau iš požemio išlindo ir vedė — kaip jis sako — 
„Stichinį masių sąjūdį į vieningą revoliucinę srovę“ (28 p.). Kas prisimena Lie- 
tuvoje 1917 -18 metus, tikrai galės tik pasijuokti iš šios tuščios autoriaus frazeo- 
logijos,. Plačiosios ypač kaimiečių masės tikrai nieko nežinojo apie Kokius bolše- 
vikus ar komunistus, Gal tik miestiečiai Vilniuje, Kaune ir kitur, ir tai daugiau ne- 
lietuviški elementai, buvo pirmieji ką girdėję apie juos, O jau organzuotas sąjūdis 
prasidėjo 1918 m. gale, kada grįžo į Lietuvą komunistų agentai ir pats Kapsukas- 
Mickevičius Stalino įsakytas. Navickui, be abejo, žinomas paties Kapsuko prisipa- 
žinimas jo knygoje „Pirmoji Lietuvos proletarinė revoliucija“ (1984), Čia sakoma: 


„Kas link Lietuvos dar gruodžio pradžioje buvo siūlyta dr. Stalino tuojau suda- 
ryti revoliucinę Lietuvos valdžią. Tas pasiūlymas mums atrodė tuomet per daug 
skubotas, nes, Lietuvos, ir bolševikų komunistų partijoą centro komiteto nuomone, 
revoliucinė kova dar nepakankamai buvo tuomet išsivysčiusi... Greitu laiku buvo 
gautas dr. Stalino laiškas, Rusijos komunistų partijos centro komiteto vardu rašytas, 
kuriame dar griežčiau buvo išreiškiama mintis, kad reikia neatidėliojant sudaryti 
Lietuvos darbininkų iv valstiečių valdžią. Tai turėjo mums sprendžiamos reikš- 
mės, nors aiškaus supratimo, kad tuojau reikia kurti revoliucinę Lietuvos valdžią, 
mūsų eilėse tada dar nebuvo“ (119 p. ir t.), 


Vykdydamas Stalino įsakymą, Kapsukas su savo iš Rusijos parvykusia bol- 
ševikų grupe paskelbė 1918.XII.8 revoliucinę valdžią Vilniuje ir to paties mė- 
nesio 16 d. — „manifestą“. Bet kaip vienas, taip ir kitas veiksmas būtų palikę vien 
popieriniai užmojai, jei jų nebūtų parėmęs iš Daugpilio į Vilnių atvykęs jau 
Rusijoje sudarytas Vilniaus pulkas pirmomis sausio m. dienomis (1919 m.). Nuo 
tada, atvykus dar daugiau dalinių iš Rusijos, prasidėjo Sovietinės Lietuvos kūri- 
mas, Ta Sovietinė Lietuva siekė ten, kur ir bolševikų atvestieji pulkai. Ji tikrai 
buvo nešama ant Raudonosios armijos durtuvų. Kur tie durtuvai nesiekė, nesiekė 
ir Sovietinė Lietuva, 

žinoma, jei vokiečiai būtų tuojau pasitraukę iš visos Lietuvos, o ne iš jos dalies, 
ix Entantės valstybės būtų palikusios abejingos Pabaltijui, Raudonoji armija 
būtų pasiekusi Baltijos jūrą ir Vokietijos sieną. Pabaltijo. tautos nebūtų galėjusios 
atsistoti ant savų kojų. Jų nepriklausomybės būtų buvusios užgniaužtos pačioje 
užuomazgoje, kaip buvo sutriptos nepriklausomomis pasiskelbusios ukrainiečių ir 
gudų tautos. Jei Pabaltijo tautų neištiko panašus likimas, tai įvyko tik todėl, 
kad jų geografiniame plote susikryžiavo ypatingi interesai Vakarių galybių. Pa- 
baltijo tautos su savo įmantriais vadais pasinaudojo jų politinėmis kombinacijomis 
ir išsikovojo sau nepriklausomybes, Tarpinėje padėtyje tarp Entantės valstybių in- 
tervencionistinės politikos ir komunistinės Rusijos agresijos nepriklausomos Pa- 
baltijo valstybės išliko tertius gaudens vaidmenyje, 


IV 


Navickui centrinė tema yra Entantės, geriau pasakius, vakariečių vaidmuo 
Lietuvoje iki 1920 m. Šiam reikalui jis sukaupė daugiau nei kas kitas istorinių 
šaltinių spausdintų ir nespausdintų, Dėl gausių šaltinių, kurių gera dalis iki šiol 

nepanaudota, Navicko knygutei pripažintina nemaža mokslinė vertė. Bet vienas da- 
lykas yra šaltinių gausa, kitas — jų tinkama interpretacija su atvirumu istorinei 
tiesai. To atvirumo mūsų autoriui kaip tik ir trūksta. Jis nagrinėja šaltinius 
ne vyksmui vaizduoti, bet įrodyti, kad Lietuva buvo vien Vakarių galybių įrankis. 
Jis nemato ar nenori matyti lietuvių pastangų vaduotis iš Rusijos, dabar bolševi- 
kine virtusios, ir siekti savaimingumo, Jam ir 1918.XII.22 Sovietų Rusijos komi- 
sarų tarybos dekretas, paties Lenino pasirašytas, reiškia Lietuvos nepriklauso- 
mybės pripažinimą, o ne jos maskuotą okupaciją, kaip jis buvo suprastas pačių 
lietuvių ir pašalaičių. Lietuviai glaudėsi prie Santarvininkų ir pradžioje prie vo- 
kiečių vaduodamiesi iš bolševikinės okupacijos. Navickas, aišku, to nemato ir ne- 
išskaito gausiuose dokumentuose. Net ir su Voldemaro parašu 1919.11.24 Entan- 
tei įteiktas dokumentas jam leidžia daryti išvadą, kad Lietuva „automatiškai da- 
rėsi įrankiu imperialistinių Vakarų galybių“ (50 p.). Apie Lietuvos nepriklauso- 
mybę — sakoma — negalėjo būti kalbos. Jei jau šiame dokumente, kur skaidriausiai 
išdėstytas nepriklausomybės reikalavimas, to nematoma, tai ką jau kalbėti apie 
kitus šaltinius! Jam lietuvių vadovų visos pastangos siekiant nepriklausomybės 
reiškė vien keliaklupsčiavimą prieš Entantę ir pasitarnavimą jos intervencionis- 
tinei politikai, 

Nepriklausomybės kovos stumiant bolševikus iš Lietuvos (apie kurias Na- 
vickas tik probėgomis kalba) vaizduojamos interventų vokiečių kovomis su bol- 
ševikais. Jis, gali sakyti, neranda jose dalyvaujančių lietuvių. Kai jis išskiria pa- 
čius lietuvius iš nepriklausomybės kovų, tai, žinoma, turėjo nutylėti ir jų kovas su 
bermontininkais. Mat, čia jis jau negalėjo įterpti vokiečių, nes bermontininkai 
veikė iš vien su vokiečiais. O lietuviams jis nepripažino jokio nepriklausomybės 
kovų kredito. Autorius apsiriboja paminėjimu bermontininkų siautėjimo Šiauliuose 
ir nekalba, kas jiems vėliau atsitiko ir kaip jais Lietuva atsikratė. 


V 


Paskutinis svarbesnis dalykas Navicko darbe yra Lietuvos taikos sutartis 
su Sovietų Rusija 1920.VII.12,. Navickas teisingai nurodo, kad taikos iniciaiyva 
išėjo iš Sovietinės Rusijos. Ir tam įrodyti cituoja Pravdos straipsnį 1919.IX.13. 
Tačiau jis neieško motyvų, kodėl Rusija atsisakė nuo prieš pusę metų sau pri- 
pažintų Pabaltijo valstybių ir siūlė joms taiką, Jis tepažymėjo rusų pasikeitimą ne 
daug ką sakančiu sakiniu: „Sovietų vyriausybė, tęsdama taikos politiką ir imdama 
dėmesin pasikeitusią padėtį Pabaltijyje po nuslopinimo ten revoliucijos (užuot 
tikrai pasakęs, bolševikų išvarymo), kreipėsi su taikos pasiūlymais į Estijos, 
Lietuvos, Latvijos ir Suomijos „buržuazines vyriausybes“ (89 p.). Kalbama, kaip 
Pabaltijo valstybės labai rezervuotai sutiko taikos pasiūlymus, nes, pasak au- 
torių, jos atsižvelgė į vakariečių nusistatymą taikos klausimu. Toliau nuosakiai 
dėstomi tarpvalstybiniai pasitarimai ir įvykiai, privedę prie taikos sutarties. 
Kiek koktoka skaityti, kai matai lietuvį autorių visur palaikant bolševikų pusę ir 
kritikuojant savąją, lietuvišką. Autorius lyg sako, kad jam ta lietuviška pusė, 
paženklinta „buržuazijos“ stigma, buvusi svetima. Jis šlieja prie bolševikinės Ru- 
sijos pusės. Tačiau išvedžiojimai, vedusieji prie taikos derybų, įdomūs, duodantieji 
nemaža žinių apie Entantės valstybių laikyseną Pabaltijo klausimu. Autoriui rei- 
kia pripažinti tiesybę, kai jis rodo, kad Entantės valstybės žiūrėjo į Pabaltijo 
tautas intervencionistinės politikos akimis, 

Knygutė baigiama Lietuvos - Sovietų taikos sutartimi. Nagrinėjant tokį svar- 
bų istorinį aktą, kaip tarpvalstybinę sutartį, pirmiausia keliami aikštėn josios 

pagrindiniai punktai. Kalbamoje sutartyje svarbiausias pirmas punktas, kur „Ru- 
sija be atodairos pripažįsta Lietuvos valstybės savarankiškumą ir nepriklausomy- 
bę... ir gera valia visiems amžiams atsisako nuo visų Rusijos suvereniteto teisių, 
kurių ji yra turėjusi lietuvių tautos ir jos teritorijos atžvilgiu“, Tačiau mūsų 
autoriui šių dienų aplinkybėse netiko minėti šis punktas. Vietoje jo kalbama apie 
antraeilius dalykus, neužmirštant, žinoma, pridurti ir Sovietų „dovanos“ — trijų 
milijonų aukso rublių. Neranda reikalo minėti kitų Sovietų pasižadėjimų,. kaip 
grąžinti metriką, leisti išsikirsti miško palankiomis sąlygomis ir kita, 

Baigdamas autorius neužmiršta paliaupsinti Sovietų vyriausybės „prašmat- 
nios leniniškos užsienio politikos“, kurios dėka taika sutarta. Tačiau kitai pusei, 
Lietuvai, istorikas pašykšti panašaus komplimento. 

Knygutė -užsklendžiama trumpute užuomina 1939-40 metų pagal Sovietų jau 
išdirbtą klišę, kartojamą iki nuobodumo įvairiausiomis progomis. 

Dėl gausių teikiamų šaltinių, kurių gera dalis dar iki šiol nepanaudota, dar- 
belis būtų vertingas įnašas į naują Lietuvos istoriją, jei autoriui būtų rūpėję 
vien įvykių dėstymas, nieko nesmerkiant ir nieko neteisinant. Bet mūsų autorius 
pramiešė dėstymą su įrodymu iš anksto pasirinktos kreivos tezės. Tuo savo užmoju 
jis nuvertino darbą. Užuot davęs skaitytojams istorinę monografiją, jis pateikė 
istorinę agitacinę brošiūrą. Tokie darbai neturi mokslinės išliekamos vertės. 


J. JAKŠTAS 

RECENZIJOS /BOOK REVIEWS 


P. I. Kušner (Knyšev), Etničeskie territorii i etničeskie granicy. Tzdatelstvo Aka- 
demii Nauk SSSR. Moskva, 1951. Otvetstvennyj redaktor doktor istoričeskich nauk 
S. A. Tokarev. 278 str. P. I. Kušneris (Knyševas), Etninės teritorijos ir etninės 
sienos. Išleistas TSRS Mokslų Akademijos. Maskva, 1951. Atsak. redaktorius is- 
torijos mokslų daktaras S. A. Tokarevas, 278 psl.) 


Veikalo pratartyje autorius sako, kad nėra lengvas uždavinys išvesti žemėla- 
pyje etnines sienas įvairių ir dar susimaišiusių tautų; čia neišvengiamas tam 
tikros rūšies „subjektyvizmas“. Klaidoms išvengti reikalinga mokslinio metodo 
pagrindais ištirti vietos tautinę sudėtį. 

Veikalas turi dvi pagrindines dalis. Pirmoje dalyje (8-105 p.) autorius 
nurodo metodus tautiniam sąstatui tirti, aiškina etninių sienų bei teritorijų 83- 
vokas ir nurodo būdus, kaip tai atžymėti žemėlapiuose. Antroje dalyje (109-278 p.) 
jis bando pritaikinti etnografinio tyrimo metodus tautoms, apgyvenusioms tam tik- 
rą teritoriją; nusako, kaip istoriškai susidarė etninės teritorijos ir keitėsi etninės 
sienos. Šiam reikalui jis paima pietrytinio Pabaltijo teritoriją nuo seniausių lai- 
kų iki šių dienų. 

Apdorot antrąją dalį autoriui pagelbėjo LTSR Mokslų Akademijos vice- 
prezidentas J. I. Žiugžda, lituanistinėse problemose prof. P. J. Pakarklis ir Pa- 
baltijo archeologijos klausimuose prof. Ch. A. Moora. į 

Įžangoje (5-12 p.) autorius nurodo, kaip atsirado etninės šupkaniins ir isto- 
rinės teisės į jas, aiškina etnoso reikšmę ir sprendžiančius veiksnius išskirti miš- 
riai gyvenančias etnines grupes (kaip tautinis sąmoningumas, kalba, trobesiai ir jų 
įranga, namų apyvokos reikmenys, drabužiai, praeitis, ypač toponimika ir archeo- 
loginiai duomenys). Taip pat reikia skirti miesto gyventojus nuo kaimų. 

Didžiosios valstybės po I pas. karo sprendė teritorinius klausimus atsižvelg- 
damos į Amerikos prezidento 14 punktų ir kartu paisydamos savo, o ne pavergtų 
tautų interesų, nors viešai ir stengėsi grįsti sprendimus tautybių interesais (pav. 
Klaipėdos byloje). Taip elgdamosios, Vokietijai paliko daug ne vokiečių gyvena- 
mų žemių; Italija pasisavino kai kurias slavų žemes, Lenkija tapo valstybė, kurios 
didelė dalis buvo ne lenkų žemės. Vykdant šį daugumos paremtą vadinamą ma- 
žoritarinį metodą, „moksliškai“ buvo patvirtintos agresoriaus teisės į užgrobtas 
teritorijas ir pagal jas sudarinėjami žemėlapiai, aiškiai skriaudžiant mažumų tei- 
ses. Autoriaus nuomone, tas pats iš dalies buvo praktikuojama ir TSRS, kas turi 
būti pakeista geresniais metodais, kurie atitiktų Sovietų tautinės politikos dės- 

Lenkų - Lietuvių etninė siena Suvalkų krašte pradžioje XX amž. (pagal Volterį). 
Sritys, apgyventos: 1) lietuvių; 2) lietuvių kalbančių lenkiškai; 8) lenkų ir 4) mai- 
šytų tautybių, 


nius: „tautų lygybės ir suverenumo, valia laisvai vystytis tautinėms mažumoms 
ir etnografinėms grupėms“, 

Iš pirmos dalies 9 skyrių mums įdomesnis ir svarbesnis 8-čiasis, kur auto- 
rius, be kitų dalykų, aprašo ir lenkų - lietuvių etnografinę šieną buv. Suvalkų gu- 
bernijoje (26-80 p.). Prof. E. Volterio surinktais duomenimis pagal valsčiams 
išsiuntinėtą anketą 1888 - 1889 m., toji siena ėjo toli į pietus nuo Juodosios Ančios 
upės. Bet lenkų tyrinėtojų ši siena vedama toliau į šiaurę nuo tos upės su 
skriauda lietuviams. 

P. I. Kušneris, kritikuodamas lenkų etnologą A. Zakševskį dėl jo tvirtinimo, 
kad čia lenkų - lietuvių etnografinės sienos yra ryškios, klausia, kaip galėjo atsitikti, 
kad didelėje enkliavoje esantis Kadariškių valsčius, siekiantis Šešupės ištaką, že- 
mėlapyje parodytas apgyventas lietuvių, kalbančių lenkiškai; tuo tarpu to Kada- 
riškių valsčiaus vakarų pusėje esantis Vižainio valsčius rodomas apgyventas perdėm 
lenkų, o rytu pusėje esantis Andrejavo salsčius iki demarkacijos linijos apgyventas 
pusiau lenkų, pusiau lietuvių. Toks pat yra ir gretimas Zaboriškių valsčius, net iki 
Punsko bažnytkaimio (žiūr. pridėtą pagal Volterio anketas sudarytą žemėlapį). 

Šio straipsnio autorius iš savo asmeninio patyrimo gali patvirtinti, kad dar 
1919 m. daugumas Vižainio valsčiaus gyventojų (išskyrus iš dalies patį Vižainio 
miestelį) kalbėjo lietuviškai ir stengėsi prisijungti prie Lietuvos. (Apie tai skai- 
tyk V. Žemaitis, Šešupė ir jos upynas, 25 p. su žemėlapiu, Čikaga, 1958.) Prof. 
E. Volteris gautų paštų duomenų vietoje nepatikrino, o visai patikėjo, kaip tais 
laikais labai aplenkėję valsčių vaitai bei sekretoriai į jo anketas įrašė, 

Antroji veikalo dalis „Pietryčių Pabaltijo etninė praeitis“ turi 18 skyrių, 
kas sudaro 170 p. Studija apima buv. Rytprūsių dalį, 1946 m. pavadintą Kali- 
ningrado sritimi, ir vad. Klaipėdos kraštą. P. I. Kušneris nurodo, kad jis prisilai- 
ko žymaus slavų etnologo P. Šafariko ir jo mokinio Niederle tyrimo metodo, bet, 
naudoja naujausią istorinį - etnografinį komplektinį metodą. Jam čia rūpi atsa- 
kyti į klausimus: kokia etninė šios teritorijos praeitis, kokios tautos joje gyveno 
ir koks jas likimas ištiko? 

Pasiremdamas gausiais šaltiniais, įvairių tyrinėtojų nuomonėmis, jų išvado- 
mis, pateikdamas fotonuotraukas, žemėlapius, nuodugniai išgvildenęs svarbesnes šią 
sritį liečiančias problemas, autorius daro visai pagrįstas išvadas. Jo gvildenami 
šie dalykai: archeologija, istorija, toponimika, antkapiai bei mirusių laidojimo bū- 
dai, etninis gyventojų sąstatas prieš įsibraujant kryžiuočiams, lietuviškoji krašto 
tautybė, „šalavai“ (skalviai) ir vakariniai lietuviai (Nemuno žemupio gyvento- 
jai), vokiečių cenzai ir kalbiniai žemėlapiai, geografinis pasiskirstymas ir lietuvių 
gyventojų skaičius XX a. pradžioje pagal religines (bažnytines) statistikas, vaka- 
rinių lietuvių kalbinė siena XX a, pradžioje, trobesiai, drabužiai, ornamentai. 


Savo išvadomis autorius griauna visas vokiečių „Ostforšerių“ teorijas, jų 8u- 
kurtas politiniais tikslais — paneigti ir ištrinti amžinai etninį, autochtoninį šio kraš- 
to lietuviškumą. Jis tą prūsišką lietuviškumą kryžiuočų įsibrovimo metu nuke- 
lia vakaruose maždaug iki Paserijos upės linijos: Heiligenbeil - Preussisch Hol- 
land — Allenstein, o pietuose į liniją: Allenstein - Rastenburg (269 p.). Jo nuomone, 
toliau į vakarus ir pietus šios linijos gyvenę vakariniai slavai, atmiešti senųjų 
prūsų etninio elemento. Toks autoriaus tvirtinimas yra klaidingas. Jis pamiršo 
prisiminti, kaip atkakliai vietos gyventojų (pagudėnų, pamedėnų, varmių ir kitų) 
buvo kovojama prieš įsibrovėlius vokiečius kryžiuočius, Per kelis sukilimus jų 
yra nemažai žuvę ir tarpe jų jokių slavų nėra buvę (skaityk: Dr. M. Anysas, 
Senprūsių laisvės kovos, Čikaga, 1968). 

Nors vokiečiai per 700 metų stengėsi vokietinti lietuvius, tačiau jie išsilaikė. 
Autoriaus surinktais ir patikrintais duomenimis, vietos gyventojų dar iki 1916 m. 
lietuviškai kalbėta į šiaurę nuo linijos: Labguva - Įsrutis - Darkiemis - Galdapė - 
Dubininkai (270 p.). Nuo pradžios XX. a. iki 1928 m. Rytprūsiuose išėjo 88 laik- 
raščiai lietuvių kalba, o nuo 1928 m. iki 1989 m. bendrai su Klaipėdos kraštu 
buvo leidžiami 31 lietuviškas laikraštis ir kiti periodiniai leidiniai. Ypač smarkiai 
vokietinti lietuviai po pirmo pas. Karo. Paskutinis lietuvių laikraštis „Naujas Til- 
žės Keleivis“ nacių buvo uždarytas 1939 m. 

Šio straipsnio autorius ruošia platesnę šio veikalo santrauką, 


VINCAS ŽEMAITIS 

B. Dundulis. Lietuvos užsienio politika XVI a. Vilnius, 1971. 


B.. Dundulis, dabartinio Vilniaus universiteto profesorius, visuotinės istorijos 
katedros vedėjas, yra uoliai atsidėjęs ir Lietuvos istorijos tyrinėjimams. Jo pasi- 
rinkta studijų sritis — XV - XVI a., ir jis iš to laikmečio paskelbė daug. straipsnių, 
ir 3 veikalus. Paskutinysis jų liečia Lietuvos d. kunigaikštijos politiką XVI a. 

Iš tikrųjų „veikale dėstomi Lietuvos santykiai (ypač karai) su aplinkiniais 
kraštais: su Maskvos d. kunigaikštija, Krymo totoriais, Vokiečių Ordinu, Livo- . 
nija ir Lenkija. Prieš šios pagrindinės temos dėstymą duodamas pirmas lyg įvadi- 
nis skyrius su sovietinei istorijografijai būdingu pavadinimu: feodalinė Lietuvos 
valstybė XVI a. Skyriuje bendrais bruožais aprašoma valstybinė santvarka. 

Pagrindinis dalykas — santykiai su kaimynais — dėstomas pagal labai gausius. 
"šaltinius ir literatūrą. Šaltiniai ne šiaip sau atpasakojami, bet giliai nagrinėja- 
mi, lyginami vieni su kitais ir iš jų išvados daromos. Autorius suvereniškai 
valdo istorinę medžiagą ir iš jos sprendimus daro. Iš Dundulio dėstymo aiškėja, 
kad XVI amžiuje prasidėjo Lietuvai nuosmūkio laikas, vedęs į jos žlugimą po po- 
ros šimtmečių. Lietuvos d. kunigaikštijos kelias atgal sutapo su Maskvos agresija, 
apie kurią mūsų autorius gan santūriai pasisako. Jis verčia net kaltę dėl karų 
su Maskva lietuviškiems feodalams, kurie stengėsi „išlaikyti savo valdžioje rytų 
slavų žemes“. Tai oportunistinis mostas „vyresniojo brolio“ atžvilgiu! Tačiau jis 
nemenkina mūsų istoriko darbo mokslinės vertės. 

Karai su Maskva išdėstyti nuo XVI a. pradžios iki kovų dėl Livonijos galo 
(1588). Po to seka visašališkai atpasakotas Livonijos ordino valstybės žlugimas, 
Kuršių kunigaikštijos, Lietuvos vasalo, įsikūrimas ir į Lietuvą įjungtų Infliantų 
atsiradimas. 

Dėstant santykius su Prūsija, paliestas 13 metų karas. Šioje vietoje ne isto- 
riškai samprotaujant pakaltinti tų metų Lietuvos vadovai, kad jie nepasinaudojo 
proga prisijungti Nemuno žiotis su plačiu Baltijos pajūriu, g 

Svarbiausias paskutinis knygos skyrius — Liublino unija. Ji bus bene pla- 
čiausias ir išsamiausias dėstymas visoje mūsų ligšiolinėje istorijografijoje. Panau- . 
dota daug pagrindinių šaltinių, tarpe jų abu Liublino seimo dienoraščiai, M. Ko- 
jalavičiaus ir T. Dzialinskio. Išdėstęs ir įvertinęs jos neigiamą reikšmę lietuvių 
tautai, autorius daro pagrįstą išvadą: ji buvo lietuviams per prievartą įbrukta, 
pasinaudojųs sunkia Lietuvos d. kunigaikštijos padėtimi. 

B. Dundulio veikalas Lietuvos užsienio politika yra reikšmingas kūrinys 
mūsų istorijografijoje, metas naujos šviesos į tą permainingą jos būklę XVI a. 


J. J. 


Juozas Žiugžda, Antanas Mackevičius. 1868 - 1864 metų sukilimo reikšmė lietuvių 
tautos istorijoje, - Vilnius, 1971, 


J. žiugžda, nepriklausomoje Lietuvoje išsimokslinęs pedagogas lituanistas, iš- 
tikimas sovietams nuo pat pirmų okupacijos dienų, virto istoriku. Dar karo metu 
(1942) paskelbė pirmą darba iš Lietuvos istorijos. Karui pasibaigus, jis iškilo * 
pirmaujančiu tarybinės Lietuvos istoriku. Ėmė gaminti raštus su lengvapėdiškais 
' išpuoliais prieš bažnyčią ir su pataikūniška prorusiška (žinoma, ir prosovietiška) 
„tendencija. Šio pobūdžio rašinių tarpe 1951 m. pasirodė jo brošiūra Antanas Mac- 

kevičius — Lietuvos valstiečių vadovas kovoje prieš carizmą ir dvarininkus. Iš 
tikrųjų brošiūra ne tiek Mackevičiaus biografija, kiek 1863 m. sukilimo istorija. 
Tik visame dėstyme Mackevičiui skiriama daugiau vietos nei kitiems veikėjams. 

„Kai iš pavadinimo biografinis veikalas buvo vien su asmenimi susijusių įvy- 
kių dėstymas, tai jis beveik nesiskyrė nuo kitų dviejų Žiugždos darbų, skirtų jau 
pačiam sukilimui. Vienas jų paskelbtas kolektyviniame veikale Lietuvos valstiečiai 
(1957), kitas Lietuvos TSR istorijoje, II t. (1963). Visuose trijuose darbuose kal- 
bama apie tą patį dalyką beveik tais pačiais žodžiais, 

Kai lygiai po 20 metų ta knygutė apie A. Mackevičių sumota leisti antru lei- 
dimu, rodos, būtų tikę ją perdirbti į tikrą biografiją. To nepadaryta. Iš esmės pa- 
likta ta pati 1868 - 64 m. sukilimo istorija, tik truputį praplėsta. 

Naujas dalykas antrame leidime pratarmė, kur duodama bibliografinė ap- 
žvalga. Tik ji nėra suminėjimas veikalų apie A. Mackevičių, kaip reikėtų laukti. 
Autorius apžvelgė ypač naujus tarybinės istorijografijos veikalus apie 1868 m. 
sukilimą ir kartu nuvertina Lietuvos „buržuazinę istorijografiją“, kuri, anot jo, 
„daugiausia nuosekliai laikėsi 1863 - 64 m. sukilimo. .. menkinimo tendencijų“ (9 p.) 
Čia pat brėžtelėjo ir vieną kitą išpuolį prieš mūsų kai kuriuos žinomus plunksnos 
darbininkus. Jam tik tarybinė istorijografija parodė .1863-64 m. sukilėlių ry- 
šius su rusų revoliucinės demokratijos stovykla. (20 p.). 

Jau iš pratarmės aiškėja 2 veikalo pagrindinės vedamosios mintys: 1, 1868 - 
64 m. sukilimas vyko glaudžiame sąryšyje' su rusų revoliuciniu demokratiniu sąjū- 
džiu; 2. sukilimas buvo socialistinis, proletarinis, nukreiptas prieš carizmą, dva-' 
rininkus - bajorus ir net dvasiškius. Šių abiejų aspektų ribose ir Mackevičius pa- 
verčiamas revoliuciniu kovotoju, kaip jis suprantamas šiais laikais. Tuo būdu 
tas garbingas lietuvis kunigas lyg išimamas iš savo laiko rėmų ir vaizduojamas 
šių dienų radikaliniu kovotoju. Net jo kunigystės visai nepaisoma. 

Gryniausia pataikūniška tendencija „vyresniajam broliui“ yra tas primygti- 
nis maišymas rusų revoliucinių demokratų, jų Zemlia i Volia organizacijos su 
Lenkijos - Lietuvos sukilimu. Arčiau istorinės tiesos būtų buvęs autorius, jei, užuot 
liaupsinęs rusiškus revoliucionierius, būtų žvelgęs į 1863 m. sukilimą iš bendro 
Europos radikalinio sąjūdžio perspektyvos. Jis būtų galėjęs pastebėti, kad ir tas 
rusų radikalizmas turėjo šaknis toje bendroje europinėje srovėje, prasidėjusioje 
nuo Prancūzų revoliucijos. Žymus italų istorikas Franco Venturi išleido 1952 m. 
dviejų tomų veikalą Tl populismo russo, kur įtikinamai įrodinėjo, kaip bendro 
Europos revoliucinio sąjūdžio poveikyje vystėsi rusiškas radikalizmas. Jis darė įta- 
kos Lenkijai ir per ją Lietuvai ir abi pastūmėjo į sukilimą. 

Tendencija kyšo ir autoriaus dėstyme, kai labai atidžiai skiriama carizmas 
nuo rusiškumo ir įtikinėjama, jog sukilimas buvęs nukreiptas tik prieš carizmą. At- 
rodo, kad lenkai, kaip ir lietuviai, mokėjo aiškiai skirti rusiškąjį carizmą nuo rusų 
tautos. Jei taip, tai sukilime nebūtų buvęs keliamas reikalavimas atkurti Žeč- 
pospolitą 1772 m. sienose, atskiriant ją nuo Rusijos. 

Apskritai, Žiugždos veikaliukas Antanas Mackevičius nėra biografinis tikra 
to žodžio prasme. Jis iš esmės 1863-64 m. sukilimo istorija, parašyta iškreiptai, 
derinantis prie šių dienų politinių santykių. 

J. J. 


Leonas Sabaliūnas, Lithuania in Crisis. Nationalism to Communism 1939 - 1940. 
Indiana University Press, 1972. 248 p. 


L. Sabaliūno veikalas - disertacija Kolumbijos universiteto nėra kokia mono- 
grafija, kaip istorinės monografijos paprastai būna, bet viso nepriklausomos 
Lietuvos laikmečio apžvalga. Tiesa, doktorantas neturėjo tikslo ruošti tokį darbą. 
Jis iš esmės pasirinko gan siaurą iškarpą iš viso laikotarpio — nuo 1939 m. ko- 
vo m. iki 1940 m. birželio. šį paskutinį metų su puse nepriklausomos Lietuvos lai- 
ką pavadino krize Lietuvoje. Iš čia ir disertacijos antraštė, 

Visas laikas nuo 1919 iki 1939 yra lyg įvadas tai pagrindinei temai. Jis 
yra dviejų dalių: 1. parlamentinė demokratija (nuo 1919 iki 1926) ir 2. auto- 
ritarizmas (1927 iki 1940). Parlamentinės demokratijos laikmetis trumpai, probė- 
gomis paliečiamas, kreipiant daugiau dėmesio vidaus politikai ir visuomeniniams 
santykiams. Parlamentinis laikmetis autoriaus apibūdinamas žodžiu radikaliz- 
mas (5 p.), ir jo apraišką jis mato ypač žemės reformoje. Atrodo, čia radi- 
kalizmas persiaurai suprastas, kai jis bazuojamas žemės reformos įstatymu. Iš 
tikrųjų žemės reformos reikalą kėlė ne koks (politinis) radikalizmas, bet ekono- 
miniai - visuomeniniai santykiai, seno istorinio vyksmo palikimas. Tie santykiai 
turėjo būti pakeisti įkurtai tautinei valstybei, kokia Lietuva nuo pat pradžių pasi- 
"šovė būti. Tuo pačiu tikslu žemės reforma (net griežtesnė nei Lietuvoje) vykdyta 
ir kitose dviejose Pabaltijo valstybėse. 

Jei Lietuvoje ir buvo kokios radikalizmo apraiškos, tai jos ėjo iš aplinkinių 
revoliucijų (ypač Rusijos) ir plačiosios visuomenės nepalietė. Ji paliko konserva- 
tyvinė, kaip parodė steigiamojo ir kitų seimų rinkimai. Laimėdavo vis konser- 
vatyvinės partijos. Iš senų laikų ėjusi bažnytinė konservatyvinė lietuvių tautos 
ideologija nebuvo paveikta radikalizmo. 

Ilgesnės antrosios įvadinės dalies skyrius, kalbąs apie autoritetinį režimą. Jam 
šaltinis, pagal mūsų autorių, yra paties Smetonos kalbos ir raštai, kuriuos jis 
gausiai cituoja. Visai teisingai pabrėžiama Smetonos visokiomis progomis primyg- 
tinai skelbta vienybės mintis — antitezė partiniam susiskaldymui. Vienybės min- 
ties pagrinde Smetonai buvo tautiškumas. Koks to tautiškumo pobūdis, Sabaliū- 
nas neaiškina, Jis tik pažymi, jog tai nebuvo itališkas fašizmas, nuo kurio Sme- 
tona aiškiai atsiribojo. Sabaliūnas dėsto Smetonos tautiškumą referuojamai: 
Jis teatpasakoja Smetonos mintis. Tad jo aštrokas, subtilus kritikas prof. V. 
Vardys (Draugas II, 1972.VIII.5) šauna pro šikšnelę, kai sako, kad jam „perdi- 
delės įtakos padarė pačių tautininkų (geriau pasakius: Smetonos) skelbimasis, kad 
tautiškumas reiškia tautininkiškumą“, Savaime suprantama, kad tautininko Sme- 
tonos tautiškumas tegalėjo būti tik „tautininkiškas“ir toms dviem sąvokoms 
tapdinti nereikėjo jokios įtakos. 

Pagrinde Smetonos tautiškumas buvo konservatyvinis ir tuo pačiu krikščio- 
niškas. Geru konservatoriumi ir krikščionimi Smetona buvo žinomas jau nuo 1907 m., 
kada pradėjo redaguoti savaitraštį Viltį. Pagal jo joje skelbtą ideologiją įsisteigė 
I pas. karo metu Pažangos partija, virtusi nuo 1924 m, Tautininkų sąjunga. 
Vadovaujantieji sąjungos asmenys, kaip ir pats Smetona, savo deklaracijose visuo- 
met pabrėždavo krikščionybės ar krikščioniškos etikos svarbą tautai bei vals- 
tybei. Autoritetinio režimo metais iš vyriausybės pusės neparodyta nieko priešin- 
go bažnyčiai. Bažnytinės institucijos buvo gausiai remiamos valstybiniu biudže- 
tu, laisvai steigėsi vienuolynai, įsigydami sau nejudamas nuosavybes, ne be vals- 
tybės paramos buvo pradėta statyti didinga Prisikėlimo bažnyčia. Tad Sabaliūnas 
visai teisingas, kai pažymi visišką santarvę tarp tautininkų valdžios ir katalikų 
bažnyčios bei jos hierarchijos. Jokiam jų tarpusaviam konfliktui nebuvo vietos. 


Tariamo bažnyčios ir valstybės konflikto pradas buvo vis ta mūsų konserva- 
tyvinė bažnytinė ideologija, kuria rėmėsi didžiausia krikščionių demokratų parti- 
ja, dabar atstumta nuo valdžios. Ji pasirėmė bažnyčia savo opozicinei veiklai 
ir pasistengė paversti politinę kovą valstybės — bažnyčios konfliktu, labiau pa- 
veikiu plačiai visuomenei. Apie šį konfliktą ir tegalėjo kalbėti Aldona Gaigalaitė 
Lietuvoje išleistoje knygoje (1970), kurią mini prof. Vardys. (Čia pat galima 
pastebėti, kad Gaigalaitė yra fanatiška, režimui pataikaujanti istorikė, juodinanti 
nepriklausomos Lietuvos laikmetį. Abejoju, kad ji būtų gebėjusi ir norėjusi isto- 
riškai pažvelgti į tą konfliktą, nors ir „pažėrė daug medžiagos“, kaip prof. Var- 
dys sako.) 

Prof. Vardžiui, taip sakant, karūniniu liudijimu apie buvusį tikrą valstybės — 
bažnyčios konfliktą yra moksleivių Ateitininkų organizacijos uždarymas. Jei A- 
teitininkų uždarymas siejamas su bažnyčios persekiojimu, tai kaip tada išaiškinti 
kitų dviejų moksleivių organizacijų, Jaunalietuvių ir Jaunimo sąjungos, užda- 
rymą? Joms netinka Ateitininkams uždaryti taikytas motyvas. Turėjo būti koks 
vienas bendras motyvas joms visoms trims uždaryti. O tas bendras motyvas — jų 
visų jei ne politinis, tai bent parapolitinis pobūdis. Juk pergyvenusiems nepri- 
klausomybės laikus turi būti atmenama, kad iš Ateitininkų išeidavo krikščionių 
demokratų ar joms giminingų partijų nariai, iš Jaunalietuvių — tautininkų, iš 
jaunimiečių — liaudininkai (kartais socialdemokratai). Kai čia suminėtos partijos 
buvo slopinamos, sumota uždaryti ir moksleivių kuopelės, iš kurių jos verbavo sau 
adeptus. 

Disertantui nebuvo reikalo šioje įvadinėje veikalo dalyje dėstyti visašalikai au- 
toritetinį laikmetį. Jis, pvz., visai aplenkė vad. voldemarininkų sąjūdį, ypač 1934 m. 

birželio m. pučą. Jis čia būtų turėjęs įžiūrėti krizę pačiame režime, kai tautininkuose 
išryškėjo dvi srovės: nuosaikiųjų ir griežtųjų („,smetonininkų“ ir „voldemarininkų“). 

Įvadinė dalis, ypač skirta. autoritetiniam laikmečiui, yra ne tiek vyksmo, 
kiek politinės ir visuomeninės ideologijos dėstymas pagal kruopščiai surinktus pir- 
mykščius šaltinius. Tai yra daugiau literarinė apybraiža. 

Nuo knygos vidurio pradedama pati disertacijos tema, skirta laikui nuo Klaipė- 
dos atėmimo iki okupacijos. Čia jau turime daugiau vyksmo istoriją, kur smulk- 
meniškai atpasakojama Lietuvos politinė raida. Tik skaitytojui duria pačiame 
pasakojimo priešakyje kyšanti faktinė klaida, kur sakoma, kad ministras Urbšys 
grįždamas iš Šveicarijos vizitavo vokiečių užsienio ministrą ir iš jo gavo Klai- 
pėdos ultimatumą (118 p.). Panašiai kalba ir gen. Musteikis savo atsimini- 
muose, sakydamas, jog Urbšys grįžo iš Tautų :sąjungos sesijos. Sabaliūnas, 
konsultavęs generolą, greičiausiai iš jo bus gavęs ir tą informaciją. Iš tikrųjų, 
Urbšys grįžo iš Romos, kur dalyvavo popiežiaus Pijaus XII vainikavimo iškil- 
mėse. Juk žinoma, kad Tautų Sąjungos (kaip dabar ir Jungtinių Tautų) kaušas 
visųomet vykdavo rudenį. 

Klaipėdos netekimas buvo didelis smūgis Lietuvai, skaudžiai palietęs tautą 
materiališkai ir morališkai, Netekta milijonų įdėtų į uosto ir į kitas statybas, pra- 
rasta žymi vertingos pramonės dalis, išslydo iš Lietuvos rankų tas romantiškas 
M. Lietuvos kampelis su gražiuoju Baltijos pajūriu. Jau turint galvoje tą Lie- 
tuvą ištikusią nelaimę, galima visai sutikti su autorium, paženklinusiu Lietuvos 
būklę po Klaipėdos netekimo krizės vardu. 

V. Trumpos pareikšta nuomonė (Metmenys 23 (1972) 142 p.), kad panaši 
krizė, kaip po Klaipėdos netekimo, prasidėjo po lenkų ultimatumo, nepateisina- 
ma. Lenkiškas ultimatumas nepadarė Lietuvai jokių nuostolių (bent materialinių), 
gyvenimas riedėjo įprasta vaga toliau. Valdžios pasikeitimas, kai Mironas užėmė 
ministro pirmininko Tūbelio vietą, įvyko ne dėl ultimatumo, bet dėl Tūbelio bevil- 
tiškos ligos. | 
' Kas kita buvo Klaipėdos ultimatumas ir jo pasėkos, sukrėtusios autorite- 
tinį režimą. Dėmesio centras Sabaliūnui ir yra šio režimo krizė, sudarymas vy- 
riausybės su opozicinių partijų nariais, vėliau sekąs nesutarimas opozicinių mi- 
nistrų su prezidentu ir iš to kilusi ministrų kabineto krizė, Sabaliūnas visai tei- 
singai pabrėžia, kad valdžios pasikeitimas, kur Černiaus kabinetą pakeitė Mer- 
kio kabinetas, įvyko dėl grynai vidaus politikos.: Merkio kabineto veikla ir sovieti- 
nio ultimatumo paviršutiniškai .atpasakota istorija veikalas baigiamas, 

Antroje, pagrindinėje dalyje vyrauja politinė istorija. Būtų buvęs pilnesnis, vi- 
sašališkesnis Lietuvos krizės pavaizdavimas, jei autorius būtų arčiau panagrinė- 
jęs to meto naujoviškus reiškinius pvz. mūsų vyriausybės draugiškus santy-. 
kius su Reichu ir tuo pačiu metu mūsų net žymių kultūrininkų - akademikų paro- 
dytas dėmesys Sovietų Sąjungai, įkuriant draugiją SSSR kultūrai pažinti. Besireiš- 
kiančiai krizei paryškinti būtų buvę ne pro šalį pagvildenti padidėjusią komunistų 
partijos veiklą, bandymą kurti patriotinį frontą, voldemarininkų pakilusį sąjūdį ir 
jų su krikščionių ir liaudininkų atstovais aktyvistų sąjungos įkūrimą. Aplamai, tas 
Sabaliūno pavaizduotas Lietuvos krizės laikas buvo gan permainingas, turtingas 
įvykių. Sabaliūnas kruopščioje disertacijoje neaprėpė jų visų. Tačiau kas jo duo- 
ta, duota daiktiškai, svariais įrodymais pagrįsta. 

Veikalas paliks ypač pašalaičiui skaitytojui vertingu informaciniu skaitiniu 
apie Lietuvą. 

J. J. 

V. Pašuta. Lietuvos valstybės susidarymas. Vilnius, 1971. Autoriaus rankraštį ver- 
tė R. Strazdūnaitė, 


1957 m. pasirodė Maskvos Mokslų Akademijos išleistas istoriko V. T. Pašutos 
veikalas Lietuvos valstybės susidarymas (Obrazovanie Litovskago gosudarstva). 
Veikalas turėjo nemažą pasisekimą ir tuojau buvo išgrobstytas. Atkreipė į jį dė- 
mesį ne tik savieji istorikai, bet ir svetimieji. Nemaža recenzijų - kritikų apie 
jį parašyta. Darbas iš tikrųjų vienintelis toks mūsų istorijografijoje dėl jame 
sukauptos nuostabiai gausios medžiagos, parodytos didelės autoriaus erudicijos 
ir dėl naujoviškų išvadų. 

1971 m. Vilniuje išleista to pat pavadinimo istorija lietuvių kalba. Tačiau 
ji nėra rusiškos istorijos vertimas. Rusiškas tekstas sudaro tris dalis: šaltiniai, 
istorijografija ir valstybės susidarymas (XIII-XIV vidurys). Lietuviškame teks- 
te pirmųjų dviejų dalių nėra. Palikta vien trečioji dalis. Bet ir ji nėra rusiškos 
dalies vertimas, Autorius iš esmės perdirbo rusišką tekstą, jį žymiai išplėsdamas 
ir davė, gali sakyti, naują Lietuvos valstybės susidarymo istoriją. Jos yra dvi 
dalys: 1. ūkio, visuomeninių santykių ir politinės santvarkos istorija; 2. politinės 
istorijos apžvalga iki 1341 m. 

Pažymėtina, kad autoriaus parengtas rusiškas rankraštis buvo svarstytas Lie- 
tuvos Mokslų Akademijos Istorijos institute ir autoriaus peržiūrėtas „atsižvelgiant 
į kolegų lietuvių pastabas“, Tada duotas versti į lietuvių kalbą. Kaip mato- 
me, darbas atsidėjus rengtas, 

Kaip rusiškas, taip ir lietuviškas veikalas yra autoriaus nuostabios erudicijos 
vaisius; sukaupta nepaprasta daugybė šaltinių ir literatūros. Gausi medžiaga ne 
šiaip sau referuojama, bet suvereniškai apvaldoma ir iš jos sukurta sovietinei is- 
torinei mokyklai būdinga sociologinė istorija, atseit, beveik prilygstanti sociolo- 
gijos veikalui. 

Sociologinė istorija yra ypač pirmoji dalis. Jos pirmas skyrius pradedamas 
nuo (žemės) ūkio, apie kurį plačiausiai kalbama, toliau paliečiami amatai, mies- 
tai (čia nemaža vietos skiriama Vilniui), prekyba. Antrame skyriuje jau visai 
pagal marksistinę doktriną bandoma aiškinti feodalinių santykių susidarymas. Au. 
torius naudoja šioje vietoje ne tiek lietuviškus, kiek prūsiškus šaltinius, ypač 
1249 m. Christburgo sutartį. Ji pagrindinai išnagrinėjama, ir joje bandoma su- 
rasti feodalizmo evoliuciją iš pirmykščios patriarchalinės - bendruomeninės tvar- 
kos. Ketvirtame skyriuje įrodinėjama, kaip susidariusi feodalinė santvarka vedė 
prie valstybės kūrimosi, autoriaus vadinamos feodalinės monarchijos, 

Įterptas trečias skyrius su antrašte „Ankstyvosios klasių kovos formas“ dera 
ne tiek istoriniam vyksmui pavaizduoti, kiek marksistinei istorijos sampratai pa- 
demonstruoti. Tai patyčios rimtam istorijos mokslui. 

Visa pirmoji dalis tiktų pavadinti Lietuvos proistorė, nes liečia, laikus prieš 
valstybės įsikūrimą XIII a. Jai panaudotais šaltiniais ji verčiama istorine dali- 
mi, kai nagrinėjami XIII, XIV ir net XV a. šaltiniai, Kai antroje dalyje imami 
ir tie patys šaltiniai (tik kitu atžvilgiu panaudojami) tai vietomis neišvengiami 
pasikartojimai. 

Antroji dalis jau Lietuvos valstybės istorija. Pažymėtinai pabrėžta jos pra- 
džia ryšium su 1219 m. sutartimi su Haličo Volynės kunigaikštija ir pradinis 
valstybės vidurkis Aukštaitija. Išsiplėtusi valstybė ir virtusi nuo Gedimino laikų 
Lietuvos d. kunigaikštija, susidėjo iš trijų dalių: Aukštaitijos, Gudijos (sovie- 
tiškai lietuviškai vadinamos Baltarusijos) ir Žemaitijos. Daugiau vietos skiriama 
Lietuvos santykiams su Gudija (Rusia) pavaizduoti. Autorius su dideliu šaltinių 
kroviniu vaizdžiai rodo, kaip vyko palyginti taiki lietuvių ekspansija į slaviš- 
kus kraštus, diplomatinėmis priemonėmis siekta. „Į Lietuvos d. kunigaikštiją 
palaipsniui įsijungė Polocko, Vitebsko, Minsko, Juodosios Rusios, Polesės ir Pa- 
lenkės žemės“ (303 p.). Pašuta daugiau spėlioja nei įrodinėja, kai sako, jog toms 
žemėms grėsė Ordos ir Ordino pavojus, ir todėl jos ieškojo išsigelbėjimo Lietu- 
voje. Pavojus joms galėjo grėsti tik iš Ordos pusės, bet ne iš Vokiečių Ordino. 

Ypatingas skyrius su antrašte — lietuvių tautos kova už nepriklausomybės 
išsaugojimą. Čia smulkiai apžvelgiamos lietuvių kovos su Ordino abiem šakoms: 
Prūsijos ir Livonijos. Ypač pabrėžiamos kovos panemuniais, suminint šiose vie- 
tose buvusias pilis ir mūšius dėl jų. Jam lietuvių kovos su kryžiuočiais reiškė 
„tautų nacionalinės išsivadavimo kovos viduramžių epochos puslapį“ (840 p.). 
Neužmirštama dar pažymėti, kad „šioje Kovoje išvien ėjo lietuviai su baltaru- 
siais“, Pagal tą Pašutos teiginį išeitų, kad tada (XIII-XIV a.) jau buvo gudų 
tauta, stojusi greta lietuvių kovoti dėl nepriklausomybės su kryžiuočiais. Isto- 
rikas šiuo atveju nuslysta nuo istorinės tikrovės ir samprotauja dabarties kate- 
gorijomis, 

Yra toks senas posakis apie istoriją: seribitur historia non ad probandum, sed 
ad narandum. Posakis gal ir ne visai atitinka istorijos mokslo esmę, nes iš pasa- 
kojimo negali būti išskirtas ir įrodinėjimas. Bloga yra tada, kai įrodinėjimu nori- 
ma įterpti į istoriją kokią kadaise prasimanytą, archaišką doktriną. Sovietų 
istorikams ta doktrina yra marksizmas -leninizmas. Jos „klasikai“ yra Sovietų 
garbstomi autoriai, k. a. K. Marksas, Fr. Engelsas ir I, Leninas. Pašuta ir įstatė 
juos į savo Lietuvos istorijos bibliografijos galeriją, su jų kai kuriais veikalais, 
išskirdamas juos net savaiminga antrašte: marksizmo - leninizmo klasikų veikalai. 

Vienas pagrindinių dalykų istorijos mokslui marksizme - leninizme yra teo- 
rija, liečianti pirmykščią patriarchalinę - bendruomeninę žemdirbių tvarką su ben- 
dra net ir ariamos žemės nuosavybe. Dabar įrodyta, kad ši teorija susidarė ega- 


162 


litarizmo sąjūdžio metu ryšium su Prancūzų revoliucija, kada ir Vokietijoje iš- 
sidirbo markos bendruomenės mokslas (Markgenossenschaft). Įvairaus plauko ra- 
dikaliniai teoretikai, jų tarpe ir K. Marksas su savo globėju diletantu Fr. En- 
gelsu pasigriebė tą mokslą. Jį pasisavino ir tarptautinio socializmo - komunizmo 
teoretikai. Kai Rusija po spalio revoliucijos virto komunistine valstybe, tai ji 
tuojau pasisavino tą mokslą ir jį net „kanonizavo“. Įterpus dar Lenino daugiau 
žurnalistinius straipsnius tbei brošiūras, kur rašėjas atrajojo Marksą, buvo su- 
kurtas marksizmo-leninizmoi mokslas (su patriarchaline bendruomene). Kadangi 
jis turi valstybinę sankciją, tai sovietų istorikams nevalia iš jo išsisukti. Jų pa- 
reiga jį kaip nors iš šaltinių išskaityti ir elgtis panašiai, kaip elgėsi tie vo- 
kiškos markos teorijos kūrėjai: jie ne iš šaltinių išvedė ją, bet stengėsi į šaltinius 
įvesti visokiomis suktomis interpretacijomis. Kaip Pašuta pastebi (78 p.), tary- 
biniai mokslininkai, panaudoję net kitų tautų istorinę medžiagą, įrodo, „jog vi- 
sur šio imanentinio proceso (feodalizmo genezės) pagrindą sudarė laisvųjų žem- 
dirbių visuomenės, pagrįstos kolektyvine nuosavybe ir laisve“. Tie tarybiniai moks- 
lininkai „įrodo“ todėl, kad jiems taip reikia įrodyti. 

Sovietų istoriko pareigą atlikdamas štai ir Pašuta bruka į Lietuvos istoriją 
tą pirmykštės patriarchalinės - bendruomeninės tvarkos mokslą su kolektyvine net 
ir ariamos žemės nuosavybe. Tuo būdu, sovietinis istorikas bando sumarksinti mū- 
sų praeities mokslą. Jam patriarchalinės bendruomeninės tvarkos įrodymu dera to- 
kie dalykai, kaip bičiulystės paprotys, vagies gaudymas, kolektyvinės atsakomybės 
paprotys, 50 žmonų, nusižudžiusių dėl vyrų žuvimo Livonijoje. Visi šie daly- 
kai gali būti kitaip aiškinami, be tos prasimanytos patriarchalinės bendruomenės, 

Kaip rusiškoje Lietuvos istorijoje, taip ir šioje lietuviškoje vis dar mini- 
mas tas prūsas Pamuselis, kuris, pagal šaltinį, turėjo laukus, kuriuos jis pats 
su baudžiauninkais apdirbo (123 ).). Keista autoriaus išvada, kad tas Pamuselis 
bus neseniai išėjęs iš turtingų bendruomenininkų ir dar pats dirbo žemę savo 
rankomis. Kam jam reikėjo dirbti, jei jis turėjo baudžiauninkus? Daug papras- 
tesnis ir realesnis aiškinimas būtų, kad tie šaltinio minimi laukai, kuriuos 
prūsas pats su baudžiauninkais apdirbo, reiškė ūkį jo paties gyvenamą ir tvar- 
komą. (Toks ūkis-dvaras, kur pats savininkas gyvena ir tvarko viduramžiais 
žinomas curtis dominica vardu.) Šalia šio ūkio tas Pamuselis galėjo turėti kitą taip 
pat su tarnais bei baudžiauninkais, ir šis ūkis, jo paties negyvenamas, tokios 
privilegijos iš Ordino negavo, 

Pašutos istorijos, ši lietuviška, kaip ir ana rusiška, yra labai originalūs, di- 
delės erudicijos ir aštrios kritiškos galvos mokslininko kūriniai. Kartu jie palieka 
ir marksistinės istorijos sampratos iškiliausiu paminklu mūsų istorijografijoje, 


J. JAKšTAS 


Lietuvos Pilys. Išleido Lietuvos TSR Mokslų akademijos Istorijos institutas. Vil- 
nius, 1971. 


Lietuvos istorijos, kraštotyros moksle nuolatos minėtos pilys, piliakalniai, 
tvirtovės. Kalbėta apie juos daugiau paviršutiniškai, probėgomis, dėstant kokį 
praeities vyksmą. Pilys, tie įspūdingiausieji mūsų žilosios praeities išlikę pa- 

minklai, žavėjo romantikus, ir ne vienas jų rašė apie jas. Dr. Basanavičius pra- 
dėjo savo istorinius darbus nuo pilių aprašymo. Dar prieš pradėdamas leisti 
Aušrą M. Lietuvos laikraštyje Lietuviška Ceitunga jis ėmė spausdinti straipsnį 
apie Lietuvos pilis. Dėl aštrių pasisakymų prieš kryžiuočius redaktorius M. šer- 
nius nutraukė spausdinimą. Visą rašinį išspausdino pats dr. Basanavičius savo 
Aušros pirmuose numeriuose, 

Basanavičiui, kaip ir kitiems romantikams, pilys buvo ne tiek tyrinėjimo, 
kiek įkvėpimo objektas rašant apie Lietuvos praeitį, Mokslinis, istorinis pilių 
tyrinėjimas pradėtas prieš pat pasaulinį karą (L. Kšyvickis, V. Šukevičius, T. 
Daugirdas) ir kiek labiau. darbas išplėstas nepriklausomybės laikais. Dabartinėje 
Lietuvoje pilių tyrinėjimas varomas plačiu mastu, kaip rodo išleistas nemažas 
(800 p.) veikalas Lietuvos pilys. 

Veikalas — kolektyvinis darbas 10 istorikų ir archeologų. Apsiribota tik da- 
bartinės Lietuvos sienose esančiomis pilimis. Pilys aiškiai skiriamos nuo pilia- 
kalnių. Koks skirtumas tarp pilių ir piliakalnių, aiškina visam veikalui įvadą pa- 
rašęs J. Jurginis. „Pilį nuo piliakalnio skiria mūrinė siena, Piliakalniai turi pyli- 
mais paaukštintus šlaitus ir apsauginius griovius. Jų šlaitams ir pylimams sutvir- 
tinti buvo naudojami rąstai, akmenys ir molis, bet nebuvo mūrijamos sienos.“ (14 
p.). Čia pat istorikas kyštelėja dar ir iš marksistinio katekizmo įsisavintą mokslą: 
„Piliakalniai — pirmykštės bendruomenės santvarkos palikuonys, o pilys — klasinės 
visuomenės pranašai, atsiradę drauge su miestais ir valstybine valdžia.“ (14 p.) 

šiaip vaizdžiai, žurnalistiniu stiliumi — istorikui Jurginiui būdingu — para- 
šytas įvadas su trumpa Lietuvos pilių ir piliakalnių istorijos apybraiža ir kar- 
tu jų tyrinėjimų apžvalga. Autorius palyginimui užgriebia ir už dabartinės 
Lietuvos teritorijos esančias pilis, kaip Gardino, Lydos, Kriavo. 

Pusė veikalo skiriama Vilniaus ir Trakų pilių kompleksams. Tai daroma su 
geru pagrindu, nes tos pilys dabar pagrindinai ištirtos ir dar vis tiriamos. Apie 
tyrinėjimus ir jų duomenis ir referuoja specialistai archeologai, 

Vilniuje, be dviejų pilių, Žemutinės ir Aukštutinės, paminima ir trečioji — 
Kreivoji pilis. Jos vieta nėra tikrai žinoma. Istorikas M. Jučas ją lokalizuoja ant 
vad, Plikojo kalno. Be trijų pilių, veikale išsamiai nagrinėjami visi pastatai, bu- 
vusieji Žemutinės pilies teritorijoje: karališki rūmai, šv. Onos (Barboros) baž- 
nyčia, arsenalas, katedra. Smulkiai išdėstyta pastatų istorija iki jų galutinio su- 
naikinimo XIX a. pradžioje. 

Prie Vilniaus pilių skyriaus pridurtas ir vad. Artilerijos bastionas — bokštas 
ir rūsiai Subačiaus gatvėje. 

Su tokiu pat kruopštumu išsamiai išdėstyta ir visų trijų Trakų pilių istorija. 
Plačiai panaudojama mūsų neužmirštamo istoriko Z. Ivinskio ir lenko inži- 
nieriaus J. Borovskio studija, parašyta 1940 m. Istorija pradedama nuo Kęstučio 
laikų ir privedama iki šių dienų vienos salos pilies (buvusių karališkų rūmų) 
restauravimo. Smulkiai aprašoma pilių architektonika ir jos pasikeitimai amžių 
slinktyje. Ypatingai baigiamasis skyrius, parašytas J. Jurginio, apie restauruo- 
tos salos tapybą. Remiantis senuoju V. Smokovskio veikalu, kalbama apie menkas 
freskų žymes, išlikusias karališkos pilies didžiojoje salėje. 

Kauno piliai taip pat skiriama nemaža vietos. Autorius (K. Mekas) pabrė- 
žia, kad ne pilis davė miestui pradžią, bet Neries ir Nemuno santakoje nuo seniau 
buvusi pastovi bendruomenė, įkūrusi pilį. Ir tolimesnės vietovės aplink pilį ir 
buvo nuo senų laikų apgyventos. Kada ir kaip pastatyta pirmoji pilis, nėra ži- 
noma. Po jos sugriovimo 1862 m. pastatyta antroji, ir jos griuvėsiai išlikę iki 

šių dienų. Apžvelgiama pilies istorija, jos architektonika ir restauracijos - kon- 
servacijos darbai, 

Antroje knygos pusėje aprašomos paskiros Medininkų, Liškiavos, Biržų, Klai- 
pėdos ir trys panemunės — Raudonės, Panemunės (Zamkaus, Vitėnų) ir Rau- 
dondvario — pilys. Medininkų pilis buvusi didžiausia Lietuvoje. Jos aprašinėtojas 
J. Jurginis mano, kad ji buvusi pastatyta prieš išaugant Vilniui ir po to netekusi 
reikšmės ir buvusi apleista. Trys Nemuno žemupio pilys buvusios nuo pat pradžių 
didikų feodalų rezidencijos. Todėl jų istorija dėstoma ryšium su jų savininkų valdo- 
mis, Čia jau turime ne tiek pilių, kiek dvarų istoriją. Rezidencinė pilis buvo ir 
Biržų Radvilų, pastatyta XVI a. Ji buvusi ypatinga bastioninė pilis, atseit, su- 
tvirtinta aplink supiltu keturkampiu žemės apkasu. Apkasų kampuose prasikišdavo 
sutvirtintos aikštės, ant kurių buvo statomos patrankos pilies gynybai. Pirmoji 
Biržų pilis pastatyta panašių itališkų pilių pavyzdžiu, 

Paskutinėje knygos vietoje aprašyta Klaipėdos pilis, paliečiant kartu ir mies- 
to istoriją. Visai teisingai pastebima, kad Klaipėdos pilimi vokiečiai uždarė lietu- 
viams prekybos kelią į Baltijos jūrą, Gotlandą ir į kitus Skandinavijos kraštus. Va- 
dinasi, ta vieta, kur Klaipėda įkurta, buvo svarbi lietuviams. Tačiau autorius A. 
Tautavičius (žymus Lietuvos proistorikas) neranda jokių sustiprinimų žymių, buvu- 
sių prieš Klaidpėdos pilį pastatant, Jei taip, tai reikėtų aiškinti, kaip lietuviai - 
žemaičiai galėjo išrasti vokiškam Memel (tiesa, pradžioje vadintam Neu Dort- 
mundt) savo Klaipėdos vardą? Rodos, jiems būtų savaime reikėję perimti vokišką 
vardą savojo neturint. Ar taip neatsitiko dėl to, kad apie tą vietą, kur vokiečiai 
pasistatė savo pilį, buvo kokia lietuvių - žemaičių vietovė Klaipėdos vardu? 


Prie knygos pridėtos iliustracijos (kai kurios spalvotos), planai, restauracijų 
ir kitokie paveikslai žymiai paryškina tekstą ir palengvina skaitytojui susidaryti 
pilių vaizdą. Veikalas — didelis įnašas į senosios Lietuvos kultūros istoriją. 


J. J. 

MŪSŲ MIRUSIEJI 


ZENONAS IVINSKIS 


1972.XII. 24 Bonnoje (Vokietijoje) mirė žymiausias Lietuvos istori- 
kas Zenonas Ivinskis. Nuo pat studentavimo laikų Lietuvoje (1925 - 29) 
atsidėjo istoriniam tyrimo darbui, pirmiausia gilindamasis į Lietuvos is- 
torinius šaltinius. Kartu, turėdamas visuomenininko polinkį, išėjo į viešu- 
mą su sumanytu ir suorganizuotų darbu — monografija „Vytautas D. 
1430 - 1930“. Veikalas buvo parašytas jo suburto kolektyvo, švenčiant 
500 metų Vytauto mirties sukaktuves. Tolimesnį tyrinėjimo darbą varė 
studijuodamas Vokietijoje (1929 -33), paskui profesoriaudamas Vytauto 
D. universitete (1933 - 40) ir Vilniaus universitete (1941 -44). Per tą laiką 
paskelbė daug straipsnių, monografijų vis pagal pirmykščius šaltinius. 
Po moksliniam tiriamajam darbui nepalankių tremties metų (1944 - 49) 
Ivinskis, paremtas ir paskatintas įžymių tautiečių, supratusių jo mokslo 
darbo vertę Lietuvai, įsikūrė Romoje. Čia jis ėmė kaupti medžiagą Lie- 
tuvos istorijai iš Vatikano ir kitų archyvų. Tuo pačiu metu rašė studijas 
ir straipsnius, paremtus žymia dalimi naujais šaltiniais. Romoje parašė 
monografiją apie šv. Kazimierą (Darbininko išleistą), veikalus „Žemai- 
čių vyskupas Melchioras Giedraitis ir jo laikų Lietuva“ ir Lietuvos 
istoriją iki XV a. Abu paskutiniai darbai, deja, nėra baigti, 

Nuo 1963 m. persikėlęs į Bonną profesoriauti, tęsė tyrinėjimo dar- 
bą. Paskelbė keletą straipsnių ir studijų lietuvių ir vokiečių kalbomis. 

Nenuilstamą, per visą gyvenimą tęstą tyrinėjimą Ivinskis būtų 
vainikavęs dideliu darbu — jam Lietuvių Fondo pavesta parašyti tri- 
tome Lietuvos istorija. Ji būtų buvusi santalka (sintezė) jo visą gyve- 
nimą dirbto analitiško darbo; naujų, dar nepanaudotų šaltinių pagrįs- 
tas kūrinys; didelis įnašas į Lietuvos praeities mokslą. Vietoje didelio 
Velionio užmojo, kurį jis tarė būsiant jo testamentu, pasiliko gausios 
mikrofilmos, rankraštynas ir didelė biblioteka, Sveikintinas tikrai pat- 
riotiškas Lietuvių Fondo vadovybės mostas įgyti Lietuvių Bendruome- 
nei tą mokslinį palikimą. Jis, pasilikęs Bendruomenės nuosavybėje ir 
globoje, derės mūsų praeities tyrinėtojams studijų centru ir gal pažadins 
kokį iškilų lietuvių istoriką atlikti tą darbą, kurio Mirusysis nesuskubo 
padaryti. 


OSWALD PRENTICE BACKUS 


1972.VIL. 8 miręs Kansaso universiteto profesorius O. P. Backus 
buvo žymiausias amerikietis istorikas, tyrinėjęs Lietuvos didž. kuni- 
gaikštijos praeitį. Pradžioje jis studijavo rytų Europos istoriją ir, Yale 
prof. G. Vernadskio paveiktas, pasirinko sau tyrimo objektu Lietuvos 
istoriją. Pirmas jo darbas „Motives of West Russian Nobles in Deserting 
Lithuania for Moscow, 1377 - 1514“ (1957), skirtas socialinei ekonominei 
istorijai. Sunkiai parašytas darbas ne pasakojamo, bet tyrinėjamo po- 
būdžio. Autorius vaizduoja pagal labai kruopščiai surinktus daugiausia 
žemių dovanojimo dokumentus bajorų teises ir prievoles valstybėje. 
Daug dėmesio kreipiama stačiatikių bažnyčiai Lietuvoje. Iš vidaus Lie- 
tuvos istorijos stengiamasi išvesti motyvus, traukusius stačiatikius didi- 
kus į Maskvą. 

Ypatinga Backuso studija „The Problem of Unity in the Polish - 
Lithuanian State“ (The Development of the USSR, ed. W. Tread- 
gold, 1964). Joje įrodinėja, jog lenkų - lietuvių unija niekuomet nebuvo 
baigta ir todėl kivirčai tarp abiejų valstybių nesiliovė, 

Be šių daugiau bajorus liečiančių studijų, Backus su lenkų isto- 
rikais paruošė ir Briuselyje išleido Lietuvos teisės istorijos bibliografiją. 
Lietuvos istorijos klausimais bendravo su vokiečių istorikais ir paskel- 
bė vieną kitą straipsnį vokiškuose žurnaluose. 

Velionis svečiu dalyvavo Amerikos Baltiškų Studijų Skatinimo 
(AABS) susirinkime Toronte 1972.V.11 -14. Per bendrus kongreso pie- 
tus skaitė paskaitą „The Impact of the Baltic and Finnic Peoples upon 
Russian History“, Buvo komentatorius gudų istoriko paskaitos „Inter- 
pretation of the Grand Duchy of Lithuania in Recent Works of Byelo- 
russian Historians“. 


Su Backuso mirtimi mes lietuviai netekome Amerikos istoriko, sklei- 
dusio Lietuvos praeities mokslą savo krašte ir svetur. 


J. J. 


LIETUVIŲ ISTORIJOS DRAUGIJOS MIRE NARIAI 


1. Dr. A. M. Račkus, M.D. 7. Mokytojas Pranas Pauliukonis 

2. Inž. prof. Jonas Rugis 8. Prof. dr. Kristupas Gudaitis, M.D. 
3. Prof. dr. Zenonas Ivinskis 9. Gener. štabo pulk. Povilas Žilys 

4. Aleksandras Ružaniec-Ružancovas 10. Balys Pupalaigis 

5. Jonas M. Laurinaitis 11. Žurnalistas Antanas Gintneris 

6. Prof. dr. Adolfas Šapoka 

AUKOS „LIETUVIŲ TAUTOS PRAEITIS“ III TOMO 210 KNYGAI 


1. Lietuvių Fondas $500.00 
2. Joseph F. Gribauskas, Executive 
Secretary St. Anthony Savings 


and Loan Association 200.00 
8. Alicija Rūgytė 100.00 
4. Magdalena šmulkštienė 100.00 
5. Jonas Talandis 100.00 


6. 


Philomena D. Pakel, President 

Chicago Savings and L. Assn. 200.00 
„ Prof. dr. Juozas Jakštas 22.00 
„ Kun. Prel. J. A. Karalius 13.00 

J. A. Račkauskas 5.00 
„ Edmundas Jasiūnas 5.00 
„ Vyskupas Antanas Deksnys 5.00 


LIETUVIŲ ISTORIJOS DRAUGIJOS NARIŲ ĮSTOJUSIŲ Į DRAUGIJA 
15 METŲ BĖGYJE 


1. Kun. dr. K. A. Matulaitis, M.I.C. 
2. Kun. Vytautas Bagdanavičius 

8. Alicija Rūgytė 

4, Česlovas Grincevičius 

5. Vincentas Liulevičius 

6. M. N. Nauburas 

T. Algirdas M. Račkus, M.D. 

8. Prof. inž. Jonas Rugis 

9. Dr. Aleksandras Plateris 

10. Bronius Zumeris 

11. Prof. dr. Zenonas Ivinskis 

12. Juozas Kreivėnas 

13. Dr. Antanas Kučas 

14. Jonas K. Karys 

15. Prof. dr. Juozas Jakštas 

16. Julius Staniškis 

17. Bronius Kliorė 

18. Antanas J. Mažiulis 

19. Kun. dr. Paulius Rabikauskas, S.J. 
20. Aleksandras Ružaniec-Ružancovas 
21. Kun, dr. Antanas Liuima, S.J. 
22, Antanas Vadopalas 

23. Zigmas Rumša 

„Prof. Adomas J. Varnas 

„ Kun. dr. Steponas Matulis, M.I.C. 
„ Vytautas A. Adomaitis 

„ Jonas M. Laurinaitis 

„ Vincentas W. Alones 

„Vladas Vijeikis 

„Prof. dr. Adolfas Šapoka 

„ Kun. tėvas K. Gulbinas O.F.M. Cap. 
„Kun. dr. Rapolas Krasauskas 

„ Marija Kasakaitytė 

„ Prof. Jonas A. Račkauskas 

„ Pranas Pauliukonis 


SARAšAS 


„Dr. Martynas Anysas 

„ Povilas Dirkis 

„Kun. dr. Ignas Urbonas 
„Valdas V. Adamkus 

„Kun, prel. dr. Povilas Ragažinskas 
„Prof. Balys Račkauskas 

„Kun. prelatas dr. Paulius Jatulis 
„Juozas Tijūnėlis 

„ Augustinas Idzelis 

„ Vincas Žemaitis 

„ Kazimieras Juknis 

„ Dr. prof. Kristupas Gudaitis, M.D. 
„Algirdas Žemaitis 

„Kun. kan. Vaclovas Zakarauskas 
„ Gen. štabo pulkininkas Povilas Žilys 
„ Jonas Puleikis 

„Jonas Litvinas 

„Prof. dr. Romas J. Misiūnas 

„ Valdemaras šadauskas 

„ Balys Pupalaigis 

„ Genrikas Songinas 

„ Kun. Mykolas Urbonavičius, M.I.C. 
„ Mykolas Karaitis 

„ Generolas prof. Stasys Dirmantas 
„ Jonas Dainauskas 

„Kazys Ališauskas 

„ Eugenijus Gerulis 

„ Dr. Kostas Jurgėla 

„Jurgis J. Pėteraitis 

„ Dr. Jonas Remeika 

„ Inžinierius Ant, Rudis 

„ Marija Rudienė 

„ Kun. prelatas Jonas Bičiūnas 

„ Algirdas Mošinskas 

„ Architektas Jonas Mulokas 


72. 


73. 


Saulius Mykoliukas 
Kun. prelatas Pranas M. Juras 


„Antanas Gintneris 


C. U. Baltramonaitis 


„ Stasys Balzekas 
„Irena Balzekienė 
„Albina Dumbrienė 

„ Kazimieras Griškus 

„ Morta Babickienė 

„ Leopoldas Murelis 

„ Edmundas Jasiūnas 

„ Jurgis Janušaitis 
„Andrius Markulis 

„ Audrius Plioplys 

„ Virgilijus Krapauskas 
„ Konstantinas Petrauskas 
„Kazys Varnelis 

„ Jadvyga Gaudušienė 

„ Rimantas Gražulis 

„ Gintaras Plačas 

„ Jūratė Jasaitytė 
„Jurgis Bradūnas 

„ Gražina Vindašiūtė 


95. Rima Janulevičiūtė 

96. Algirdas Gustaitis 

97. Kęstutis Čižiūnas 

98. Kun. dr. Antanas Juška 
99. Jonas Cadzow 


100. 
101. 
102. 
103. 
104. 
105. 
106. 
107. 
108. 
109, 
110. 
111. 
112. 


118, 


114, 


115. 


116. 

Prof. dr. Tomas Remeikis 
Jurgis Kasakaitis 

Kun. dr. Juozas Prunskis 
Gediminas Indreika 

Andrius Šmitas 

Aleksandras Domankis 

Julius Kakarieka 

Jonas „Vasaitis 

Julija Bičiūnienė 

Jonas Kaunas 

Petras Balzaras 

Jonas Demereckis ; 
Kun. prelatas Pijus Ragažinskas 
Gen. štabo pulk. Tadas Bartkus 
Prelatas kun. J. A. Karalius 
Prof. dr. Jonas Puzinas 

Jonas Jokubka 


SARAšAS PRENUMERATORIŲ „LIETUVIŲ TAUTOS PRAEITIES“ 
III TOMO 2-10-sios KNYGOS 


„Ališauskas Kazys, Chicago, Il. 

„Brizgys Vincentas, vyskupas, Chicago, III. 

„ Bičiūnienė Julija, Chicago, Ill. 

„ Balčytis Antanas, Chicago, Ill, 

„ Briedienė Birutė, Chicago, Ill. 

„ Čikagos Aukštesnioji Lituanistikos Mokykla 
„ Deksnys Antanas, vyskupas, Roma, Italija 

„ Dainauskas Jonas, Chicago, Ill. 

„ Dirmantas Stasys, Chicago, Ill. 

10. Girčius Petras, kunigas Osnabruk, Vokietija 
11. Gribauskas, Juozas, Cicero, TI. 

12. Gulbinas Konstantinas, kunigas, Vokietija 
13. Demareckas Jonas, Phoenix, Arizona 

14. Griška Kazys, Chicago, III. 

15. Grinius L., Riverside, California 

16. Jakštas Juozas, profesorius, Lakewood, Ohio 
17. Jasiūnas Edmundas, Chicago, TI. 

18. Janušaitis Jurgis, Chicago, III. 

19. Jėzuitai Tėvai, Chicago, Ill. 

20. Karalius J.A., prelatas, Shenandoah, Pa. 

21. Krasauskaitė Marija, Chicago, III, 

22. Krapauskas Virgilijus, Chicago, Ill. 

23. Kučingis Jonas, prelatas, Los Angeles, Calif. 
24, Lietuvių Fondas 

25. Lietuvių Profesorių Draugija 

26. Makštutis J., dr. Palos Heights, II, 

27, Musteikis Leonardas, kunigas, Plainview, Nebraska 
28. Oksas Kazimieras, Chicago, IIl. 

29, Paliokienė Emilija, Chicago, III, 

30. Pakel Filomena, Chicago, Ill. 

81. Pocius Edvardas, Chicago, Ill. 

82. Plateris Aleksandras, Bethesda, Mad. 

88. Prišgintas Vacius, Los Angeles, Čalifornia 
84, Pabedinskienė Bronė, Toronto, Canada 

85. Puleikis Jonas, Lemont, Ill. 

36. Raulinaitis Z. 

87. Razma Antanas, dr. Joliet, Ill. 

88. Racevičiūtė Irena, Chicago, IIl. 

39, Racevičienė-Račkauskaitė Janina, Chicago, Ill. 
40, Racevičius Andrius, Chicago, Ill. 

41, Račkauskienė-Rugytė Janina, Chicago, III. 
42, Račkauskas Jonas, Antanas, prof. Chicago, Il. 
43. Račkauskas Jonas - Linas, Chicago, Ill. 

44, Račkauskaitė Rita - Marija, Chicago, Ill. 

45, Rūgytė Alicija, Chicago, Ill. 

46, Rudienė Marija, Chicago, Ill. 

47, Rudis Antanas, Chicago, Ill. 

„ Rudis Stasys, Michigan City, Ind. 

„ Rudaitis Zigmas, dr. Chicago, Ill. 

„ Švėkšniškių Draugija 

„ Šmulkštienė Magdalena, Evanston, III. 

„ Šmulkštienė-Griniutė Laimutė, dr., Chicago, Ill. 

„ Škudzinskas Antanas, Dorchester, Mass. 

„ Serapinas Ignas, Chicago, Ill. 

„ Tauras Vytautas, dr., Chicago, Ill. 

„ Talandis Jonas, Olympia Fields, Ill. 

„ Tamulionis Stasys, Western Springs, Til. 

„ Troškūnas Juozas, Chicago, IIl. 

„ Vadopalas Antanas, Barrington, Ill. 

„ Weston-Račkauskaitė Irena, Roselle, Il. 

„ Zakarauskas Vaclovas, kanauninkas, Chicago, Ill. 
„ Žukauskienė Monika, Chicago, III. 

„ Žogas D., Midland Savings and Loan Association 
„ Bagdanavičius, Vytautas, Chicago, III. 

„ Dubinskienė Jadkryga, dr., Chicago, TI. 

„ Dumbrienė Albina, Chicago, Ill. 

„ Pedagoginis Lituanistikos Institutas, Chicago, Ill. 

